
Ann Cleeves s-a născut în 1954 şi a copilărit în partea 
de vest a Angliei, în Herefordshire şi, apoi, în North Devon. 

După ce a renunţat la facultate, a avut o serie de job-uri 
ocazionale dintre cele mai diverse: asistent social pentru 
copii, bucătar la un centru de observare a păsărilor, ajutor 
de salvamar şi ofiţer pentru eliberarea condiţionată. S-a 
căsătorit cu Tim, un cunoscut ornitolog şi, când acesta a 
primit un post pe micuța insulă Hilbre, aflată în estuarul 
Dee, unde ei doi erau singurii locuitori, s-a apucat de scris. 

Au urmat mai multe romane (peste douăzeci), publicate 
începând cu 1986, şi traduceri în peste 20 de limbi până în 
prezent. 

Cele două serii de succes ale lui Ann Cleeves au fost 
transpuse în două seriale TV realizate de ITV (după cărţile 
care o au drept protagonistă pe Vera Stanhope) şi 
respectiv BBC (după volumele din seria „Shetland”). 
Serialul „Vera” a fost deja difuzat în peste 30 de ţări, 
printre care Australia, S.U.A., Germania, Cehia, Polonia, 
Japonia, Canada, Suedia etc. 

În 2006 Ann Cleeves a primit premiul Duncan Lawrie 
Dagger, acordat de către Crime Writer's Association 
(CWA) pentru primul roman din seria „Shetland”, Raven 
Black (tradus în limba română sub titlul Negru de corb, 
Crime Scene Publishing, 2012). 

Anul 2014 a reprezentat pentru autoare una dintre cele 
mai bune perioade literare, succesul celor două seriale TV 
atrăgând după sine vânzări excepţionale ale tuturor 
romanelor sale. 

În 2015, la Crime Scene Press a apărut în limba română 
şi un roman din seria „Vera”, Harbour Street (tradus sub 
titlul Secretele din Strada Portului). 


Mulţumiri 


Whalsay este o insulă reală şi unul dintre cele mai 
primitoare locuri pe care le cunosc. Nu există o comunitate 
care să se numească Lindby şi nici oamenii şi locurile 
despre care e vorba în roman, cum ar fi refugiul unde 
locuiesc studenţii; acestea sunt detalii fictive. Symbister 
există, însă - aici ajung feriboturile - dar nu şi hotelul Pier 
House din port. 


Foarte mulţi oameni m-au ajutat să scriu această carte 
şi, în ciuda experienţei colective de care m-am bucurat, 
există, probabil, greşeli; acestea îmi aparţin în totalitate. 
Le sunt recunoscătoare Annei Williams şi lui Helen Savage 
pentru sfaturile primite în domeniul arheologiei, dar şi lui 
Cathy Batt şi colegilor ei de la Universitatea din Bradford, 
pentru că m-au însoţit pe şantierul arheologic din Shetland 
şi mi-au arătat oase roşii în realitate. Val Turner m-a ajutat 
citindu-mi manuscrisul şi oferindu-mi explicaţii despre 
procedură, dar şi permisiunea de a-i folosi numele. 


Excelenta carte a lui David Howart, „Autobuzul de 
Shetland”, mi-a furnizat informaţii despre operaţiunea 
norvegiană de rezistenţă din timpul celui de-Al Doilea 
Război Mondial care avea baza în Lunna. Când autorul 
descria felul în care locuitorii insulelor norvegiene îşi 
construiau bărci de dimensiuni reduse pe care să le 
folosească în apele lor teritoriale, n-am putut decât să-mi 
imaginez că acelaşi lucru s-ar fi putut întâmpla şi în 
Whalsay. 


Helen Pepper a fost, încă o dată, o sursă excelentă de 
informaţii în legătură cu gestionarea unei scene a crimei. 
Sarah Clarke mi-a oferit detalii despre posibilele 
complicaţii ale unei naşteri cu probleme. Bob Gunn mi-a 
povestit despre iepuri şi puşti de vânătoare. Cu Ingrid 
Eunson, Ann Prior şi Sue Beardshall am făcut conversaţie 

şi schimb de idei despre insule la un pahar de vin. 


Le mulţumesc prietenilor noştri buni din Whalsay - 
Angela şi John Lowrie Irvine pentru ospitalitate şi pentru 
că mi-au arătat fotografia cu femeile care croşetează, 
Paulei şi lui Jon Dunn pentru că ne-au găsit o gazdă 
fantastică. Sunt, de asemenea, recunoscătoare cercului de 
lectură din Whalsay pentru sinceritate, căldură şi una 
dintre cele mai fascinante seri din cariera mea de autor. 


Echipa de la Visit Shetland şi ofiţerii de la Shetland Arts 
ne-au oferit sprijin şi susţinere şi întotdeauna este o 
plăcere să lucrez cu toţi cei de la bibliotecile din Shetland. 


În cele din urmă, toate mulţumirile mele Sarei Menguc, 
lui Moses Cardona şi Julie Crisp, pentru contribuţia pe 
care au avut-o la această carte. 


Julie este redactorul de vis al oricărui scriitor. 


PD e e ape 

Capitolul 1 


Anna deschise ochii şi văzu două mâini mânjite şi 
încleiate de sânge. Nu aveau chip. li ţiuiau urechile. 
Credea că e la Utra şi că Ronald îl ajută pe Joseph să mai 
omoare un porc, ceea ce ar fi explicat sângele, mâinile 
mânjite şi zgomotul asurzitor. Brusc, realiză că vocea care 
urla era chiar a ei. 

Cineva îi aşeză o mână uscată pe frunte şi îi şopti 
cuvinte pe care ea nu le înţelese. Îl înjură pe cel care o 
atinsese. 

Alt val de durere. 

Deci asta simţi când mori. 

Probabil că anestezicul îşi pierdea efectul, fiindcă, într- 
un moment de claritate, deschise ochii, într-o lumină 
artificială extrem de puternică. 

Nu, asta simţi când naşti. 

— Unde mi-e copilul? 

Auzea cuvintele ca din depărtare, din cauza 
Demerolului. 

— Nu putea să respire singur. Tocmai l-am pus puţin pe 
oxigen. E-n regulă. 

O voce de femeie. Localnică din Shetland, uşor 
condescendentă, dar convingătoare, şi asta conta cel mai 
mult. Ceva mai încolo, un tip cu mâinile mânjite de sânge 
până la coate rânjea încurcat. 

— Îmi pare rău, îi spuse, mai rămăsese placentă. Mai 
bine să scapi de ea aici decât în amfiteatru. Mă gândeam 
că n-ai vrea aşa ceva, după o naştere cu forceps; îmi 
imaginez că nu a fost deloc uşor de suportat. 

Anna se gândi din nou la Joseph, la oile de pe dealuri 
care fătau şi la corbii care zburau cu placentă în ciocuri şi 
gheare. Nu se aşteptase la aşa ceva. Nu-şi închipuise că 
naşterea putea fi atât de violentă, atât de brutală. Se 
întoarse şi-l zări pe Ronald; încă îi ţinea mâna într-ale lui. 

— Îmi pare rău că te-am înjurat, îi spuse Anna. 

Văzu că plânsese. 

— Mi-a fost atât de teamă, răspunse el. Pur şi simplu am 
crezut că o să mori. 


Capitolul 2 


— Anna Clouston a născut aseară, spuse Mima. O 
naştere grea, se pare. S-a chinuit o zi întreagă. O ţin 
internată câteva zile, să o aibă sub supraveghere. Are 
băiat. Încă unul care o să urce la bordul Cassandrei. 

li aruncă o privire complice lui Hattie. Mima părea 
teribil de amuzată de naşterea dificilă a Annei. Pentru că îi 
plăceau haosul, dezordinea, suferinţele altora. Avea 
subiect de bârfă şi asta îi menținea spiritul treaz. Sau cel 
puţin asta spunea ea când se aşeza în bucătărie la o cană 
de ceai sau de whisky să-i povestească lui Hattie ultimele 
noutăţi de pe insulă. Hattie nu ştia ce să creadă despre 
copilul Annei Clouston - nu pricepea farmecul copiilor şi 
nu era în stare să-i înţeleagă. În mintea ei, un copil era o 
complicaţie în plus. 

Erau la Setter, pe câmpul din spatele casei. O rază dulce 
de primăvară gâdila paravanul improvizat din plastic 
albastru, roaba şi şanţurile marcate cu o bandă colorată. 
Parcă văzându-le pentru prima oară, Hattie îşi zise că 
făcuseră vraişte bucata aceea de pământ. Inainte de 
sosirea echipei de la Universitate, Mima putea să 
privească de pe pajiştea înclinată spre lac. Acum, chiar şi 
la început de anotimp, locul era plin de noroi ca un şantier 
de construcţii, iar câmpul vizual al Mimei era blocat de 
grămada de pământ. Roaba lăsase brazde de-a lungul 
întinderii de iarbă. 

Hattie îşi ridică privirea deasupra obstacolului de noroi, 
spre orizont. Era cel mai expus sit arheologic pe care 
lucrase vreodată. Shetland era numai cer şi vânt, peste tot. 
Nici urmă de vreun copac care să ţină adăpost. _ 

Imi place la nebunie aici, se pomeni spunându-şi. Imi 
place mai mult ca oriunde pe lumea asta. Vreau să-mi 
petrec tot restul vieţii aici. 

Mima întinsese prosoape pe frânghia de rufe, cu o 
agilitate surprinzătoare pentru vârsta ei. Era aşa de 
scundă, că trebuia să se ridice pe vârfuri. Hattie îşi zise că 

părea mai degrabă un copil care merge întruna pe vârfuri. 
Coşul de rufe se golise între timp. 

— Hai în casă la micul dejun, o invită Mima. Dacă nu pui 
nişte carne pe tine, o să te sufle vântul curând! 

— Râde ciob de oală spartă, zise Hattie şi porni în urma 
ei, peste peluza acoperită cu iarbă, spre casă. 

Privind-o pe Mima legănându-se în faţă, Hattie avea 
senzaţia că femeia asta era atât de fragilă şi de mică încât 
ar fi putut să fie luată într-o bună zi pe o pală de vânt, până 
peste mare. Cu siguranţă ar fi vorbit şi s-ar fi hlizit în timp 
ce zbura, până când ar fi dispărut de tot, cu trupul 
răsucindu-i-se ca un zmeu în bătaia vântului. 

Bucătăria toată era inundată de parfumul unui buchet de 
zambile, aşezate într-un vas pe pervazul ferestrei. Erau de 
un albastru pal, cu urme de alb. 

— Foarte frumoase, spuse Hattie şi se aşeză la masă, 
după ce-i făcu vânt pisicii ca să elibereze scaunul. Sunt 
primăvăratice. 

— Io nu prea le văd rostul, comentă Mima în timp ce se 
întindea după o tigaie pusă pe raft. Şi urâte, şi împuţite. 
Mi le-a dat Evelyn şi trebuia să fiu teribil de 
recunoscătoare pentru asta. Dar le vin eu de hac rapid. 
Nicio plantă de casă n-a reuşit să supravieţuiască pe lângă 
mine. 

Evelyn era noră-sa şi, totodată, subiectul preferat a 
numeroase plângeri şi văicăreli. 

Toată vesela şi tacâmurile din casa Mimei erau jegoase 
dar Hattie, de obicei teribil de mofturoasă în privinţa 
mâncării, aici înghiţea tot ce primea în farfurie. Azi, Mima 
făcea scrob. 

— Se ouă găinile iar, îi spuse. Să duci nişte ouă la Bod. 

Ouăle erau pline de găinaţ şi de paie, dar Mima le crăpă 
direct în castron şi începu să amestece cu furculiţa. 
Instantaneu, faţa de masă deja pătată cu ulei dobândi 
straturi noi de albuş translucid şi gălbenuş vâscos. Cu 
aceeaşi furculiţă, femeia luă o bucată de unt dintr-un 
pachet şi o aruncă în tigaia de pe aragaz. Untul sfârâi şi 
Mima se grăbi să toarne şi ouăle. Completă meniul cu două 

felii de pâine prăjite direct pe plită şi toată bucătăria se 
umplu de miros de ars. 

— Unde e Sophie în dimineaţa asta? întrebă Mima, când 
se apucară să mănânce. Avea gura plină şi proteza nu i se 
potrivea foarte bine; dură ceva timp ca Hattie să înţeleagă 
ce-i spune. 

Sophie era asistenta lui Hattie pe sit. De regulă, Hattie 
se ocupa de planificare şi de pregătirile necesare. Era 
proiectul ei de doctorat, până la urmă, şi era obsedată ca 
lucrurile să fie făcute fără cusur. În dimineaţa aia, însă, se 
grăbise să ajungă cât mai repede pe şantier. li făcea bine 
să mai ia o pauză de Sophie, mai ales că-şi dorea să stea 
singură la taclale cu Mima. Mima o plăcea pe Sophie. Cu 
ceva timp în urmă, fetele fuseseră la sala de festivități a 
comunităţii, iar Sophie se transformase în sufletul 
petrecerii şi toţi băieţii se aliniaseră în faţa ei s-o invite la 
dans. Tipa flirtase cu toţi, chiar şi cu cei însuraţi. Hattie o 
urmărise toată seara, nervoasă şi cu dispreţ, dar şi cu 
invidie, ce-i drept. La un moment dat, se trezise cu Mima 
în spate, care-i urla în ureche: „Fata asta îmi aminteşte 
cum eram eu la vârsta ei! Tot aşa roiau băieţii şi în jurul 
meu! Doar se distrează, nu înseamnă nimic! Ar trebui să te 
mai relaxezi puţin!” 

Ce-am mai dus dorul locului ăstuia în timpul iernii! 
Whalsay! se gândea Hattie. Ce i-am mai dus dorul Mimei! 

— Sophie lucrează o vreme la Bod, îi spuse. Hârţogărie, 
ştii cum e. 

O să revină curând. 

— Şi? continuă Mima, privind-o cu ochi ca de uliu pe 
deasupra cănii. Ţi-ai găsit şi tu un prieten cât ai fost 
plecată? Un tip studios şi arătos de la Universitate, poate? 
Să-ţi ţină şi ţie de cald în nopţile alea lungi de iarnă? 

— Nu mă necăji, Mima. 

Hattie îşi tăiase o bucată din felia de pâine, dar o lăsă 
neatinsă. Nu-i mai era foame. 

— Poate îţi găseşti un tip de pe insulă. Sandy e tot 
neînsurat şi ai putea să nimereşti şi mai rău. Măcar e mai 
vioi ca mă-sa. 

— Evelyn e o tipă de treabă. S-a purtat foarte frumos cu 
noi. Mulţi de pe insulă au comentat împotriva şantierului şi 
săpăturilor dar ea ne-a ţinut mereu partea. 

Mima n-avea de gând să renunţe atât de uşor la 
despicarea în patru a firului vieţii amoroase a lui Hattie. 

— Eu zic să ai mare grijă, fată. Să-ţi găseşti un băiat 
bun, care să nu-ţi rupă inima. Eu ştiu bine cum e. Jerry al 
meu nu era deloc uşă de biserică, aşa cum îl credeau unii. 
Muierea o duce şi fără om, spuse ea în dialectul specific 
locului. Muierea poate. Eu o duc fără om de mai bine de 
şaizeci de ani, continuă şi îi făcu lui Hattie cu ochiul, iar ea 
pricepu că, deşi nu era măritată de atâta amar de vreme, 
asta nu înseamnă că Mima n-avusese parte de bărbaţi la 
viaţa ei. Se întreba ce altceva voia să-i spună, de fapt. 

Imediat după ce au spălat vasele, Hattie s-a întors pe 
şantier. Mima rămăsese în casă. Era joi, ziua în care ea îl 
primea pe Cedric, un admirator. Toată iarna se gândise la 
locul ăsta şi amintirile o încălzeau întocmai ca un amant. 
Obsesia pentru arheologie, insula şi oamenii de aici îi 
rămăseseră în suflet: Whalsay, un proiect şi o ambiţie 
unice. Pentru prima dată în ani de zile, simţea fiori de 
entuziasm. Zău aşa, ce mi-o fi venit? se gândea. Rânji. 
Trebuie să fiu atentă. Oamenii vor crede că am înnebunit şi 
mă vor închide iar. Şi chestia asta o făcu să zâmbească din 
nou. 

Când Sophie sosi, Hattie îi ceru să pregătească o 
excavaţie de probă. 

— Dacă Evelyn vrea să facă voluntariat, trebuie s-o 
instruim ca lumea. Hai să curăţăm o zonă de lângă 
săpăturile principale. 

— La naiba, Hat! Chiar trebuie s-o aducem aici? E 
simpatică, dar te plictiseşti de moarte cu ea. i 

Sophie era înaltă şi zveltă, cu un păr bogat şi lung. În 
timpul iernii lucrase pe post de cameristă într-o stațiune 
din Alpi, ca să ajute un prieten, şi acum avea pielea 
bronzată şi strălucitoare. Era o tipă încrezătoare şi 
relaxată şi lua totul cu uşurinţă şi detaşare. Hattie se 
simţea ca o dronă nevrotică când era lângă ea. 

— E una dintre condiţiile proiectului nostru în Shetland, 
să încurajăm implicarea comunităţii. Ştii bine chestiile 
astea, îi explică Hattie. Oh, Doamne, zici că sunt o 
profesoară de vârsta a doua. Aşa de infatuată... 

Sophie nu-i mai răspunse. Ridică din umeri şi se apucă 
de treabă. Mai târziu, Hattie o anunţă că pleacă la Utra să- 
i facă instructajul lui Evelyn pentru munca pe şantier. Era 
o scuză. De fapt, ardea de nerăbdare să revadă locurile ei 
favorite din Lindby. Soarele era încă sus şi voia să se 
bucure din plin de vremea bună. Când trecu pe lângă casă, 
Cedric tocmai îşi parcă maşina, iar Mima îi făcea de zor cu 
mâna de la geamul bucătăriei. O zări pe Hattie şi deschise 
uşa: 

— Nu intri să bei o cană de ceai? 

Hattie se gândi că Mima nu vrea decât să mai stoarcă 
informaţii şi să-i dea sfaturi. 

— Nu, nu mai am timp azi. Dar Sophie se pregăteşte de 
o pauză, dacă vrei s-o chemi. 

Şi porni în jos pe cărare, cu soarele în ochi, încântată ca 
un copil care chiuleşte de la şcoală. 

Capitolul 3 


Copilul Annei îşi petrecu prima noapte din viaţă la 
Terapie Intensivă. Moaşele spuneau că nu era nimic grav. 
Era sănătos, un băieţel minunat, dar avea ceva probleme 
cu respiraţia, aşa că era mai bine să-l ţină sub 
supraveghere o vreme. În plus, Anna era epuizată şi avea 
nevoie de odihnă. Îi vor aduce copilul dimineaţă şi vor 
începe alăptatul. Cu siguranţă, în câteva zile vor fi acasă 
amândoi. 

Dormi pe apucate, aţipind doar de câteva ori. Doctorul îi 
dăduse analgezice şi visa extrem de intens. Se trezise 
brusc la un moment dat şi se întrebase dacă aşa o fi când 
iei droguri. Nu o tentase niciodată să încerce, nici măcar în 
timpul facultăţii. Pentru ea era esenţial să deţină controlul 
în orice situaţie. 

Ştia că Ronald era lângă ea; îl auzise de câteva ori 
vorbind la mobil. Bănuia că îi sunase pe ai lui. Încercase 
să-i spună că nu e în regulă să folosească mobilul în spital, 
dar o cuprinsese toropeala de la medicamente şi nu 
reuşise să articuleze cum trebuie cuvintele. 

Se trezise din nou când afară era deja lumină şi părea că 
se simte mai bine, încă ameţită şi cu ceva dureri, dar 
conştientă. Ronald adormise pe scaunul din colţ, cu capul 
pe spate şi cu gura deschisă, sforăind de zor. O moaşă 
intră în salon. 

— Ce-mi face copilul? 

Incă îi părea ciudat să vorbească despre copilul ei, nu se 
gândise deloc la momentul naşterii. Se simţea complet 
desprinsă de seara anterioară. 

— Ţi-l aduc imediat. Se simte foarte bine, respiră 
singurel. 

Ronald se trezi şi se îndreptă în scaun. Semăna cu tatăl 
lui, cu smocul de păr pe post de barbă şi cu privirea 
rătăcită ca după somn. 

Copilul era aşezat într-o cutie de plastic, care-i amintea 
Annei de un acvariu. Era întins pe spate. Pielea avea o 

uşoară nuanţă gălbuie; Anna se documentase şi ştia că e 
ceva normal. Câteva fire moi de păr închis la culoare îi 
fluturau pe creştet, iar de-o parte şi de alta a capului avea 
două semne roz. 

— Nu te îngrijora pentru astea, îi spuse moaşa, bănuind 
la ce se gândea Anna. Sunt de la forceps. O să dispară în 
câteva zile. 

Ridică copilul, îl înfăşură într-o pătură şi i-l dădu Annei 
în braţe. Primul lucru pe care-l zări fu o urechiuşă absolut 
perfectă. 

— Încercăm să alăptezi? 

Ronald se trezise de-a binelea. Se aşeză pe pat lângă 
Anna şi vizavi de moaşă. Întinse un deget şi privi uluit cum 
copilul îl prinde încet. Moaşa îi arăta Annei cea mai bună 
modalitate de a-şi hrăni copilul. 

— Ia o pernă în braţe şi ţine-i capul cu mâna asta, după 
care condu-l încet spre sân... 

Anna, de regulă o tipă foarte îndemânatică şi atentă, se 
simţea acum teribil de stângace. Dar copilul se apropie şi 
se prinse de sânul ei, iar ea îi simţea fiecare supt până-n 
stomac. 

— la te uită, ai reuşit, remarcă moaşa. Te descurci 
excelent. Dacă lucrurile merg bine, mâine sunteţi acasă. 

Rămaseră amândoi pe pat cu ochii la copil şi după 
plecarea moaşei. Adormi curând şi Ronald îl ridică atent şi- 
l aşeză înapoi în pătuţul de plastic. Anna era singură într-o 
rezervă pe fereastra căreia se vedeau acoperişurile cenuşii 
ale caselor de pe malul mării. S-au apucat să scrie anunţul 
pentru Shetland Times: 


„Ronald şi Anna Clouston au devenit, în 20 martie, 
părinţii unui fiu pe nume James Andrew. Este primul nepot 
al lui Andrew şi Jacobina Clouston din Lindby, Whalsay, şi 
al lui James şi Catherine Brown din Hereford, Anglia.” 


Sosirea pe lume a lui James fusese planificată, aşa cum 
totul era planificat cu grijă în viaţa Annei. Se gândise că 
primăvara e un anotimp minunat pentru naşterea unui 

copil şi că Whalsay era un loc foarte frumos în care să 
crească. Naşterea în sine fusese ceva mai dureroasă şi mai 
chinuitoare decât îşi închipuise, dar totul trecuse cu bine şi 
viaţa de familie putea decurge armonios de acum înainte. 

Ronald nu-şi putea lua ochii de la copil. Anna ştia că 
avea să fie un tată foarte bun. 

— De ce nu mergi acasă? îi spuse. Fă un duş, schimbă-ţi 
hainele. Toţi aşteaptă cu nerăbdare veştile. 

— O să merg, răspunse, iar Anna îşi dădea seama că el 
nu se simţea în largul lui în spital. Vrei să vin înapoi 
diseară? 

— Nu, e atât de mult de condus şi apoi drumul cu 
feribotul! Şi aşa vii mâine dimineaţă să ne iei acasă. 

Îşi zise că avea să-i priască puţin timp singură cu fiul ei. 
Zâmbi în sinea ei imaginându-şi cum Ronald va da ocol 
întregii insule, să strige în gura mare cum se născuse fiul 
său. O să ia toate rudele la rând, repetând de o sută de ori 
cum i s-a rupt ei apa când erau la cumpărături în Co-op, 
prin ce chinuri trecuse şi cum copilul îi venise pe lume 
urlând din toţi rărunchii. 

Capitolul 4 


Hattie s-ar fi simţit mai bine fără Evelyn pe capul ei 
toată ziua, aici la Setter. Se întorseseră în Whalsay de o 
săptămână şi avea alte chestii pe cap, nelinişti care o 
sâcâiau adesea între momentele de bucurie. În plus, voia 
să continue lucrările la şantier. Şantierul ei, care zăcea 
acoperit din toamnă. Zilele mai lungi şi vremea bună o 
aduseseră înapoi în Shetland ca să-şi continue proiectul. 
Abia aştepta să se întoarcă la excavații, să reia periatul 
obiectelor şi datarea lor şi să-şi completeze, cu 
meticulozitate, ca de fiecare dată, registrele. Voia să 
găsească lucruri prin care să-şi susţină teza de doctorat şi 
să se piardă cu totul în trecut. Dacă putea dovedi că Setter 
găzduise în trecut casa unui negustor medieval, ar fi avut o 
piesă originală de cercetare pentru lucrare. Şi, mai 
important, descoperirea unor artefacte prin a căror datare 
în timp putea atesta atât vechimea casei cât şi statutul ei 
ar fi putut reprezenta un argument extrem de solid pentru 
a solicita fonduri pentru continuarea săpăturilor. Atunci ar 
avea un motiv plauzibil de a rămâne în Shetland. Nu 
suporta ideea de a pleca din insule. Nu credea să se poată 
readapta la viaţa de oraş. 

Dar Evelyn era un voluntar local şi avea nevoie de 
instruire, iar Hattie, pe de altă parte, avea nevoie s-o ştie 
de partea ei. Ştia că nu se descurcă excelent cu voluntarii. 
Era nerăbdătoare şi le cerea prea mult. Folosea adesea un 
limbaj imposibil de descifrat. lar ziua de azi se anunţa 
complicată. 

Dimineaţă fusese iarăşi soare, dar acum dinspre mare se 
apropia o pătură de ceaţă care filtra lumina. Casa Mimei 
devenise o umbră în depărtare şi totul arăta moale, 
organic. Părea că balizele de topometrie răsăriseră din sol 
ca nişte sălcii şi că mormanul de pământ ar fi fost acolo 
dintotdeauna, ca o dună a ținutului. 

Cu o zi în urmă, Sophie marcase un şanţ de probă ceva 
mai departe de situl principal, de unde îndepărtase iarba. 

Lăsase la iveală rădăcini şi o porţiune de sol neobişnuit de 
nisipos şi de uscat; în acelaşi timp, nivelase zona cu o 
săpăligă, ca să se poată lucra. Stratul de pământ de 
deasupra fusese aşezat peste grămada existentă. Totul era 
pregătit când Evelyn apăru la sit la ora 10, cum promisese, 
de altfel, purtând pantaloni de catifea cord şi un pulover 
gros. Adoptase aerul nerăbdător al unui elev dornic să 
înveţe. Hattie îi explică procesul şi ce avea de făcut. 

— Putem să începem? 

Hattie ştia că Evelyn era entuziastă, dar s-ar fi aşteptat 
la ceva mai multă seriozitate; să fi luat notițe, de exemplu. 
Hattie îi explicase în detaliu metodele de înregistrare ale 
unui sit, dar nu era deloc convinsă că Evelyn înţelesese tot. 

— Ai vrea să încerci să lucrezi cu şpaclul, Evelyn? In 
principiu nu cernem tot ce găsim într-un sit de genul ăsta, 
deşi am putea trece toate lucrurile găsite prin bazinul de 
imersie, iar fiecare obiect descoperit trebuie analizat şi 
contextualizat. Îţi dai seama cât de important este acest 
proces, da? 

— Da, da. 

— Şi pornim de la cunoscut spre necunoscut, ceea ce 
înseamnă că dăm mereu cu şpaclul spre înapoi. Nu vrem 
să pierdem timpul cu obiecte pe care le-am descoperit şi 
înregistrat deja. 

Evelyn îşi ridică privirea spre ea. 

— Poate că nu lucrez la o teză de doctorat, dar nici 
surdă nu sunt. Am fost atentă la tot ce mi-ai spus până 
acum. 

Nu era o observaţie prea dură, dar Hattie se simţi 
ruşinată. Nu mă pricep deloc la oameni, îşi spuse. Doar la 
obiecte şi la idei. Înţeleg cum funcţionează trecutul, dar 
habar n-am cum să trăiesc cu oamenii în prezent. 

Femeia mai în vârstă se ghemui în şanţ şi începu să 
mişte stângace şpaclul. Începu dintr-un colţ, dând la o 
parte primul strat de pământ şi întinzând braţul peste 
marginea şanţului ca să-l pună în găleată. Se încrunta ca 
un copil în timp ce îşi face temele. Păstră aceeaşi expresie 
în următoarea jumătate de oră, ori de câte ori Hattie îi 

arunca câte o privire. Tocmai se pregătea să verifice cum 
lucrase când Evelyn îi strigă să se apropie: 

— Ce-i asta? _ 

Hattie se îndreptă şi merse să vadă. În stratul de pământ 
decolorat şi nisipos, plin de fărâme de scoici, apăruse un 
obiect solid. Hattie fremăta fără să vrea în sinea ei. Poate 
era un fragment de ceramică. Obiectele de ceramică 
importate ar fi demonstrat statutul pe care spera să-l aibă 
casa. Făcuseră şanţul de probă ceva mai departe de 
săpăturile iniţiale tocmai pentru ca obiectele sensibile să 
nu fie descoperite de amatorii prezenţi la sit; probabil că 
dăduseră peste o groapă de resturi menajere sau chiar 
peste o extensie a casei. Se ghemui lângă Evelyn, aproape 
împingând-o deoparte, şi perie ţărâna de pe obiectul găsit. 
Nu era ceramică, deşi avea o nuanţă roşiatică-maronie, 
culoarea lutului. Un os, văzu ea mai bine. Studentă fiind, s- 
ar fi aşteptat ca oasele vechi să fie albe, crem sau cenușii 
şi fusese uluită de culoarea bogată a primelor oase pe care 
le descoperise vreodată. Trebuie să fie un os mare, rotund, 
îşi zise, cu toate că dezgropaseră doar o parte din el. 

Era dezamăgită, dar nu voia s-o arate. Toţi începătorii 
erau emoţionaţi de obiectele găsite. In săpăturile din 
Shetland apăreau mereu fragmente de oase, mai ales de 
ovine; odată găsise un os de cal, după care aproape întreg 
scheletul animalului. 

Începu să-i spună detaliile acestea lui Evelyn, 
explicându-i ce puteau deduce despre aşezare folosindu-se 
de rămăşiţele animalelor. 

— Nu putem pur şi simplu să dezgropăm obiectul, îi 
explică. Trebuie să-l lăsăm în acest loc pentru a-i păstra 
contextul şi să continuăm răzuirea solului, strat după strat. 
E un exerciţiu foarte bun. Te las să continui şi revin mai 
târziu. 

Se gândea cât de incomod i-ar fi fost ei să sape având pe 
cineva care s-o privească tot timpul de peste umăr. În plus, 
avea propriile treburi de terminat. 

Mai târziu intrară în casă pentru o binemeritată pauză. 
Mima le pregăti sandvişuri şi, la un moment dat, ieşi la 

rândul ei ca să afle ultimele ştiri de pe sit. Când Evelyn se 
întoarse la şanţul de probă, femeia în vârstă rămase s-o 
privească. Mima purta pantaloni negri şi cizme de cauciuc 
care-i ajungeau până la genunchi, unde îi erau mult prea 
largi. Peste umeri aruncase un pulover cenuşiu zdrenţuit. 
Lui Hattie i se părea că arată ca o cioară pestriță, cum 
stătea locului cu ochii pe nora ei. O cioară gata-gata să se 
repeadă la o bucată de mâncare. 

— Hei, Evelyn, ai idee cum arăţi acolo? îi spuse Mima. 
Ghemuită în patru labe, ca un animal. În lumina asta, zici 
că eşti unul dintre porcii lui Joseph, care scarmănă cu râtul 
în pământ. Ai grijă să nu te confunde şi să-ţi taie beregata, 
să te ţină în cămară pe post de halcă de şuncă. 

Izbucni în râs atât de tare, că se înecă şi tuşi. 

Evelyn nu spuse nimic. Se ridică în genunchi şi îi aruncă 
o privire amenințătoare. Lui Hattie îi părea rău de ea. Nu- 
şi imaginase că Mima putea fi atât de crudă. Sări în şanţ 
lângă Evelyn. Osul se vedea mult mai bine acum, fiind în 
mare parte dezgropat. Hattie îşi scoase propriul şpaclu din 
buzunarul blugilor. Se concentră intens şi dădu la o parte 
un strat suplimentar de pământ, după care înşfăcă o perie. 
Forma osului era mai clară: acum se vedeau o curbă 
armonioasă şi un gol sculptat. 

— Pars orbitalis, spuse ea. 

Copleşită de surpriză şi de încântare, uită o clipă de 
propria-i decizie de a nu epata, de a păstra un limbaj 
simplu, pe care Evelyn să-l priceapă uşor. 

Femeia o privea cu nedumerire. 

— Osul frontal, continuă Hattie. E o bucată dintr-un 
craniu uman. 

— Oh, nu! zise Mima. 

Hattie îşi ridică privirea spre ea şi observă că bătrâna se 
albise la faţă. 

— Nu se poate, asta nu e bine. Nu, nu, nu e deloc bine! 

Se întoarse şi o porni agitată spre casă. 

Capitolul 5 


Sandy Wilson traversa câmpul cu un pas şovăielnic. 
Trecuseră câteva săptămâni de când Hattie descoperise 
craniul şi era una dintre acele nopţi dense şi întunecate, 
cum sunt adesea primăvara. Nu era frig, dar insula era 
acoperită de un nor jos, care turna mărunt şi des şi 
ascundea luna şi stelele şi chiar ferestrele luminate de la 
casa din spatele său. Nu avea lanternă, dar nici nu-i 
trebuia. Crescuse pe meleagurile astea. Când îţi petreci 
viaţa pe o insulă de 9,5 kilometri în lungime şi 4 kilometri 
în lăţime, la 10 ani ştii deja fiecare bucăţică din ea. Iar 
harta asta interioară îţi rămâne în minte chiar dacă pleci. 
Sandy locuia în oraş acum, în Lerwick, dar considera că, 
dacă l-ar fi paraşutat cineva pe Whalsay legat la ochi, ar fi 
fost în stare să spună unde se află după câteva minute, 
doar după textura pământului de sub picioare şi după 
atingerea celui mai apropiat dig. 

Ştia că băuse prea mult, dar se felicita în sinea lui că 
plecase la timp de la hotelul din port. Maică-sa îl aştepta 
trează. Încă două pahare şi ar fi ajuns să scoată aburi. S-ar 
fi ales iar cu vechea predică despre cum trebuie să ne 
controlăm pornirile şi despre Michael, frate-su, care 
renunţase complet la băutură. Sandy se gândea să se 
oprească la casa bunicii lui la întoarcere şi să bea o cafea 
tare, să fie complet treaz când ajunge acasă. Il sunase cu 
câteva zile înainte şi-i spusese să vină la Setter când mai 
ajunge pe insulă. Mima nu se supărase niciodată să-l vadă 
cherchelit. Ea îi dăduse prima duşcă din viaţă, într-o 
dimineaţă înainte să plece la şcoala cea mare. Era o 
dimineaţă rece şi i-a zis că whisky-ul va ţine frigul departe. 
El se înecase şi scuipase de parcă ar fi fost cel mai rău 
medicament din lume, dar cu timpul începuse să-i placă. 
Îşi închipuia că Mima obişnuise să bea încă din leagăn, 
deşi nu părea să aibă vreun efect asupra ei. N-o văzuse 
beată niciodată. 

Cărarea cobora spre drumeagul care ducea spre coliba 

Mimei. Auzi un foc de armă. Zgomotul îl făcu să tresară o 
clipă, dar nu-l băgă prea tare în seamă. Probabil că Ronald 
ieşise la vânătoare de iepuri, cu reflectorul lui cel mare. 
Doar spusese că are de gând să iasă când Sandy fusese în 
vizită să-i vadă copilul, iar asta era o noapte numai bună. 
lepurii, ameţiţi de lumina puternică, rămâneau statuie, 
numai buni să primească un glonţ. Nu era legală treaba 
asta, dar iepurii făceau atâtea necazuri pe insulă, că 
nimeni nu se sinchisea de lege. Ronald era vărul lui. Un fel 
de văr. Sandy încercă să-şi clarifice în cap natura precisă a 
relaţiei dintre ei, dar arborele genealogic era foarte 
complicat, iar el era atât de beat, că pierdu şirul şi renunţă 
ia idee. Restul drumului până la Setter continuă să fie 
presărat cu zgomote de armă. 

După cotitura drumeagului, Sandy zări, cum se aştepta, 
de altfel, ferestrele luminate de la bucătăria Mimei. Casa 
era ascunsă la poalele dealului şi, cumva, se ivea de 
nicăieri în drum. Majoritatea locuitorilor erau foarte 
mulţumiţi că era ascunsă de terenul care se unduia în jurul 
ei, fiindcă era un loc părăginit şi sinistru, cu o grădină 
invadată de buruieni şi cu ramele ferestrelor scorojite şi 
putrezi. Evelyn, mama lui Sandy, era îngrozită de felul în 
care ajunsese casa Mimei şi îl bătea mereu la cap pe 
bărbatu-său: „N-ai de gând să te duci să desţeleneşti locul 
ăla?” Mima, în schimb, nici nu voia să audă. „O duc foarte 
bine aşa”, obişnuia să declare cu nasul pe sus. „Imi place 
foarte mult aşa cum e. Şi n-am chef să vă văd mutrele pe- 
aici toată ziua.” Joseph asculta mai degrabă de maică-sa 
decât de nevastă-sa, aşa că Mima se bucura mai departe 
de linişte. 

Setter era cea mai ferită proprietate a insulei. 
Arheologul care venise anul trecut de la o universitate din 
sud le spusese că pe insulă existaseră aşezăminte umane 
cu mii de ani în urmă. Îi întrebase dacă ar putea să sape 
nişte şanţuri în câmpul din apropierea casei, în cadrul unui 
proiect doctoral. Una dintre studente credea că acolo 
existase, la un moment dat, o mare proprietate. Aveau să 
pună tot pământul la loc după aceea, exact cum l-au găsit. 

Sandy credea că Mima i-ar fi lăsat oricum. Îi plăcuse de 
profesorul de istorie. „E un tip tare arătos”, îi spusese lui 
Sandy, cu ochii scăpărând. Sandy îşi imagina ce fel de fată 
fusese Mima pe vremuri. Îndrăzneaţă, fără pic de jenă. Nu- 
i de mirare că toate femeile de pe insulă se fereau de ea. 

Din câmpul de lângă potecă se auzi un zgomot. Nu erau 
împuşcături, de data asta, ci mai degrabă un bombănit, 
ceva trosnituri şi paşi grăbiţi. Sandy se întoarse şi întrezări 
prin întuneric silueta vacii, la câţiva metri distanţă. Mima 
era singurul locuitor al insulei care mai mulgea cu mâna. 
Ceilalţi abandonaseră treaba asta cu mulţi ani în urmă, din 
cauza muncii grele şi a reglementărilor de igienă care 
interziceau vânzarea laptelui muls astfel. Însă erau oameni 
care încă apreciau gustul laptelui nepasteurizat şi, pentru 
o carafă de lapte galben în fiecare dimineaţă, fie îi reparau 
acoperişul, fie îi strecurau o sticlă de whisky. Sandy era 
sigur că n-ar mai fi fost atât de dornici, dacă ar fi văzut-o 
cum mulgea vaca. Când o văzuse el ultima oară, Mima îşi 
suflase nasul în prosopul jegos cu care urma să şteargă 
ugerul. Din câte ştia el, însă, nu se îmbolnăvise nimeni din 
cauza asta. El crescuse cu laptele acela şi era sănătos tun. 
Chiar şi maică-sa strângea caimacul de deasupra şi-l punea 
peste păsatul de ovăz, ca pe o trufanda. 

Împinse uşa bucătăriei, aşteptându-se s-o găsească pe 
scaunul de lângă plită, cu pisica pe genunchi, un pahar gol 
lângă ea şi urmărind o emisiune violentă la televizor. Nu 
obişnuia să se culce devreme, părea că, de fapt, nu prea 
doarme, şi iubea la nebunie violenţa. Fusese singura din 
familie care-l încurajase să-şi aleagă meseria: „Foarte 
frumos”, îi spusese, „poliţai!” Avusese o expresie visătoare 
în ochi atunci şi el fusese sigur că îşi imagina New York-ul, 
pistoale şi urmăriri cu maşini. Ea fusese o singură dată în 
sud, la Aberdeen, pentru o înmormântare. Televizorul era 
singura ei sursă de imagini despre lume. Să fii poliţai în 
Shetland nu semăna deloc cu filmele de la TV, dar îi plăcea 
la nebunie să-l audă povestind, iar el exagera şi îi spunea 
bazaconii, doar ca să-i facă pe plac. 

Televizorul era pornit, cu sunetul teribil de tare. Mima 

surzea, deşi refuza cu obstinaţie să recunoască. Pisica era 
singură pe scaun. Era mare, neagră şi extrem de agresivă 
cu oricine în afara stăpânei. Mâţă de zgripţuroaică, zicea 
maică-sa. Sandy dădu televizorul mai încet, deschise uşile 
în restul casei şi strigă: 

— Mima, eu sunt! 

Ştia că n-avea cum să doarmă. N-ar fi lăsat niciodată 
lumina şi televizorul pornite, iar pisica o însoțea şi pe 
scaun, şi în pat. Soţul Mimei murise într-un accident pe 
mare, când ea era tânără. Se zvonise că văduvia nu-i 
potolise deloc pornirile pasionale, dar el o ştia numai 
singură. 

Niciun răspuns. Brusc, se simţi foarte treaz şi scotoci 
toată casa. Era un hol lung care trecea de-a lungul a trei 
camere şi din care puteai să intri în fiecare dintre ele. Nu- 
şi amintea să mai fi intrat vreodată în camera ei. Nu fusese 
niciodată bolnavă. Era o cameră pătrată, unde domnea un 
dulap masiv din lemn închis la culoare şi un pat atât de 
înalt, că nu-şi imagina cum se putea urca în el fără o 
treaptă. Pe duşumea era întins acelaşi tip de linoleum ca în 
bucătărie şi o carpetă din blană de oaie, care fusese odată 
albă, dar acum era gri şi zdrenţuită. Perdelele crem, 
decolorate şi rupte, cu un model de trandafiri mici, erau 
trase deoparte. Pe blatul geamului era aşezată o poză a 
răposatului, un tip cu o barbă deasă şi roşcovană, cu ochi 
albaştri, îmbrăcat într-o haină de ploaie şi încălţat cu 
ghete. Lui Sandy îi amintea de tatăl lui. Patul era făcut şi 
acoperit cu o pătură croşetată. Nici urmă de Mima. 

Baia era o extensie recentă, construită în spatele casei, 
cu toate că Sandy şi-o amintea acolo dintotdeauna. Cada şi 
chiuveta erau de un albastru şters, iar de pe jos nu lipsea 
linoleumul maro, acoperit parţial de un covor bleu destul 
de tocit. Mirosea a umezeală şi prosoape uscate doar 
parţial. În jurul gurii de scurgere se târa un păianjen 
imens, în rest, camera era goală. 

Sandy încercă să gândească logic. Se ocupase de câteva 
cazuri de persoane dispărute şi ştia că, de regulă, familia 
se agita mereu fără motiv. Obişnuia să se amuze pe seama 

unui părinte sau partener neliniştit imediat ce punea 
receptorul în furcă: „A fost o petrecere la Haa aseară, 
acolo îl găsiţi.” De data asta însă simţea şocul unei veşti 
neaşteptate, necunoscute încă. Mima nu se mai aventura 
de mult noaptea afară din casă, poate doar la vreun 
eveniment deosebit la casa părinţilor lui sau la vreo 
petrecere mare pe insulă, ca o nuntă sau ceva similar, şi 
de fiecare dată cineva o ducea cu maşina iar el afla despre 
asta. Mima nu avea prieteni adevăraţi. Majoritatea celor 
din Whalsay se cam temeau de ea. Simţea că i se 
împotmolesc gândurile în cap şi se chinuia să-şi păstreze 
calmul. Ce-ar face Jimmy Perez în situaţia asta? 

Mima îşi închidea mereu găinile seara. Poate ieşise din 
casă pentru lucrul ăsta şi se împiedicase şi căzuse pe 
undeva. Arheologii săpaseră şanţuri destul de departe de 
casă, dar ea nu mai era aşa de rezistentă şi e posibil ca, 
într-un final, să i se fi urcat băutura la cap şi să nu mai fi 
judecat limpede. Dacă o luase razna pe cărare, era posibil 
să-şi fi pierdut echilibrul prin vreo groapă. 

Sandy se întoarse în bucătărie şi înşfăcă o lanternă din 
sertarul mesei. Era pusă acolo din vremea când fiecare 
casă avea propriul generator, care mergea câteva ore pe 
seară. leşi din nou şi simţi şfichiuirea rece a ploii mărunte, 
care îl muşca, parcă, după căldura împrăştiată de plită. 
Probabil că se făcuse deja miezul nopţii. Maică-sa începea 
deja să se întrebe pe unde întârzie. Ocoli casa şi ajunse la 
şopronul în care Mima îşi mulgea vaca. Odată obişnuit cu 
întunericul, reuşi să vadă drumul în lumina care venea din 
casă. Lăsase aprins becul de la baie, iar geamul dădea 
chiar înspre porţiunea aceea. Încă n-avea nevoie de 
lantermnă.  Găinile erau deja la adăpost. Verifică 
încuietoarea de la şopronul de lemn şi auzi cum păsările se 
foiesc înăuntru. 

Vremea fusese bună în ziua aceea şi Mima spălase rufe, 
probabil. Frânghia de rufe se întindea de la casă până jos, 
lângă locul în care arheologii începuseră săpăturile. Pe 
firul de nylon atârnau încă prosoape şi un cearşaf, greoaie 
şi inerte ca velele unei bărci de pe o apă liniştită. Alte 

femei de pe insulă ar fi strâns rufele imediat ce vremea 
dădea semne că se strică, dar Mima nu era genul care să 
se deranjeze pentru asta, mai ales dacă mânca sau citea 
ceva. Indiferenta asta a ei îi enerva pe mulţi din zonă. Cum 
de nu-i păsa deloc de ce spuneau alţii despre ea? Cum de 
putea să stea într-o casă atât de dezordonată? 

Sandy trecu de frânghia de rufe şi ajunse la situl 
studenţilor. Câţiva stâlpi cu sfoară întinsă între ei marcau 
zona de lucru; sau poate foloseau la măsurători. Un 
paravan de plastic albastru era prins de nişte ţăruşi de 
metal. Câteva fâşii de gazon, rânduite ordonat şi cu 
atenţie, şi o grămadă de pământ. Două şanţuri tăiate în 
unghi drept. Îndreptă lanterna spre ele, dar erau goale, cu 
excepţia câtorva ochiuri de apă. I se părea că zona arată 
ca o scenă a crimei dintr-un serial la care bunica lui se uita 
cu plăcere. 

— Mima! strigă, cu o voce subţire şi înaltă, străină 
parcă. 

Se hotări să se întoarcă acasă; stinse lanterna şi porni 
înapoi, ca să sune la Utra. Maică-sa ştia cu siguranţă unde 
era Mima, ea ştia absolut tot ce se întâmpla în Whalsay. 
Observă o haină căzută de pe frânghie, strânsă ghemotoc 
pe fâşia de iarbă. Recunoscu haina de ploaie a uneia dintre 
studentele de la sit şi se gândi că Mima se oferise s-o 
curețe de noroi. Era gata s-o lase acolo, oricum trebuia 
băgată din nou la maşina de spălat. Dar se opri totuşi să o 
ia şi s-o ducă în casă. 

Nu era doar haina. Era bunica lui, care părea minusculă 
înveşmântată în jacheta galbenă. I se păru că nu e mai 
mare decât o păpuşă, slabă şi cu mâinile şi picioarele ca 
nişte ramuri. Li atinse faţa, rece şi netedă ca de ceară, şi o 
pipăi în căutarea pulsului. Îşi zise că trebuia să sune la 
doctor, dar nu era în stare să se mişte. Inţepenise, 
paralizat de şoc şi încercând să înţeleagă faptul că Mima 
murise. Îi privi chipul, alb ca varul în contrast cu noroiul 
de sub el. Nu e Mima, se gândi, nu poate fi! E o greşeală. 
Dar era bunica lui, n-avea ce face; îi zări dinţii strâmbi şi 
şuviţele moi şi albe şi se simţi ameţit şi teribil de treaz în 


e 26 - 


acelaşi timp. N-avea încredere în judecata lui. Doar el era 
Sandy Wilson, faimos pentru felul în care încurca mereu 
lucrurile. Poate că nu ştia el să ia pulsul, iar Mima era vie 
şi respira normal. 

O luă în braţe ca s-o ducă în casă. Nu putea s-o lase să 
zacă afară, în frig. Abia când ajunse în bucătărie îi văzu 
rănile de la stomac şi sângele. 

Capitolul 6 


Inspectorul Jimmy Perez sosise în Whalsay cu primul 
feribot. Rămăsese în Laxo, terminalul de pe coasta vestică 
a insulei Shetland, şi aştepta pe chei nava ce urma să 
sosească din Symbister. Cheiul era pustiu; de obicei, era 
exact invers la ora aceea din zori: navetişti care veneau de 
pe insulele mai mici să lucreze în oraş, adolescenţi prea 
mari de-acum pentru liceul din Whalsay, pe jumătate 
adormiţi, în drum spre autobuzul care mergea la Lerwick. 
Perez urmări cu privirea apropierea feribotului. Aşteptă să 
plece cele şase maşini, apoi se uită la gaşca de studenţi 
gălăgioşi de la Liceul Anderson care se îndrepta spre 
autobuzul aflat deja în staţie, după care porni motorul 
maşinii. Azi, Billy Watt era căpitanul feribotului. Echipajul 
era compus numai din oameni din Whalsay - aşa era 
obiceiul în cazul feribotului dintre insule. Billy îi indică lui 
Perez unde să parcheze, îl urmări în timp ce conducea 
încet, ca să nu lovească rampa de fier cu bara de protecţie, 
după care îl salută cordial. Whalsay era cunoscută drept o 
insulă extrem de ospitalieră, faimoasă pentru entuziasmul 
cu care oamenii salutau maşinile cu vizitatori. Când Billy 
se apropie să încaseze taxa de trecere de la Perez, nu-l 
întrebă pe detectiv ce vânt îl aducea prin locurile acelea. 
Nu era nevoie: deja toată lumea aflase despre accidentul în 
care murise Mima Wilson. 

Perez fusese coleg în clasa a VI-a cu Billy. Şi-l amintea 
drept un puşti palid şi tăcut, foarte priceput la franceză. 
Perez se întreba dacă îşi folosea talentul la limbi străine ca 
să converseze cu cei care vizitau insula. Nu că Whalsay ar 
fi fost vreo atracţie turistică renumită, mai ales că străinii 
nu aveau unde să se cazeze în afară de locul pentru 
camping, care atrăgea studenţi şi amatori de drumeţii, şi 
un singur hotel. Symbister era un port de muncitori şi casă 
pentru şapte din cele opt bărci de pescuit oceanic 
existente în Shetland. Din acest motiv, oamenii din 
Whalsay n-aveau nevoie să vândă căni de ceai sau mitene 

croşetate ca să-şi câştige traiul de zi cu zi. Păstrau tradiţia 
ospitalieră şi croşetatul, dar nu o făceau pentru bani. 

Apelul lui Sandy îl trezise din somn. Iniţial se înfiorase, o 
reacţie care nu avea deloc de-a face cu meseria sa de 
detectiv. Fran, prietena lui, plecase în sud câteva 
săptămâni împreună cu Cassie, fiica ei, să petreacă 
sărbătorile de Paşti. „Ai mei n-au mai văzut-o de luni de 
zile”, îi spusese Fran. „Şi mi-e dor să-mi mai văd prietenii. 
Te îndepărtezi imediat de oameni când vii să locuieşti 
aici.” Perez ştia că e o prostie să se îngrijoreze, dar pentru 
el Londra era sinonim cu pericol. În vreme ce Fran visa la 
serile când urma să se ducă la teatru cu prietenii, lăsându- 
şi părinţii să recupereze timpul pe care nu-l petrecuseră cu 
nepoata lor, el îşi imagina împuşcături, înjunghieri şi 
terorism. 

Probabil că starea de încordare nu-l părăsea nici în 
somn, fiindcă sunetul telefonului îi provocase un atac de 
panică. Se ridicase în capul oaselor şi luase receptorul, cu 
inima galopând de teamă şi complet lucid. 

— Da? 

Era Sandy Wilson, care mormăia ceva atât de incoerent, 
cum numai el o putea face, despre familia lui, un accident 
cu împuşcături şi moartea bunicii sale. 

Perez îl ascultase cu jumătate de creier, cealaltă fiind 
inundată de un sentiment de uşurare, care-l făcuse să 
zâmbească. Nu pentru că o bătrână murise, ci pentru nu 
erau veşti proaste de la Fran sau Cassie. Ceasul de pe 
noptieră arăta ora 3 dimineaţa. 

— De unde ştii că a fost un accident? îl întrerupse Perez. 

— Văru-meu Ronald ieşise să împuşte iepuri şi nu se 
vedea mai nimic, e de înţeles cum s-ar fi putut întâmpla. 
Ce altceva să fie? 

Urmă un moment de tăcere. 

— Ronald mai bea, ce-i drept. 

— Şi Ronald ce zice? 

— Zice că nu-şi dă seama cum s-ar fi putut întâmpla 
asta. E un trăgător foarte bun şi oricum n-ar fi tras înspre 
terenul Mimei. 

— Băuse? 

— Zice că nu. Nu mult. 

— Tu ce zici? 

— Nu văd ce altceva s-ar fi putut întâmpla. 

Pe feribot, Perez cobori din maşină şi se îndreptă spre 
partea acoperită a punţii. Îşi luă un pahar de cafea de la 
aparat şi se aşeză, cu ochii pe fereastra murdară, 
aşteptând ca insula Whalsay să se ivească de după valul de 
ceaţă al zorilor. Totul în jur era verde şters şi cenuşiu. 
Fără alte culori, fără contururi clare. Atmosfera tipică de 
Shetland, se gândi. Pe măsură ce se apropiau, întrezărea 
forma caselor de pe deal. Case mari, impunătoare. 
Crescuse doar cu legende despre bogăţia oamenilor din 
Whalsay, dar nu fusese niciodată sigur că era ceva real: 
Shetland era plin de poveşti despre comori îngropate şi 
aurul spiriduşilor. Se spunea că odată, într-un an, un 
căpitan de vas era atât de îngrijorat de taxele pe care 
trebuia să le plătească, încât a fost nevoit să mai scoată 
bani din conturile companiei, fiind prea mulţi. Echipajul a 
fost convocat pe chei în dimineaţa de Crăciun şi fiecare a 
primit în dar un Range Rover, inscripţionat cu numele lui. 
Perez nu-şi amintea să fi văzut vreodată pe cineva din 
Whalsay conducând un Range Rover şi, oricum, bărcile 
erau în proprietate comună, dar povestea era bună. 

Sandy îl aştepta pe chei, în propria maşină. Perez îl văzu 
ieşind înainte ca feribotul să andocheze. Rămase în 
picioare, cu mâinile în buzunar şi cu gluga trasă pe cap din 
cauza umezelii, până când detectivul ieşi cu automobilul. 
Atunci se apropie să-l întâmpine. Se urcă pe locul 
pasagerului. Se vedea că nu dormise o clipă în acea 
noapte. 

— Îmi pare rău pentru bunica ta. 

O secundă, Sandy nu reacţionă deloc, după care zâmbi 
cu amărăciune. 

— Aşa şi-ar fi dorit să moară, spuse. Mereu i-au plăcut 
scenele dramatice şi clar n-ar fi vrut să se sfârşească în 
somn într-un azil de bătrâni. Dar nici ca Ronald să aibă 
necazuri din cauza asta. 

— Din păcate, spuse Perez, asta nu poate să decidă ea. 

— Habar n-am ce să fac. 

Sandy ştia rareori ce să facă, dar de obicei nu 
recunoştea chestia asta. 

— Ar fi trebuit să-l arestez? Trebuie să fi comis un fel de 
crimă, până la urmă. Chiar dacă a fost un accident. Să 
tragi aşa la întâmplare... 

Perez se gândea că la întâmplare e un concept teribil de 
greu de dovedit în instanţă. 

— Nu cred că ai fi putut să faci ceva anume, îi spuse. 
Mai ales că eşti implicat. Tu ai găsit cadavrul şi cunoşti pe 
toată lumea, deci nu ai voie să iei parte la anchetă. Cu 
siguranţă nu va fi decizia ta dacă să-l arestăm sau nu pe 
Ronald. 

Și nici a mea, îşi spuse. Procuratura va decide asta. Ei 
vor prelua cazul şi vor coordona ancheta şi, pentru că nu-i 
cunoştea foarte bine, habar n-avea ce urma să hotărască 
mai departe. Geamul se aburise complet. Il şterse cu o 
cârpă. Erau înconjurați de negură. Feribotul încărcase deja 
altă serie de maşini şi se îndepărta spre Laxo. Perez îşi 
imagina că nu era prea multă muncă la mijloc, ci doar un 
du-te-vino între insule. Poate asta îl atrăsese şi pe Billy 
Watt. Dar bănuia că putea deveni plictisitor după o vreme. 

— Să ştii că ar fi mai bine să te întorci la Lerwick, îi 
spuse colegului său. Lasă cazul în seama mea. 

Dacă era ceva de lăsat, până la urmă, ceea ce era greu 
de crezut. 

Sandy era complet răvăşit, se agita pe scaun, dar nu 
făcu nicio mişcare ca să iasă din maşină. Perez se întreba 
cum s-ar fi simţit el însuşi dacă propria familie s-ar fi 
confruntat cu o astfel de moarte subită. Dacă s-ar fi 
întâmplat ceva cu Fran sau Cassie. În trecut, ele fuseseră 
oarecum implicate într-unul dintre cazurile la care lucra şi 
şi-a dat seama că n-ar fi fost în stare niciodată să 
părăsească ancheta şi s-o lase în mâinile vreunui coleg. 

— Eu nu cunosc insula, zise Perez încet. Cred că m-ar 
ajuta să mai rămâi o vreme, să-mi arăţi locurile pe aici. Dar 
nu te poţi implica. Mă prezinţi alor tăi, după care îţi ţii 

gura. Pricepi? 

Sandy dădu din cap recunoscător, iar şuviţa de păr îi 
căzu peste frunte. 

— Lăsăm maşina ta aici, bine? Oricum nu eşti în stare să 
conduci. Mergem la Setter, să îmi arăţi unde ai găsit-o pe 
bunica. 

— I-am mişcat trupul, recunoscu Sandy. Era întuneric şi 
frig şi n-am văzut nicio rană atunci. Credeam că i s-a făcut 
rău şi că trăieşte încă. Imi pare rău. 

Urmă un moment de linişte. 

— Şi eu aş fi făcut acelaşi lucru, spuse Perez. 

Sandy îl direcţionă spre casa Mimei. Perez putea să 
numere pe degetele de la o mână ocaziile în care vizitase 
Whalsay. O dată, pentru un caz de vandalism - una dintre 
iolele pe care le foloseau la curse fusese găurită şi 
răsturnată în port. Nimeni altcineva nu era disponibil, aşa 
că se oferise el, fiind interesat de subiect. Altă dată, Sandy 
îi invitase pe el şi pe Fran la aniversarea lui - organizată 
de părinţi, în sala de festivități din Lindby. Perez ştia că 
Sandy se distrase cu prietenii în oraş cu o seară înainte, 
dar nu fusese invitat şi acolo. Petrecerea din Whalsay 
fusese un eveniment tradiţional, specific comunităţii - o 
masă caldă de carne de oaie fiartă cu cartofi, o formaţie, 
dans. Lui Perez îi amintea de chefurile de acasă, din Fair 
Isle, zgomotoase şi teribil de vesele. 

Din cauza vizitelor rare, nu avea o imagine clară a 
geografiei insulei sau a relaţiilor şi obiceiurilor locale. 
Oamenii din afară consideră insulele Shetland ca fiind o 
singură comunitate, se gândea, dar nu e deloc aşa. Câţi 
dintre cei care trăiesc în Lerwick fuseseră vreodată în Fair 
Isle sau în Foula? Unii dintre locuitorii din Biddista 
păstraseră anumite secrete faţă de restul insularilor 
decenii la rând. Vizitatorii sunt mai dornici de aventură 
decât oricare dintre noi. Sandy îi indică să vireze la 
dreapta după Symbister şi curând ajunseră pe malul de 
sud al insulei, în comunitatea din Lindby - o mână de case 
împrăştiate în vale, spre apă, înconjurate de zidurile 
fărâmiţate ale altor case părăsite. Nu era un sat în stilul 

tradiţional englezesc, doar câteva familii, majoritatea 
înrudite, separate de restul insulei Whalsay de câmpuri 
verzi de păşuni, bancuri de turbă şi un lac înconjurat de 
trestie. 

Setter îi amintea şi lui Perez de locurile natale şi mai 
ales de o bucată de pământ a unui bătrân care deja nu mai 
era în stare să-l muncească sau să-l îngrijească, dar nici nu 
lăsa pe nimeni să-l ajute. 

Cineva dăduse drumul la găini care, ude leoarcă şi 
murdare de noroi, scormoneau de zor într-o mână de 
buruieni de lângă uşă. Peste tot era mizerie şi nepăsare. O 
maşinărie agricolă din vremuri de mult apuse - greu de 
identificat în starea actuală - ruginise de-a binelea 
sprijinită de peretele şopronului de vite. În ziua de azi, 
oamenii preferau venituri mai mari în loc să muncească la 
o gospodărie de felul ăsta. In Fair Isle, cei din sud 
cumpăraseră pământ şi construiseră mici afaceri - IT, 
fabrici de mobilă şi construcţii de bărci. De la o vreme, 
apăruseră chiar şi câţiva americani în zonă. Ştia că e un 
romantic siropos, dar prefera ca lucrurile astea să rămână 
aşa cum au fost dintotdeauna. 

— Care-i treaba cu proprietatea? îl întrebă pe Sandy. 
Era a bunicii tale sau doar o închiriase? 

— A fost proprietatea ei dintotdeauna. A moştenit-o de la 
bunică-sa. 

— Soţ are? 

— A murit tânăr, când taică-miu era copil. 

— Ştii dacă a lăsat vreun testament? 

Sandy părea şocat de ideea asta. 

— Cred că tata va moşteni totul. Nu mai aveau alte rude. 
Habar n-am ce-o să facă cu pământul. Poate să-l păstreze 
şi să vândă doar casa, cine ştie... 

— Spuneai că Ronald e văr cu tine. El nu are drept la 
moştenire? 

— Ronald şi cu mine suntem rude din partea mamei. Nu 
se alege cu nimic de pe urma morţii Mimei. 

Încă stăteau în faţa uşii. Perez era ceea ce localnicii 
numeau un insular negru; înaintaşii lui naufragiaseră pe 

insulă de pe un vas al armadei spaniole, iar el se alese cu 
numele, cu părul negru şi cu pielea mediteraneană. Simţea 
că îi tremură oasele şi se gândi că moştenise şi plăcerea 
pentru soare. De-abia aştepta să vină vara. 

— Ar trebui să delimităm cu bandă galbenă locul în care 
ai găsit cadavrul, spuse el cu blândeţe. Chiar dacă 
Procuratura decide că a fost un accident, deocamdată 
suntem obligaţi să-l considerăm o posibilă scenă a crimei. 

Sandy îl privi şocat, îngrozit. Perez îşi dădu seama că 
simplul fapt că adusese vorba despre această operaţiune 
de rutină din munca de poliţist făcea ca senzaţia morţii 
Mimei să fie iar cât se poate de reală. 

Sandy deschise uşa şi intrară în bucătărie. Din nou, 
Perez retrăi scene din copilărie. Bunicii lui şi câteva mătuşi 
în vârstă trăiseră în case similare. Mirosul specific, dar şi 
mobilierul, îl purtară înapoi în trecut; praf de cărbune şi 
fum de turbă, o marcă anume de săpun, lână umedă. 
Măcar aici, înăuntru, era cald. Soba Rayburn cu lemne 
fusese probabil pornită cu o seară înainte şi continua să 
degaje căldură. Perez se aşeză în faţa ei şi îşi lipi palmele 
de plita acoperită. 

— Habar n-am ce se va alege de vacă, spuse Sandy 
deodată. A muls-o tata de dimineaţă, dar ştiu sigur că n- 
are de gând să facă asta de două ori pe zi. 

Fără prea mare tragere de inimă, Perez se îndepărtă de 
plită. 

— Hai afară, îl îndemnă. Să-mi arăţi unde ai găsit-o. 

— Mă tot gândesc că poate ajungeam la timp s-o salvez, 
dacă nu mai rămâneam la încă un pahar aseară, continuă 
Sandy. Poate că nici nu mai ieşea din casă. Am trecut doar 
ca să mă trezesc puţin înainte să mă întorc acasă. Dacă mă 
duceam direct, veneam cu primul feribot de dimineaţă şi 
altcineva ar fi găsit-o. M-a sunat săptămâna asta să mă 
întrebe când vin pe la ea. „Treci pe la mine să bem un 
pahar, Sandy. N-am mai stat de vorbă de ceva vreme.” 
Trebuia să fi venit la ea aseară, în loc să ies cu băieţii la 
Pier House... 

— De ce-ar fi ieşit din casă atât de târziu? întrebă Perez. 

Încerca să-şi imagineze ce-ar fi putut să determine o 
femeie bătrână să lase căldura casei ei pentru un câmp 
rece şi umed, mult după lăsarea întunericului. 

— Avea rufe întinse, poate a ieşit să le strângă. 

Perez tăcu. Sandy îl conduse după casă. Rufele erau încă 
afară, atât de ude acum, că apa se scurgea din ele pe 
iarbă. Era mai degrabă o păşune decât o grădină, cu toate 
că puteau vedea o brazdă pregătită pentru însămânţat 
care se întindea paralel cu frânghia de rufe. Sandy văzu că 
Perez privea într-acolo. 

— Tata a săpat brazda. Obişnuia să planteze o mână de 
cartofi şi alta de napi. Mai aranja şi o îngrăditură pentru 
varză în fiecare an, ca să hrănească vaca. 

— Nu văd niciun coş de rufe, spuse Perez. Dacă ar fi 
ieşit să le strângă, în ce le-ar fi luat? 

Sandy dădu din cap, fără să priceapă de ce un detaliu ca 
ăsta ar fi contat prea mult. 

— Ce se întâmplă acolo? continuă Perez şi arătă cu 
bărbia spre şanţurile săpate la capătul câmpului. 

— Un sit arheologic. Proiectul unei studente care îşi 
pregăteşte lucrarea de doctorat. Sunt două fete, ea şi cu 
asistenta ei, şi mai au ceva de lucru, câteva luni cel puţin. 
Au stat şi anul trecut câteva săptămâni şi au revenit de 
curând. Locuiesc în refugiul de la Bod. În perioada asta a 
anului, nu e deloc aglomerat. Din când în când, apare şi un 
profesor care supraveghează evoluţia săpăturilor. E şi el în 
zonă, cazat la hotelul din port. A venit odată cu ele. 

— Trebuie să vorbim cu el, spuse Perez. 

— M-am gândit că o să vrei asta. L-am sunat la hotel în 
timp ce te aşteptam pe chei şi mi-a promis că o să ne 
viziteze aici. 

Perez era surprins de spiritul de iniţiativă al lui Sandy şi 
nu ştia dacă e cazul să-l felicite, fără să pară 
condescendent. La birou, Sandy era întotdeauna ciuca 
miştourilor, iar Perez împărtăşea adesea părerea nu 
tocmai bună despre el. Încă se gândea cum să reacționeze, 
când o siluetă masivă se apropie de ei prin negura deasă, 
de parcă Sandy îl adusese acolo doar pomenindu-l. Purta 

un balonzaid lung Barbour şi bocanci. Era un tip solid, 
foarte blond, tuns periuţă. Se apropie de ei, cu mâna 
întinsă: p 

— Bună ziua, sunt Paul Berglund. Înţeleg că vreţi să 
stăm de vorbă. 

În ciuda numelui străin, accentul era tipic nordului 
Angliei. Avea o voce gravă, care se potrivea perfect 
staturii. Perez nu ştia la ce să se aştepte din partea unui 
om de ştiinţă. Mai ales un tip atât de impunător, cu un 
discurs direct şi capul ras. 

— Cred că v-a spus deja Sandy că aici a avut loc un 
accident aseară, îi spuse Perez. Am aprecia dacă studenţii 
ar sta deoparte de sit o zi sau două. 

— Nicio problemă. Hattie şi Sophie trebuie să apară 
curând la lucru. Rămân aici să le spun ce s-a întâmplat. E 
în regulă dacă aştept în casă? Mă supără umezeala asta. 

Perez ezită, dar îşi aminti că e vorba de un accident, 
nimic mai mult. Nu era cazul să exagereze. 

— E în regulă, Sandy? 

Sandy nu ezită deloc. Ospitalitatea tipică insulei. 

— Sigur, de ce nu... 

Berglund făcu cale întoarsă şi-i lăsă din nou singuri. 
Perez se simţea oarecum ridicol din cauză că întâlnirea 
durase atât de puţin, dar în acel moment nu avea întrebări 
pentru profesor. Dacă se interesa de sit, ar fi părut 
ignorant. In plus, ce relevanţă ar fi avut săpăturile 
arheologice pentru cazul morţii Mimei Wilson? Reveni la 
Sandy. 

— Ştii dacă studenţii au descoperit ceva? 

ll intriga ideea de a săpa şanţuri ca mod de a-ţi câştiga 
existenţa. l-ar fi plăcut şi lui. O muncă de detaliu, 
meticuloasă, scormonind cu atenţie prin vieţile altora. 
Când cazurile erau interesante, partea asta îl atrăgea cel 
mai mult la meseria lui. 

Sandy ridică din umeri. 

— Nu m-a interesat prea tare. Nu cred că au găsit mare 
lucru. Nişte cioburi de oale. Nimic deosebit. Ah, de fapt au 
găsit un craniu acum vreo două săptămâni. Val Turner, 

arheologul de la Amenity Trust, a apărut la secţie să 
raporteze chestia asta. Zicea că nu e nimic suspect şi că, 
oricum, Procuratura nu era interesată de subiect. 

Perez îşi amintea că auzise discuţii despre asta la 
cantina secţiei de poliţie. 

— Era şi mama aici când l-au găsit. 

Vocea lui Sandy se înviorase când îi povestise despre 
craniu, dar Perez şi-l închipuia cu adevărat entuziasmat 
numai de comori, lingouri de aur, bijuterii. Era încă un 
copil, în mare parte. 

Rămaseră o vreme privind groapa din pământ, cu umerii 
îndoiţi ca să se apere de umezeală. Ca nişte bocitori în faţa 
unui mormânt deschis, îi trecu prin minte lui Perez. 

Capitolul 7 


Ronald Clouston locuia într-o casă nouă aproape de 
țărm. Părea chiar mai mare decât cele zărite de Perez de 
pe feribot, un bungalou cu lucarnă şi o extindere lungă pe 
un singur nivel la capăt. Au rămas o vreme în faţa casei, în 
maşină, pentru ca Sandy să prezinte pe scurt istoricul 
familiei. 

— Mama lui şi a mea sunt verişoare de gradul doi, 
povestea el încruntat din cauza concentrării. De gradul 
doi. Da, cred că aşa e. Taică-su i-a vândut bucata asta de 
pământ, fiindcă Ronald abia ce se s-a însurat şi voia să-şi 
facă o casă nouă. Acum doi ani au terminat de construit şi, 
cu câteva săptămâni în urmă, a devenit tată. Ăsta e unul 
dintre motivele pentru care am venit în Whalsay, să le 
aduc un cadou şi să le urez de bine, înţelegi. 

— Tatăl ei nu s-a supărat să renunţe la pământ? 

— E doar o bucată de ţărână până la urmă şi el n-a fost 
niciodată cine ştie ce fermier. 

— Ronald cu ce se ocupă? 

— Are locul lui pe traulerul oceanic al bătrânului, 
Cassandra. E o frumuseţe. Are patru ani deja, dar încă e o 
minunăţie. 

Descrierea nu îl surprindea cu nimic pe detectiv, fiindcă 
se potrivea de minune cu imaginea unui băutor înrăit, care 
ieşea noaptea la vânătoare. Majoritatea bărcilor din 
Whalsay erau deţinute de diferite familii. Pescuitul era o 
ocupaţie extrem de dură şi majoritatea bărbaţilor îşi 
dădeau frâu liber pornirilor când se întorceau pe uscat. 

— Era cel mai deştept la şcoală, continuă Sandy. Nu 
foarte priceput la chestii practice, dar trecea examenele cu 
brio. Cam visător, dacă înţelegi ce vreau să spun. A plecat 
la Universitate, doar că taică-su s-a îmbolnăvit şi a rămas 
locul liber pe trauler. A trebuit să se întoarcă, aşa merg 
lucrurile aici. Poate că s-a bucurat că s-a ivit motivul ăsta 
să se lase de şcoală, oricum n-ar fi trecut examenele. Aşa 
zice mama. 

Oareşce gelozie, se gândi Perez. Sau competiţie între 
cele două verişoare, mama lui Sandy şi mama lui Ronald, 
care îşi compară fiii. Nimeni nu l-ar fi considerat vreodată 
pe Sandy istet. 

— Soţia lui e tot din Shetland? 

— Nu, Anna e englezoaică. Dar au făcut nunta aici, acum 
vreo doi ani. Au venit toate rudele ei, a fost ditamai 
petrecerea. 

Ochii lui Sandy mijiră câteva clipe, dar îşi scutură de 
câteva ori capul şi privi atent în negura din jur. Geamurile 
maşinii se umpluseră de apă şi pe dinăuntru. 

Chiar şi aşa, lui Perez i se părea o casă mult prea mare 
pentru o familie cu un copil. Se întreba unde o întâlnise 
Ronald pe Anna lui. Era o legendă şi despre bărbaţii din 
Shetland care plecau în lume să-şi caute neveste. Poate în 
scurta lui trecere pe la universitate. Şi Perez se însurase 
cu o englezoaică. Sarah, blândă şi bună, drăguță şi bălaie. 
Dar el nu reuşise să fie genul de bărbat pe care şi-l dorea 
ea, era mereu preocupat de problemele altora. „Eu rămân 
de fiecare dată pe ultimul plan în ordinea priorităţilor 
tale”, obişnuia să-i spună. „După serviciu, părinţii tăi, fiul 
delincvent al vecinilor şi pisica instalatorului. Când ajungi 
acasă, eşti complet epuizat. Nu mai ai nimic de oferit.” La 
acea vreme, se gândea că Sarah vorbea aşa doar pentru că 
simţea nevoia de atenţie, fiindcă tocmai pierduse sarcina. 
Acum, însă, descoperea adevărul din spatele acestor 
cuvinte. Nu reuşea deloc să se ţină departe de problemele 
altora. Işi tot spunea că asta înseamnă să fii un detectiv 
bun, dar probabil că s-ar fi întâmplat acelaşi lucru chiar 
dacă nu ar fi fost profesia la mijloc. 

Sarah o ducea mai bine acum fără el, era măritată cu un 
doctor cu care locuia în zona graniţei, cu copiii şi câinii ei. 
lar Perez începuse o relaţie cu altă englezoaică, Fran 
Hunter, divorțată. Sarah fusese întotdeauna o tipă 
neajutorată, Fran, în schimb, nu avea nevoie de nimic. 

Sandy se foia în scaun. Lungile perioade de tăcere ale 
lui Perez îl nelinişteau de fiecare dată. 

— Ce zici, intrăm? 

— Tu nu vorbeşti, îi aminti Perez, după care îşi spuse că 
Sandy tocmai ce-şi pierduse bunica, aşa că zâmbi, ca să-şi 
înmoaie cuvintele. Doar mă prezinţi, după care ţii gura 
închisă. 

Sandy dădu din cap şi ieşi din maşină. 

Perez îşi zise că lotul de teren fusese ales pentru 
privelişte. Era situat pe un promontoriu jos, iar marea se 
vedea din trei laturi. La vest, puteai să vezi Laxo şi partea 
continentală şi să măsori timpul în funcţie de cursele 
feribotului încoace şi încolo, de-a lungul apei. Casa era 
pătrăţoasă şi joasă, tipic fermelor scoțiene, dar construită 
din lemn, care-i dădea un aspect scandinav, şi cu lucarne 
în acoperiş. Era vopsită în albastru. Extensia laterală avea 
un acoperiş mai jos, în pantă. Perez se întreba la ce 
foloseşte tot acel spaţiu. Cu siguranţă nu ţineau animale: 
avea un rând de geamuri în trei straturi. În spatele casei, o 
grădiniţă deschidea drumul până la țărm. Câteva şiruri de 
narcise erau ferite din calea vântului de un zid de piatră - 
o pată de culoare în negura deasă. La țărm era ancorată o 
bărcuţă de agrement. Sandy deschise uşa de la intrare şi 
strigă. Perez auzi un răspuns înfundat din interiorul casei 
şi îl urmă mai departe pe Sandy. 

Cei doi soţi se aflau în bucătărie. Perez avea senzaţia că 
nu se mişcaseră prea mult de când se întorseseră de la 
Setter, după ce Sandy năvălise în casă cu veştile groaznice 
despre moartea Mimei. Erau cu adevărat paralizaţi de şoc. 

— Dece-ai făcut asta? îl întrebase Perez, când Sandy îi 
povestise că o lăsase pe Mima şi venise în goană la casa 
familiei Clouston. Pentru Dumnezeu, omul ăsta poate fi 
unul dintre suspecți. 

— Doctorul nu e pe insulă, e în vacanţă. Ştiu că durează 
o grămadă să ajungă aici elicopterul ambulanţei. M-am 
gândit că alţii or să ştie mai bine ce e de făcut, iar casa lor 
e cea mai apropiată de Setter. Sandy îl privise în ochi, 
neclintit. Știu că-s prost, dar trece cu vederea, măcar azi. 
Azi nu Sunt în Stare să încasez perdafuri. Anna e o tipă 
foarte organizată, capabilă. 

Și voiai să-ți spună ea ce e de făcut, gândise Perez. 

Fiindcă nu ţi-a plăcut niciodată să fii nevoit să te descurci 
de unul singur. 

Şi iată-i pe cei doi, tăcuţi, încă în blugii şi în puloverele 
trase în grabă pe ei când Sandy îi scosese la propriu din 
pat. Ronald trebuia să aibă în jur de treizeci de ani, dacă 
era de-o seamă cu Sandy şi fuseseră la şcoală împreună, 
dar arăta ceva în mai vârstă. Mai încărunţit, parcă. Perez 
îşi închipuia că gândul că ai ucis pe cineva te poate 
schimba complet. Ronald îşi îndreptă privirea spre ei când 
intrară şi încercă să se ridice, dar eforul păru prea mare 
pentru el şi se aşeză la loc. Femeia era brunetă, cu părul 
strâns la ceafă; prins în grabă, începuse să se desfacă. 
Avea o ţinută dreaptă, în ciuda epuizării evidente şi a 
cearcănelor de sub ochi. Lui Perez i se părea că era extrem 
de furioasă, atât de supărată că nu era în stare să scoată o 
vorbă. Nu reuşea să-şi dea seama însă dacă furia era 
determinată de bărbatu-său, de Sandy sau pur şi simplu de 
situaţia în care ajunseseră. Sau de Perez, pentru faptul că 
le invada intimitatea delicată a momentului. Pe masă erau 
întinşi vreo şase iepuri, care urma să fie jupuiţi şi curăţaţi. 
Pe un suport prins în tavan atârnau la uscat nişte haine de 
bebeluş. 

— Dumnealui este şeful meu, spuse Sandy, detectiv- 
inspector James Perez. 

Urmă întocmai instrucţiunile primite şi nu mai spuse o 
vorbă, aciuindu-se într-un colţ în încercarea de a fi cât mai 
puţin vizibil în peisaj. Perez, în schimb, trase scaunul liber 
şi se aşeză la masă, între cei doi, simțind din plin tensiunea 
din atmosferă. 

— Sandy v-a luat arma, spuse el ca o observaţie, nu ca o 
întrebare. 

Verificase deja chestia asta, fiind unul dintre puţinii paşi 
procedurali corecţi urmaţi de Sandy în acest caz. Era un 
fel de a deschide conversaţia, cu fapte certe, în siguranţă. 
Ronald îşi ridică din nou privirea. 

— Nu înţeleg cum s-a întâmplat aşa ceva, spuse el, 
aproape izbucnind în lacrimi. Trăgeam în porţiunea dintre 
proprietăţi, ce-i drept, dar niciodată în apropierea casei 

sau a grădinii. 

Se întoarse spre nevastă-sa, care privea înainte, 
împietrită. Perez pricepu că despre asta discutaseră toată 
noaptea, iar omul petrecuse ore întregi încercând s-o 
convingă că nu era vinovat de tragedia asta; ea refuza, 
evident, să-l ierte, să-i uşureze vina. Clouston arăta ca un 
copil care avea nevoie disperată să fie luat în braţe. 

— Era teribil de întuneric, interveni Perez. Nu se vedea 
mai nimic. Poate v-aţi pierdut orientarea, se mai întâmplă. 

În ciuda firii sale, îl compătimea pe Clouston. Era un fel 
de blestem, pe care fosta lui nevastă îl numea 
„incontinenţă emoţională” - abilitatea de a vedea lumea 
prin ochii altora. 

Anna Clouston continua să rămână stană de piatră. 

— Povesteşte-mi în detaliu seara trecută, îi ceru Perez. 

Femeia interveni: 

— A băut, spuse, pe un ton amar şi acuzator. Cum face 
în fiecare seară când nu are de lucru. 

— Vreo două pahare, spuse Ronald şi se uită la Perez, cu 
o privire care cerea milă şi înţelegere. 

Perez rezistă tentaţiei de a-l compătimi din nou. 

— Vineri seara merit şi eu două pahare. 

— Ieri aţi lucrat? întrebă Perez. 

Înapoi la informaţii obiective. 

— Nu. De regulă, facem cam două - trei ieşiri mai lungi 
pe an cu vasele de adâncime. M-am întors acum o lună. 

— Deci aţi fost toată ziua acasă? 

— Nu, am fost la Lerwick. Am vrut să merg la bibliotecă. 

Perez ar fi vrut să-l întrebe ce cărţi a ales - îl fascinau 
detaliile din viaţa altora, chiar dacă nu aveau relevanţă 
directă pentru munca lui - dar Ronald continuă: 

— După care m-am dus la supermarket. E bun şi 
magazinul din Symbister, dar câteodată mai vrei şi altceva. 
De când am adus copilul acasă, n-am reuşit să mai 
ajungem în oraş. M-am întors acasă pe la 7 şi jumătate. 

— Mai degrabă 8, interveni Anna. 

Nu voia să-şi contrazică soţul, ci mai curând să respecte 
corectitudinea faptelor. Se mai relaxase puţin, măcar acum 

era dispusă să participe la conversaţie. Îi zâmbi. 

— lar dumneavoastră aţi rămas acasă? 

— Da. Poate că Sandy v-a explicat deja, copilul are doar 
câteva săptămâni. Nu doarme încă toată noaptea şi profit 
de orice moment să mă odihnesc şi eu. 

Perez îşi dădea seama că femeia din faţa lui era, într- 
adevăr, extrem de obosită. Fără adrenalina provocată de 
moartea Mimei, probabil că ar fi adormit cu capul pe masă. 

— Mergeaţi la serviciu înainte să naşteţi? 

Nu era neapărat relevant, dar voia să ştie, ca să 
înţeleagă mai bine contextul. 

— Lucrez de acasă. Sper să mă apuc din nou cât de 
curând. 

— Cu ce vă ocupați? 

— Cu obiecte tradiționale, îi explică.  Ţesături, 
împletituri, croşetat. Lucrez preponderent cu lână de 
Whalsay, fie în culori naturale, fie vopsită de mine. Peştele 
e pe cale de dispariție, prețul oilor scade în fiecare an, nici 
petrol nu prea mai e. La un moment, trebuie să ne gândim 
la industrii noi în Shetland. Sau să ne întoarcem la cele 
vechi. 

Perez simțea că argumentele ei erau bine întemeiate; 
mai purtase conversaţia asta şi cu alte ocazii şi se întreba 
ce părere aveau familiile bogate din Whalsay, care trăiau 
din pescuit. 

— Şi vindeţi hainele pe care le faceţi? continuă, 
observând totodată nedumerirea femeii. 

Ce sens aveau aceste întrebări, ce legătură puteau să 
aibă cu moartea bătrânei? Pe de altă parte, însă, interesul 
pentru munca ei îi făcea plăcere. 

— În mare parte vând online. Sper să dezvolt afacerea, 
să le trezesc şi altora interesul pentru meşteşugul 
tradiţional. De-asta am şi construit aripa suplimentară la 
casă, vreau să organizez nişte ateliere de fire în care să le 
ofer doritorilor şi cazare. Am început să fac publicitate 
abia la sfârşitul anului trecut şi am deja doritori. Un mic 
grup din Statele Unite a rezervat deja locuri pentru la 
vară. Nu suntem chiar gata să-i cazăm noi în casă - mai 

ales cu un bebeluş prin preajmă - aşa că or să stea la hotel 
şi vin aici la atelier. 

Preţ de o clipă, părea că toată supărarea dispăruse şi 
figura i se luminase de încântare. Munca era importantă 
pentru ea. 

— Ce-or să creadă acum, când vor auzi toată povestea 
asta? E genul de afacere în care aduci clienţi prin 
recomandare. Nimeni nu mai vine pe insulă, dacă aud că 
pe aici se trage ca-n codru! 

— Atelier de fire? _ 

Denumirea suna bizar. În plus, Perez spera ca femeia să 
se liniştească dacă vorbea mai departe despre munca ei. 

— Orice meşteşug bazat pe lucrul cu firele de lână. 

Perez se uită mai atent şi se gândi că Anna purta, 
probabil, o creaţie proprie, un pulover croşetat de mână în 
culori naturale, în mare parte nuanţe cenușii şi moorit, un 
maro închis, tipic insulelor Shetland. 

— Serile vi le petreceţi împreună? 

— li pregătisem cina lui Ronald când s-a întors, a 
continuat ea. N-am prea dormit cu o seară înainte. Copilul 
e foarte agitat în perioada asta din cauza colicilor. Ştiam 
că Ronald e obosit, iar James a dormit mai toată după- 
amiaza. 

Din nou, Perez ar fi vrut să-i întrebe cum s-au cunoscut. 
Chiar şi la o primă vedere, părea că relaţia lor scârţâia din 
plin. Poate că era influenţat şi de descrierile lui Sandy, dar 
Perez avea impresia că tipul e superficial, pasiv, chiar 
şocat fiind de moartea Mimei. Deşi părea mai tânără ca 
soţul ei, Anna era puternică şi ambițioasă. Şi totuşi îi păsa 
de el suficient cât să-i pregătească cina, conştientă fiind de 
săptămâna grea şi obositoare avută de amândoi. 

— Aţi avut oaspeţi? 

— Poftim? întrebă Ronald, încruntat. 

— Ieri aţi avut oaspeţi? 

— Sandy a venit la prânz să vadă copilul. 

— Şi seara? 

— A trecut mătuşa Evelyn, chiar când terminasem de 
mâncat. 

Perez se întreba ce fel de bucătăreasă era Anna. Dacă 
era pasionată de meşteşugurile din Shetland, oare era 
interesată şi de gastronomia tradiţională? l-ar fi plăcut să 
simtă miros de mâncare în casă, poate nişte vase murdare 
zăcând prin chiuvetă, ceva care să-i dea un indiciu. De ce- 
ar fi contat, până la urmă? De ce era atât de fascinat de 
detaliile minuscule din viaţa altora? Ar fi vrut să recreeze 
în minte scena din bucătărie dinainte ca Ronald să plece 
după iepuri. 

— Ea cine e? continuă detectivul, încercând să reia firul 
conversaţiei. 

— Evelyn Wilson. Mama lui Sandy. 

Ronald îşi privi cu coada ochiului vărul, care aproape 
adormise pe banca de lemn. 

— Unde stătuse puşca între timp? 

— Încuiată în dulap în biroul Annei, unde stă de fiecare 
dată când nu o folosesc. 

— Şi cheia? 

— În sertar în biroul Annei. De ce mă întrebaţi chestiile 
astea? N-a luat nimeni puşca. Era la locul ei când am 
plecat. 

Ronald îşi trecu mâinile peste faţă. Nu era cald în casă, 
dar asuda. 

— Cât timp a stat doamna Wilson? 

— A băut o cană de ceai, interveni Anna. Voia să 
vorbească despre săpăturile arheologice. Au găsit o bucată 
de craniu uman şi au trimis-o la analize pentru datare. E 
foarte pasionată de proiecte comunitare. Este preşedintele 
Forumului comunitar şi se gândea că ar fi nimerit să pună 
un anunţ despre atelierele mele pe website-ul comunităţii 
din Whalsay. 

— Vă susţine în general, sunteţi prietene? 

— Eu aşa cred. Da, cred că da. Nu sunt prea mulţi pe 
insulă cărora să le pese. Lui Ronald i-a plăcut mereu 
istoria - era specializarea lui la universitate - şi mie 
personal mi se pare absolut fascinant şantierul arheologic 
de la Setter. 

Îşi privi soţul. Perez bănui că era un interes pe care îl 

aveau în comun, însă Ronald nu părea teribil de captivat 
de subiect în clipa aceea. Chipul său era la fel de gol şi de 
amărât. 

— Evelyn a rămas la dumneavoastră cât, o jumătate de 
oră? continuă Perez. 

— Cam aşa, spuse ea şi se ridică ca să se dezmorţească. 
Vreţi nişte cafea? Ar fi trebuit să întreb mai demult. Nu 
ştiu ce am, din cauza şocului, probabil. 

— Eraţi apropiată şi de Mima? 

Urmă un moment de tăcere. 

— Nu cred că mă plăcea prea tare. Dar nu mă bucur că a 
murit, evident. 

Perez consideră că era o descriere ciudat de atentă şi 
totuşi corectă a relaţiei. După o moarte bruscă, mulţi 
invocă o apropiere care de fapt n-a existat. 

— Mi-ar prinde tare bine o cafea. Neagră. Bănuiesc că 
ştiţi cum bea Sandy cafeaua; îi pune atât de mult zahăr, 
parcă e melasă. 

Au aşteptat în tăcere ca Anna să umple cana cafetierei şi 
s-o pornească. Dintr-un dulap înalt, scoase câteva căni. 
Privind-o, Perez se gândi că pierduse deja o parte din 
kilogramele specifice sarcinii. Îşi zise că era foarte atentă 
cu sănătatea ei şi că mergea des la piscina din Whalsay, 
construită cu banii din petrolul descoperit prin anii '80. Şi- 
o imagina alergând, de asemenea. Se întreba dacă Ronald 
o învățase vreodată să tragă. 

— Pe la ce oră a plecat doamna Wilson? 

— Pe la 9, cam aşa. 

Anna adăugă zahăr în cana lui Sandy şi i-o înmână, după 
care aşeză o alta în faţa lui Perez. Sandy avea dreptate: ea 
era cea organizată în casa lor, ea conducea şi răspundea la 
întrebări. 

— Se trezise copilul şi trebuia hrănit. Nu am mai apucat 
s-o conduc. 

— Aţi rămas doar dumneavoastră. Ce-aţi făcut? 

— Ne-am certat, continuă ea, pentru că bea. 

Era încă în picioare şi toată furia începuse să-i revină 
încet. Perez se gândi cât de frumoasă e, cu statura ei 

dreaptă şi cu ochii scăpărându-i. Poate că tensiunea era 
amplificată de apariţia copilului, de hormoni. Se bucura că 
nervii erau cauzaţi de Ronald, nu de el. 

— Se pare că este incapabil să reziste o seară măcar 
fără băutură. Din colţul camerei, Sandy îi surprinse 
privirea lui Perez şi se ruşină. 

Se pare că mulţi băieţi din Shetland aveau probleme cu 
paharul. 

— l-am sugerat să încerce măcar o dată. Mâncăm 
sănătos, facem mişcare, iar acum avem un copil la care 
trebuie să ne gândim. 

— Două pahare, interveni Ronald. 

Devenise o mantră pentru el şi căuta sprijin în privirile 
celorlalţi doi bărbaţi din încăpere. 

— După care ţi-ai luat puşca! continuă ea. 

Perez observa cum îşi pierde controlul. 

— Doar ca să-mi faci în ciudă, fiindcă te-am rugat să nu 
mai pleci. Stătusem toată ziua în casă şi m-aş fi bucurat 
teribil să am companie. Ți-am cerut prea mult? Nu înţelegi 
ce s-a întâmplat din cauza ta? O să ajungi în instanţă, 
poate chiar la puşcărie. Dacă nu munceai pe barca lui 
taică-tu, ţi-ai fi pierdut şi slujba. Ştii bine cum e aici, peste 
tot oamenii te vorbesc şi te judecă pe la spate. Uite-l pe 
nebunul ăla care a împuşcat-o pe Mima Wilson! Nu pot să 
îndur chestia asta! strigă şi se opri să respire, suspinând. 

Ronald părea devastat. Se ridică şi încercă s-o ia în 
braţe. Preţ de o clipă, ea îşi lăsă capul pe umărul lui. 

Din altă cameră, se auzi un scâncet de copil, care deveni 
curând strident şi Perez fu nevoit să se controleze ca să 
nu-şi acopere urechile cu mâna. Cum se putea trăi cu un 
astfel de zgomot? Anna se desprinse de soţul ei şi plecă. 

Se lăsă o tăcere stânjenitoare. Un fluierar se auzea 
dinspre mare. Credea că Anna se măritase cu Ronald în 
ideea că-l poate schimba. Il trata mai degrabă ca pe un 
copil decât ca pe un iubit, iar el se purta ca un puşti 
obraznic şi sfidător. Vădit jenat de criza de nervi a soţiei 
sale, Ronald se aşeză la loc. 

Perez sorbi din cafea: solubilă, dar tare şi fierbinte. 

— La ce oră aţi ieşit aseară? 

— Pe la zece, poate mai târziu. Şi m-am întors la 
unsprezece şi jumătate. Anna se culcase deja. Uitaţi ce e, 
nici nu ştiu ce m-a apucat de fapt. Poate tensiunea legată 
de apariţia copilului. Trebuia să-mi fi dat seama că 
lucrurile se vor schimba, că responsabilitatea e mult mai 
mare acum. James pare să ne fi acaparat complet vieţile. 
Ar fi trebuit să fiu atent, dar nu-mi doream decât să ies la 
aer şi să-mi limpezesc gândurile, să uit de familie, măcar o 
vreme. Aveam o grămadă pe cap. Poate că am făcut-o ca s- 
o enervez, să-i demonstrez că nu fac eu ce spune ea. Nu 
înţeleg cum aş fi putut s-o nimeresc pe Mima. Nici măcar 
n-am tras spre casa ei. Şi de unde să ştiu că avea să umble 
pe afară la ora aia? Ce coşmar... Tot sper că o să mă 
trezesc şi o să dispară totul. 

— Aţi fost singur? 

— Da, eram singur, îi spuse şi îl privi în ochi. Nu mai era 
nimeni la vânătoare de iepuri aseară, l-aş fi auzit. Nu dau 
vina pe nimeni, dar nu înţeleg cum e posibil. Poate un 
glonţ deviat aiurea. Sau cum aţi spus şi dumneavoastră, m- 
oi fi rătăcit în negura aia deasă. Ce-o să se întâmple cu 
mine? 

— Avem nevoie de o declaraţie, îi spuse Perez, şi va 
trebui să veniţi la Lerwick, probabil. Nu chiar acum, vă 
anunţ eu. 

— Am să fiu pus sub acuzaţie? 

— Nu eu decid, ci Procuratura. 

Din nou, Perez simţi nevoia să-l liniştească. Un gest 
nebunesc cu consecinţe dramatice, care avea să-l bântuie 
pentru totdeauna. Cel mai probabil, va fi considerat un 
accident teribil. Deşi n-a fost deloc în regulă să trageţi aşa, 
nesăbuit chiar, e evident că n-a existat o intenţie criminală. 
Toată lumea urăşte iepurii, ce naiba! Nu avea însă obiceiul 
să facă promisiuni pe care nu era sigur că le poate 
respecta. Nu avea nicio idee despre rezultatul anchetei. 

Se ridică. 

— Rămâneţi aici până vom lua din nou legătura cu 
dumneavoastră. Încercaţi să dormiti. 

— Încerc, dar nu reuşesc să scap de imaginea Mimei. Ce 
oase mici avea, ca o becaţină împuşcată. Atât de fragilă. 

Pe drumul spre ieşire, Perez se opri atât de brusc, că 
Sandy aproape că se izbi de el, ameţit de nesomn şi 
târşâindu-şi picioarele. Detectivul se întoarse spre Ronald: 

— Cum v-aţi cunoscut soţia? întrebă, fiindcă nu mai 
rezista tentaţiei, după ce în tot acest timp se gândise la 
asta. 

Ronald răspunse fără să stea pe gânduri. 

— A venit odată în vacanţă la Shetland. Are o pasiune 
pentru arta tradiţională şi a venit la Whalsay să stea de 
vorbă cu Evelyn despre metoda de croşetat din insulă. Se 
pare că există un model specific zonei, unic, iar Evelyn e 
expertă în domeniu. Ne-am cunoscut într-o seară la hotelul 
din port şi am păstrat legătura. După care ea s-a întors în 
vizită de câteva ori... Poate că s-a îndrăgostit, de fapt, de 
locurile astea, şi nu de bărbatul care trăieşte aici. 

Sandy îl descrisese pe Ronald ca fiind un tip inteligent. 
Pentru prima dată de când îl cunoscuse, Perez întrezări 
această calitate. Ronald se răsuci brusc şi îşi ascunse 
capul în mâini. Perez şi Sandy plecară. 

Capitolul 8 


Sandy era epuizat. Obişnuia să se dea mare cu 
rezistenţa lui la nesomn. De Up Helly Aa! nu ajunsese în 
pat două sau trei zile la rând, fiind mult mai interesat de 
băutură, dans şi companie. Bănuia că epuizarea de acum 
se datora mai degrabă şocului suferit. Niciodată nu 
înţelesese reacţiile rudelor îndurerate de pierderea unei 
persoane dragi, când se întâmpla ceva de genul ăsta la 
serviciu. Ştia că trebuie să fie înţelegător cu ei, dar apatia 
şi privirea lor epuizată îl iritau teribil. Ar fi vrut să-i 
scuture puţin din starea de letargie. Poate că de acum n-o 
să mai fie aşa. Ce bine că venise Jimmy Perez! Sandy 
urmărise apropierea feribotului din Laxo cu un soi de 
disperare în suflet, vrând parcă să-l tragă mai repede la 
mal. Ştia că e jalnic să vrea ca şeful său să se ocupe de tot, 
dar nu mai era în stare de nimic. 

Acum se bucura că Perez fusese blând cu Ronald. Sandy 
se înţelesese mereu bine cu Ronald, deşi erau atât de 
diferiţi. Lui nu-i plăcuse niciodată şcoala. Îl considera pe 
Ronald un prieten bun; atât de bun, că avea de gând să-l 
roage să-i fie cavaler de onoare când în sfârşit va hotări să 
se însoare. Jackie, mama lui Ronald, şi Evelyn nu se 
plăceau deloc; le separase întotdeauna un gust amar de 
invidie şi competiţie şi, deşi Joseph şi Andrew se purtau 
cuviincios unul cu altul, Sandy simţea din plin tensiunea 
dintre ei. Poate că el şi Ronald se apropiaseră atât de tare 
parţial şi din cauza faptului că părinţii lor nu fuseseră 
încântați de idee. 

Perez nu scosese o vorbă de când plecaseră de la familia 
Clouston, observase doar că ar fi fost bine dacă s-ar fi 
gândit să-şi ia şi cizmele de cauciuc, fiindcă iarba era 
teribil de udă. Putea să stea şi câte o jumătate de oră fără 
să zică nimic şi chestia asta îl scotea din minţi pe Sandy. 
Lui îi plăcea vorbăria, chiar şi ca zgomot de fundal, mereu 


1 Festival al focului, obicei specific zonei Shetland pentru a marca 
finalul serbărilor Crăciunului (n.trad.). 

pornea radioul sau televizorul dacă era singur acasă. 

Rămăseseră sprijiniți de maşină. 

— Încotro acum? întrebă, în ideea că poate se mişcă 
undeva şi nu-şi petrec restul zilei privind nemărginirea 
mării, cum făcea acum Perez. 

— Nu ştiu ce simţi tu, dar mie mi-e o foame de lup. 
Există vreun loc unde să putem mânca un mic dejun 
decent? 

— Nu există cafenele pe insulă, dar mama găteşte foarte 
bine. 

Nici nu termină bine de vorbit şi Sandy îşi dădu seama 
că spusese o prostie. Evelyn nu era o mândrie pentru el. 
Avea să-i spună inspectorului bazaconii din copilăria lui, să 
scoată pozele vechi de când avusese pojar şi să-l ia la 
întrebări despre când îi vine şi lui Sandy rândul la 
promovare, pentru că Michael avea deja un serviciu nou în 
Edinburgh. Vorbea întruna despre Shetland şi în special 
despre băieţii ei. Era prea târziu să mai retragă oferta, 
însă; Perez se suise deja în maşină şi pornise motorul. Se 
aplecă să şteargă parbrizul cu o batistă murdară. 

— Sună bine. Încotro? 

Porniră pe drumul care trecea pe lângă Setter şi de-a 
lungul râului unde aveau să se distreze amatorii de sărituri 
peste câteva luni; se apropiară apoi de câmpul unde se 
aflau adăposturile pentru animale şi cei patru porci 
roşcovani. Dintre toate animalele familiei, Sandy prefera 
porcii. Probabil că maică-sa auzise maşina venind, aşa că 
deschisese deja uşa de la intrare şi-i aştepta în drum. Utra 
era cea mai mare fermă din Lindby, fiindcă includea de 
acum şi mare parte a domeniului Setter. Tatăl lui Sandy 
extinsese casa de-a lungul anilor la insistenţele soţiei lui, 
care-şi dorea camere separate pentru băieţi şi o baie 
decentă. Nu dădeau pe-afară de bani. Joseph Wilson nu 
lucrase pe barcă şi nu câştigase niciodată cât un pescar. 
Evelyn nu se plânsese niciodată, dar Sandy îşi închipuia 
cât de greu îi fusese să vadă la altele haine elegante aduse 
din Bergen sau din Aberdeen. 

— Intraţi, le spuse, imediat ce opriră maşina. Trebuie să 

vă încălziţi şi să mâncaţi ceva. Apa fierbe deja. Ce 
nenorocire! Nu mi-a venit să cred când mi-a spus Sandy. 
Biata Jackie... Nu ştiu cum va suporta ruşinea asta. 

Sandy spera că Perez nu remarcase nuanţa jenantă de 
satisfacţie din vocea mamei lui. Ştia bine cum gândeşte 
Evelyn; toată educația aia aleasă şi toți banii din lume n-o 
să-i folosească la nimic acum lui Ronald. Rămase în urmă 
ca să evite îmbrăţişarea ei şi observă că ploaia se oprise 
iar cerul începuse să se lumineze. Poate că vremea avea să 
se îndrepte. După care se gândi că Perez avea să afle cu 
siguranţă cum gândeşte mama lui; se pricepea de minune 
să scormonească în mintea oamenilor, ca un clarvăzător, 
ca un magician. 

Ajuns în casă, o privi pe Evelyn prin ochii lui Perez: 
scundă, grasă, cu părul scurt - şi-l tundea singură, dacă nu 
avea timp să ajungă la Lerwick - îmbrăcată azi în cel mai 
bun pulover tricotat de ea, fiindcă avea musafiri. Avea 
suficientă energie cât să pornească hidrocentrala 
Shetland.  Incălzise oala, făcuse ceai şi trăncănea 
neîncetat. Dar nu era o tipă proastă, se gândi Sandy, şi 
Perez avea să vadă asta. A obținut o mulțime de bani din 
fondul cultural pentru proiectul lor de anul trecut cu 
teatrul comunitar şi oamenii o consideră cel mal bun 
preşedinte pe care forumul insulei îl avusese vreodată. 

Lângă soba de gătit, într-o cutie de carton, era aşezat un 
miel nou-născut. 

— E orfană, le explică. O hrănim cu biberonul. Alţii nu şi- 
ar bate capul, dar Joseph e tare blând. 

După ce pregăti ceaiul, se întoarse în cameră. 

— Ce-aţi vrea să mâncaţi? Avem costiţă şi nişte ouă 
primite de la Mima zilele trecute. Vă încântă? 

Sandy îşi aminti ziua în care tatăl lui tăiase porcul ăla. 
Deoarece era pentru consumul familiei, nu fusese nevoie 
să-l trimită la abator, dar operaţiunea în sine era, oricum, 
oribilă. Ţipătul porcului înainte de tăierea gâtului fusese 
înfiorător, parcă ştiuse ce urma să i se întâmple. Sandy 
fusese şi el pe insulă în acea zi, dar fără să fie de vreun 
folos. Privise de pe margine, cu Anna. Taică-său era omul 

puternic din familie şi a dus treaba la capăt cu ajutorul lui 
Ronald. Evelyn ajutase şi ea să strângă sângele într-un 
lighean. 

— Sună grozav, doamnă Wilson, spuse Perez. 

Deja se instalase comod, îşi lăsase pantofii la intrare şi 
se aşezase pe scaunul pe care stătea, de regulă, tatăl lui 
Sandy. 

Încântată, Evelyn luă tigaia din suport şi porni imediat 
plita. 

— Doamna Wilson! Nu mi-a mai spus nimeni aşa de când 
a venit politicianul ăla să ne ameţească la alegerile 
precedente! 

Era cald în bucătărie şi Sandy simţea că îl cuprinde 
toropeala; auzea conversaţia dintre Perez şi maică-sa ca de 
la kilometri distanţă. 

— Când aţi văzut-o ultima dată pe Mima? 

— Pe la ora două. Am trecut pe la ea să vorbim despre 
săpături. Erau acolo şi cele două fete de la Universitate. 
Foarte drăguţe, deşi Hattie e cam slăbuţă, ar trebui să 
mănânce mai bine. E numai piele şi os. 

Se opri să-şi tragă respiraţia. 

Sandy ştia că maică-sa sperase să se împrietenească şi 
el cu una din „fetele astea foarte drăguţe”. Spunea că era 
vremea să se aşeze la casa lui, să aibă copii. Michael se 
conformase acestei dorinţe şi se însurase cu o avocată din 
Edinburgh, cu care avea deja o fată care mergea la 
grădiniţa privată. Ceea ce nu era chiar acelaşi lucru cu un 
nepot care să-i fie aproape, să-l crească ea. Jackie i-o luase 
înainte acum şi la capitolul ăsta. Lui Sandy îi plăceau 
studentele, ce-i drept. Nu neapărat Hattie, care era mult 
prea serioasă şi deşteaptă pentru el, ci mai degrabă 
Sophie, mult mai relaxată. li plăcea să bea bere şi să se 
distreze şi obişnuia să flirteze adesea cu el. Stilată, dar 
prietenoasă în acelaşi timp. Băieţii îl tachinau fiindcă 
mereu era cu alta şi chiar şi el începuse să se gândească la 
căsnicie. Devenise obositor să tot umble după femei, iar 
cele disponibile în Shetland erau deja mai puţine ca băieţii 
singuri. Se întreba, însă, dacă lui Ronald îi era mai bine 

acum, cu o femeie care să-l cicălească şi să-i spună mereu 
ce are de făcut. Ca şi cum s-ar fi întors înapoi la maică-sa. 

— Şantierul arheologic e foarte interesant! continuă 
Evelyn, distrasă de la subiectul morţii Mimei de pasiunea 
ei din acel moment. Hattie crede că acolo a fost casa unui 
mare negustor. A fost construită în perioada decăderii Ligii 
Hanseatice? când oamenilor li s-a spus că nu mai pot face 
comerţ prin portul de la Bergen. Am găsit un craniu, ştiţi? 
În fine, o parte din el. Hattie crede că i-ar putea aparţine 
chiar negustorului care a construit casa. A fost trimis la 
analize pentru stabilirea perioadei din care provine. Au 
mai săpat în zona aia şi au găsit şi alte oase, o parte din 
coaste şi probabil din pelvis. Imaginează-ţi ce atracţie 
turistică grozavă, dacă reuşim să excavăm toată zona cum 
trebuie! Mi-ar plăcea să refac şi casa aşa cum a fost odată, 
să organizăm ateliere, zilele comunităţii. Trebuie să ne 
gândim mereu la viitor dacă vrem ca tinerii noştri să aibă 
de lucru. 

Sandy ascunse un căscat larg şi constată din nou cât de 
multe au în comun Evelyn şi Anna. Lui nu-i păsa deloc de 
viitorul insulei. Plecase din Whalsay la Lerwick imediat ce 
crescuse suficient să scape de maică-sa şi se simţea mult 
mai bine în oraş. 

— Mamă, nu se arde şunca aia? 

Evelyn scutură tigaia şi se încruntă spre el, pentru că 
punea la îndoială capacitatea ei de a prăji nişte bucățele 
de carne. 

— Când aţi fost la Setter, Mima era în casă sau afară cu 
cele două femei? continuă Perez. 

— Eram toate în casă. Se stricase vremea şi Mima le 
invitase înăuntru pe fete să bea ceva. Când am ajuns eu, 
erau toate în bucătărie şi se hlizeau la nu ştiu ce glumă. 
După cum se purta, ai fi zis că Mima era de-o seamă cu 


? Liga Hanseatică a fost o alianţă militară şi comercială a oraşelor de la 
Marea Nordului până la Marea Baltică, începând cu Evul Mediu târziu 
secolul al XIII-lea) până în secolul al XVII-lea. La ultima conferinţă a 
Hansei, desfăşurată la Lübeck, în anul 1669, au participat doar nouă 
oraşe: Lübeck, Hamburg, Bremen, Braunschweig, Danzig, Hildesheim, 
Köln, Osnabrück şi Rostock (n.trad.). 

ele. Părea că şantierul îi dăduse iar chef de viaţă, de-aia mi 
se pare că accidentul ăsta stupid e cu atât mai tragic. 

Pentru prima dată, Sandy avu senzaţia că mama lui era 
cu adevărat tristă de tot ce se întâmplase. Întotdeauna o 
tratase pe Mima ca pe o bătaie de cap, o adolescentă 
întârziată a cărei prezenţă stinghereşte familia; acum, 
însă, părea serios afectată. Ceea ce nu însemna, pe de altă 
parte, că o deranja foarte tare că Ronald avea ceva de 
furcă din cauza asta. 

Maică-sa continua să vorbească, iar cuvintele ei 
deveniseră fundal sonor pentru propriile gânduri. 

— Am băut împreună o cană de ceai, după care fetele au 
ieşit. Aveau hainele umede şi Mima le pusese la uscat 
lângă plită. Se făcuse un abur teribil în bucătărie şi nu se 
mai vedea nimic pe geam, afară. Mima pregătise deja 
ouăle şi nu mai aveam nici eu timp de stat la taclale. 
Venisem cu maşina şi m-am udat îngrozitor doar din casă 
până la maşină. Studentele, în schimb, s-au întors la lucru 
pe şantier. Le vedeam pelerinele de ploaie galbene din 
maşină. 

Evelyn scoase feliile de costiţă din tigaie şi le aşeză pe o 
farfurie în cuptor, ca să le ţină calde. 

— Deci aţi avut câteva minute doar dumneavoastră şi 
Mima? 

— Câteva. 

Sparse ouăle în tigaie, turnă grăsimea de la şuncă peste 
ele şi se întoarse la masă ca să taie pâinea. 

— Cum vi s-a părut? 

— Cum spuneam, în formă. Răutăcioasă. Cum era de 
obicei, de fapt. 

— V-a spus dacă avea vreun plan pentru seara aia? 

— Nu, fiindcă nu obişnuia să iasă seara. li plăcea foarte 
tare să se uite la televizor. 

— Aţi remarcat dacă avea rufe pe frânghie când aţi 
plecat? 

— Le-am observat când am venit şi chiar am întrebat-o 
dacă vrea să i le aduc în casă. Mi-a zis că sunt deja de 
două zile afară şi una în plus n-avea ce să strice. Aşa era 

Mima. 

Aşeză masa şi le puse fiecăruia în faţă farfuria cu micul- 
dejun. Sandy încercă să se trezească atât cât să fie în stare 
să mănânce şi abia pricepu frânturi din conversaţia lui 
Perez cu maică-sa despre mâncare şi despre castrarea 
porcilor, cea mai bună metodă ca să-i scapi de arsura 
sfârcurilor. Era în stare, totuşi, să remarce şi să admire 
capacitatea detectivului de a aduce din nou discuţia la 
moartea Mimei. Credea că nu va reuşi să ajungă vreodată 
un anchetator atât de abil, chiar dacă ar fi lucrat ca 
detectiv tot restul carierei sale. 

— Mai târziu aţi trecut şi pe la familia Clouston? 
continuă Perez, ca şi cum ar fi fost cea mai naturală 
conversaţie cu putinţă. 

— După ora ceaiului, da. Sandy se întorsese acasă în 
week-end, dar era la bar cu prietenii, explică ea şi îşi privi 
băiatul cu o tentă de dezaprobare. El se prefăcu că nu 
observă, doar auzise chestia asta de mii de ori înainte. 
Cam are obiceiul să vină acasă ca la hotel. Joseph se uita la 
emisiunea de sport. Nu prea aveam de lucru şi nu-mi place 
s-o deranjez pe Anna în timpul zilei. Când ai copil mic, 
dormi când apuci şi ştiu că ea e mereu ocupată. Mamele 
din ziua de azi nu pun prea mare preţ pe odihnă. 

— Cum vi s-au părut? 

— Destul de bine. Obosiţi, normal, dar aşa e când ai 
copil mic. Anna e foarte drăguță întotdeauna, deşi părea 
cam încordată de data asta. Chiar mă întrebam dacă nu 
cumva nimerisem în mijlocul unei dispute casnice. 

— Şi Ronald? 

— Ronald e tot timpul mai ciufut. Aşa a fost de mic. 

Sandy se simţi obligat să intervină: 

— Nu e adevărat, mamă, nu mai spune asta. Poate că 
voia să fie şi el singur o vreme. 

— A avut noroc să găsească aşa o femeie şi acum se 
poartă cu ea mizerabil, îi răspunse ea în timp ce strângea 
farfuriile; le aşeză în chiuvetă şi dădu drumul apei peste 
ele, dar o opri la loc: mă ocup de ele mai târziu, după ce 
plecaţi voi. 

— Cum adică se poartă mizerabil? continuă Perez. 

— Ea e nou-venită aici şi sunt căsătoriţi doar de doi ani. 
Ar trebui s-o ajute mai mult să se integreze. Problema lui 
este că e teribil de leneş. N-are chef de nimic, iar munca 
pe Cassandra i se potriveşte la fix, fiindcă nu trebuie să 
muncească decât câteva luni pe an. În restul timpului, stă 
culcat şi citeşte. Dar îi plac banii, ca de altfel întregii 
familii, în schimb n-au nicio tragere de inimă să dea ceva 
înapoi comunităţii, remarcă şi luă un prosop de pe bara 
plitei, se şterse pe mâini şi îl aşeză, ordonat, înapoi. 

— Pescuitul nu e treabă uşoară, spuse Perez. Mie mi se 
face rău numai cât traversez cu feribotul. Nu cred că aş 
rezista să petrec săptămâni întregi pe Atlantic iarna. 

— Hm... In ziua de azi, pe navele astea luxoase doar 
trebuie să apeşi nişte butoane. Nu e foarte diferit de 
munca la birou. 

Sandy se gândea cum ar putea să ştie maică-sa ceva 
despre pescuit. Dacă nu era Perez de faţă, ar fi făcut un 
comentariu sarcastic, de genul Da’ te pricepi foarte bine la 
chestiile astea, nu? Şi cam când ai fost tu ultima oară pe o 
mare de gradul opt, cu vânt dinspre Nord-Vest? Eşti în 
stare să suporţi ploaia rece şi aspră, frigul şi puntea 
îngheţată şi duhnind a peşte? 

— A zis Ronald ceva despre planurile lui de vânătoare? 

— El nu prea vorbeşte în general. Anna avea câteva idei 
despre posibile surse de finanţare pentru săpăturile 
arheologice. Are experienţă cu cererile de finanţare, din 
slujba anterioară. Ronald pretinde dintotdeauna că-l 
interesează istoria comunităţii Whalsay, dar nu mişcă un 
deget să contribuie la protejarea ei. 

— Cu ce se ocupa Anna înainte să se mute aici? 

— Era un fel de asistent social, specializată în lucrul cu 
delincvenţi minori. Dar au pasionat-o mereu meseriile 
tradiţionale; de-asta a venit aici. 

Sandy îi surprinse detectivului un rânjet subtil şi se 
întrebă ce i-o fi trecând prin minte. Poate se gândea că 
Anna îl trata pe Ronald la fel ca pe unul dintre băieţii 
neascultători cu care obişnuia să lucreze. 

— Cât timp aţi fost la ei, Ronald a băut ceva? 

— Un pahar, dar eu am stat doar jumătate de oră. 

— Are obiceiul să bea mai mult decât e cazul? 

— Toţi băieţii de aici beau prea mult, răspunse ea tăios. 

Sandy ştia că urma să se lanseze într-o predică şi respiră 
uşurat când se auzi un ciocănit puternic la intrare. Înainte 
să apuce să răspundă, uşa fu împinsă cu brutalitate şi în 
prag apăru una dintre studentele de la şantierul 
arheologic. Era scundă şi slabă, iar Sandy nu i-ar fi dat mai 
mult de doisprezece ani. Avea părul tuns scurt, nişte ochi 
negri enormi şi părea complet înfăşurată în pelerina care-i 
trecea de genunchi şi atingea marginea cizmelor de 
cauciuc. 

— Evelyn, îi strigă Hattie, e adevărat? Tocmai am aflat 
că Mima a murit. 

Capitolul 9 


În dimineaţa aceea, Hattie se trezise devreme. Dormise 
ghemuită, în poziţie fetală, în sacul de dormit, dar cu toate 
astea tremura de frig. Aprinseseră focul la Bod cu o seară 
înainte, ca să se încălzească după o zi întreagă pe şantier, 
după care ieşiseră la barul hotelului din port. Când se 
întorsese acasă, focul era deja stins. Mersese la Pier House 
Hotel ca să socializeze, dar imediat a început să nu se 
simtă în largul ei şi a lăsat-o pe Sophie să bea mai departe 
singură, în compania unor tipi. Sophie era în stare să bea 
cât un bărbat, să vină acasă spre dimineaţă împleticindu- 
se, să doarmă adânc câteva ore şi să fie aptă de muncă a 
doua zi pe şantier, fără nicio problemă. Hattie nu ştia nici 
să bea, nici să doarmă prea bine, fiindcă mereu i se 
învârteau în cap o mulţime de idei şi de planuri. Era trează 
când se întorsese Sophie de la bar. Zăcea ghemuită pe 
scândura de lemn, dar observase raza de lumină a 
lanternei, auzise înjurăturile şoptite când Sophie se 
împiedicase în vreme ce se schimba şi, imediat după, 
respiraţia regulată a fetei. Parcă era un copil când dormea; 
sau un animal. 

Şi acum auzea acelaşi sunet. Sacul de dormit al Sophiei 
nu era la fel de bun ca al ei, dar nu părea s-o deranjeze 
vreodată frigul. Se uită la ceas, era deja şase. Afară era 
încă întuneric şi ceaţă. De undeva, de la distanţă, auzea 
sunetul regulat al unei sirene de ceaţă. De când se 
întorseseră la şantierul arheologic de la Lindby, avea 
impresia că Whalsay devenise întregul ei univers, ca şi 
cum ceața izola insula de restul lumii. Maică-sa era 
politician, ministru adjunct, şi Hattie crescuse fiind 
înconjurată de discuţii despre probleme curente ale 
naţiunii: cele mai recente politici din sănătate, educaţie şi 
ajutor internaţional îi guvernaseră viaţa de zi cu zi. Aici, 
abia dacă prindea câte un ziar şi se uita la televizor doar 
dacă era la Mima sau la Utra, unde locuia Evelyn. Soarta 
lumii nu avea nicio relevanţă pentru ea în acest loc. In 

timp ce dădea cu stoicism la o parte straturile de pământ, 
pătrundea tot mai adânc în tot felul de chestiuni politice - 
declinul Hansei, apariţia îmbogăţiţilor din Shetland - dar 
care nu aveau nimic de-a face cu prezentul. 

Sophie o considera mânată înainte de ambiţie şi era 
drept că existase o vreme în care singurul viitor posibil 
pentru ea părea a fi în lumea academică, ceea ce 
presupunea un doctorat valoros şi o reputaţie solidă de 
arheolog inteligent. Acum, însă, o chinuia o altfel de 
obsesie, ceva mai personală: voia să se mute cu totul în 
Shetland. 

Săpăturile scoseseră la iveală casa unui negustor, o casă 
mult mai mare decât îşi imaginase ea iniţial. Whalsay 
fusese un port important în cadrul Ligii Hanseatice - 
comunitatea comercială medievală a oraşelor situate de-a 
lungul coastelor Mării Baltice şi Mării Nordului - şi 
presupunea că proprietarul casei fusese, la rândul său, 
comerciant. Dar nu descoperise nicio dovadă în acest sens, 
niciun nume. Universitatea lucra de ani de zile în Shetland 
şi Hattie ajunsese aici iniţial ca studentă, pe şantierul 
arheologic din Scatness. Ajunsese la Setter din întâmplare 
şi fusese cucerită pe loc de misterul descoperirilor. Cum 
era posibil ca o casă atât de mare să dispară complet din 
istoria insulei Shetland? Nu apărea pe niciuna dintre hărţi 
şi în niciun registru din acele vremuri. Spera ca săpăturile 
să aducă răspunsuri. Paul, îndrumătorul ei, bănuise iniţial 
că, poate, eventualele dovezi fuseseră distruse de vreun 
incendiu, dar nu s-au găsit indicii nici pentru asta. 

Hattie, care fusese predispusă încă din copilărie la fel de 
fel de obsesii, ajunsese să fie de-a dreptul bântuită de 
acest loc. În mintea ei, locuise şi ea în Shetland în secolul 
al XV-lea, când insulele erau încă mai apropiate cultural de 
Norvegia decât de Scoţia, iar loialitatea regiunii Whalsay 
se îndrepta mai degrabă spre alte porturi hanseatice, 
precum Lübeck sau Hamburg, decât spre Edinburgh sau 
Londra. Privea navele sosind la Symbister şi pe soţul ei, 
negustorul, care număra monede de aur ca să-şi plătească 
oamenii pentru marfa importată din Europa şi bani ca să-i 

plătească pe localnici pentru pastrama de oaie şi peştele 
sărat. Când visa cu ochii deschişi era mereu primăvară, 
soarele strălucea pe cer şi iarba era verde. 

Oare craniul găsit de Evelyn era al negustorului sau al 
soţiei lui? Găsiseră şi alte resturi de schelet uman în zonă 
şi aveau deja suficiente pentru a le putea data. Erau 
momente, în zorii zilei, când umezeala îi pătrundea în oase, 
în care avea impresia că o să înnebunească de la atâtea 
vise. Şi nu mă afectează doar pe mine, se gândea. 
Șantierul o înnebuneşte şi pe Mima. Ultima lor conversaţie 
fusese destul de bizară. 

La ora şapte începuse să se îmbrace, fără să iasă din 
sacul de dormit, trăgând pe ea straturile de haine necesare 
cât să nu-i fie frig în timpul zilei. Peste tricou şi bluză puse 
şi puloverul tricotat, primit cadou de la Evelyn de ziua ei. 

Bod era un lanţ de cabane răspândite de-a lungul 
insulei, destinate în special excursioniştilor. Cea în care 
stăteau ele era o colibă de lemn cu patru paturi, o masă şi 
o plită de campanie. Mai aveau un raft cu oale, veselă şi 
tacâmuri şi un şemineu cu turbă. Aveau un singur robinet 
cu apă rece, fiind nevoite să se spele, pe ele însele şi 
rufele, acasă la Mima şi ceva mai des la Evelyn. Evelyn era 
aproape la fel de pasionată de proiect ca Hattie şi le invita 
adesea la Utra pentru cină. Era ca o mamă pentru ele. 
Hattie credea că Sophie era o potenţială noră în ochii 
femeii. Era o tipă de treabă şi extrem de plăcută, mânca 
tot ce primea în farfurie şi râdea la glumele lui Sandy. 
Hattie ştia, însă, că Sophie nu s-ar fi măritat niciodată cu 
el, fiindcă avea părinţi bogaţi şi ambiţii proprii, printre 
care nu se număra deloc statutul de soţie de poliţist în 
Lerwick, ceea ce nu excludea însă o partidă de sex din 
când în când, pentru amuzament. Aşa era Sophie. 

Prietena ei nu se trezi decât după ce Hattie aprinsese 
soba şi făcuse cafeaua. Se întinse de-i trosniră oasele şi 
clipi de câteva ori din cauza luminii aruncate de lampa 
Tilley. Hattie o privi prin uşa întredeschisă de la dormitor. 
Sophie dormea mereu în pielea goală şi rămăsese ridicată 
în şezut, fără nicio problemă din cauza frigului, cu sânii 

dezgoliţi şi cu coama lungă de păr căzută în jurul umerilor. 
O invidia. N-am fost niciodată atât de relaxată în privinţa 
corpului meu, se gândea, nici măcar în copilărie. De ce ar 
vrea un bărbat vreodată să se culce cu mine? Sophie, în 
schimb, cu picioarele ascunse încă în sacul de dormit, 
părea o sirenă sau chipul sculptat în lemn care decora 
adesea vapoarele din imaginaţia lui Hattie, cele care 
aduceau mărfuri pentru soţul ei, negustorul. 

Hattie ar fi vrut s-o întrebe cine a fost la barul din 
hotelul portului cu o seară în urmă. Cu cine ai băut azi- 
noapte? Ca de obicei, însă, cuvintele i se înnodară în gât. 

— Avem ceva de mâncare? întrebă Sophie. Mi-e o foame 
de lup. 

Îi era mereu o foame de lup. Mânca enorm fără să se 
îngraşe un gram. Cu un corp atletic de la natură, tropăia 
de-a lungul insulei într-un ritm care lui Hattie îi tăia 
răsuflarea, fiind în stare să muncească toată ziua fără să se 
plângă de oboseală. Recent, fusese recrutată de Anna 
pentru a o înlocui în echipa feminină de canotaj a regiunii 
Whalsay. Hattie o urmărise la antrenamentele cu celelalte 
fete, vâslind de zor pe apă şi izbucnind în hohote de râs la 
finalul traseului. De ce nu sunt şi eu aşa? se gândea Hattie. 
Pentru că mi-e frică de lume, mereu mi-a fost. Nu pot să 
dau vina pe Paul Berglund pentru asta. Îi apăru în minte 
figura  îndrumătorului ei, cu statura lui uriaşă şi 
impunătoare. Simţi cum o copleşeşte din nou panica şi se 
chinui să-şi păstreze calmul, să respire încet şi să se 
retragă în visele ei preferate cu casa negustorului şi iubitul 
său de pe insulă. 

— Mi-e foame! repetă Sophie. 

— Avem pâine şi ceva marmeladă de la Evelyn. O să ne 
ajungă până la masa de 11 de la Mima. 

Sophie ieşi din sacul de dormit. Hattie era stânjenită de 
goliciunea ei şi fascinată în acelaşi timp. Nu se putea 
abţine să privească trupul gol al fetei: pântecele plat, părul 
pubian auriu şi umerii musculoşi. Se întoarse rapid cu 
spatele şi începu să taie pâinea. 

De obicei, Sophie trăncănea întruna despre cum 

decursese noaptea la bar, despre bârfele de pe insulă, ştiri 
de pe vasele internaţionale care acostau la Symbister, 
despre ce tipi îi plăceau în ziua aia. În dimineaţa asta, însă, 
părea complet abătută şi se îmbrăca în linişte. Deschise 
uşa de la intrare şi privi în zare. 

— Doamne, spuse ea, crezi că o să dispară vreodată 
ceața asta? Mă deprimă. Nu tânjeşti după cer senin şi 
soare strălucitor? E primăvară, în Sud, au ieşit deja 
frunzele şi primulele. 

— Măcar nu plouă. Mi-am lăsat haina de rezervă la 
Mima aseară şi cealaltă e încă udă. 

Nici ei nu îi plăcea negura deasă. Aluneca în 
permanenţă de-a lungul insulei, schimbând mereu peisajul 
şi făcând-o să-şi pună la îndoială ideile despre topografia 
locului şi istoria lui. 

Întinse un strat subţire de marmeladă pe o felie de 
pâine, o îndoi şi se forţă să înghită. Fusese o vreme în viaţa 
ei când mâncarea devenise o sursă de conflict între ea şi 
mama ei, care decisese că fiica ei e anorexică, fapt care a 
panicat-o teribil şi a determinat-o s-o târască la o clinică 
specializată. Ca Ministru adjunct al Sănătăţii, Gwen James 
era foarte atentă la astfel de lucruri, mai ales la ce-ar fi 
scris presa dacă ar fi observat că Hattie era teribil de slabă 
şi că mama ei nu lua măsuri în privinţa asta. Copila nu 
pricepuse care era rostul agitaţiei: faptul că nu mânca era 
doar un simptom al problemei, nu cauza bolii în sine. 
Uneori devenea atât de preocupată de ceea ce făcea încât 
uita să mănânce. Şi ce? Acum mâncatul devenise un fel de 
îndatorire - ca un medicament care trebuie luat la anumite 
ore - ca să scape de maică-sa. Nu-i era niciodată foame şi 
rar o entuziasma vreo mâncare, chiar şi după o zi întreagă 
petrecută pe şantier, când Sophie, pe de altă parte, era 
hulpavă. O uimea faptul că unii oameni puteau pierde 
vremea planificând din timp diferite meniuri şi că o masă 
în oraş era considerată un adevărat eveniment. 

Sophie terminase de mâncat şi îşi pieptăna coama, 
singura ei vanitate. li ajungea până la mijlocul spatelui şi 
avea nuanţe de ruginiu. Îşi prinse părul în coadă. 

— Hai să mergem, îi spuse. Bănuiesc că nu e bine să 
întârziem când e şeful pe insulă. 

Şeful. Îndrumătorul lor, adică Paul Berglund. O altă 
obsesie dintr-o etapă timpurie a vieţii lui Hattie. Acum îşi 
dădea seama că obsesia asta se transformase într-o 
paranoia bolnavă. Sophie nu ştia nimic despre povestea 
asta; nici nu se prinsese de antagonismul dintre ei. Pentru 
Sophie, Paul era pur şi simplu şeful, un tip care apărea 
ocazional ca să le verifice munca şi metodele folosite, le 
oferea o masă bună la un restaurant din Lerwick dacă era 
binedispus şi le aproba cheltuielile. N-avea de unde să ştie 
că Hattie număra zilele până la plecarea lui. 

Hattie credea că Paul nu i-ar fi permis să pornească 
proiectul dacă i-ar fi fost de la început îndrumător. Dar se 
alăturase departamentului cu doar câţiva ani în urmă. Îşi 
amintea întâlnirea la care le fusese prezentat, el şi Sophiei: 
„Aţi auzit, cu siguranţă, de profesorul Paul Berglund”, le 
spusese şeful departamentului. „Nu există un îndrumător 
mai bun.” Paul îi strânsese mâna lui Hattie şi îi spusese cât 
de mult se bucură să lucreze împreună, fără să dea vreun 
semn că se cunoşteau. Avea mâna rece, uscată; a ei era 
umedă de emoție. Bombănise ceva că nu se simte bine şi 
dispăruse din birou urgent, ca să vomite în cea mai 
apropiată toaletă. Poate că el se aştepta ca ea să renunţe 
la proiect, să-şi găsească altă temă de doctorat. 

Hattie nu renunţase - şantierul din Whalsay fusese ideea 
ei de la început - şi se asigurase că el nu urma să aibă 
vreun motiv s-o excludă din proiect. Acum, casa 
negustorului conta mai mult pentru ea decât încercările 
repetate de a scăpa de el. Registrele pe care le ţinea erau 
de-a dreptul impresionante şi, deşi nu era la fel de 
puternică fizic ca Sophie, îşi ducea la bun sfârşit munca pe 
teren cu îndemânare şi rigoare. Ori de câte ori se afla în 
prezenţa lui Paul, se simţea încordată. Îl urmărea, de 
fiecare dată conştientă de spaţiul pe care-l ocupa, de 
poziţia lui în încăpere. 

— A venit Paul Berglund la bar după ce ai plecat, îi 
spuse Sophie. 

Plecaseră de la Bod şi se îndreptau spre Lindby. Nu se 
vedea mare lucru dincolo de marginile drumului, doar 
nişte oi, umbre întunecate în mijlocul negurii. 

— Oh. 

Voia să pară dezinteresată de subiect. Nu îi făcea deloc 
plăcere. 

— Da, a venit să se îndoape cu whisky. Nu l-am mai 
văzut niciodată ofticat. Nu atât de tare, în orice caz. 

Eu l-am văzut, se gândi Hattie, şi o trecură fiorii. 

— S-a mai întâmplat ceva după ce am plecat? întrebă, 
pentru a schimba subiectul. 

— Nu prea. Am stat de vorbă cu Sandy, dar a plecat 
înaintea mea. Se grăbea să ajungă acasă la mămica. Ce 
naiba, zici că are paişpe ani tipul ăsta, spuse şi îşi strânse 
bretelele de la rucsac. Îl văd ca pe o provocare, totuşi. 
Sunt sigură că intră în tot felul de belele în Lerwick, dar 
m-ar amuza să-l fac s-o zbârcească şi aici, la uşa maică-sii. 

Hattie nu ştia ce să spună. O vedea pe Sophie în stare 
să-şi poarte de grijă, dar pentru ea toate jocurile care se 
învârteau în jurul sexului erau periculoase. S-ar fi bucurat, 
însă, ca Sophie şi Sandy să se combine o vreme. 

Ajunseră la valea care ducea spre Setter, cea mai 
adăpostită zonă a insulei. Negustorul alesese foarte bine 
locul pentru casă. Hattie se întreba dacă şi atunci avusese 
acelaşi nume sau poate ceva asemănător care se 
schimbase ulterior, de-a lungul vremii. Mereu se opreau pe 
la Mima înainte, atât din curtoazie, dar şi pentru că punea 
imediat la foc ceainicul şi le aducea câte o cană, dacă ştia 
că au venit. De data asta, casa părea ciudat de tăcută. 
Mima asculta mereu Radio 2, emisiunea lui Wogan, şi 
obişnuia să cânte odată cu melodiile cunoscute. Sophie 
deschise uşa şi strigă, dar nicio reacţie. 

— Nu-i aici. 

Paul Berglund apăru din fundul casei, îndesat şi cu gâtul 
scurt, părând mai degrabă un soldat decât profesor de 
arheologie. Hattie nu înţelegea în ruptul capului ce naiba 
căuta el acolo. De regulă, nu apărea niciodată atât de 
devreme. Dacă mai şi băuse cu o seară înainte, n-ar fi 

trebuit să fie la hotel, buimăcit de mahmureală? 

— Intraţi, le spuse, de parcă era proprietarul casei. Luaţi 
loc în bucătărie, la căldură. 

Sigur s-a întâmplat ceva îngrozitor, se gândi Hattie. Ce-o 
mai fi făcut de data asta? 

Se trase deoparte, ca Sophie să intre prima. De obicei îşi 
scoteau cizmele, dar Paul le îndemnă să intre, iar ele erau 
obişnuite să-i asculte ordinele. Îşi tăiase un măr cu un cuţit 
pe care-l avea întotdeauna la el pe şantier. Il lăsase pe 
masă şi Hattie se gândi iar cât era de nesimţit să se poarte 
ca la el acasă. În bucătărie, pisica i se împletici între 
picioare şi aproape se împiedică de ea. O luă în braţe, iar 
mâţa scuipă. 

— Mima e moartă, spuse Paul, cu o voce calmă, dar 
fermă. Poliţia a fost aici mai devreme. M-au chemat de la 
hotel la prima oră şi mi-au cerut să ne întâlnim aici. A fost 
un accident teribil. Un tip care ieşise la vânat de iepuri a 
nimerit-o pe ea din greşeală. 

Tăcu o vreme. Rămăseseră în picioare cu toţii. 

— Cred că ar fi mai potrivit să nu lucraţi azi, din respect 
pentru localnici. Luaţi-vă o zi liberă. Vă duc eu la Lerwick, 
dacă vreţi. Eu merg oricum într-acolo, vreau să prind 
feribotul spre Sud în seara asta. Trebuie să ajung acasă. 

— Tare, spuse Sophie, după care îşi dădu seama ce 
aiurea sunase chestia asta. Mă refer la drumul în oraş şi la 
ziua liberă. Nu la Mima, evident. Ne va lipsi foarte mult. 
Foarte nasol ce s-a întâmplat. 

Hattie ştia că Sophiei îi vor lipsi mai ales ceaiul de 
dimineaţă, plăcintele de casă şi cuibăritul în faţa focului de 
la Setter, când afară plouă şi e frig. Ce-i păsa ei deo 
bătrânică moartă! 

— Şi tu, Hattie? Vrei să vii în oraş? o întrebă Paul. 

— Nu, rămân aici. 

Probabil că se răstise, fiindcă amândoi o priviră mirati. 
Hattie era surprinsă de decizia lui bruscă de a pleca acasă, 
fiindcă ar fi trebuit să mai stea o săptămână. Studenţii 
erau încă în vacanţa de Paşti. 

— Mă duc la Evelyn să-i transmit condoleanţe şi s-o 

întreb dacă putem ajuta cu ceva. 

Inainte ca vreunul dintre ei să mai spună ceva, Hattie se 
aplecă să lase pisica jos şi porni în drum spre Utra. La 
jumătatea drumului, îşi dădu seama că avea ochii plini de 
lacrimi. 

Capitolul 10 


Perez nu ştia ce să creadă despre fata isterică apărută în 
pragul uşii lui Evelyn Wilson. 

Iniţial crezu că era unul dintre copiii de pe insulă; în jur 
de 15 sau 16 ani, oricum nu suficient de mare cât să fie 
deja la facultate. Chiar şi după ce Evelyn o prezentă şi ea 
se calmă suficient de mult cât să poată vorbi raţional, 
detectivul tot o consideră doar o fată. Avea o voce 
piţigăiată, spartă, stridentă. Dar vocea unui copil bine- 
crescut, totuşi. 

Era scundă şi slabă, cu ochii mari şi negri; îşi purta 
părul negru tuns scurt, astfel că ochii păreau şi mai mari. 
În jurul lor se conturau cearcăne vineţii, semn că era 
epuizată. Şi-ar fi dorit să nu o vadă atât de tristă şi se trezi 
gândindu-se cum să-i aline suferinţa, dar se opri la timp. 
Nu e treaba ta să faci asta. E arogant să crezi că tu poți 
schimba lumea. Erau vorbele lui Fran, rostite cu 
exasperare dar şi afecţiune, deopotrivă, repetate suficient 
de des cât să-i răsară în minte în situaţii de genul ăsta. 

Hattie se sprijini de pragul uşii ca să-şi scoată cizmele 
de lucru - părea că nu mai are putere să se ţină pe 
picioare. Fără cizme părea şi mai fragilă. Perez îşi închipui 
că putea să se ridice şi să plutească în aer, fără 
încălţămintea greoaie care s-o ancoreze de pământ. Evelyn 
îi oferi un scaun şi aşeză automat ibricul la loc pe foc. 
Hattie se întinse peste masă spre Sandy, fără să-l atingă, 
însă. 

— Îmi pare tare rău, îi spuse, ştiu că erai foarte apropiat 
de bunica ta. Vorbea mereu de tine. 

În toată agitația ei, părea să nu-l fi observat pe Perez. 

— N-ar fi trebuit să afli în felul ăsta, spuse Evelyn. Putea 
să vină unul dintre noi la Bod să-ţi spună. Ce şoc trebuie să 
fie pentru tine! Doar că ne-am luat cu treaba pe aici şi 
nimeni nu şi-a dat seama. Cum ai aflat? 

— Mi-a spus Paul. Ne aştepta când am ajuns la Setter. 
Zicea că a fost un accident, dar eu nu înţeleg. 

— Ronald, vărul lui Sandy, a ieşit aseară la vânătoare de 
iepuri. Nu vrea să recunoască, dar probabil că a tras în 
direcţia proprietăţii Setter. N-avea de unde să ştie că 
Mima s-ar fi încumetat să iasă pe o astfel de vreme. Ce altă 
explicaţie ar putea fi? 

Evelyn rămase nemişcată o vreme, după care se întoarse 
să toarne apă într-un ceainic de lut pe care îl acoperi cu o 
cârpă moale şi îl puse în spatele plitei. Se aşeză apoi lângă 
Hattie. 

— Îmi pare tare rău, draga mea, dar Mima era 
îmbrăcată cu pelerina ta galbenă de ploaie. Nu se mai 
poate folosi, dar îţi promit că o înlocuim noi. 

— Nu. 

Perez avea senzaţia că fata nu auzise mai mult de câteva 
cuvinte. Era paralizată de şoc şi nu putea asimila atâtea 
informaţii. Nu totul dintr-odată. 

— Nu e nevoie. Bineînţeles că nu. Eşti sigură că aşa s-a 
întâmplat? o întrebă pe Evelyn. Cum e posibil ca Ronald să 
nu fi văzut haina? E de-un galben absolut strident. 

— Era foarte întuneric, spuse Evelyn. S-a lăsat din nou 
negura aseară. 

— Nu înţeleg, spuse Hattie şi continuă să plângă. 

Perez scoase o batistă curată din buzunar şi i-o oferi. 
Parcă îl vedea pentru prima dată, era uluită. 

— Mă numesc Jimmy Perez, îi spuse, deşi Evelyn îl mai 
prezentase o dată. Sunt de la poliţie. Trebuie să pun câteva 
întrebări, să lămurim detaliile acestui accident. 

Hattie clipi de câteva ori, năucă. Perez avea senzaţia că 
mintea ei e plină de tot felul de gânduri şi idei. 

— Dacă nu-i dădeam Mimei haina, poate că n-ar mai fi 
ieşit din casă. 

— Asta-i o prostie, interveni Evelyn. Să nu mai spui aşa 
ceva. Toţi ne întrebăm dacă n-am fi putut face ceva să 
prevenim ce s-a întâmplat. Firesc când se întâmplă o astfel 
de tragedie, dar nu ajută cu nimic. 

Se ridică. Perez o urmări cum scoate din dulap o cutie 
veche de tablă. Când îi ridică capacul, Perez simţi aroma 
de pateuri cu brânză, o altă reminiscență a copilăriei. 

Evelyn le aşeză pe farfurie, le stropi cu unt şi le puse pe 
masă, alături de cănile cu ceai. 

— De ce i-ai dat pelerina Mimei? întrebă Perez. 

Ea abia ce-şi luase ceaiul; îl privi lung, pe deasupra 
cănii, înainte să răspundă: 

— S-a întâmplat ieri după-amiază. Turna cu găleata. Am 
intrat câteva minute la ea, să ne mai uscăm puţin înainte s- 
o luăm de la capăt. Mi-a admirat haina când am dat-o jos s- 
o pun la uscat. Era mereu aşa drăguță cu noi, aşa că i-am 
oferit-o ei. Mai aveam una de rezervă în rucsac. 

— Aşa e, interveni Evelyn, eram şi eu de faţă. A fost aşa 
bucuroasă: „la să vezi ce bine o să arăt acum”, zicea. „Nici 
găinile n-or să mă cunoască!” Mai ştii, Sandy, cum zicea ea 
mereu? 

Sandy îngână din cap. O vreme rămaseră tăcuţi, după 
care Evelyn îşi dezvălui latura ei ceva mai practică: 

— Să nu crezi că povestea asta va afecta în vreun fel sau 
altul proiectul. Nu-l va afecta deloc. Totul va continua 
conform planului. Domeniul Setter îi revine lui Joseph, 
trebuie doar să facem formalităţile cu avocatul. Nu ştim 
deocamdată ce facem cu cocioaba, dar tu poţi să-ţi vezi 
liniştită de săpături mai departe. 

Perez se uită la Sandy. Oare Evelyn vorbea în numele 
întregii familii Wilson? Sandy nu spunea nimic. 

— Aş prefera să nu lucrezi azi pe şantier, totuşi, 
interveni detectivul cu o voce joasă. E posibil ca 
Procuratura să ajungă mai târziu pe acolo. Ei vor decide 
dacă e nevoie de acţiuni suplimentare şi cum procedăm 
mai departe. 

— Ronald va fi pus sub acuzare? întrebă Hattie. 

— Nu ştiu, nu eu decid. 

— E aşa urât afară, remarcă Sandy, de altfel prima lui 
intervenţie în discuţie. Oricum nu e vreme de lucrat pe 
şantier. 

— Ba da, spuse Hattie. Nu-mi place când se strânge prea 
multă apă. E fascinant să lucrezi în sit, creează 
dependenţă. Tu mă înţelegi, Evelyn. 

— Ce cauţi, de fapt? 

Lui Perez i se părea că expresia figurii ei se schimba 
radical când vorbea despre muncă. Într-adevăr, chipul i se 
lumină şi umbrele cenuşii din jurul ochilor se estompară 
miraculos. Încă o tânără motivată puternic de proiectele ei, 
la fel ca Anna Clouston. 

— Arheologii din zonă au găsit, prin anii '60, urme ale 
unei locuinţe în acel loc, dar nu s-a întâmplat mare lucru 
atunci. Mima spunea că Setterland este o zonă destul de 
fertilă, dar în acel loc anume nu creşte mai nimic. Îşi 
amintea că mama ei obişnuia să îl numească ţinutul trowie, 
al spiritelor rele. Cunoaşteţi legendele despre trowie, nu? 
Spiriduşi mici şi răi. Se zvonea că există un hău adânc în 
pământ, unde ei îşi îngropaseră comorile. Mima mi-a 
povestit toate astea şi alte legende născocite în jurul 
locului. 

Perez dădu din cap; înţelegea. Şi el crescuse la rându-i 
cu poveşti despre trowie, nişte creaturi mici şi malefice 
care populau insulele şi stăpâneau ţinutul cu ajutorul 
magiei,  decorându-şi casele cu pietre scumpe, 
strălucitoare. 

Hattie continuă: 

— Toată lumea îşi închipuia că este o casă de pe la 1800, 
din timpul primei cartografieri a ținutului, iar casa 
existentă se dezvoltase pe urmele ei. Sau că rămăşiţele 
erau, de fapt, un fel de acareturi, dependinţe ale locuinţei 
originale. La un moment dat, am ajuns în Shetland într-o 
vizită de lucru împreună cu Sally Walker, unul dintre 
profesorii mei. Am studiat mai atent ţinutul Setter şi ne-am 
dat seama că acolo există, de fapt, o construcţie mult mai 
complexă decât se bănuia. Pe atunci îmi căutam o temă 
pentru doctorat, aşa că lucrurile s-au potrivit foarte bine. 
Sophie a luat un an de pauză după absolvire şi a decis să 
mă ajute. Sally, în schimb, s-a retras o perioadă, fiind în 
concediu de maternitate. 

Vorbea foarte repede. Era stresată? se întrebă Perez. 
Sau doar pasionată de subiect? 

— Şi acum Paul Berglund se ocupă de proiect? 

— Da, el este coordonatorul. 

Nu-l place, e clar, îşi spuse Perez. Şi observă că figura 
fetei încremeneşte din nou. Nu, e ceva mai mult de atât, 
constată cu surprindere. îi e teamă de el. 

— Ce aţi descoperit până acum? 

— Ei, mai avem mult de lucru, evident, dar am făcut un 
studiu geofizic care ne-a confirmat existenţa unui complex 
destul de mare. Ipoteza e susţinută şi de săpăturile de anul 
trecut. Cred că era casa unui negustor. Ştim bine că 
Whalsay era un punct comercial important în Liga 
Hanseatică. Liga era o comunitate de porturi în jurul Mării 
Nordului, un fel de Uniune Europeană în variantă 
medievală. E un mister, totuşi, faptul că nu există nicio 
referinţă scrisă despre casă sau despre proprietarul său, 
ceea ce e teribil de frustrant. Ar fi grozav să avem numele 
celui care a construit complexul. Mai avem doar două luni 
la dispoziţie ca să găsim argumentele necesare obţinerii 
unei finanţări suficient de mari pentru un şantier amplu. 
Poate că oasele găsite ne vor da câteva informaţii. Le-am 
trimis pentru datare cu carbon, dar cred că provin din 
secolul al XV-lea. Nimic în acest context nu sugerează 
altceva. 

— Da, mi-a spus Sandy despre craniul găsit. 

— L-am găsit într-un şanţ lângă zidurile casei. Am mai 
găsit şi alte oase, probabil de la acelaşi individ. E ciudat, 
fiindcă oamenii erau îngropaţi de regulă în cimitire la acea 
vreme. Am stat de vorbă cu specialişti de la Universitate, 
care spuneau că e foarte posibil să fie rămăşiţele unui 
naufragiat, adus de valuri la mal. Străinii nu prea aveau 
parte de înmormântări ca localnicii: era o superstiție pe 
atunci cum că înecaţii aparţineau mării. Numai că Setter 
se află la o distanţă considerabilă de mal şi aici m-am 
blocat pe firul logic al evenimentelor. Îmi place să cred că 
mi-am descoperit, de fapt, negustorul, spuse şi se uită în 
ochii lui Perez. Sper ca mâine să ne putem întoarce la 
lucru. Timpul nu e de partea noastră. 

Perez nu răspunse imediat. 

— Cine testează oasele? 

— Val Turner, arheologul din Shetland. A venit imediat 

când am realizat ce descoperisem de fapt. A sortat oasele 
şi le-a trimis apoi la Glasgow, pentru datare. 

Perez se gândi că trebuia să fie o coincidenţă. Două 
morţi în acelaşi loc, separate de sute de ani. Cadavre 
descoperite în aceeaşi grădină. Dar locurile nu aduc 
ghinion, nu-i aşa? 

— Cum ţi s-a părut Mima ieri? 

— Părea să se simtă bine. Nu-i aşa, Evelyn? 

— Da, ca de obicei, nimic special, încuviinţă femeia şi se 
întinse peste masă, pentru a turna ceaiul. 

— N-a obiectat că v-aţi apucat să-i săpaţi pământul? 
continuă Perez, ştiind că mulţi proprietari din Shetland ar 
fi protestat serios la o asemenea intruziune. 

— Nu, deloc, îi spuse Hattie. Era chiar interesată de 
proiect. Şi interesantă ea, în sine. Povestea despre 
copilăria ei în Whalsay şi despre legende care pomeneau 
de o casă mare, aici în Lindby, construită de fiul unui 
pescar. E genul de poveste populară care poate avea şi un 
sâmbure de adevăr. 

— Ei, în fine, interveni Evelyn şi se ridică brusc. Nu 
trebuie să crezi toate balivernele Mimei. Îi plăcea la 
nebunie să sporovăiască. Poate că mai ţinea minte ceva din 
ce-i povestise bunică-sa, dar restul era inventat de ea. Eu 
nu am auzit niciodată despre o casă mare la Setter. Era şi 
genul mai romantic ea, visa cu ochii deschişi. 

— Tocmai asta îmi plăcea la ea, remarcă Hattie şi rupse 
o bucată de pateu de pe farfurie, pe care o fărâmiţă între 
degete. 

Perez avea senzaţia că fata acceptase gustarea doar din 
politeţe. Nicio bucată nu îi ajunsese în gură. 

Deodată, ea îşi ridică privirea şi se încruntă: 3 

— Mima părea şocată când am descoperit craniul. Îi 
aminteşti, Evelyn? 

— Poate că începuse să creadă propriile bazaconii, 
comentă Evelyn. Işi imagina că-şi băgaseră spiriduşii 
coada! 

Perez crezu că tânăra avea să continue discuţia despre 
craniu, dar ea schimbă subiectul rapid. 

— Sper că Ronald nu va fi pus sub acuzaţie. Mima n-ar fi 
dorit să se întâmple asta. 

Perez se întreba de ce era atât de importantă chestia 
asta pentru ea. Era doar de câteva luni printre oamenii 
ăştia. Evident, se ataşase foarte tare de Mima, dar ceilalţi 
nu puteau fi mai mult decât nişte nume pentru ea. 

— Cât de bine îl cunoşti? 

Hattie ridică din umeri: 

— L-am văzut de câteva ori la barul din Pier House 
Hotel. A studiat Istoria la Universitate şi ştie o grămadă 
despre miturile şi legendele insulelor. Pare foarte interesat 
de activitatea noastră şi data trecută ne-a vizitat de câteva 
ori. Am încercat de fiecare dată să implicăm localnicii în 
proiect. În cazul şantierului din Shetland, e chiar o cerinţă 
obligatorie. Val Turner insistă pe partea asta, să explicăm 
cât mai bine oamenilor ce facem aici şi să-i implicăm, dacă 
ei doresc, în acţiune. Şi Anna pare interesată. 

— Biata Anna, interveni Evelyn. 

Femeia se ridică, strânse cănile goale de pe masă şi le 
aşeză în chiuvetă. Perez se aştepta ca ea să-şi continue 
remarca, dar se întoarse brusc spre Hattie. 

— Unde e Sophie? Trebuia s-o aduci şi pe ea la ceai. 
Sandy s-ar fi bucurat s-o vadă. 

Perez observă că băiatul roşi. Chiar şi când eşti adult, 
mamele au talentul să te pună în posturi jenante. A lui era 
exact la fel. 

— Sophie e la Lerwick tot restul zilei. 

Vocea fetei era inexpresivă, dar detectivul sesiză o 
nuanţă dezaprobatoare. 

— Paul pleacă spre Sud în seara asta şi s-a oferit s-o 
ducă în oraş. 

— Nu mi-a zis nimic mai devreme despre plecarea asta. 

Nu că ar fi fost necesar neapărat, se gândi Perez, dar 
era totuşi o omisiune stranie. 

— Nici noi nu ne aşteptam la asta. A zis că a apărut o 
urgenţă acasă. 

Acum, că nu mai vorbea despre munca ei, privirea fetei 
se stinsese din nou şi umbrele se iviseră în jurul ochilor. 

— Poate n-ar fi rău să-l mai prindem o dată, înainte să 
plece, spuse Perez. Mulţumesc pentru ceai şi pentru micul 
dejun, Evelyn. 

Sandy se ridicase deja, nerăbdător să scape de privirile 
mamei lui. Deşi negura era la fel de deasă, Perez se bucura 
el însuşi să iasă la aer. În vreme ce se îndreptau spre 
maşină, o auzi pe Evelyn îndemnând-o pe Hattie să 
mănânce: „Uită-te la tine, copile, eşti numai piele şi os!” 

Hotelul din port era o clădire pătrăţoasă din piatră, 
aflată în apropierea terminalului de feriboturi. Nu era 
nimeni la recepţie şi Perez se îndreptă spre bar, unde o 
femeie slabă, de vârstă mijlocie, îmbrăcată într-o salopetă 
roz de nylon împingea un aspirator Hoover de-a lungul 
unei carpete uzate. Pereţii erau acoperiţi cu lambriuri 
maronii tocite şi întreaga încăpere avea un aer ponosit, 
deprimat. Seara, dacă era ceva mai multă lume, un foc în 
sobă şi lumină artificială, locul putea părea mai primitor. 
Acum, însă, era greu de crezut că cineva şi-ar fi petrecut 
aici timpul de bună voie. 

Perez strigă la femeie, dar aceasta era cu spatele şi nu 
auzea nimic. O atinse uşor pe umăr şi îi simţi oasele 
ascuţite prin nylonul lipicios al salopetei. Ea opri în cele 
din urmă aspiratorul. 

— Îl caut pe unul dintre oaspeţi, Paul Berglund. 

— Nu mă întreba pe mine, drăguță. Eu doar fac curat 
aici. Şi fac să meargă lucrurile. 

Era venită din Glasgow. Îi rânji, pentru a-şi întări 
afirmaţiile. 

— Îl chem imediat pe Cedric. 

Dispăru într-o cameră din spate şi reveni cu un moşuleţ 
sprijinit în baston. 

— Paul Berglund e aici? 

Perez nu era în stare în clipa aceea să spună de ce era 
atât de important să mai vorbească o dată cu Paul 
Berglund, înainte ca tipul să plece din Shetland. Poate din 
cauza privirii lui Hattie când vorbise despre el. 

Administratorul avea de gând să-l întrebe cine e, dar îl 
zări pe Sandy, care tocmai intrase, şi înţelese că avea de-a 

face cu poliţia. 

— A achitat mai devreme şi a mai venit o dată să-şi ia 
bagajele. Tocmai ce-a plecat. Era cu fata aia de la 
arheologie. 

Afară, observară feribotul andocat la mal, o siluetă 
neagră în ceața deasă. Din locul în care se afla, Perez nu-şi 
dădea seama dacă maşinile erau debarcate sau îmbarcate. 
Conduse cu viteză până la chei dar, până să ajungă, vasul 
pornise deja pe traseul spre malul opus. 

— Ce vrei să facem acum? îl întrebă Sandy. 

— Nimic. 

Puteau să dea oricând de urma lui Berglund, dacă aveau 
nevoie să stea de vorbă cu el. In plus, era convins că 
moartea Mimei va fi considerată un accident teribil şi 
nimic mai mult. Până la urmă, era o femeie bătrână şi 
nimeni nu se sinchisea prea mult de moartea ei. 

— Mă întorc la birou şi am să vorbesc cu cei de la 
Procuratură. Tu mergi acasă, încearcă să dormi. la-ţi şi 
două zile libere, e normal în astfel de cazuri. Ne vedem 
luni la birou. 

Brusc, simţea nevoia să plece cât mai rapid de pe insulă. 
Nu era în stare să vadă lucrurile clar cât timp era acolo, în 
mijlocul lor. Ştia şi el dintotdeauna miturile despre 
Whalsay: bogății, ospitalitate, tradiţii. Doar că, acum, în 
mijlocul negurii, ştia că lucrurile sunt complet diferite faţă 
de orice alt loc din Shetland. Cu siguranţă era altceva 
decât zgomotosul oraş Lerwick sau detaşarea arogantă din 
Fair Isle. Dar nu era în stare să definească această 
trăsătură aparte. Poate că nici nu conta prea tare. Dacă 
moartea Mimei Wilson se dovedea a fi un accident, ce mai 
conta ce credea Perez despre locul în care trăise femeia? 
Acum, însă, i se părea că acest lucru contează şi că trebuie 
să se distanţeze de Whalsay, tocmai ca să-l vadă mai clar. 

Capitolul 11 


Perez se oferi să-l ducă pe Sandy înapoi la Lerwick. 

— Asta dacă vrei să te întorci în oraş, evident. Eşti prea 
obosit să mai conduci. Te poţi întoarce la Whalsay să-ţi iei 
maşina altădată. 

Preţ de câteva momente, Sandy se simţi tentat să plece 
din Whalsay. De regulă, făcea ce-i spunea Perez, nu pentru 
că şeful său avea mereu dreptate, ci pentru că era 
alegerea mai simplă. Şi ce bine i-ar fi prins să lase o vreme 
în urmă toată povestea asta cumplită care-i afectase 
familia! Un somn straşnic de după-amiază şi câteva beri 
după aceea cu băieţii la barul din Lerwick era tot ce-i 
trebuia să se simtă din nou bine. Ce-ar fi putut să mai facă 
el în Whalsay? Maică-sa avea să se ocupe de toate detaliile 
pentru înmormântarea Mimei, iar el nu era în postura să-i 
ofere niciun fel de asigurări lui Ronald. 

Lui Perez îi spuse că avea să mai rămână o noapte pe 
insulă. Instinctul îi spunea că aşa era mai bine. Taică-său 
nu s-ar fi dat în lături într-o situaţie ca asta, iar Sandy îşi 
dorea încă de mic să-i semene, mai mult decât orice. Perez 
aprobă tăcut din cap, ceea ce îi confirmă că luase decizia 
corectă. Îl urmări cum parcă maşina pe feribot şi aşteptă 
până ce nava se îndepărtă de mal. Se întristă. 

Maşina lui era încă parcată pe chei, unde o lăsase după 
întâlnirea cu şeful său. Porni motorul şi ceasul de pe bord 
se aprinse. Nu era nici măcar prânz. Întotdeauna era uimit 
de cât de multe poate face Perez într-un timp foarte scurt. 
Când îl cunoşteai, îţi dădea impresia unui tip încet, 
metodic. Dar nu era nici pe departe aşa. Avea un fel de 
magie prin care găsea mereu cele mai bune întrebări, 
găsea indicii şi ştia exact când e momentul să plece mai 
departe. 

În drumul de întoarcere la Utra, trecu pe lângă Pier 
House Hotel şi observă maşina lui Ronald parcată în faţă. 
Sandy apăsă frânele şi simţi maşina derapând uşor pe 
drumul plin de mâzgă; parcă şi el alături. N-avea niciun 

sens să-l lase să se îmbete încă de la miezul zilei. Sandy 
ştia că nu-i mergea mintea ca lui Perez, dar putea măcar 
să fie alături de vărul lui. 

Femeia în salopetă roz terminase curăţenia, dar barul 
păstra încă damful de bere vărsată cu o seară înainte, 
amestecat cu aromă de lac de mobilă - mirosul tipic 
tuturor barurilor, înainte de sosirea clienţilor şi începerea 
unei noi runde de băut. Cedric Irvine era în picioare şi 
lustruia pahare. Fusese patronul acestui hotel de când se 
ştia Sandy. El îi oferise prima bere când încă nu avea 
vârsta potrivită, strecurându-i-o în mână şi făcându-i cu 
ochiul. Nu existase niciodată o doamnă Irvine, doar câteva 
barmaniţe şi îngrijitoare care, se zvonea, îi satisfăceau 
toate nevoile. Slăbănoaga din Glasgow era cea mai 
recentă. Nimeni nu ştia exact care era natura relaţiilor lui 
Cedric cu aceste femei. Când un client de-al casei se 
îmbătase suficient de tare încât să întrebe, Cedric dăduse 
din cap şi îi spusese că un domn nu vorbeşte niciodată 
despre asemenea lucruri. „Şi nici dumneata n-ai să mai 
pomeneşti, dacă vrei să mai fii binevenit aici.” Atât zisese. 
Lui Sandy i se părea că are un aer de predicator. 

Sandy îşi ridică privirea şi îl primi cu un zâmbet care era 
mai mult decât doar profesional. li făcu semn cu capul spre 
colţul camerei, unde Ronald se postase în faţa unei mese 
de cupru. Îşi terminase primul pahar şi îl căuta deja pe al 
doilea. 

— Are nevoie de un prieten, îi spuse Cedric. Nu e bine să 
bei singur. Nu aşa, să bei doar ca să te îmbeţi. 

— Se simte groaznic. 

— Are toate motivele. Mima era o femeie pe cinste. 

— 1 se putea întâmpla oricui. 

Sandy ştia cum mergeau lucrurile: puştani teribilişti 
care se chercheleau bine cu bere, după care săreau în 
maşini sau camionete şi goneau de-a lungul insulei cu 
armele încărcate, la vânătoare de iepuri sau de gâşte, 
orice le pica în mână, riscând în orice moment să se 
împuşte de fapt unii pe alţii. Avuseseră noroc până atunci 
că nu se întâmplase asta. Sandy participase de câteva ori 

la astfel de raiduri, chiuind şi aclamându-i şi purtându-se 
ca un idiot iresponsabil, asemenea prietenilor lui. Nu doar 
în Whalsay se întâmpla asta, ci oriunde bărbaţii se adunau 
laolaltă şi îşi pierdeau minţile în alcool, până nu mai ştiau 
cine sunt. Nu se va mai întâmpla, îşi promise atunci, pe 
loc. Cum s-ar fi simţit dacă el însuşi ar fi împuşcat-o pe 
Mima? Ştia, însă, că odată prins în mrejele prietenilor lui, 
avea să plece iar în tot felul de escapade prosteşti. 
Niciodată nu fusese în stare să li se opună. 

Cedric îi turnase o halbă de Bellhaven. Ronald nu-l 
observase încă. Terminase paharul de whisky şi privea în 
gol, pe fereastră. 

— Dă-mi o halbă şi pentru el. După care îl iau cu mine, 
înainte să apară careva şi să facă tărăboi. 

Sandy aduse paharele la masă. În sfârşit, Ronald îşi 
ridică privirea. Sandy îşi spuse că niciodată nu arătase atât 
de rău. 

— Credeam că am terminat de sărbătorit naşterea 
copilului. 

Ronald îi aruncă o privire împietrită. 

— Nu amesteca copilul în povestea asta. 

— Bănuiesc că Anna nu ştie unde eşti. O să te omoare. 

Regretă aceste cuvinte imediat ce le rosti, dar Ronald nu 
părea să audă. 

— Pur şi simplu nu înţeleg cum aş fi putut s-o nimeresc 
eu. 

Vorbele îi răsunară a jale. Purta cămaşă şi cravată, 
poate felul său de a-şi arăta respectul, dar Sandy îl vedea 
ca pe un străin. Genul de tip care ar fi devenit dacă 
rămânea la Universitate şi îşi lua licenţa, care lucra într-o 
bibliotecă sau într-un muzeu. Când vorbeau despre profesii 
la şcoala primară, Ronald, spre surprinderea tuturor, 
declarase că vrea să devină arhivist. De unde şi până 
unde? Nu de la Jackie sau Andrew, cu siguranţă. 

— Am avut momente când nu am fost foarte atent cu 
puşca, dar nu seara trecută. Ştiam foarte bine unde mă 
aflu şi ce aveam de făcut. Dar cine altcineva, dacă nu eu? 
N-a mai ieşit nimeni aseară. Oare o iau razna, Sandy? 

Ajută-mă, te rog, că nu mai ştiu ce să fac. 

— Pentru început, ar fi bine să plecăm. Nu face bine 
nimănui să te vadă aici, atât de curând după ce s-a 
întâmplat. Termină paharul şi lasă-mă să te conduc acasă. 

Ronald privi băutura din faţa sa; împinse paharul şi 
vărsă o parte din bere pe masă. 

— Ai dreptate, îi spuse. N-ar trebui să beau deloc. 
Renunţ. Nu pot s-o aduc pe Mima înapoi, dar nici nu vreau 
să mai rănesc pe cineva. Trebuie să mă gândesc la copil 
acum, iar Anna o să se bucure. Poate. Bea-l tu, Sandy. 

Nici Sandy nu era în stare să bea. Plecară din bar, cu 
paharele neatinse lăsate în urma lor. 

Rămaseră în picioare lângă maşini. Ceaţa era încă atât 
de joasă, că nu se vedea mai departe de zidul portului. 
Bărcile de pescuit, cu manivelele şi antenele lor uriaşe, se 
transformau în monştri marini, cu coame ascuţite şi fălci 
zimţate. 

— Ce face Anna? 

— E acasă. Aştepta moaşa; de-aia am plecat, să nu le 
încurc. 

Sandy remarcă amărăciunea din vocea lui şi se întrebă 
cum o fi să trăieşti cu o femeie care te face să te simţi 
astfel. Maică-sa îşi dorea cu disperare ca el să se însoare 
cu o fată deşteaptă, cu educaţie, dar ăsta era ultimul lucru 
pe care el l-ar fi făcut. 

— Tare mi-ar fi plăcut să fiu la muncă azi. De obicei nu- 
mi place, dar parcă acum mi-ar fi bine să bântui câteva 
săptămâni pe Atlantic, în căutare de peşte alb. 

Sandy nu înţelegea nici chestia asta - să faci ceva ce nu- 
ţi place, chiar dacă se câştiga foarte bine. Bănuia că era de 
vină presiunea familiei ca Ronald să-şi ia în primire rolul 
pe barcă. Cum altfel şi-ar fi permis casa aia uriaşă? 

— Nu vorbeşti serios, abia ţi-ai adus copilul acasă, îi 
spuse, deşi era convins că bebeluşii dau la iveală ce e mai 
rău în femei. 

Toate femeile din familia lor se înghesuiau într-un 
bungalou, cotcodăcind şi gângurind şi jelindu-se cât de 
mult muncesc şi cât de puturoşi şi de laşi sunt bărbaţii. 

Înţelegea perfect de ce o luase Ronald la sănătoasa cu o 
seară înainte, cu puşca şi de unul singur. 

— Eşti în regulă, pot să te las singur? 

Ceva din vocea lui Ronald îl făcea pe Sandy să şi-l 
imagineze cu o puşcă sub bărbie, zburându-şi creierii. Nu 
era o ipoteză plauzibilă, evident - puşca lui Ronald era în 
custodia lui Perez, în drum spre Lerwick - dar în Shetland 
nu era greu să te sinucizi, dacă îţi doreai suficient de tare. 
O mulţime de stânci înalte, apă cu duiumul în care să te 
îneci. 

— Sigur, sunt bine. 

— N-ai vrea să mergi cu mine la Utra, să mănânci ceva? 
Poţi s-o suni pe Anna să vină şi ea. Mama o să se bucure 
teribil să vadă copilul. 

— Şi s-o văd pe mătuşa Evelyn retrăind tot ce s-a 
întâmplat aseară şi savurând fiecare moment? Nu, 
mulţumesc. 

— Am putea da o tură pe la terenul de golf. Ca să ne 
amuzăm, de dragul amintirilor. 

O clipă Ronald păru tentat de idee, dar scutură din cap 
şi se urcă în maşină. Era, probabil, foarte aproape de 
limita de alcool permisă pentru a mai conduce, dar nu era 
momentul să-i ţină o predică. Merse în urma lui până la 
intersecţia spre bungaloul Clouston, după care îşi continuă 
drumul spre casă. 

În curtea din faţă se întâlni cu tatăl lui, care se întorcea 
pentru masa de prânz. Pe parcursul întregii copilării a lui 
Sandy, Joseph Wilson, taică-său, lucrase ca tâmplar pentru 
Duncan Hunter, un om de afaceri din Shetland. Joseph 
rezistase ani de zile să fie tratat mizerabil şi să i se dea 
ordine ca unui ucenic, deşi era un meşter priceput, de 
dragul banilor pe care-i primea la final de săptămână. De 
multe ori, fusese nevoit să rămână în Lerwick, ca să-şi 
termine treaba. Grădinăritul era un fel de hobby, de care 
se ocupa la sfârşitul zilei, dacă apuca să-şi termine lucrul. 
Prin urmare, copiii nu prea aveau parte de atenţia lui. 

Cu vreo doi ani în urmă, Joseph renunţase în sfârşit să 
mai lucreze pentru Hunter şi îşi dedicase tot timpul 

grădinii de legume şi fermei. Sandy nu ştia cum se 
descurcau ai lui cu banii - Evelyn nu muncise niciodată ca 
angajat undeva - dar nici nu era genul de discuţie pe care 
s-o aibă cu ei. Noua situaţie părea să funcţioneze foarte 
bine. Lui Evelyn îi plăcea ideea că soţul ei e propriul şef, 
iar Joseph fusese întotdeauna mai mulţumit ca fermier 
decât ca tâmplar. Poate că economisiseră nişte bani de 
când lucrase pentru Hunter. 

Recent, Perez începuse o relaţie cu fosta nevastă a lui 
Hunter şi Sandy nu prea ştia cum să reacționeze. Îl tachina 
pe detectiv pentru noua lui cucerire, iar Fran părea o tipă 
de treabă deşi, în mintea lui Sandy, oricine a avut de-a face 
cu Hunter era la fel de rău ca el. 

Era vremea fătatului de miei şi Joseph fusese pe deal să- 
şi verifice oile gestante. Majoritatea localnicilor erau 
delăsători, nu se preocupau atât de mult. Considerau că 
oile de pe deal se pot descurca şi singure, iar acum, că nu 
se mai dădeau nici subvenţii în funcţie de capetele de 
ovine deţinute, nici nu le mai păsa că mai pierd un miel 
sau doi. Insă Joseph era un tip foarte conştiincios şi, în 
perioada asta, bătea kilometri întregi ca să se îngrijească 
de animale. 

Tatăl lui auzise maşina pe cărare şi îl aştepta afară. 

— Hei, salutare! 

Aşa saluta pe toată lumea. Sandy credea că dacă primul- 
ministru însuşi ar fi venit în vizită, Joseph l-ar fi salutat în 
acelaşi mod. Joseph rămăsese în uşa bucătăriei şi-l privea 
pe Sandy cum traversa curtea. Purta o salopetă albastră, 
pătată cu creozot. Sandy nu ştia ce ar fi fost potrivit să 
spună. Işi dorea uneori să se priceapă la vorbe ca Perez. I 
se învârteau în minte o mulţime de fraze, dar nu reuşi să 
spună decât: A 

— Imi va fi dor de ea. Imi pare tare rău. 

şi puse mâna pe umărul tatălui său, ceea ce în cazul lor 
era cea mai intimă apropiere. Ştia că Joseph o adorase pe 
Mima. Odată, Sandy o auzise pe maică-sa, nervoasă din 
cauza Mimei, spunându-i lui Michael, fratele lui mai mare: 
„E o vrăjitoare bătrână plină de venin. Sunt sigură că i-a 

făcut ceva farmece lui taică-tu.” Câteodată, ce-i drept, cam 
aşa părea. Joseph lăsa orice deoparte ca să-i repare mamei 
lui o ţiglă de pe casă sau să-i sape grădina de legume. 

O fracțiune de secundă, pe chipul lui Joseph trecu o 
urmă de durere, după care îşi reveni şi încercă să 
zâmbească. 

— Ei, în fine, poate că aşa i-ar fi plăcut să moară, 
oricum. Mereu i-au plăcut dramatismele. Ar fi preferat să 
se ducă aşa, repede, să nu zacă în vreun pat de spital. Deşi 
credeam că mai are ani buni de trăit, spuse el, după câteva 
clipe de tăcere. 

Ăsta era felul lui. Căuta o părticică de bine în orice. 
Zicea că nu are sens să te lupţi cu lumea, n-ai cum să 
câştigi. În plus, o avea pe Evelyn pentru chestia asta. Tot 
ceea ce-i trebuia lui să fie fericit era un meci de fotbal la 
televizor şi câteva sticle de bere seara. Muncise peste tot 
în Shetland pentru Duncan Hunter, iar acum ar fi fost tare 
mulţumit să nu mai plece nicăieri. Evelyn fusese mereu 
mai ambițioasă, făcea planuri pentru casă, pentru grădină 
şi pentru copiii ei. Câteodată, Sandy credea că mama lui ar 
fi fost mai fericită să se mute în altă parte, la Edinburgh 
poate, să fie mai aproape de Michael şi de familia lui. 
Pentru ea, Whalsay era prea mic. 

Când o întâlni din nou în casă, părea destul de 
mulţumită. Poate aprecia şi ea contextul teatral, ca Mima, 
pentru că o făcea să se simtă utilă. Stătea pe scaunul ei 
vechi şi alăpta un miel cu biberonul. Până să-şi dea seama 
de prezenţa lor, îi gângurea de zor animalului, ca unui 
copil mic. Când intrară, femeia aşeză mielul înapoi în 
cutie, se spălă pe mâini şi se apropie de plită, să amestece 
într-o oală de supă. 

— Supă de păstramă de oaie, îi anunţă mândră. Aveam o 
bucată în congelator şi ştiu că vă place. Mă gândeam la 
Mima când am pus carnea la fiert. Şi ei îi plăcea supa asta. 

Joseph se duse să se spele. Ea se apropie din spate, îl 
întoarse cu faţa spre ea şi îl ciupi de obraz. Sandy era încă 
ocupat să se descalţe. 

— Mănânci şi tu, fiule? Inspectorul ăla simpatic a plecat 

deja? 

—A plecat la Lerwick, trebuie să vorbească cu 
Procuratura. Mănânc şi eu un castron de supă. 

— Te apreciază foarte tare, se vede. Sunt foarte mândră 
de băieţii mei. 

— L-ai anunţat pe Michael despre mama? întrebă Joseph 
aşezându-se la masă, cu ambele palme pe muşama. 

Avea nişte degete groase şi roşcovane. Sandy îşi aminti 
din nou ziua în care se luptaseră să omoare porcul, 
zgomotul infernal care-i străpungea creierii înainte ca 
toporişca să reducă animalul la tăcere şi sângele care nu 
contenea să curgă. 

— L-am sunat dimineaţă acasă, dar plecase deja la 
serviciu. Avea o întâlnire importantă. Am prins-o pe Amelia 
pe picior de plecare şi am rugat-o să-i spună ea să ne sune. 
Abia acum câteva minute m-a sunat, abia a reuşit şi ea să 
vorbească cu el. 

Sau nici n-a încercat, pur şi simplu. Sandy o considera 
pe cumnata lui o vacă constipată. N-arăta rău, dar credea 
că o nevastă trebuie să fie ceva mai mult de atât. Credea 
că Michael ar fi meritat mai mult. 

Mama lui continua să vorbească. 

— M-a întrebat când o să fie slujba. l-am spus că nu 
putem face planuri până nu ştim exact când decide 
inspectorul Perez să-i elibereze trupul. Dar o să vină, 
oricum. Nu e sigur, însă, de Amelia şi de Olivia. 

Sandy era convins că Amelia şi copilul urmau să rămână 
la Edinburgh. Pe de-o parte pentru că avea de lucru, iar 
asta era mult mai important pentru ea decât familia. O 
adusese pe Olivia o dată la Whalsay, când copilul avea 
câteva luni şi ea era încă în concediu de maternitate, prilej 
cu care nu făcuse altceva decât să se plângă şi să acuze. 
Drept urmare, plecaseră acasă mai devreme decât era 
prevăzut: „Vai, n-aş vrea în ruptul capului să pierd masajul 
copilului. E cel mai bun mod de a crea o legătură”, le 
motivase. Sandy nu înţelegea cum de mama lui, de regulă 
o femeie deşteaptă şi ancorată în realitate, putea fi atât de 
uşor dusă de nas de femeia asta. Dar nu mai comentase 

nimic, nu era momentul potrivit pentru o ceartă. 

O urmări pe mama lui cum umple trei castroane de supă 
şi pe tatăl lui cum se ridică să taie pâinea. Brusc, simţi că 
nu putea suporta imaginea Setter-ului fără bunica lui. Nu 
era la fel de optimist ca Joseph. In ciuda a ceea ce-i 
spusese lui Perez, el nu credea că era mai bine că s-a 
întâmplat aşa. 

Mama lui vorbea întruna. Era felul ei de-a face faţă 
stresului. 'Trăncănea de zor despre ce vor face cu 
proprietatea de la Setter şi-l îndemna pe Joseph să facă 
planuri pentru teren şi pentru casă. Sandy nu era atent la 
ce spunea şi avea impresia că nici tatăl lui nu era foarte 
prezent. Joseph mânca supa: ridica lingura cu o 
regularitate mecanică, mesteca şi înghiţea ca şi cum viaţa 
însăşi ar fi depins de introducerea lichidului în gură. 

— Le-am spus fetelor de la Bod că-şi pot relua lucrul pe 
şantier imediat ce poliţia spune că e în regulă. E bine aşa, 
nu, Josie? 

Niciun răspuns. Nici nu era nevoie, oricum nu-l aştepta. 

— Mă întreb dacă cei de la Amenity Trust n-or fi 
interesaţi să cumpere casa; măcar s-o închirieze, cine ştie. 
Băieţii nu vor să stea acolo. 

Ea continua să turuie, dar lingura lui Joseph încremeni. 

— Michael nu mai pleacă de-acum din Edinburgh, iar 
Sandy are apartament în Lerwick. Poate fi un centru 
excelent de informare pentru vizitatori, după închiderea 
şantierului. 

Acum asculta şi Sandy. Tocmai se pregătea să 
protesteze, când surprinse privirea lui taică-său din 
celălalt capăt al mesei. Joseph scutură scurt din cap, gest 
neobservat însă de soţia lui. Un gest care spunea „Stai 
liniştit, fiule. Nu se va întâmpla asta niciodată. Nu 
deschide discuţia acum. Las-o în seama mea.” 

Capitolul 12 


După plecarea moaşei, Anna Clouston se aşezase la 
fereastră, cu privirea pierdută pe luciul apei. Il avea pe 
James culcat pe picioarele ei. Nu era obişnuită să fie 
singură cu el şi îl privea ca pe un străin; nu-i venea să 
creadă că era acelaşi copil pe care-l purtase în pântece 
timp de nouă luni. Poate şi pentru că nu avuseseră ocazia 
să fie prea mult singuri de când se întorseseră de la spital. 
Casa fusese plină de rude şi prieteni veniţi să le ureze de 
bine, să aducă daruri, prăjituri şi chiar câte un fel de 
mâncare. Şi apoi, de dimineaţă, venise şi poliţia. Adaptarea 
la viaţa din Whalsay nu era simplă. Nu izolarea era 
problema, ba chiar tânjea după ea. Îi plăcea dramatismul 
traiului pe insulă. Mai degrabă era senzaţia că nu avea 
niciun pic de intimitate, că viaţa ei nu-i mai aparţinea de 
fapt, fiind înconjurată de oameni care-i spuneau ce să facă 
şi cum să trăiască. 

Şi mai dificil era faptul că se ataşase de o familie atât de 
diferită de a ei. Părinţii îşi întemeiaseră familia destul de 
târziu. Tatăl ei era funcţionar public, preocupat de ştiinţă, 
rezervat şi oarecum distant. Mereu avusese impresia că se 
plictiseşte la slujbă şi se simţea subestimat. Munca sa era 
o rutină şi nici nu era genul care să se impună pentru a 
obţine o promovare. Mama ei preda la şcoala primară. 
Anna şi sora ei crescuseră într-o familie care punea mare 
preţ pe economisirea banilor, care încuraja cumpătarea ca 
atitudine generală şi pentru care succesul academic era 
valoros, dar nu trebuia etalat cu aroganță. Recompensa 
era oferită numai în urma îndeplinirii unor sarcini grele. 
Era o viaţă respectabilă şi calmă de suburbie, în care 
mergeau la biserică, luau lecţii de muzică şi săptămânal 
vizitau biblioteca. Nimeni nu-şi punea coatele pe masă în 
timp ce mânca, iar sobrietatea era considerată o calitate 
implicită. 

Evident, la Universitate întâlnise oameni cu tot felul de 
idei şi din culturi diferite, dar terminase şcoala cu propria 

viziune despre familie rămasă intactă - aroma mâncării de 
duminică, când mama scotea tava din cuptor, priveliştea 
tatălui care tăia trandafirii uscați în după-amiezile târzii de 
vară, sora ei împodobind bradul cu globurile terne pe care 
le foloseau în fiecare an. Anna îşi imaginase că propria ei 
familie va arăta la fel, poate cu câteva modificări minore: 
cu siguranţă, avea să fie mai categorică decât mama ei - n- 
avea de gând să gătească friptură la cuptor în fiecare 
duminică - şi avea să se mărite cu un tip mai dinamic 
decât tatăl ei. Dar modelul de bază avea să fie păstrat. 
Exista, oare, altul? 

Şi apoi a întâlnit familia Clouston din Whalsay şi a 
înţeles că poate exista şi o altfel de viaţă de familie. Casa 
lor era mereu plină de vervă, radioul mereu pornit, Jackie, 
mama lui Ronald, vorbea întruna, iar verii, mătuşile şi tot 
felul de vecini apăreau unul după altul şi bârfeau tot ce 
întâlneau în cale. Nu exista noţiunea de reţinere, de 
discreţie. Dacă Jackie hotăra că are nevoie de un costum 
nou, de o bucătărie sau de o maşină, le primea în secunda 
următoare. Nu exista conceptul de a economisi pentru aşa 
ceva. Odată, Anna întrebase de unde proveneau banii 
familiei. Cassandra fusese cumpărată cu doar câţiva ani în 
urmă, din câştigurile obţinute de pe urma vechiului 
trauler. „Şi înainte de asta?”, insistase Anna. „Cum şi-a 
cumpărat tatăl tău prima barcă?” „A muncit mult”, îi 
spusese Ronald. „A muncit şi a fost dispus să rişte.” 

Anna şi-l putea închipui pe Andrew drept un tânăr 
capabil să-şi asume riscuri. Văzuse fotografiile sale din 
tinereţe, un tip înalt şi robust, cu capul dat pe spate în 
hohote de râs. Dar omul se îmbolnăvise la un moment dat 
şi Jackie îşi dorise ca fiul ei să renunţe la Universitate şi să 
preia locul tatălui pe traulerul Cassandra. Şi i se împlinise 
şi această dorinţă. Anna îşi imaginase că Ronald era diferit 
de ei, mai atent, mai puţin răsfăţat. Acum, însă, nu mai 
vedea nicio deosebire: un tip concentrat pe propriile 
dorinţe, indiferent la consecinţe. Numai când se gândea la 
egoismul lui simţea că se înfurie. Simţea fizic tensiunea din 
ceafă şi din braţe. Cum aveau să mai trăiască pe insulă 

după toată povestea asta? 

James se foi pe genunchii ei şi întinse mânuţele spre ea, 
cu degetele desfăcute ca petalele unei flori. Nu deschisese 
încă ochii, iar pielea din jurul lor nu reuşise să se întindă 
complet. Cum o să creşti aici? se întreba. O să fii şi tu la fel 
de răsfățat? Şi îşi imagină cum urma s-o sece de viaţă, la 
fel ca Ronald. Obosise teribil. 

Erau invitaţi la masă la Jackie. „Probabil n-ai chef de 
gătit”, îi spusese soacră-sa. „Şi nici n-am sărbătorit cum 
trebuie naşterea copilului. Trebuie să veniţi la noi.” Nu se 
gândise nicio clipă că, poate, Anna şi Ronald aveau nevoie 
de ceva timp pentru ei, doar ei singuri, mai ales că tocmai 
li se născuse copilul. Jackie avea marele talent de a-şi 
transforma propriile idei în dorinţele celorlalţi: îi plăcea la 
nebunie să primească musafiri, mai ales pentru ca ei să se 
simtă recunoscători din pricina asta. Ronald era de acord 
să meargă. Nu era în stare să-i refuze maică-sii ceva. „Nu 
trebuie să stăm prea mult”, îi spusese el când primiseră 
invitaţia iar Anna nu se arătase prea încântată. „Plus că ar 
fi grozav să mâncăm ceva ca lumea, nu crezi?” 

Copilul scânci, aşa că Anna îşi desfăcu bluza şi-l apropie 
de sân. Se aşteptase ca alăptatul să fie o chestiune foarte 
dificilă - ea nu fusese niciodată o fire sportivă. Dar 
descoperea că are foarte mult lapte, dovadă că bebeluşul 
trăgea cu lăcomie, iar lichidul alb se scurgea încet din 
guriţa plină pe pielea femeii. Câteodată, Anna avea 
impresia că suge şi viaţa din ea odată cu laptele. _ 

Se uită la ceas şi se întrebă unde o fi Ronald. Îşi pusese 
costumul şi plecase înainte de prânz. Bănuia că avea de 
gând să transmită condoleanţe şi păreri de rău familiei 
Mimei şi se întreba în ce stare de spirit avea să se întoarcă 
acasă. Telefonul sună. Se întinse să răspundă, sperând că 
era soţul ei, care o anunţa că e în drum spre casă. O după- 
amiază ceva mai liniştită o relaxase puţin. Poate că era, 
totuşi, posibil să repare lucrurile între ei. Insă la aparat 
era doar Jackie, agitată şi nerăbdătoare: 

— Voiam să ştiu la ce oră ajungeţi la casă în seara asta. 

Jackie spunea mereu „la casă”, ca şi cum casa lor era 

singura locuinţă din Lindby. Anna, legănând copilul cu o 
mână, simţi un fior de dezamăgire. Nu era convinsă că mai 
poate păstra aparențele unei familii fericite, perfecte. 
Sperase că moartea Mimei avea să anuleze evenimentul, 
mai ales că ritualurile şi tradiţiile specifice morţii erau încă 
bine întipărite în viaţa insulei. 

— Când vreţi voi şi vă e mai convenabil, îi reconfirmă ea. 
Vă aşteptăm cu drag. 

Poate nu era o idee rea să aibă ceva companie în seara 
aia. Altfel, aveau să treacă iar amândoi prin toate detaliile 
posibile despre incidentul din seara trecută şi ea urma să 
spună din nou ceva pripit, ceva de care urma să-i pară 
foarte rău ulterior. Lăsă receptorul la loc şi imediat îl auzi 
pe Ronald deschizând uşa de la intrare. 

— Suntem aici, îi strigă. 

Se întunecase afară, iar Ronald se vedea mai mult ca o 
umbră la intrarea în încăpere. 

— Ia te uită la voi ce bine arătaţi, spuse Ronald. 

Avea încă sacoul, dar îşi lărgise nodul de la cravată şi se 
deschisese la nasturi. Abia dacă-l recunoştea în hainele 
astea elegante. Ronald vorbise ca pentru sine, cu un 
accent mult mai pronunţat decât atunci când vorbea cu ea. 
Cum oare să ne înţelegem? Îşi zise. Nici nu vorbim aceeaşi 
limbă şi provenim din lumi complet diferite. Habar n-am 
cine este omul ăsta. 

— Ai fost în vizită la familia Wilson? îl întrebă. 

— Nu. M-am întâlnit cu Sandy şi am stat de vorbă, dar 
lui Joseph n-aş şti ce să-i spun. 

— Arăţi tare bine, continuă ea, îmbrăcat aşa elegant. 

El tăcu şi ridică din umeri. 

— Un gest de respect, cred. Nu mi s-a părut normal să 
port tot hainele de lucru şi astăzi. 

Se apropie şi se ghemui lângă scaunul ei. O mângâie pe 
păr, în vreme ce ea scoase sânul din gura copilului, pe 
care-l ridică pe umăr şi-l bătu uşor pe spate. Apoi îl ridică 
iar şi-l întinse spre Ronald. 

— Cred că trebuie schimbat. 

— Ne descurcăm noi doi să facem asta, nu-i aşa, fiule? 

spuse Ronald, şoptind în părul fiului său. 

— Tocmai a sunat Jackie, să întrebe ce facem diseară. 

— Eşti de acord să mergem? o întrebă, privind-o peste 
capul copilului. Putem să anulăm totul, dacă te simţi 
obosită. 

— Poate îmi va prinde bine să ies din casă, îi spuse 
zâmbind. Îmi pare rău că te-am chinuit mai devreme, cred 
că din cauza şocului. Nu prea ţi-am fost de ajutor. 

El scutură din cap. 

— Nu-i adevărat, chiar merit toate reproşurile. Am fost 
complet nesăbuit. 

Aici ai mare dreptate, chiar aşa ai fost, gândi ea. Dar 
ştia că nu e cazul s-o şi spună. 

Ceva mai târziu, înfăşurară copilul într-o pătură şi îl 
plimbară pe coasta dealului, în coşul său special Moses. 
Era prima oară când Anna ieşea din casă în acea zi şi se 
bucura de picăturile mărunte de ploaie care-i cădeau pe 
faţă. Imediat ce intrară în casă, îşi dădu seama din ce 
consta cina: carne de miel proaspăt, de sezon. 

Mirosul de mâncare gătită îi amintea din nou de părinţii 
ei, de calmul meselor de prânz de după slujba de la 
biserică, când tatăl bea cherry şi citea ziarul de duminică. 
Curând, însă, se trezi copleşită de ospitalitatea soacrei 
sale; îi îmbrăţişă pe amândoi şi l-ar fi scos şi pe James din 
coş să se joace cu el, dacă n-ar fi rugat-o să-l lase să 
doarmă. Prin uşa întredeschisă, Anna observă că masa era 
pregătită deja în camera de zi, tocmai pentru a demonstra 
că era o ocazie specială. Mai mult, era decorată cu 
lumânări deja aprinse şi cu şervete atent împăturite. După 
accidentul Mimei, toate pregătirile astea păreau exagerate 
şi de prost gust, ca şi cum i-ar fi sărbătorit plecarea. De 
regulă, masa se punea în bucătărie, chiar şi atunci când 
sunt mai mulţi invitaţi la masă. Andrew fusese îmbrăcat cu 
cămaşă şi pantaloni negri, iar Jackie purta o tunică neagră, 
simplă şi de bun gust, ceea ce nu prea o caracteriza. Anna 
se simţea şleampătă, prost îmbrăcată. Nu-şi mai bătuse 
capul să se schimbe şi avea probabil băluţe de copil pe 
spatele bluzei. 

Se întrebă dacă Jackie se îmbrăcase intenţionat mai 
elegant în seara aceea pentru a marca în felul ăsta 
moartea Mimei. Părea că nu, fiindcă era într-o permanentă 
dispoziţie de petrecere. 

— Bem şampanie, de acord? strigă. Am două sticle la 
rece. 

Îi conduse în bucătărie şi acolo, pe masă, se aflau deja 
două sticle de şampanie scumpă, scufundate într-o 
frapieră. Anna se întrebă dacă femeia cumpărase frapiera 
special pentru seara asta - Jackie descoperise de ceva 
vreme shopping-ul online. Probabil că nu. In casa familiei 
Clouston, şampania era un lucru normal la fiecare zi de 
naştere şi aniversare. 

Jackie îşi cuprinse fiul pe după umeri. 

— Hai, Ronald, deschide o sticlă pentru mine. _ 

Anna credea că soţul ei avea să refuze. li observă 
încordarea sub atingerea ei şi apoi cum se scutură să se 
elibereze. În cele din urmă, însă, obişnuinţa de a-i îndeplini 
aşteptările mamei se dovedi mai puternică decât refuzul 
său. Bărbatul căpătă o doză din entuziasmul cuvenit 
pentru ocazia specială şi înşfăcă o sticlă, o înfăşură într-un 
şervet ca să nu-i alunece în mâini şi zâmbi spre Jackie, mai 
mult ca o grimasă, când dopul răbufni mai zgomotos decât 
s-ar fi aşteptat. Când îi veni rândul, însă, refuză să bea. 

— Vrei o bere, atunci? Lui taică-tu nu i-a plăcut 
niciodată, ce-i drept. Dar nu-i nimic, rămâne mai mult 
pentru mine şi Anna, nu-i aşa? 

— Nu vreau nimic de băut, răspunse Ronald, mai ales 
după ce s-a întâmplat aseară. 

Jackie ar fi vrut tare mult să spună ceva, dar reuşi să se 
oprească la timp. Anna observase efortul imens pe care-l 
făcuse ca să se abţină. Femeia se întoarse şi aduse o doză 
de coca-cola din frigider, pe care i-o oferi fiului său. 

— Mai bine nu vorbim despre asta, spuse ea, în cele din 
urmă. Nu în seara asta, când se presupune că avem o 
petrecere. 

Îşi turnă încă un pahar de şampanie şi îi conduse la 
masă. 

Nu mai pomeniră numele Mimei până la desert şi atunci 
Jackie fu cea care deschise subiectul. Spre surprinderea ei, 
Anna constată că îi plăcea mâncarea. Ce-i drept, o relaxase 
şi un pahar de vin. Avea impresia că se ameţise puţin, 
chiar, când se trezi că râde mult prea tare la o glumă 
spusă de soacra ei, ceea ce nu s-ar fi întâmplat în mod 
normal. Acoperi paharul cu mâna când Ronald se oferi să i- 
l umple din nou. Poate că avea să fie bine, în cele din 
urmă, îşi spuse. Poate că voi face lucrurile să funcţioneze. 

Jackie băuse şi ea destul de mult. Toată faţa i se înroşise 
de la căldura cuptorului şi de la emoția cu care-i îndemna 
să se relaxeze. 

— N-o să-i simtă nimeni lipsa, să ştiţi. 

— Ce vrei să spui? întrebă Ronald, împietrit cu o lingură 
în mână. 

Jackie îl privi în ochi. 

— Mimei Wilson. Era o bârfitoare notorie. Şi a fost un 
accident, nu trebuie să te simţi vinovat de ceva. 

— Nu vorbi aşa. 

Vocea lui Ronald era aşezată. Urmă o clipă de tăcere, 
timp în care Jackie îşi calculă următoarea replică. 

— Aşa e, ai dreptate. De morţi numai de bine, şi o privi 
pe Anna. Să-i facem băiatului pe plac. E supărat. 

De când suferise atacul cerebral, Andrew vorbea foarte 
greu. Câteodată, avea nevoie de minute bune să-şi pună 
ideile în ordine şi de alte câteva ca să le exprime în 
cuvinte. Reuşea, uneori, să rostească o frază întreagă 
deodată, uimindu-i pe cei din jur şi mai ales pe el însuşi. 
Exact aşa se întâmplă şi acum: 

— A fost o femeie arătoasă, mai ales în tinereţe. 

Şi continuă, când observă că ceilalţi îl privesc uimiţi. 

— Jemima Wilson. Despre Jemima Wilson vorbesc, şi 
tăcu din nou. 

— Ei da, a fost o slăbănoagă, remarcă Jackie cu 
amărăciune. Şi ce se mai fălea cu asta! La cincizeci de ani 
flirta cu puşti jumătate cât vârsta ei. 

Anna se întrebă dacă Andrew nu fusese chiar unul dintre 
ei, mai ales că se lăsase o tăcere stânjenitoare. 

— Mie mi-a plăcut mereu de ea, interveni Ronald cu o 
voce slabă. Ne spunea nişte poveşti grozave când eram 
copii. 

— Toţi copiii o plăceau. Roiau la casa ei ca albinele la 
stup. 

Jackie ar fi vrut să mai spună ceva, dar se opri din nou. 
În tăcerea dintre ei, părea că fiecare îşi retrăieşte propriile 
amintiri cu Mima. Andrew tuşi, după care rosti iar una 
dintre frazele lui surprinzătoare: 

— Odată, un om a murit din cauza Jemimei Wilson, le 
spuse şi îi privi pe rând, să se asigure că au înţeles corect. 

Annei i se părea că omul îşi dorea cu ardoare să fie 
crezut. 

— A murit un om din cauza ei. 

Mulţumit că le captase toată atenţia, Andrew continuă: 

— În fine, acum o să se alăture bărbatului ăla al ei. Tare 
mult mai semănau, o pereche creată în Rai. 

Din nou o pauză şi apoi un râset icnit: 

— Sau în Iad! 

Capitolul 13 


În timp ce conducea cu atenţie ca să coboare de pe 
feribot la Laxo, Perez se simţi brusc ruşinat: n-ar fi trebuit 
să se simtă atât de uşurat că pleca din Whalsay, departe de 
familia lui Sandy şi de toată amărăciunea tipică unei morţi 
subite. Ştia să facă faţă durerii. Ceea ce tolera mai greu 
erau egoismul, inevitabil dar greţos, care urma în genul 
ăsta de situaţii. Prima reacţie era, de regulă, lăcomia: 
chiar dacă mortul nu era un om bogat, se găsea inevitabil 
ceva care să işte controverse între urmaşii săi. La un 
moment dat apărea şi sentimentul de vină, fiindcă lăcomia 
nu e totuşi o reacţie potrivită şi, oricum, relaţiile familiale 
sunt întotdeauna complicate. Cel puţin una dintre rudele 
Mimei a gândit, la un moment dat, despre ea „Ce bine ar fi 
să mori odată!”. Nu că ar fi pus gândul în practică 
neapărat, dar sentimentul exista cu certitudine. lar acum 
se întorcea să-i bântuie. 

Conducea spre sud prin Mainland, insula principală din 
Shetland, cu radioul pornit. Fran îi spunea mereu că 
preocuparea pentru soarta oamenilor pe care-i întâlnea 
prin natura meseriei aducea puţin a aroganță: „Admir 
faptul că îţi pasă de ei, dar nu eşti popă. Lasă oamenii să 
îşi asume răspunderea pentru durerea lor. De ce crezi că 
tu ai fi în stare să-i ajuţi, când nici propriii lor prieteni nu 
pot face asta?” Acum încerca să-i urmeze sfatul, să uite 
chipul cenuşiu şi epuizat al lui Sandy şi tensiunea din 
spatele lui Evelyn, când se aplecase deasupra sobei. Cântă 
cu voce tare după melodia de la radio a celor de la 
Proclaimers. Ceaţa se mai ridicase puţin pe măsură ce se 
apropia de oraş şi văzu câteva raze de soare care reuşiseră 
să ajungă în dreptul portului când trecu pe lângă 
terminalul de feribot. 

Hotărâse să meargă acasă pentru masa de prânz. Simţea 
nevoia să vorbească cu Fran şi Cassie şi nu putea face asta 
în hărmălaia de la birou. Locuia chiar pe malul apei, într-o 
casă îngustă şi veche, pe faţada căreia se putea observa 

nivelul maxim atins la flux. Ceaţa se ridicase deja suficient 
de mult ca insula Bressay să fie vizibilă. Era cea mai 
călduroasă zi de primăvară de până atunci şi deschise larg 
ferestrele sufrageriei ca să audă ţipătul pescăruşilor şi 
urletul valurilor şi să simtă aerul sărat al mării. 

li era dor de Fran mai mult decât şi-ar fi închipuit. Nu-i 
spusese asta şi ei, evident. I-ar fi displăcut şi ar fi pus-o pe 
seama sensibilităţii lui emoţionale. Ori de câte ori vorbeau, 
îi povestea cu cine se întâlnise, ce spectacole văzuse şi ce 
galerii de artă vizitase. Câteodată, Perez se temea că ea n- 
avea să se mai întoarcă, atât era de încântată de ceea cei 
se întâmpla. I se părea că femeile din Whalsay pe care 
tocmai le întâlnise aveau acelaşi dor de ducă ca Fran. 
Vărul şi tatăl lui Sandy erau foarte mulţumiţi cu viaţa lor 
pe insulă, dar Evelyn şi Anna erau cu ochii pe lumea largă 
şi voiau mai mult. li era teamă că, din nevoia lor de 
schimbare, ele ar fi putut distruge locul pe care spuneau 
că-l preţuiesc atât de mult. 

Cumpărase un filtru de cafea la mâna a doua dintr-un 
târg de duminică organizat vara trecută. Despături filtrul 
de hârtie şi adăugă câteva linguriţe de cafea, anticipând cu 
plăcere aroma delicioasă pe măsură ce lichidul începea să 
picure. Fran îl invidia pentru că era în stare să bea cafea 
neagră şi tare toată ziua şi să doarmă neîntors toată 
noaptea. Clar, femeia asta îi apărea în minte indiferent la 
ce se gândea, ca un fundal pentru toate dilemele lui. 
Formă numărul părinţilor ei, dar nu răspunse nimeni şi 
decise să închidă când auzi vocea robotului telefonic. Nu 
avea chef ca toată lumea să-i asculte mesajul, nişte cuvinte 
împleticite cu un accent pe care oricum nu l-ar fi înţeles. 

Avea de ceva timp ideea asta obsedantă că ar trebui s-o 
ceară de nevastă. Apăruse aşa, ca un zumzet în mintea lui 
cu o vară în urmă, iar acum revenise şi devenea tot mai 
intensă. Dacă i-ar fi propus să se mute împreună, ştia că ar 
fi acceptat imediat. Se ştiau deja de mai mult de un an şiel 
petrecea cel puţin la fel de mult de timp în casa ei din 
Ravenswick ca în propria casă. Ea chiar îi spusese de 
curând, sub formă de glumă, evident, dar şi ca să-i testeze 

reacţia că „Dacă am vinde ambele case, am putea cumpăra 
ceva mult mai spaţios.” Nu se angajase la nimic atunci şi 
şi-a dat seama că Fran fusese dezamăgită în sinea ei, dar 
era mult prea orgolioasă ca să-i arate. 

Nu avea nicio problemă etică să locuiască împreună şi 
nu dădea doi bani pe părerea altora - nici chiar a părinţilor 
lui - şi totuşi era obsedat, mai nou, de ideea de căsătorie. 
Probabil simţea nevoia de permanenţă, de stabilitate; ştia 
că Fran mai vrea un copil şi îl îngrozea ideea că ar putea 
deveni, la un moment dat, cauza unei familii fragmentate. 
Avea şi o motivaţie mai puţin nobilă, ce-i drept. Fran se 
măritase cu Duncan, corect? Dacă-l refuză, oare asta nu 
înseamnă că-l iubeşte mai puţin, cu toate aventurile şi 
orgiile pe care le făcea Duncan? Era torturat de 
posibilitatea unui refuz şi cu toate astea nu putea renunţa 
la idee. 

Îşi turnă încă o cană de cafea şi o sună pe mobil. Voia să 
îi audă vocea şi era în stare să suporte eventualele hohote 
de râs sau zgomote din trafic. li răspunse aproape imediat: 

— Jimmy, cât mă bucur să te aud! 

— Poţi vorbi? 

De ce avea mereu stilul ăsta formal când vorbea cu ea la 
telefon? La fel vorbea şi cu colegii de serviciu. 

— Ai sunat la ţanc. Suntem la o expoziţie la Muzeul de 
Istorie Naturală. Cassie e la expoziţia de dinozauri cu 
mama şi cu tata, iar eu taman ce mă furişasem să beau o 
cană de cafea cum trebuie. 

Îşi imagina chipul ei entuziasmat şi se întreba cu ce era 
îmbrăcată. I-ar fi plăcut să-şi imagineze şi asta. Oare i s-ar 
părea ciudat s-o întrebe? 

— Eu sunt acasă. Tot la o cană de cafea. Şi voiam să te 
sun să stăm de vorbă în linişte. 

— Mi-ar fi plăcut să fiu acolo. 

Vino acasă, atunci. Urcă-te în primul avion de pe 
Heathrow pentru Aberdeen şi îţi fac eu rezervare la ultima 
cursă Loganair. Ai putea fi aici diseară, chiar. 

În timp ce mintea lui era ocupată cu astfel de planuri - 
mai ales cu partea practică a strânsului bagajelor, care cu 

siguranţă ar fi durat prea mult şi planul s-ar fi dovedit 
nefezabil, în cele din urmă - Perez realiză brusc că tocmai 
crease un moment de tăcere destul de jenant. Ea aştepta 
ca el să răspundă. 

— Nici n-ai idee, îi spuse în cele de urmă, cât de tare îmi 
lipseşti. 

Şi în minte continua să audă aceeaşi frază obsedantă: 
mărită-te cu mine, mărită-te cu mine, mărită-te cu mine. L- 
ar fi disprețuit, cu siguranţă, considerându-l prea 
sentimental. 

— Păi, nu mai stau mult. O săptămână şi gata. 

— Mi-era teamă că-ţi place atât de tare în oraş că n-o să 
mai vrei să te întorci. 

— Doamne, nici vorbă, Jimmy. Să nu te mai gândeşti la 
asta. De-abia aştept să vin acasă. 

Perez simţi cum i se strânge stomacul de emoție, aşa 
cum i se întâmplase pe feribotul Good Shepherd, în 
mijlocul furtunii, şi se simţi din nou ca la şaisprezece ani şi 
îndrăgostit pentru prima dată. Trebuia să se mulţumească 
cu atât, însă, fiindcă tocmai îi auzi glasul lui Cassie, care 
se întorsese cu bunicii şi avea de gând să-i povestească tot 
ce aflase despre Tyrannosaurus Rex. 

La birou, toată lumea vorbea despre moartea bunicii lui 
Sandy, speculând de zor despre cauzele accidentului. 

— Am fost coleg de şcoală cu Ronald Clouston, spunea 
cineva. Mereu a fost un tip cu capul în nori, dar te-ai 
aştepta, totuşi, să fie atent cu puşca. N-a fost niciodată un 
tip rebel, care să facă necazuri. 

— Sandy zice că mai bea din când în când. 

Perez ascultă conversaţia şi se întrebă cât avea să 
dureze până când lumea urma să uite că Ronald Clouston o 
împuşcase pe Mima Wilson, într-o noapte ceţoasă în 
Whalsay. Zvonurile aveau să-l bântuie ani de zile, oriunde 
ar fi mers; chiar dacă nu-l vor pune sub acuzaţie, povestea 
asta urma să se lipească de el ca marca de scrisoare. 

Ca să nu se implice în bârfa colegilor, Perez puse mâna 
pe telefon şi stabili o întâlnire cu procurorul-şef, o femeie. 
Îşi notă câteva idei şi se pregăti să plece. Nu era încă sigur 

cum avea să abordeze ea cazul. Nu voia să minimalizeze 
importanţa accidentului şi nici să trateze cu uşurinţă faptul 
că Ronald fusese suficient de inconştient să plece cu puşca 
în ceaţă, după ce băuse câteva pahare. Spera, în schimb, s- 
o convingă de prostia omului, nicidecum de posibile 
intenţii criminale. 

Era complicat să le explice colegilor englezi rolul 
Procuraturii’. Nici Fran nu înţelegea prea bine: „Cu ce se 
ocupă, de fapt?” Perez spunea mereu că e un fel de 
combinaţie între un magistrat şi un procuror, dar Fran nu 
pricepea nici aşa. Pentru ea, singura chestie clară era că 
procurorul-şef este superiorul lui Perez. Rhona Laing, 
numită recent în acest rol, era o tipă simpatică de cincizeci 
şi ceva de ani, cu garderobă de designer, un personaj 
complet ieşit din tiparele Shetland-ului. Se zvonea că în 
fiecare lună zboară în sud, la Edinburgh, pentru 
programarea la coafor. Perez nu era genul care să plece 
urechea la zvonuri, dar aprecia blondul natural şi 
tunsoarea femeii, care îi lua cel puţin zece ani din vârstă. 
Rhona era pasionată de navigaţie. Ajunsese în Shetland cu 
un iaht din Orkney şi se îndrăgostise complet şi 
iremediabil de insule. Într-un moment de relaxare la 
inaugurarea noului muzeu, îi mărturisise că, din depărtare, 
Shetland i se păruse un paradis. Ar fi vrut atunci s-o 
întrebe cum i se părea şi de aproape, dar deja se 
îndepărtase ca să cunoască şi alţi invitaţi. Locuia singură 
într-o clădire veche a unei foste şcoli, lângă portul din Aith, 
şi reuşea cumva să-şi păstreze şi trecutul, şi prezentul 
învăluite în discreţie. Tot ceea ce se ştia despre ea era că 
deţine un catamaran, cel mai mare şi mai scump vas din 
insule. 

Perez nu ştia sigur ce să creadă despre ea. Era o tipă 
eficientă, bine organizată, dar oarecum dură. Se zvonea, 


3 În Scoţia, rolul procuraturii este jucat de Procuratura Fiscală care, în 
ciuda denumirii, are foarte puţine atribuţii în domeniul fiscal. În 
schimb, investighează cazurile suspecte de deces, derulează anchetele 
în cazul accidentelor grave şi anchete rezultate în urma plângerilor 
depuse la adresa poliţiei (n.trad.). 

de asemenea, că ar avea ambiţii politice, în sensul că viza 
un loc în Parlamentul scoţian. Evident, era genul de femeie 
care să-şi dorească puterea. 

Când intră, ea se ridică de la birou şi îl invită la fotolii, 
cu o măsuţă între ei. Câteva clipe mai târziu, o asistentă le 
aduse cafea. 

— Ai venit să vorbim despre Jemima Wilson, începu ea 
discuţia în timp ce turna cafeaua, după care rămase 
privindu-l, cu un chip fără cusur. 

— Pare un accident teribil, la prima vedere. Un tip a 
ieşit să vâneze iepuri, după lăsarea întunericului. N-avea 
de unde să ştie că femeia bântuia pe afară la ora aia. Nici 
nu am aflat, de fapt, de ce era afară. 

— Vânarea iepurilor fără autorizaţie este ilegală. 

— Da, dar toată lumea face asta şi n-am dat pe nimeni în 
judecată până acum. 

Urmă un moment de tăcere. Din camera de alături se 
auzea zgomotul unei tastaturi şi un telefon insistent. 

— Când m-am mutat aici, am fost rugată să vorbesc unui 
grup din Bressay. L-am întrebat pe organizator ce părere 
vor avea despre numirea ca procuror general a unei femei 
din Scoţia sudică. El a tăcut o vreme, după care mi-a spus: 
Nu tu eşti duşmanul lor. Şi din nou o pauză. Nu, a 
continuat, iepurii sunt duşmanul principal. 

Laing tăcu şi rămase privindu-l, zâmbind. 

— Glumea doar pe jumătate. 

— Deci nu veţi fi teribil de îndrăgită dacă îl puneţi sub 
acuzare. 

— Pentru braconaj, nu. Dar omorul e cu totul altă 
poveste. Poate fi acuzat de neglijenţă. _ 

Era îmbrăcată cu un costum bej, taior şi pantaloni. Îşi 
schimbă poziţia picioarelor şi Perez îi observă pantofii 
subţiri cu toc jos, de aceeaşi culoare ca şi costumul. 

— Ca să fie acuzat de neglijenţă, ar însemna ca domnul 
Clouston să fi luat în considerare posibilitatea ca doamna 
Wilson să umble pe afară la acea oră târzie din noapte. 

— Mima era cunoscută pentru faptul că nu ieşea din 
casă după lăsarea întunericului, spuse Perez. 

— Caz în care nu văd nicio intenţie criminală, îi spuse şi 
zâmbi. Dumneata ce crezi, inspectore? 

— Cu siguranţă, nici eu nu-l văd pe Clouston drept 
criminal. 

— Dar? continuă ea şi se încruntă, nu de nerăbdare, ci 
mai degrabă surprinsă. 

Avusese impresia că decizia urma să-i fie pe plac 
inspectorului. 

— Clouston susţine că nici măcar nu a ţintit spre 
proprietatea Mimei Wilson. 

Lui Perez i-ar fi convenit mai mult ca ea să nu-i fi 
detectat ezitarea din voce, accentul uşor pe care-l pusese 
pe numele bărbatului. Până la urmă, obținuse ceea ce-şi 
dorea. 

— E un răspuns normal, într-un fel. Cred că a fost 
distrus când a aflat ce a făcut. Fiecare dintre noi am 
încerca să evităm sentimentul de vinovăţie, să ne 
convingem cumva că nu suntem responsabili. 

— Poate. 

Laing îl privea cu atenţie. Era greu să ţi-o imaginezi pe 
această femeie elegantă mânuindu-şi barca de una singură 
în rafale de vânt de 80 de km/h, deşi îi recunoştea la fel de 
bine şi tăria de caracter care îi permitea să se bucure de o 
asemenea experienţă. 

— Spune-mi ce ţi se pare în neregulă, Jimmy. Neoficial. 

— Aş vrea să ştiu ce căuta Mima Wilson afară în miez de 
noapte, pe o vreme groaznică. Şi aş fi mai liniştit dacă 
Ronald Clouston ar recunoaşte că a tras, totuşi, în direcţia 
casei ei. 

— Ce vrei să spui, Jimmy? Că altcineva a omorât-o? 

În vocea ei se simţi o nuanţă de sarcasm, aproape 
deriziune, în vreme ce expresia chipului rămase 
neschimbată. 

— Clouston a declarat că a fost singur aseară. Nu 
încearcă să tragă pe nimeni în povestea asta. 

— Aşadar, dacă altcineva a ucis-o pe Mima Wilson, nu 
mai poate fi un accident. Asta vrei să spui, Jimmy? Dar nu 
cred că te aştepţi în mod serios să deschid o anchetă, doar 

pe baza declaraţiei lui Clouston că nu a tras în direcţia 
casei femeii. Ştii cât de mult costă aşa ceva. 

Odată rostită cu voce tare, Perez realiză că posibilitatea 
unei conspirații îl bântuise încă de la primul contact cu 
scena crimei. O ignorase ca fiind ridicolă, melodramatică. 

— Nu văd de ce ar vrea cineva s-o omoare. Era bunica 
lui Sandy Wilson, a trăit toată viaţa în Whalsay. Era, într- 
adevăr, o figură aparte, dar în niciun caz o victimă. Am 
rezerve pentru că nu înţeleg, pur şi simplu, cum ar fi 
posibil un astfel de accident. 

Procurorul sorbi din cafea. 

— Ştim sigur că arma lui Clouston a ucis-o? 

— E imposibil de stabilit cu certitudine, în cazul unei 
arme automate. Nu e ca o carabină, unde fiecare armă lasă 
o urmă aparte, distinctă pe glonţ. O să căutăm gloanţele 
folosite, dar cred că toţi folosesc acelaşi tip de armă când 
vânează iepuri. 

Laing se lăsă pe spătarul scaunului. În ciuda machiajului 
scump, îi observă liniile fine de pe frunte şi ridurile de la 
colţul ochilor. 

— În acest moment, nu am argumente care să susţină 
altceva decât o moarte accidentală. Orice altă variantă ar 
produce disconfort inutil familiei şi ar isca genul de isterie 
în comunitate care nu ajută la nimic. Şi n-am cum să 
justific chestia asta. 

Perez dădea din cap aprobator, era de aceeaşi părere şi 
nu exista altă decizie viabilă. 

— Suntem de acord că Ronald Clouston nu poate fi pus 
sub acuzare? N-ar fi o decizie prea populară în comunitate. 

— Da, confirmă el, suntem de acord pe tema asta. 

— Referitor la suspiciunile tale despre împuşcături, le 
înţeleg perfect. Poate că cea mai bună soluţie în acest 
moment ar fi o anchetă discretă, nimic formal. Oricum, se 
va face o autopsie, e inevitabil în astfel de cazuri. Hai să 
vedem ce afli în zilele următoare şi te rog să mă ţii la 
curent. 

O decizie înţeleaptă, îşi spuse Perez. Laing se proteja în 
felul ăsta. Dacă moartea Mimei se dovedea a fi crimă, în 

cele din urmă, putea demonstra faptul că nu a exclus 
această variantă complet. Aprobă din nou cu o mişcare a 
capului. Dar procurorul nu se afla de suficient de mult timp 
în Shetland pentru a înţelege că discreţia într-o chestiune 
de genul ăsta era imposibilă. Nu exista discreţie, nimic nu 
trecea neobservat. Îi trasase o sarcină pe care nu o putea 
îndeplini în condiţiile cerute. Dar nici nu avea curaj să i-o 
spună. 

La plecare, se opri în faţa uşii, fiindcă îşi amintise un 
ultim detaliu: 

— Acum câteva săptămâni, pe terenul de la Setter a fost 
descoperit un craniu. Val Turner l-a anunţat pe Sandy. [i-a 
spus despre asta? 

Laing ridică mirată din sprâncene. 

— Crezi că e relevant pentru caz? 

— Nu ştiu. E vechi şi e doar un fragment. A fost găsit pe 
şantierul arheologic. Poate că e doar o coincidenţă. 

Capitolul 14 


Sandy se trezi dintr-un somn adânc. Auzise oile de afară 
şi simţise miros de aluat la cuptor, ceea ce îl făcuse 
imediat să înţeleagă că nu era în apartamentul lui 
minuscul şi înghesuit din Lerwick, ci acasă la Utra, în 
Lindby. Maică-sa cocea tot timpul ceva, chiar şi atunci 
când erau doar ea şi Joseph acasă. Faptul că şi Sandy era 
acolo îi oferea un motiv în plus. Rămase o vreme întins, 
privind camera familiară. Maică-sa o curăţase zdravăn 
după plecarea lui: dezlipise afişele, desfiinţase ţinta de 
darts, schimbase tapetul şi înlocuise perdelele. Îşi amintise 
să scape la timp de teancul de reviste pornografice, 
ascunse sub pat încă din adolescenţă, înainte ca ea să 
poată intra în cameră şi zâmbi la gândul că le strecurase 
afară din casă în câteva pungi de rafie. Ce jalnic! Mereu se 
simţea ca la paisprezece ani în preajma ei. 

Acum, camera era curată, dar anonimă şi chiar mirosea 
altfel. Evelyn decisese că aici avea să doarmă copilul ori de 
câte ori Amelia şi Michael urmau să vină în vizită de la 
Edinburgh. Nu mai era locul lui. Se uită la ceasul de pe 
noptieră: era deja opt. 

Dacă ar fi avut ziua liberă în Lerwick, şi-ar fi continuat 
liniştit somnul, dar în Whalsay lucrurile stăteau altfel. Aici 
o avea pe maică-sa pe cap, cu aşteptările ei, cu cicălelile şi 
cu mâncărurile ei la cuptor. Parcă era încă puşti, la cât îi 
păsa de ce îi spune maică-sa. Se întreba dacă urma să 
scape vreodată de ea. Se întinse şi se împletici spre baie, 
dar ea deja îl auzise. 

— Sandy! A fiert apa. Vrei ceai? 

Nu reuşea deloc să ţină minte că preferă cafeaua 
dimineaţa. 

— Nu încă, merg la duş. N 

Fusese mai agresiv decât era cazul. Intreaga lor relație 
era construită pe răbufniri de independență; era convins 
că maică-sa nu le observa oricum, ceea ce îl frustra şi mai 
tare. Sub jetul puternic al duşului, Sandy se gândi la 

relaţia tatălui său cu Mima: oare simţea acelaşi sentiment 
de indignare când Mima îl chema să-i taie găinile? Parcă 
nu era chiar aşa. Joseph o iubise mult pe Mima şi se 
bucurase de compania ei. Râdeau la acelaşi gen de glume. 
Sandy era convins că Joseph îi spusese mamei sale 
chestiuni pe care nu le împărtăşea soţiei, de exemplu. În 
schimb, el îşi petrecea viaţa încercând să evite orice 
discuţie despre lucruri importante cu mama lui. 

În bucătărie, resimţi acelaşi amestec confuz de afecţiune 
şi iritare. Evelyn era la masă, frământând la aluat, cu 
mânecile ridicate deasupra coatelor. Pregătea o plăcintă 
cu fructe, fiindcă ştia că e preferata lui. Avea atât de multă 
energie! Poate că se simţea, într-adevăr, captivă aici, pe 
insulă. Poate că-şi sacrificase toate visele ca să rămână 
aici, să crească doi copii şi să păstreze familia unită, în 
vreme ce Joseph lucra pentru Duncan Hunter. N-avea cum 
să-i fi fost simplu să se descurce cu banii puţini, în vreme 
ce Jackie Clouston şi alte neveste de pescari se lăfăiau în 
bani pe care nu mai ştiau pe ce să-i dea; dacă s-ar fi născut 
în altă familie sau dacă s-ar fi măritat cu altcineva, poate 
că şi ea ar fi fost la fel de bogată. Sandy îşi amintea 
momente în care ea se plânsese de chestia asta. 

— Am făcut ceai, îi spuse Evelyn şi imediat se încruntă. 
Ah, voiai cafea. Îţi fac imediat, abia am dat ceainicul 
deoparte. 

— E bun şi ceaiul. 

Îşi turnă ceai şi îşi pregăti un castron cu cereale, cu care 
se aşeză pe un colţ curat al mesei. 

— Ai putea să-l suni azi pe inspectorul acela amabil, 
Perez, şi să-l întrebi când putem stabili ziua 
înmormântării? 

Ca să ştie şi Michael, să poată ajunge, îşi spuse Sandy. 
Şi ca ea să se laude în toată insula cu fiul său cel mare, cu 
costumul lui elegant şi pantofi lucraţi manual. Realiză în 
acel moment că relaţia lui cu mama sa era atât de proastă 
fiindcă ea ţinea mai mult la Michael decât la el. Sunt gelos, 
îşi spuse uluit. Despre asta e vorba. Cum naiba am fost 
atât de dobitoc să nu înţeleg până acum? 

— E posibil ca Perez să ajungă la Whalsay. Depinde ce 
decide Procuratura. 

— Crezi că l-ar putea aresta pe Ronald? 

Sandy ridică din umeri. Nu era cazul să pară atât de 
încântată de idee. Dar şi ea e geloasă, se gândi. Geloasă pe 
Jackie şi pe casa ei simandicoasă din vârful dealului, pe 
ultimul tip de BMW care apare pe alee în fiecare an, pe 
excursiile cu iahtul la Bergen. După ce Andrew se 
îmbolnăvise, ai fi zis că înţelesese că nu avea niciun motiv 
întemeiat să fie geloasă, dar nu era în stare să depăşească 
acest prag. Nu-şi dorea cu adevărat ca Ronald să fie 
arestat, evident, dar i-ar fi plăcut ca povestea asta să-i mai 
coboare puţin nasul arogant lui Jackie. 

— Unde e tata? 

— A plecat la Setter. Trebuie să dea cineva de mâncare 
pisicii şi găinilor, iar vaca trebuie mulsă. 

— Merg şi eu, poate are nevoie de ceva. 

Se aştepta să-l oprească. Poate că-şi dorea ca fiul ei s-o 
aprecieze la fel de mult cum îşi aprecia tatăl. Nu spuse 
nimic de genul ăsta, însă. 

— Sigur, de ce nu? Nu mai plouă şi parcă s-a ridicat şi 
ceata. E o zi bună pentru mers pe jos. 

Când ajunse la Setter, tatăl lui terminase deja de hrănit 
animalele şi stătea în bucătărie. Sandy rămase în prag, 
privind un om căzut pe gânduri; nu părea potrivit să intre, 
dar nici nu putea rămâne acolo la nesfârşit. In cele din 
urmă, Joseph îl zări. 

— E greu să-mi imaginez locul ăsta fără ea. Mă tot 
aştept să apară de undeva, plină de poante şi de bârfe. 

— Cum de reuşea să ştie tot ce se întâmpla pe insulă? 

Sandy se întrebase adesea chestia asta. Bunică-sa afla 
despre escapadele şi poveştile de dragoste ale prietenilor 
lui chiar înaintea sa. Nu-i de mirare că Evelyn spunea 
despre ea că e o vrăjitoare. 

— Nu prea ieşea din casă, nu-i aşa? 

— Mergea din două în două zile la magazinul din Lindby 
şi nu uita că mai mereu avea musafiri. Cedric venea la 
taclale în fiecare joi şi n-o căutau doar cei de-o vârstă cu 

ea. În plus, adulmeca un scandal cum alţii depistează ouăle 
stricate. 

Joseph se uita în jurul său, în casă, căutând parcă detalii 
în amintirile sale. Se opri asupra vederii trimise de 
Michael şi Amelia din cea mai recentă vacanţă în 
străinătate, asupra iconiţei pe care probabil o lipise în 
copilărie, fiindcă acum ar fi părut nelalocul ei în orice 
încăpere a Mimei, asupra televizorului enorm şi apoi 
asupra paharelor murdare din chiuvetă. Remarcă şi 
fotografia tatălui său din timpul războiului, când părea 
doar un puşti în puloverul său norvegian. Ambii ştiau că 
Evelyn n-avea să-şi găsească odihna până când n-avea să 
strălucească totul aici. 

— Tot aici te simţi acasă? întrebă Sandy şi imediat 
înţelese că era o întrebare tâmpită. 

Joseph locuia la Utra de când se însurase, o casă 
moştenită de Evelyn într-o stare jalnică. Joseph o 
transformase într-un cămin aproape din nimic. 

Tatăl lui se gândi o vreme înainte să răspundă: 

— N-am avut o copilărie uşoară aici. Tata a murit când 
eram foarte mic, iar Mima nu a fost niciodată genul de 
mamă de pe insulă care să mă aştepte cu masa când 
veneam de la şcoală sau care să-mi spele cămaşa în fiecare 
dimineaţă. A trebuit să învăţ de mic să am grijă de mine. 
Dar eram fericit, pentru că ea ştia o mulţime de poveşti şi 
mă ameţea că eram noi doi împotriva întregii lumi. 

Zâmbi. 

— Ştia mereu să te îmbrobodească din vorbe. Am 
crescut cu poveşti fantastice despre tata, despre cât de 
bine ne-ar fi fost dacă n-ar fi murit: Mi-a promis lumea 
întreagă, cele mai frumoase haine şi cea mai frumoasă 
casă, îmi spunea. Îi plăcea la nebunie să spună poveşti, 
amesteca persoane reale de pe insulă, mituri şi închipuiri. 
Eram în stare să ascult ore întregi, deşi adesea mi-ar fi 
plăcut să nu-mi chiorăie maţele de foame în timpul ăsta. 

Pentru prima dată, Sandy înţelese ce-l atrăsese pe tatăl 
lui la Evelyn. Ea îl aştepta de fiecare dată cu cina pregătită 
când se întorcea de la serviciu, iar casa era curată şi 

hainele spălate şi călcate. 

— De ce crezi că a ieşit aseară? 

— De ce făcea ea orice? spuse Joseph râzând. O 
cunoaştem de-o viaţă şi tot era un mister pentru mine. 

Sandy credea că trebuia să fi fost ceva mai mult de atât 
şi se pregătea să insiste, când se auzi o bătaie uşoară în 
uşa de la intrare. Pe geam le zări pe cele două fete de la 
Arheologie. Sophie purta un tricou decoltat, cu un număr 
mai mic decât ar fi trebuit în jurul pieptului. Completase 
ţinuta cu pantaloni scurţi, bocanci şi şosete groase; în mod 
normal, o fată ar fi arătat ca o tocilară îmbrăcată aşa, dar 
ea avea picioare lungi, bronzate şi bine conturate. Incercă 
să nu se mai holbeze atât la ea. Nu voia să se lase fermecat 
de o fată deşteaptă. Hattie vorbi prima. 

— Voiam să ştim dacă putem să ne apucăm din nou de 
lucru. Poliţia ne-a spus că e în regulă, dar înţelegem 
perfect dacă aţi prefera să oprim proiectul. 

Sandy ştia că ea nu-şi dorea deloc aşa ceva. Vorbiseră 
de câteva ori la Pier House Hotel, când ieşise cu băieţii. 
Hattie fusese mereu mai retrasă şi nu vorbea decât despre 
munca ei, probabil singurul lucru care o pasiona cu 
adevărat. Şi-o amintea aplecată deasupra mesei spre 
Ronald Clouston, în timp ce-i povestea despre uneltele 
folosite în epoca fierului. Se bucura de prezenţa lor în 
Lindby, aduceau oarece viaţă şi dinamism locului. 

— Tu ce crezi, tată? 

Tatăl lui se încruntă. Sandy nu era sigur că auzise 
întrebarea. 

— Tată? 

— Nu ştiu, răspunse Joseph. Lucrurile stau altfel acum. 
Nu ştim ce se va întâmpla cu casa. 

Sandy se întreba dacă nu cumva tatăl lui voia să vândă 
Utra şi să se mute înapoi aici, în casa în care fusese atât de 
fericit în copilărie. Deşi nu-şi închipuia că Evelyn avea să 
fie vreodată de acord cu acest plan, fiindcă ar fi însemnat 
să renunţe la bucătăria ei nouă, la toaleta refăcută şi să ia 
totul de la capăt. 

— Dar ele pot să lucreze mai departe, cel puţin până te 

hotărăşti tu ce faci. Ştii că Mimei îi plăcea compania lor. 

Tatăl lui ezită din nou şi Sandy se aşteptă să-l refuze. 
Dar zâmbi, până la urmă. 

— Sigur, sigur. De ce nu ne arătaţi chiar acum ce aţi mai 
lucrat? 

Poate că, de fapt, doar nu-i plăcea să vadă străini 
intrând în bucătăria mamei lui. Afară părea mult mai 
prietenos şi săritor cu cele două tinere. Lui Sandy, în 
schimb, îi era tare greu să treacă pe lângă locul în care o 
găsise pe Mima zăcând în ploaie. Amintirea trupului ei 
minuscul îi făcea rău şi nu auzi mai nimic din conversaţia 
celorlalţi. Când reveni, Hattie tocmai descria şantierul. 

— Există doar două şanţuri de explorare şi asta e tot ce 
vom face în etapa asta. Dacă mai descoperim ceva 
interesant, va trebui să facem o cerere de finanţare pentru 
extinderea săpăturilor, dar ne trebuie autorizaţie pentru 
asta. Mima ne promisese acordul ei de principiu, mai ales 
că rezultatele iniţiale au fost fascinante. Şi Evelyn crede că 
o să fie un capital de imagine excelent pentru insulă. 

Hattie îl privi pe Joseph cu entuziasm şi Sandy înţelese 
că fata aştepta încuviințarea lui: Bineînțeles că puteți 
continua săpăturile, moartea Mimei nu are să schimbe cu 
nimic situaţia. Inţeleg foarte bine importanţa proiectului. 

Dar bărbatul se încruntă, cum făcuse şi în bucătărie. 

— Aici aţi găsit craniul? 

— Da. În şanţul ăsta de aici, lângă zidul casei principale. 
L-am trimis la un laborator din Glasgow pentru datare. 
Sper să fie din secolul al XV-lea, ca să se potrivească 
teoriei mele despre acest loc. Ştim că în Lindby au existat 
aşezări încă din Epoca Fierului. Dar era destul de aproape 
de suprafaţă, deci nu cred că e chiar atât de vechi. 

— Poate fi mai recent? 

— Cred că da, deşi e puţin probabil. Nu avem date 
despre o clădire recentă aici. 

Joseph rămase o vreme tăcut. 

— Cred că e prea curând să iau acum o decizie despre 
continuarea lucrărilor. Nu e nicio grabă, până la urmă, 
putem vorbi şi mai încolo. 

Sandy se întrebă de ce oare tatăl lui, un tip destul de 
relaxat, de altfel, mai ales în preajma unor fete drăguţe, 
era atât de reticent acum. Nu existau recolte în partea aia 
de teren, ce conta dacă o mână de oamenii săpau nişte 
găuri în pământ? Joseph era un tip sociabil, se bucura 
întotdeauna de companie, de oameni noi cu care să stea de 
vorbă. Din nou, se întrebă dacă tatăl său avea alte planuri 
pentru Setter şi care erau ele. 

Îi sună telefonul. Era Perez. Sandy se îndepărtă de grup 
pentru a vorbi în linişte. 

— Sunt în Laxo, îi spuse Perez, şi tocmai am ratat un 
feribot. Mă întrebam dacă are sens să vin cu maşina sau 
mă poţi aştepta tu la Symbister. 

— Te aştept eu. 

Sandy se simţea deodată mult mai bine. Avea un motiv 
întemeiat să-şi lase familia deoparte o vreme, chiar şi 
numai pentru un drum în partea cealaltă a insulei. Abia 
când ajunse la capătul cheiului, se gândi că sosirea lui 
Perez putea fi un semn rău şi că motivul putea fi arestarea 
lui Ronald Clouston. 

Capitolul 15 


Hattie simţea că-şi pierde minţile. Îi plăcea la nebunie 
viaţa pe insule dar, de fiecare dată când şi-o imagina pe 
Mima zăcând în ploaie, împuşcată de Ronald Clouston, 
începea să plângă şi nu se mai putea opri. Imaginaţia ei 
bogată o apăsa ca un blestem. 

Poate că se îmbolnăvise din nou. Se confruntase prima 
dată cu depresia în timpul şcolii, când boala i se strecurase 
pur şi simplu în minte, pe nesimţite, aşa că multă vreme 
cei din jurul ei n-au ştiut ce se întâmplă. Când maică-sa o 
luase pe sus şi-o dusese la medic, primise medicamente, i 
se povestise despre stres şi fusese asigurată că nu existau 
şanse să apară din nou. Dar la Universitate avusese o criză 
majoră, la care s-au adăugat, ulterior, alte două episoade 
mai scurte. De regulă, începea cu un fel de obsesie, 
incapacitatea de a trece peste un gând sau o idee. La 
optsprezece ani o obsedase o temă de la şcoală, un proiect 
individual elaborat pentru cursul de istorie. Celelalte 
materii nu o interesau prea tare. În schimb, se refugia 
citind „Tărâmul pustiit” de T.S. Eliot, însă profesorul de 
engleză încercase să o liniştească pe mama ei spunându-i 
că mulţi adolescenţi se comportă aşa. De fapt, studierea 
unui almshouse“ din secolul al XIX-lea, situat aproape de 
casa ei, îi acaparase viaţa şi visele. Dăduse din întâmplare 
peste actele originale, prin intermediul mamei unui 
prieten. A fost captivată chiar după prima pagină, 
acoperită cu un scris curat şi ordonat, pe care o citise. 

Ideea acelui eseu era să introducă documentele în 
contextul social al epocii, să cerceteze condiţiile care 
favorizaseră apariţia acestui tip de azil şi să explice cum 


4 Un fel de azil pentru persoanele nevoiaşe în vârstă sau care nu mai 
pot lucra. În Europa, multe dintre ele au fost deschise de Biserică, dar 
există şi unele deschise de mireni. În general sunt administrate de 
curatorii unui fond sau ai unei proprietăţi lăsate moştenire. Primele 
astfel de aziluri au fost atestate în Marea Britanie încă din sec. al X-lea 
(n.red.). 

fusese resimţită prezenţa lor în dezbaterea politică a 
vremii. Dar pe ea o fascinaseră cel mai mult poveştile 
individuale. I se părea că trăia în acele vremuri, sub 
regimul sever al curatorilor azilului, privind lumea prin 
ochii unuia dintre locatari. Înainte să se îmbolnăvească 
atât de tare încât să aibă nevoie de tratament medical, 
avusese inspiraţia să-şi schimbe specializarea universitară 
din istorie în arheologie. Era fascinată de detalii specifice 
şi poveşti despre oameni, nu de conjuncturi politice sau 
strategii. Şi cum poţi fi mai cu picioarele pe pământ decât 
săpând în el? 

Cumva, reuşise să ia toate examenele şi să-şi predea 
lucrarea de disertaţie. Însă, când şcoala s-a terminat şi 
familiara rutină a scrisului şi corecturii lucrării a dispărut, 
Hattie s-a trezit complet lipsită de perspective. Iar atunci 
le-a auzit pe bătrânele din cămin vorbindu-i şi n-a mai 
putut să se desprindă de ele. 

Depresia revenise în stil mare la finalul primului an de 
studiu. Nu mai mânca nimic, iar maică-sa o trimisese la 
doctor. Atunci, cauza principală care declanşase boala nu 
mai ţinea de teme şi proiecte, ci purta numele Paul 
Berglund. La şcoală nu avusese timp să se gândească la 
băieţi sau la sex, iar colegii care mergeau la petreceri, 
care se găteau şi flirtau i se păreau complet nebuni. I se 
părea la fel de ridicol să te îndrăgosteşti cum era să te 
entuziasmezi în faţa unei farfurii cu mâncare. Şi apoi, în 
prima vacanţă, s-a oferit voluntar pe un şantier arheologic 
coordonat de profesorul Berglund. Era o vară toridă, 
numai zile însorite, una după alta. Campaseră într-un 
şopron similar celui de la Bod, din Whalsay. Echipa era 
plină de oameni ciudaţi şi excentrici, ceea ce pentru ea era 
reconfortant de familiar. În gaşca asta ea nu mai sărea în 
ochi drept ciudata grupului. Seara, mergeau împreună la 
barul local, beau bere şi se întorceau acasă cântând. 

Locul era înconjurat de plantaţii de porumb, iar prima 
dată când l-a văzut Hattie, Paul venea spre ei, cu paşi mari 
şi hotărâți, pe marginea unui câmp de porumb. Purta un 
tricou galben, uşor rupt la gât. Din cauza înclinaţiei 

terenului, nu-i vedea decât bustul. Era un nordic solid şi 
dintr-o bucată, cum nu prea întâlnise mulţi până atunci. 
Niciunul dintre prietenii lor de familie nu era atât de 
direct, de indiscret. Deci despre asta trăncăneau fetele de 
la şcoală, se gândise atunci. Paul Berglund devenise 
următoarea ei obsesie. Mai târziu, când se întorsese la 
Londra, îşi pierduse minţile complet. Nu mai putea să 
doarmă, bântuită de evenimentele din vara care tocmai 
trecuse. Imaginile i se învârteau în minte cu strălucirea 
unor halucinaţii. Şi, din nou, nu mai era în stare să 
mănânce. 

In consecinţă, fusese internată într-un spital modern de 
psihiatrie, care deținea o secţie specială pentru 
adolescenţi. Bănuia că mama ei apelase la ceva relaţii 
pentru asta, deşi contactul ei cu realitatea pe vremea 
aceea era destul de slab. Diagnosticul cu care a fost 
internată a fost de tulburare de nutriţie, care devenise 
oricum şi preocuparea principală a mamei ei. O tulburare 
de nutriţie suna bine, şic chiar, fiind o problemă des 
întâlnită la copiii unor femei de carieră, de tipul celor cu 
care lucra Gwen James. Pe de altă parte, Hattie se 
considera pur şi simplu nebună. Devenise paranoică, auzea 
voci, de data asta foarte tare, care o controlau şi îi 
tropăiau în creier. Nu mai avea încredere în nimeni. 

Secţia în care fusese internată avea douăzeci şi patru de 
paturi şi acolo se punea accent pe o tradiţie de modă veche 
de a purta nenumărate discuţii şi de a desfăşura activităţi 
în comun. Primeau şi pastile, desigur, dar celelalte 
tratamente erau la fel de importante. Şeful secţiei era un 
asistent pe nume Mark, puţin grăsuţ, cu un chip bucălat şi 
păr cam rar. Poate că aspectul său deloc atrăgător făcea 
parte din strategie. Era atât de atent şi de grijuliu, că toate 
femeile ar fi fost topite după el dacă ar fi arătat mai bine. 
Dar aşa, ele îl vedeau ca pe un unchi sau un frate mai 
mare, foarte drag. Hattie se simţea în secţia lor ca într-un 
sanctuar, iar ceilalţi pacienţi erau prietenii ei. 

Oricum, nu avea mulţi. 

Mark o învățase diverse strategii pentru evitarea 

stresului şi menţinerea controlului. Îi spusese că nu era 
vinovată cu nimic pentru ce se întâmplase dar, pentru ea, 
acest lucru era mai greu de acceptat. O încurajase să-şi 
exprime gândurile în cuvinte. Când plecase de acasă la 
facultate, căpătase obiceiul de a-i scrie săptămânal mamei 
ei. O scrisoare i se părea mai puţin solicitantă ca un 
telefon, iar Gwen era mulţumită să fie la curent cu veştile 
de la fiica ei. În spital, reluase acest obicei. Nu scria nimic 
important - în orice caz, nu i se destăinuia lui Gwen cum o 
făcea cu Mark - dar îi plăcea să descrie amănunte despre 
viaţa din spital. Mama ei îi răspundea la rândul său cu 
picanterii de acasă, povestioare despre vecini şi de pe 
strada Islington, unde copilărise Hattie. Părea că e cel mai 
eficient mod de a comunica în cazul lor, reuşind chiar să se 
convingă de faptul că, totuşi, există o simpatie reciprocă. 
Blocată în spatele porţilor spitalului, Hattie aştepta chiar 
cu plăcere corespondenţa. 

Pe la mijlocul toamnei a fost externată şi a revenit acasă, 
pentru a se întoarce la Universitate. Tutorele său era 
înţelegător - era o studentă atât de bună, i-a spus, că nu 
avea să aibă niciun fel de probleme să recupereze materia 
deja predată. În ultima zi a lunii octombrie, maică-sa a dus- 
o cu maşina la căminul din campus şi a lăsat-o acolo cu 
oarece uşurare, cel puţin aşa simţise ea. Gwen se putea 
întoarce liniştită la adevărata ei pasiune, politica, reuşind 
să se convingă de faptul că tratamentul din spital îi 
vindecase fata pentru totdeauna. Boala nu mai făcea parte 
din viaţa lor. 

Hattie ştia, însă, că dezvoltase o nouă obsesie. Revenise 
la Whalsay cu sufletul plin de visuri şi de speranţe, dar iată 
că survenise moartea Mimei şi lucrurile se complicaseră 
teribil. Poate că se îmbolnăvise din nou, deşi nu recunoştea 
semnele depresiei. Suferea de aceleaşi simptome ca în 
trecut - insomnii, lipsa poftei de mâncare, incapacitatea de 
a se baza pe propria judecată - dar senzaţia era cu totul 
alta. 

Totul era altfel în primele momente ale reîntoarcerii ei 
în Whalsay. Atunci, avea o vară întreagă înainte, plină de 

posibilităţi. 

Mima observase cât de fericită era. Cu două seri înainte 
să fie împuşcată, o invitase pe Hattie la ea. Turnase whisky 
în două pahare, le pusese pe o tavă, împreună cu sticla şi o 
cană cu apă. Era neobişnuit de cald în seara aceea şi 
stătuseră afară pe o bancă de lângă uşa bucătăriei, 
construită din lemn adus de valuri la mal, cu tava aşezată 
pe jos, între ele. 

— la să-mi spui ce ţi s-a întâmplat iarna asta? Arăţi ca o 
pisică scăpată în borcanul cu smântână. 

— Nu s-a întâmplat nimic deosebit, mă bucur că m-am 
întors, asta-i tot. Ştii ce mult îmi place aici, e singurul loc 
unde mă simt normală. E cel mai frumos loc de pe pământ! 

— Poate că aşa e, comentase Mima, în vreme ce pisica i 
se cuibărea în poală. Da' ce ştiu eu, doar n-am fost nicăieri 
în altă parte. Poate că mi-ar prinde bine să văd şi eu ceva 
din lumea asta, înainte să mor. Cine ştie, poate descoperi o 
comoară pe terenul meu şi plec şi eu în lume, cum fac ăştia 
mai tineri. 

Şi apoi se uitase la Hattie cu ochii ei mari şi negri, cu o 
expresie serioasă: 

— Da’ nu-i aşa de bine pe-aici, să ştii. Şi pe la noi se 
petrec fel de fel de răutăţi. Aici s-au întâmplat lucruri 
cumplite. 

Hattie sorbise din paharul de whisky, care avea gust de 
fum de turbă. 

— Nu pot să cred aşa ceva. Ce fel de lucruri? 

Se aşteptase să audă genul obişnuit de bârfe - Mima era 
o mare bârfitoare. Se aşteptase la o înşiruire a păcatelor 
tipice discutate pe insulă - adulter, lăcomie şi nebunia 
tinerilor plictisiţi. Dar Mima nu se grăbise să răspundă iar 
când continuă, în cele din urmă, începu să spună poveşti 
din tinereţea ei. 

— M-am măritat imediat după război, deşi eram mult 
prea tânără. Dar omul meu lucra cu echipajul de pe 
Autobuzul de Shetland şi se ştia ce riscuri întâlnesc mereu. 
Ai auzit de Autobuzul de Shetland! 

Hattie negă din cap. Era ameţită de whisky iar lumina 

târzie a soarelui de primăvară îi intra în ochi. 

— S-a întâmplat după ce nemţii au invadat Norvegia. 
Foloseau bărci mici de pescuit ca să aducă agenţi pe 
continent şi ca să-i scoată pe civili din ţară. Întregii poveşti 
i se spunea Autobuzul şi era dirijată din casa aia mare din 
Lunna. S-au implicat şi câţiva oameni din Whalsay, care l- 
au ajutat şi s-au apropiat destul de mult de marinarii 
norvegieni. Nu ştiu chiar toate detaliile, Jerry nu prea 
vorbea despre asta şi, oricum, s-a schimbat destul de mult 
după aceea... 

Privea în depărtare, pierdută în amintiri. 

— Toţi eram nebuni, pe-atunci... 

Se aşteptase ca Mima să îi ofere mai multe amănunte, 
dar femeia îşi strânse mâinile în jurul pisicii, îşi mai turnă 
de băut şi zâmbi: 

— Cu siguranţă, mult mai nebuni ca tine! 

— Sper că nu te-am supărat prea tare cu craniul ăla 
descoperit în şanţ, îi spusese Hattie, amintindu-şi de chipul 
palid al Mimei şi de felul în care plecase imediat în casă. 
Nu e deloc neobişnuit, să ştii. Mereu se descoperă oase 
vechi pe şantierele arheologice. Cred că noi ne-am obişnuit 
deja şi nu ne mai afectează atât de tare. 

— Da’ nu m-a afectat deloc! spusese Mima pe un ton 
aproape brutal. M-a surprins, atâta tot. 

Hattie ar fi vrut să afle mai multe, dar bătrâna împinsese 
pisica şi se ridicase, cu intenţia vădită să plece. 

— Te rog să mă ierţi, dar am un telefon de dat, şi 
dispăruse în casă, fără să mai spună o vorbă. Hattie îi 
auzise glasul prin uşa deschisă, nervos şi foarte strident. 

Mima era moartă, însă, şi Hattie n-avea să afle niciodată 
ce o supărase, de fapt. Setter nu mai era la fel fără ea, 
chiar şi pentru un vizitator oarecare. Înainte se auzea 
permanent radioul, iar Mima fredona sau striga în gura 
mare, de parcă s-ar fi contrazis cu vorbitorul. Sophie îl 
văzuse pe Sandy prin geamul bucătăriei şi fusese ideea ei 
să bată la uşă. 

— Haide, o îndemnase ea, cu vocea puternică şi 
încrezătoare, tipică şcolii de stat. Trebuie să îi spunem că 

suntem aici. Poate că a pus şi apă la fiert. 

De unde erau ele nu-l văzuseră pe Joseph dar, odată ce- 
au deschis uşa, nu mai era chip să se răzgândească. 

Apoi Hattie adusese în discuţie continuarea lucrărilor la 
şantier. Era atât de dornică să se facă plăcută, atât de mult 
se scuza pentru orice neplăceri ar fi putut să creeze, încât 
vorbele i se împleticeau în gură. Iar Joseph se încruntase şi 
refuzase să le dea un răspuns categoric privind viitorul 
proiectului. Cel puţin, asta era senzaţia pe care i-o lăsase. 
li era teamă că o să fie alungată din Shetland şi nu o s-o 
lase nimeni să se mai întoarcă vreodată. De ce n-oi fi tăcut 
din gură? se gândea. De ce nu ne-om fi strecurat pe lângă 
ei, să ne continuăm munca, pur şi simplu? 

După ce Sandy vorbise la telefon, el şi tatăl lui plecaseră 
de la Setter. Hattie îi urmărise cu privirea şi abia atunci 
simţise cum i se domoleşte inima, după ce i se ridicase în 
gât în prezenţa lor. Se lăsă în genunchi în şanţul principal, 
aşezând cu grijă şpaclul peste ceea ce ar fi putut fi baza 
unui stâlp de piatră. Solul avea o nuanţă uşor diferită aici 
şi ar fi vrut să înceapă să sape. Sophie plecase să deschidă 
robinetul exterior, pentru ca apa să se scurgă în bazinul de 
imersie. Voia să spele solul din cel de-al doilea şanţ, iar 
bucăţile mai dense să fie colectate în plasa de dedesubt. O 
auzi strigând de la container: 

— Ai şi tu aceeaşi senzaţie că fiul Mimei nu prea ne vrea 
prin preajmă? 

Hattie era surprinsă, simţea exact acelaşi lucru, dar se 
temuse că de vină era doar paranoia ei. 

— Da, am aceeaşi senzaţie. 

Sophie îşi întinse braţele, să-şi relaxeze muşchii. 

— Nu cred că ne va da afară, totuşi. Evelyn susţine 
proiectul şi nimeni din familie nu îndrăzneşte s-o 
contrazică. 

Hattie îşi ridică privirea spre prietena ei: 

— Crezi? Joseph pare destul de docil, dar îl văd în stare 
să meargă până-n pânzele albe când îşi doreşte ceva. 

Sophie afişă un zâmbet larg, ca de prădător: 

— Toţi bărbaţii de pe insulă sunt uşor de manevrat, nu 

crezi? 

Hattie nu ştia ce să spună. Nu era de acord cu genul de 
relaţii pe care Sophie le avea cu localnicii de aici. 

— Ce vreau să spun e că bărbaţii de aici nu-şi doresc 
decât distracţie. Femeile, în schimb, iau totul, şi mai ales 
pe ele însele, foarte în serios. 

Hattie îşi închipuia că unii dintre bărbaţii din Whalsay ar 
fi vrut şi altceva decât distracţie, dar se mulţumi să tacă. 
Privi înapoi în şanţul în care săpa şi surprinse în razele 
soarelui o sclipire metalică. 

Se aplecă mai aproape. Simţea mirosul pământului şi îi 
simţea umezeala prin tricou, unde se atinsese când se 
sprijinise în coate. Curăţă mai mult în jurul obiectului. 
Uneori, avea senzaţia că şpaclul era o prelungire a mâinii 
ei, mai sensibilă chiar decât propriile degete. Putea lucra 
cu el la fel de fin ca şi cu o pensulă. Probabil că Sophie îi 
surprinsese interesul, fiindcă sări de cealaltă parte a 
şanţului să vadă mai bine, fără să blocheze totuşi lumina. 
Hattie simţi cum prietenei ei i se tăiase respiraţia de 
emoție şi îşi dădu seama că avea aceeaşi trăire. Luă o 
pensulă şi curăţă obiectul scos în cele din urmă la lumină. 

— Ce crezi? 

— E o monedă, spuse Sophie cu un rânjet larg. 

Preţ de o clipă, tensiunea li se risipise din suflet. 

— E la fel ca acelea găsite la Dunrossness? 

De când le văzuse, Hattie se gândea mereu la monedele 
acelea. La un şantier arheologic din partea de sud a insulei 
principale din arhipelag fusese descoperită şi validată o 
locuinţă tocmai datorită unui depozit de monede 
medievale. 

— Absolut, şi Sophie rânji din nou. Cred că tocmai ai 
găsit casa negustorului. Şi mai cred că şeful o să fie aici cu 
următorul avion. 

Iar eu pot să rămân pe insulă pentru totdeauna, îşi zise 
Hattie uşurată. 

Capitolul 16 


Perez păşea agale spre ieşire, în urma automobilelor 
care se scurgeau pe rampa metalică. Ar fi trebuit să fie o 
sarcină plăcută - avea să-i spună lui Ronald Clouston că nu 
i se aduce nicio acuzaţie în cazul accidentului - şi cu toate 
astea se simţea copleşit de amărăciune în momentul în 
care trecu pe lângă cele două bărci de pescuit acostate pe 
chei. O senzaţie de claustrofobie, mai degrabă. Deşi 
crescuse în Fair Isle, care era mai mică decât Whalsay, aici 
se simţea cumva prins în capcană, nu mai putea să respire 
cum trebuie. Poate pentru că din Fair Isle erau orizonturi 
joase în orice direcţie; chiar şi într-o zi senină, partea 
continentală din Shetland nu era mai mult decât o pată 
undeva, la nord. Din Whalsay, în schimb, Shetland părea o 
prezenţă masivă, opulentă. lar norii mereu joşi făceau 
atmosfera să pară apăsătoare. 

Doi bărbaţi stăteau în faţa fabricii de peşte, fumând şi 
trăncănind despre ceva. Perez nu înţelegea ce vorbeau: 
părea o limbă est-europeană, poloneză sau cehă. O clipă, 
subiectul reuşi să-i distragă atenţia şi se întreba ce părere 
au oamenii ăştia despre Whalsay şi dacă vestita 
ospitalitate a insulei ajunsese până la ei. Probabil că da. 
Marinarii erau cei mai deschişi la minte oameni pe care-i 
cunoştea; călătoreau prin toată lumea şi intrau în contact 
cu tot felul de mentalități. Cei care rămâneau în urma lor, 
acasă, erau mai suspicioşi şi rezervaţi faţă de străini. 

Sandy aştepta în maşină. Părea agitat, irascibil şi Perez 
se gândi că băiatul vedea venirea lui ca pe un semn rău. 
Credea, probabil, că venise pentru a-l aresta pe Ronald şi 
că el va fi nevoit să ia parte la arestarea vărului său. 

— Procurorul consideră că nu există argumente 
suficiente pentru arestarea Iul Ronald. Nu ia nicio măsură 
împotriva lui, zise Perez, în timp ce se aşeza comod pe 
scaunul din dreapta. 

Dură câteva momente pentru ca Sandy să înţeleagă 
informaţia, după care zâmbi larg, cu gura până la urechi. 

Niciun cuvânt, în schimb. N-ar fi putut oricum să descrie 
ceea ce simţea. Perez aştepta să plece odată de pe loc, dar 
Sandy părea incapabil să zâmbească şi să conducă în 
acelaşi timp. 

— Ei bine? N-ar fi momentul să-i spunem şi lui? întrebă 
inspectorul. 

Sandy porni motorul. 

— Nu e acasă, e la maică-sa. L-am văzut pe drum când 
veneam încoace. 

— Atunci mergem acolo. 

Perez era oricum interesat să o cunoască pe Jackie 
Clouston, rivala lui Evelyn. Nu-şi putea stăpâni 
curiozitatea asta. Fran râdea mereu de el, comparându-l 
cu baba aceea din Ravenswick, care stătea mereu la geam 
şi urmărea maşinile şi care cunoştea tot programul şi 
preocupările vecinilor ei. Mai spunea că natura serviciului 
este, de fapt, o mască pentru fascinația şi curiozitatea lui 
pentru bârfe, el nefiind de fapt decât un voyeur. Avea 
dreptate, şi el ştia asta, dar iată că Procuratura îl 
însărcinase să ancheteze discret condiţiile morţii Mimei 
Wilson. Avea permisiunea să fie curios şi să-şi bage nasul 
peste tot. 

Casa familiei Clouston fusese construită în ultimii zece 
ani şi era situată ceva mai sus de bungaloul lui Ronald şi al 
Annei. Dacă era genul de soacră curioasă, Jackie putea 
vedea tot ce întâmpla în casa fiului ei, de la ferestrele din 
faţă. Avea două etaje şi o verandă susţinută de stâlpi 
turnaţi, iar acoperişul era din ţigle verzi. Potrivit 
standardelor din Shetland, casa era enormă şi s-ar fi 
potrivit mult mai bine într-o suburbie din Houston sau pe o 
proprietate împrejmuită din sudul Angliei. Perez se întrebă 
preţ de-o secundă cum au reuşit să obţină autorizaţie de 
construire şi ce arhitect a fost în stare să deseneze ceva 
atât de lipsit de gust. 

— Au dărâmat casa veche şi au construit-o pe asta, pe 
acelaşi loc, îi spuse Sandy. Ronald şi Anna au locuit o 
vreme aici, până a fost gata casa lor. 

— Doar e loc e suficient. 

— Da, e destul de mare şi pentru mai mulţi. 

Părea, totuşi, un motiv jalnic ca să construieşti 
asemenea monstruozitate. 

Jackie îi zărise venind şi deschise uşa înainte ca ei să 
apuce să sune. Era mică de statură, agilă şi energică, cu 
un păr blond vopsit deschis şi cârlionţat, atât de des că 
părea mai degrabă o perucă. Perez îşi zise că era ceva mai 
în vârstă decât Evelyn. Purta un tricou elastic, cu litere 
formate din ştrasuri în formă de diamant. Perez nu voia să 
se holbeze la bustul ei ca să-şi dea seama ce scrie şi, până 
la finalul conversaţiei, nu reuşi să afle. Observă că şi 
buzunarele blugilor erau împodobite în acelaşi fel, iar 
sandalele erau aurii. În casă, sistemul de încălzire mergea 
din plin şi, chiar din pragul uşii, căldura era copleşitoare. 
Perez rămăsese îmbrăcat ca pentru feribot şi simţi că 
începe să transpire. 

Jackie părea să ştie foarte bine cine era şi de ce venise 
la ei. 

— Ronald e în bucătărie, le spuse. Copilul a adormit în 
sfârşit, iar Anna voia să lucreze, aşa că n-a vrut să-i stea în 
drum, adăugă şi se opri să-şi tragă răsuflarea. Cine ar fi 
crezut că poţi să faci o afacere din a-i învăţa pe oameni să 
toarcă şi să croşeteze? Mereu mi s-a părut un mod 
demodat de petrecere a timpului, mai ales că acum e atât 
de simplu să-ţi comanzi haine pe internet. Anna zice că în 
America e la mare căutare chestia asta cu tradiţiile. Pe 
vremea mea, era suficient să ai grijă de casă şi să-ţi creşti 
copiii, dar acum toate femeile vor să muncească, să fie pe 
cont propriu. Mie nu mi se pare în regulă ce face, mai ales 
aşa repede după naşterea copilului. 

Se opri din nou. Perez se întrebă dacă femeia se gândea 
la vremurile de altădată, când Andrew era marinar pe 
trauler şi Ronald era doar un puşti. 

— Mulţumesc, îi spuse, încercând să nu-i încurajeze 
apetenţa pentru vorbit. 

Înţelegea foarte bine că Jackie era tensionată din pricina 
situaţiei fiului ei, dar chestia asta îl agita pe el. Brusc, 
simţi o panică iraţională, de parcă stresul femeii ar fi fost 

contagios. 

Bucătăria era mare cât apartamentul lui, cu mobilier 
masiv construit din lemn de pin vopsit portocaliu, o plită 
cu şase ochiuri şi un frigider uriaş din oţel. Jackie îi arătă 
cu mândrie noile sale achiziţii: 

— Tocmai ce-am renovat-o! 

Vorbea repede şi sacadat şi Perez se gândi la clinchetul 
regulat şi metronomic al andrelelor. 

— Mobilierul vechi părea cam ponosit. 

Ronald era la masă şi citea un ziar. Nu Shetland Times, 
ci un cotidian naţional, ceva mai elitist. Se ridică imediat 
ce-i observă intrând. Lui Perez i se părea că are privirea 
unui iepure dintre cei pe care-i orbea cu lanterna şi apoi îi 
împuşca, îngrozit şi încremenit de spaimă în acelaşi timp. 
Lângă el stătea un tip ceva mai în vârstă. 

— El este Andrew, spuse Jackie, soţul meu. 

Omul îi salută cu mâna. Era un uriaş, înalt şi cu oase 
mari şi puternice, cu părul grizonat şi o barbă deasă, 
cenuşie. Era evident că Andrew Clouston avea o sănătate 
precară, dar Perez n-ar fi putut spune cauza: o anumită 
greutate a mişcărilor, un moment scurt de panică în priviri 
la vederea unor străini intraţi în casa lui. Sau faptul că 
purta papuci şi halat în loc de haine de lucru în miezul 
zilei. Jackie îşi mângâie soţul pe umeri: 

— Nu ai de ce să-ţi faci griji, dragule. Nu vrea decât să 
vorbească cu Ronald. 

— Poate că ar fi mai bine să vorbim undeva singuri, 
interveni Perez, în ideea că era o casă suficient de mare 
cât să permită şi zece discuţii private. 

Nu simţea neapărat nevoia de intimitate, dar era 
disperat să scape o vreme de trăncănelile femeii. 

— Sigur, puteţi merge în birou, spuse Jackie. 

Ronald, în schimb, părea să-şi fi pierdut capacitatea de a 
vorbi. 

__Incăperea era tot la parter, se intra din holul principal. 
Inăuntru era un birou cu un calculator, o imprimantă şi un 
scanner. Perez închise uşa în urma lui şi se sprijini de 
birou, după care îi făcu semn lui Ronald cu capul să stea 

pe scaun. 

— Procuratura a decis să nu te pună sub acuzare, îi 
spuse. Nu vei fi acuzat de nicio crimă. 

Ronald se holbă la el fără să scoată vreun sunet. 

— Nu poate să-ţi aducă nicio acuzaţie oficială în acest 
moment, continuă Perez, cazul va fi clasat drept un 
accident nefericit. 

— Dar am omorât o femeie! 

— N-aveai de unde să ştii că Mima era afară, dimpotrivă, 
aveai toate motivele să crezi că e în casă, nu că hălăduia 
pe terenul ei. Ceea ce înseamnă că nu poţi fi acuzat de 
neglijenţă criminală. 

— Cred că ar trebui, totuşi, să fiu învinuit. Nu de crimă - 
chiar n-am ştiut că e afară - dar nu mi se pare corect să 
omori pe cineva şi să nu ţi se întâmple nimic. 

— Aşa e legea. 

— Trebuie să plec să-i spun Annei, o să se bucure. Cred 
că niciunul din noi n-a mai dormit de când s-a întâmplat 
chestia asta, şi nu neapărat din cauza copilului. li era 
teamă că accidentul avea să-i afecteze afacerea, îşi doreşte 
foarte mult să fim independenţi aici. Părinţii mei sunt 
grozavi, sunt singurul lor copil şi am avut întotdeauna tot 
ce mi-am dorit. Anna, în schimb, e altfel, crede că trebuie 
să ne descurcăm singuri. Mai ales că, după părerea ei, 
pescuitul e o chestiune riscantă pe termen lung. Acum 
trăim bine din asta, dar poate că ea are dreptate şi n-o să 
continue aşa la nesfârşit. 

Perez se întreba dacă Ronald avea şi păreri proprii 
despre ceva anume. Poate că era un tip inteligent, dar 
părea incapabil să gândească de unul singur: 

— ţi place munca pe care o faci? 

Din nou, un moment de tăcere. 

— O urăsc din tot sufletul. M-aş bucura să dispară tot 
peştele din mare şi să nu mai am niciun motiv să plec din 
port. 

— Dar ai de ales, continuă Perez cu o voce moale. Ai fost 
la Universitate, îţi poţi termina studiile şi să-ţi iei diploma. 

— Tata a suferit un accident vascular. E o afacere de 

familie, n-avea cine altcineva să-i ia locul. 

— Sunt sigur că familia ar fi putut găsi pe cineva. 

— N-ar fi acelaşi lucru. În plus... 

Perez tăcu, aşteptând ca el să-şi găsească cuvintele 
potrivite cu care să continue. 

— În plus, se câştigă destul de bine şi banii creează 
dependenţă. Nu sunt sigur că mi-ar plăcea să fiu sărac. 
Câştig într-o lună mai mult decât prietenii mei din 
facultate într-un an. Am crescut cu un trai confortabil şi 
îmi doresc asta şi pentru copiii mei, spuse el şi faţa i se 
lumină deodată. Nu-mi rămâne decât să sper că afacerea 
Annei va fi un succes fulminant, nu-i aşa? În felul ăsta, ea 
va putea să susţină familia, iar eu pot să mă întorc la studii 
şi să-mi iau licenţa. 

— Revenind la accident, nu sunt încă sigur că am înţeles 
exact ce s-a întâmplat. Acum, că a trecut ceva timp, poate 
ai reuşit să-ţi clarifici cum a decurs noaptea aceea. 

— Nu chiar, răspunse el. Am încercat de zeci de ori să- 
mi aduc aminte pas cu pas ce am făcut atunci, dar nu am 
reuşit, tot nu înţeleg. 

Bucuria veştii că nu va fi pus sub acuzare se evaporase 
deja. Părea mulţumit pentru soţia lui, dar chinuit încă de 
ceea ce făcuse. 

— Totuşi, aş vrea să mai trecem odată prin evenimentele 
acelei nopţi. 

— Mai are sens acum? îl întrebă Ronald, ridicându-şi 
privirea spre el. Mima a murit şi eu sunt cel care a ucis-o. 
Îmi asum chestia asta. 

— Şi totuşi, trebuie să fac un raport, să pun cap la cap 
toate informaţiile. 

— leşisem la vânătoare de iepuri. Mă certasem cu Anna 
şi nu eram în cea mai bună formă. Era deja întuneric şi 
negură. Am împuşcat vreo doi iepuri din maşină, după care 
am plecat pe câmp cu lanterna. Nu mi-am dat seama că am 
ajuns aproape de casa Mimei, eram cu mintea la discuţia 
cu Anna şi la ce-ar fi trebuit să-i spun. E tot timpul obosită 
de când a născut, are toane şi aş putea să fiu ceva mai 
înţelegător cu ea. Dar nu e vina ei, e o chestiune 

hormonală, mai ales că nu i-a fost deloc uşor. Niciodată nu 
m-am gândit că naşterea poate fi atât de... 

Se opri o secundă, în căutarea cuvântului potrivit. 

— „atât de violentă. Ştii cum e, când te cerţi cu cineva, 
reiei după aceea fiecare frază şi-ţi dai seama că ai fi putut 
spune altceva. 

Perez se gândea că el şi Fran nu prea se certau. Nu-i 
plăceau deloc discuţiile în contradictoriu, nu le înţelegea 
rostul, chestiune care pe ea o frustra teribil: „Nu vreau să 
fii de acord cu mine, pur şi simplu! Vreau să-ţi sustii 
părerea!” Dar, de obicei, el chiar era de acord cu ea. [i 
înţelegea punctul de vedere şi n-avea nicio problemă să 
recunoască atunci când ea avea dreptate. 

— Sigur n-ai mai văzut pe nimeni afară? 

— Nu mai ieşise nimeni la vânătoare. 

Ronald se uită pe fereastră. Urmărindu-i privirea, Perez 
văzu bungaloul în care locuiau el şi Anna. Anna ieşi şi 
atârnă pe sârmă rufele dintr-un coş, exact cum făcuse şi 
Mima în ziua de dinainte de a fi împuşcată. 

— Dar mai erau oameni prin zonă? insistă Perez. 

Putea înţelege de ce Ronald voia doar ca acest coşmar al 
morţii Mimei să se termine odată, dar nu putea să nu 
insiste. Nu era doar un vis din care Ronald urma să se 
trezească. 

— O maşină a trecut pe stradă în timp ce trăgeam pe 
câmp. 

— Ştii a cui era? 

— Era întuneric, omule, şi aveam alte chestii pe cap! 

Tensiunea începuse să fie din nou evidentă. 

— Am văzut nişte faruri şi am auzit un motor. Atât. 

— Încotro mergea? 

— Nu ştiu! Chiar contează? 

— Venea dinspre Pier House sau dinspre Lindby? 

— Nu dinspre Pier House. Din partea cealaltă. 

Prin urmare, îşi zise Perez, nu e vorba de nişte bețivi 
care se întorceau de la bar. 

— Cine mai iese de regulă la vânătoare în Whalsay? 
întrebă el. 

Încerca să păstreze un ton relaxat şi molcom. 

— Majoritatea bărbaţilor. Incercăm să ţinem sub control 
numărul de iepuri. De ce mă tot întrebi chestiile astea? 

— Este genul de lucruri pe care trebuie să le trec în 
raport. Mai bine îţi pun eu întrebările decât un avocat la 
tribunal. 

— Îmi pare rău. 

Ronald îl privi din nou direct în ochi: 

— Ştiu că-ţi faci datoria şi ar trebui să-ţi fiu 
recunoscător. Întreabă-mă orice vrei. 

— Nu, cred că am terminat pe ziua de azi. Du-te şi dă-i 
Annei veştile. 

Ronald zâmbi larg: 

— Mulţumesc, aşa voi face. Diseară ies pe mare la 
pescuit cu nişte prieteni. Cu una dintre bărcile mici, de 
coastă, nu cu cea mare. Mi-ar fi părut rău s-o las acasă 
singură cu povara asta pe umeri. Măcar aşa se poate 
concentra cu totul la copil şi la afacerea ei. Vrea să-şi facă 
un site pentru atelier şi mai are încă de onorat comenzi de 
tricotaj. 

Perez îşi spuse că erau cuvinte pe care chiar Anna le-ar 
folosit. Trebuie să mă concentrez pe anchetă. 

Ronald se ridică şi ieşi din birou, fără să-l mai aştepte pe 
inspector, şi dispăru imediat pe uşa de la intrare a casei. 
Perez îl văzu avântându-se în josul dealului spre bungalou, 
ca un puşti care alerga pur şi simplu de plăcere. 

— Ronald, tu eşti? strigă Jackie, care tocmai ieşise din 
bucătărie. 

Il zări pe Perez de unul singur în faţa uşii de la birou şi 
se încruntă. 

— Ce-aţi făcut cu Ronald? 

— Nu i-am făcut nimic. Procuratura a decis să nu ridice 
acuzaţii împotriva lui, aşa că omul a plecat să-şi anunţe 
nevasta, să se bucure împreună de veştile bune. 

Nu el ar fi trebuit să-i spună aceste detalii femeii, dar 
oricum ar fi aflat cât de curând. Se mira că Ronald n-o 
strigase el însuşi s-o anunţe şi, mai mult, că Sandy reuşise 
să-şi ţină gura şi să nu spună nimic despre asta cât 

rămăsese singur cu cei doi Clouston. 

Jackie încremenise. Brusc, Perez pricepu că toate 
hainele ei ţipătoare, coafura caraghioasă şi pălăvrăgeala 
nu erau decât felul ei de a ignora pericolul care-i păştea 
băiatul, o încercare disperată de a păstra aparențele în 
faţa soţului bolnav. Ar fi fost la fel de greu pentru ea ca şi 
pentru Anna să-l vadă pe Ronald acuzat de crimă, cu poza 
în Shetland Times, la costum şi cravată, aşteptând 
judecata şi verdictul. 

— Slavă Domnului, spuse ea într-un târziu, cu vocea atât 
de moale că abia se auzea. 

După care continuă, de data asta însă pe un ton 
încrezător şi sigur: 

— Vestea asta o să pună capac bârfelor de pe insulă, iar 
Evelyn Wilson va trebui să aibă mare grijă ce spune despre 
noi de-acum. Nu mai e loc de împrăștiat minciuni şi 
născociri. 

Chiar în acel moment, Sandy apăru în hol să vadă ce se 
întâmplă. Auzi remarcile lui Jackie şi roşi. 

Capitolul 17 


Pentru masa de prânz aleseră Pier House Hotel. Peşte 
cu cartofi prăjiţi serviţi la bar, binecuvântaţi de lipsa 
fumului de ţigară odată cu interzicerea fumatului în spaţii 
publice. Perez fusese uimit de disponibilitatea cu care 
locuitorii din Shetland acceptaseră legea antifumat, mai 
ales în zonele periferice ale insulelor, unde probabilitatea 
să aibă loc un control al poliţiei era destul de redusă. Pe 
insulele mai mici, foarte puţini îşi băteau capul să aibă 
acte la maşină sau inspecții tehnice regulate. Îşi amintea 
cum, băiat fiind, un ornitolog căzuse de pe stâncă şi fusese 
nevoie ca poliţia să vină cu elicopterul la faţa locului. 
Înainte de aterizare, localnicii ascunseseră toate maşinile 
în hambare sau sub prelate. Spre deosebire de vremurile 
acelea, legea anti-fumat era respectată fără prea multe 
comentarii. 

— Vom putea primi corpul bunicii acum pentru 
înmormântare? 

Sandy era deja la al doilea pahar. Decizia lui de a 
renunţa la alcool nu durase prea mult. Perez comandase 
cafea şi era mirat de gustul ei plăcut. 

— Păi da, nu văd de ce nu. 

— Mama vrea să se ocupe de toate cele necesare. 
Trebuie să vină şi frate-miu din sud deşi nu-i place deloc să 
se târască până aici, dar nu prea are de ales într-un 
moment ca ăsta. 

— Voi doi nu vă înţelegeţi prea bine? 

Sandy ridică din umeri. 

— Am fost mereu mai apropiat de Ronald în copilărie. 
Michael era preferatul maică-mii. Poate că eram gelos. 

Perez nu ştia ce să-i răspundă. De obicei, Sandy nu 
gândea atât de profund. 

— Şi gata, s-a isprăvit cu totul? continuă Sandy. Mă 
refer la caz. 

Din nou, Perez remarcă faptul că intuiţia colegului său 
funcţiona neobişnuit de bine. 

— Procuratura nu are circumstanţe pentru a demara o 
anchetă. 

— Dar ai stat mult timp cu Ronald de dimineaţă. Doar nu 
e nevoie de jumătate de oră ca să-i spui omului că nu e pus 
sub acuzare. 

— Vreau să am conştiinţa împăcată, să fiu sigur că a fost 
un accident. 

— Adică e posibil ca Ronald s-o fi împuşcat intenţionat? 

Cuvintele lui Sandy părură mai degrabă un strigăt de 
durere. 

Tânărul privi în jur şi se linişti în sinea lui că nu mai era 
nimeni prin preajmă să-i audă. Chiar şi Jean din Glasgow 
dispăruse în bucătărie. 

— Vreau să spun că există neclarităţi în descrierea 
evenimentelor. 

— Ronald nu minte, strigă Sandy. Niciodată n-a minţit. 

— Cât de des l-ai văzut de când ai plecat de acasă? 

— Nu foarte des. Ştii cum e, lucrurile se schimbă faţă de 
atunci când eşti la şcoală. Amândoi avem viaţa noastră 
acum. Dar n-ar fi tras niciodată în Mima, nu intenţionat. I-a 
fost şi lui bunică la fel de mult cât mi-a fost mie. 

Perez ezită, nefiind în stare să exprime în cuvinte ideea 
care-i încolţise în minte şi care tot stăruia, încă de la 
conversaţia cu doamna procuror. Privi în jur, să se asigure 
că barul era încă pustiu, şi continuă cu glas încet discuţia. 

— Poate că altcineva a tras în Mima şi a lăsat să cadă 
vina pe umerii lui Ronald. 

— Asta e teoria Rhonei Laing? 

Sandy era uluit. 

— Ştiu doar că nu elimină complet varianta asta. Poate fi 
o explicaţie pentru ce s-a întâmplat în seara aceea: faptul 
că Mima era afară atât de târziu, că Ronald e absolut 
convins că nu a tras în direcţia proprietăţii Setter. Dar 
procuratura nu doreşte prea multă agitaţie în direcţia asta, 
deocamdată. 

— Să nu supere prieteni sus-puşi, remarcă Sandy, în 
ideea că toată lumea era la curent cu ambițiile politice ale 
Rhonei Laing. 

— Cam aşa ceva, încuviinţă inspectorul şi tăcu o vreme. 
Ai spus la un moment dat că Mima te-a rugat s-o vizitezi 
când ajungi în Whalsay. Ţi-a spus cumva şi despre ce voia 
să vorbească? 

— Nu, spuse Sandy şi îl privi direct în ochi. Crezi că îşi 
dăduse seama că e în pericol? 

— În clipa asta, iau în calcul toate variantele posibile. 

— Ce vrei să faci mai departe? 

Perez rămase pe gânduri. Ce-ar fi putut să facă? Nu mai 
avea prea mult timp la dispoziţie în Whalsay, iar din biroul 
său din Lerwick nu putea să capete o imagine reală a ceea 
ce se întâmpla cu adevărat aici. Deşi distanţa faţă de 
Shetland nu era deloc mare, în Whalsay se formase o 
comunitate închisă şi trebuia să fii localnic ca să vezi şi să 
înţelegi toate dedesubturile relaţiilor de aici. 

— Ţi-au mai rămas zile de concediu? 

Perez ştia că Sandy are mereu zile de concediu 
neefectuate. Era faimos pentru chestia asta. Reuşea cumva 
de fiecare dată să-şi facă timp pentru sine în cursul zilei 
oficiale de muncă, iar la final de an se plângea mereu că 
iar nu ajunsese să-şi ia tot concediul. 

— Mai am câteva zile. 

Sandy era circumspect. Altădată se certaseră pe tema 
asta şi Perez fusese foarte vehement: „Dacă ai ieşit într-o 
seară şi te-ai îmbătat ca porcul, după care nu mai eşti în 
stare să te trezeşti dimineaţa, ia-ţi o zi liberă, nu mai 
inventa aiurea programări la dentist.” 

— Poate că ar fi un moment potrivit să ţi le iei. Rămâi 
aici, o ajuţi pe mama ta cu pregătirile necesare, mai pui 
câteva întrebări... 

Il privea cu atenţie în tot acest timp, ca să se asigure că 
înţelege ce-i cere. 

— Dar sunt implicat până peste cap. Toţi sunt rudele 
mele. Tu însuţi ai zis că ar fi trebuit să mă retrag imediat 
ce a început ancheta. 

— Asta nu e o anchetă, îi spuse Perez. Pur şi simplu, faci 
o cercetare informală. Mima era bunica ta, deci nu e deloc 
nepotrivit să fii interesat de modul în care a murit. Dar cu 

discreţie. Procuratura a cerut foarte clar acest lucru. 

— Procuratura vrea ca eu să mă ocup de chestia asta? se 
miră Sandy. 

Abilităţile de  anchetator nu-i fuseseră niciodată 
remarcate la acest nivel. 

Perez fu scutit să mintă în privinţa asta, fiindcă tocmai 
atunci pe uşă intrară două tinere. Pe una dintre ele o 
recunoscu ca fiind arheologul care îşi făcuse apariţia cu o 
zi în urmă la casa familiei Wilson. Cealaltă era mai înaltă, 
mai zdravănă, cu părul de culoarea porumbului, o gură 
largă şi pistrui. Vorbea şi aproape că o târa pe Hattie după 
ea în bar. 

— Haide! La o aşa descoperire, merităm o trataţie pe 
cinste! 

— După ce s-a întâmplat cu Mima, nu prea am chef de 
trataţi. 

Hattie părea şi mai slabă decât şi-o amintea Perez. 

— Şi, oricum, trebuie să ne ţinem gura despre chestia 
asta, altfel ne trezim cu amatori de comori, disperaţi să se 
îmbogăţească. 

— Suntem în Shetland, chiar ai senzaţia că poţi să ţii 
ceva secret aici? Pe de altă parte, Mima ar fi fost teribil de 
încântată. Doar asta şi-a dorit mereu, nu? Să găsim ceva 
spectaculos pe proprietatea ei. Şi mai trebuie să şi 
mâncăm, din când în când. Am senzaţia că de luni de zile 
trăim numai cu sandvişuri. Nu poţi lucra pe un şantier 
arheologic cu stomacul gol. 

— Nu ţi-a făcut Paul cinste cu o masă în Lerwick ieri? 

— A fost doar un castron de supă în barul muzeului, 
înainte să se întâlnească cu Val la Amenity Trust. Mi-e 
poftă de o friptură de vită uriaşă, în sânge, să pară că încă 
mai respiră. 

Sophie îl zări pe Sandy şi îi făcu semn cu mâna, 
zâmbind. 

— Şi un munte de cartofi prăjiţi, completă în timp ce îşi 
trase puloverul peste cap. 

Odată cu puloverul se ridică şi tricoul, care îi dezveli 
spatele bine lucrat şi bronzat. Pe tricou scria „Arheologii o 

fac în găuri”. 

— Bună, Sandy! Putem sta şi noi la masa voastră? 

Sandy se holbase până atunci fascinat la ea, iar acum se 
întoarse buimac spre Perez. 

— De ce nu? spuse acesta. Curiozitatea sa îi dădea iarăşi 
ghes, deşi Hattie i se părea mult mai interesantă decât 
prietena ei. 

— Vă putem oferi ceva de băut? 

— Sigur, mulţumim. 

Sophie se înfioră emoţionată. Perez îşi spuse că nu mai 
întâlnise pe nimeni vreodată care să se exprime atât de 
fizic, să-şi comunice gândurile şi trăirile ca un copil mic, 
prin intermediul corpului. 

— Vreau un pahar mare de vin, spuse Sophie, dar 
imediat simţi privirea dezaprobatoare a prietenei ei. Nu te 
mai uita aşa la mine, Hat, oricum nu mai putem face mare 
lucru azi. Trebuie să aşteptăm venirea lui Paul să ne spună 
ce facem mai departe, iar asta se va întâmpla abia mâine. 
Plus că avem de sărbătorit, descoperirea asta e tot ce ţi-ai 
dorit de când a început proiectul. 

— Ce aţi descoperit? întrebă Perez, nevoit să continue 
conversaţia pentru că Sandy încă se holba la Sophie, cu 
gura pe jumătate deschisă. 

Fata purta o vestă cu decolteu suficient de adânc pentru 
a da naştere fanteziilor. Curând, tânărul avea să saliveze. 

— Hai, Hat, spune-le, doar tu eşti autoarea. 

— Să vă aduc ceva de băut înainte, spuse Perez şi se 
ridică. 

Credea că Hattie avea să-i refuze oferta, mai ales că 
tensiunea dintre ea şi colega ei era destul de vizibilă. In 
cele din urmă, însă, zâmbi destul de scurt: 

— În regulă, fie. O halbă de bere, te rog. Sophie are 
dreptate: avem motive să ne bucurăm. Şi Mima ar fi fost 
tare încântată, într-adevăr. 

Se aşeză mai bine pe banchetă, îşi ridică picioarele şi îşi 
desfăcu şireturile ghetelor, pe care şi le scoase imediat şi 
rămase în şosete. Apoi îşi încrucişă picioarele sub ea; arăta 

ca un trow, îşi spuse Perez, unul dintre acei spiriduşi 
mistici din poveştile cu care crescuse. 

Când s-a întors cu paharele iar Sophie comandase, între 
timp, mâncarea, el repetă ce întrebase mai devreme: 

— Aşadar, ce aţi descoperit? 

Hattie inspiră adânc: 

— Nici nu-mi vine să cred. Speram ca ruinele de pe 
domeniul Mimei să fie de la ceva mai mult decât o simplă 
fermă şi se pare că, în sfârşit, avem dovada. De fapt, 
trebuie să vă explic contextul, spuse şi se aplecă spre el. În 
secolul al XV-lea, Shetland era un partener puternic al 
Ligii Hanseatice, o uniune comercială, însă avea o 
problemă. Negustorii de pe insulă erau, majoritatea, de 
origine germană. Când politica de comerţ a căpătat 
tendinţe izolaţioniste, germanii au plecat şi nu a mai rămas 
nimeni care să le preia rolul. Teza mea este că anumiţi 
localnici mai înstăriți au profitat de ocazie şi au devenit ei 
înşişi negustori. Deja avem dovezi în acest sens pe insula 
Shetland, dar nimic încă în Whalsay. 

Hattie se opri câteva clipe ca să-şi dea seama dacă Perez 
o urmărea. Inspectorul dădu aprobator din cap. Vocea fetei 
era încrezătoare şi răspicată, ca şi cum ar fi vorbit unui 
public academic. Poate că nu ştia să vorbească altfel. 

— Ruinele locuinţei de la Setter sunt mai mari decât te- 
ai aştepta să fie cele ale unei ferme, dar se pot găsi 
explicaţii diverse pentru acest lucru. Poate că avea 
dependinţe sau un atelier, de exemplu. Fundaţia de piatră 
este netedă, solidă, cu totul altceva decât bolovanii din 
care era, în general, construit zidul unei astfel de aşezări, 
dar nici asta nu e o dovadă suficientă pentru ceea ce 
căutam eu. Azi, însă, am descoperit ceva care sugerează că 
aceia care locuiau în casă erau mult mai bogaţi decât nişte 
simpli fermieri. lar ăsta e un lucru uriaş, pentru mine cel 
puţin. Într-un fel, îmi demonstrează teoria şi face ca tot 


5 trow - creatură mitică în folclorul din Shetland, un spirit malefic sau 
doar ştrengar, despre care se spune că este scund, urât şi foarte timid. 
Se aseamănă în multe privinţe troll-ului din mitologia scandinavă 
(n.red.). 

proiectul să merite investiţia şi eforturile. 

Zâmbi larg şi chipul i se lumină complet: 

— Şi mai înseamnă că pot obţine fonduri cu care să 
extind proiectul şi săpăturile, timp de câţiva ani de aici 
înainte. 

— Şi, până la urmă, ce-aţi găsit? interveni Sandy, care în 
sfârşit reuşise să-şi mute privirea de la decolteul lui 
Sophie. 

— Nişte monede de argint, şase mai precis. Frumoase şi 
în stare foarte bună. Iniţial am găsit doar una, dar au 
urmat curând şi celelalte. E posibil ca podeaua să fi fost 
făcută din lemn, în loc de chirpici bătut, deşi, desigur, nu 
mai e nicio rămăşiţă din aceasta. Nu pot să spun cum au 
ajuns monedele acolo, poate că au căzut printre 
crăpăturile podelei şi au rămas în fundaţie sau poate că au 
fost ascunse acolo. E posibil să mai găsim şi altele, spuse 
Hattie şi mai respiră o dată. Două monede din aceeaşi 
perioadă au fost găsite în Wilsness, Dunrossness, în 
Shetland, în dunele din apropierea aeroportului. Acele 
monede au confirmat teoria potrivit căreia în acea casă a 
locuit un negustor şi sper să se întâmple acelaşi lucru şi pe 
şantierul meu. 

— Unde sunt monedele acum? 

— Le-am dus la Evelyn, care le-a încuiat într-un sertar 
din birou. Val Turner, arheologul din Shetland, vine mai 
târziu să le vadă, iar Paul Berglund va ajunge mâine. 

Femeia măruntă din Glasgow îşi făcu apariţia cu 
mâncarea comandată de Sophie şi Hattie. Perez o privi pe 
Sophie cum îşi taie friptura, complet absorbită de ceea ce 
face. Parcă e bărbat, îşi spuse, nu-i place să se concentreze 
la mai multe lucruri în acelaşi timp. Acum, că îşi dăduse 
drumul la vorbă, Hattie era nerăbdătoare să continue: 

— Vom chema un expert să le analizeze, evident. Pot fi şi 
mai recente, dar mie mi s-au părut că sunt din perioada 
respectivă iar Sophie are aceeaşi impresie, mai ales că 
amândouă cunoaştem foarte bine monedele de la Wilsness. 
Avem nevoie, însă, de sfatul lui Paul pentru următorii paşi 
în proiect, adăugă ea şi tăcu brusc, încruntată, înfigând 

furculiţa într-o bucată de lasagna. 

— Când vine domnul Berglund? 

— Profesorul Berglund, îl corectă ea. Mâine, probabil, 
sau poimâine. Abia ce ajunsese acasă când l-am sunat noi. 
Trebuie să rezolve nişte lucruri acolo, e proaspăt căsătorit. 

Perez se gândi că Hattie se întristase. Oare o deranja 
venirea şefului ei, care urma să preia coordonarea 
proiectului? Sau, dimpotrivă, faptul că acesta nu se 
întorsese imediat în Whalsay? 

— Monedele astea au vreo valoare? întrebă Sandy. 

— Sunt inestimabile. 

— Dar dacă aş vrea să le vând? 

— În bani, vrei să spui? 

Hattie era complet contrariată de ipoteza asta. 

— Da, în bani, confirmă Sandy, ca şi cum ar fi voit să 
adauge: La ce altceva să mă refer? 

— Nu ştiu, dacă ar fi vândute în cadrul unei licitaţii 
pentru colecționari, probabil că da, ar valora ceva. 

Fata părea tulburată de idee; conceptul de colecţie 
privată şi comerţ cu artefacte îi era complet străin. Perez o 
simpatiza, părea mult prea fragilă şi inocentă ca să reziste 
de una singură în Whalsay. Sophie, amazoana insulei, nu 
era un tutore prea bun pentru ea. Cum avea să 
supravieţuiască în lumea asta mare? Ar fi vrut s-o întrebe 
cât de apropiată era de părinţii ei. Işi imagina o mamă 
foarte protectoare, care îşi adunase tot curajul ca s-o lase 
să plece, rămânând în urmă cu nopţi nedormite de grija ei 
şi cu respiraţia tăiată la fiecare ţârâit al telefonului, care 
putea anunţa un dezastru. Pentru că, undeva, în trecutul 
lui Hattie, exista cu siguranţă o boală sau o tragedie. 
Nimeni nu capătă expresia asta de animal hăituit dacă are 
o copilărie fericită. 

Din curiozitate, avea în minte o mulţime de întrebări 
despre familia ei: cred că părinții tăi sunt foarte mândri de 
tine; crezi că vor veni curând în vizită pe insulă? Dar 
imediat îi răsună în urechi vocea lui Fran şi-i apăru 
imaginea ei cu capul aplecat într-o parte, un zâmbet în 
colţul gurii şi cu nasul uşor încreţit, cum făcea când 

obişnuia să-l tachineze: Ce treabă ai tu cu asta, Jimmy 
Perez? Eşti poliţist, nu psihoterapeut. Lasă bietul copil în 
pace. Aşa că nu mai spuse nimic şi la masă se instală o 
tăcere stânjenitoare. Sophie luă o bucăţică de grăsime 
rămasă în farfurie şi muşcă din ea cu dinţii albi şi ascuţiţi, 
după care privi în jur: 

— Aşadar, le spuse, care dintre cei doi domni atât de 
amabili îmi face cinste cu alt pahar de băutură? Parcă 
eram la petrecere! 

Capitolul 18 


În faţa hotelului Pier House, Hattie şi Sophie rămaseră o 
vreme de vorbă. Hattie băuse doar două halbe de bere, dar 
ameţise complet şi îi era greață. Nu era obişnuită să 
mănânce atât de mult la prânz. 

— Băieţii mi-au promis un tur pe una dintre bărcile mari. 
Mi-ar plăcea să văd cum e înăuntru şi nu cred că mai am 
altă ocazie. Nu vrei să vii şi tu? o întrebă Sophie. 

— Cine mai vine? 

— Ştii tu, echipajul de pe Artemis, cine altcineva! 

Hattie scutură din cap. La cum se simţea deja, dacă urca 
pe barcă nu putea decât să-şi înrăutăţească starea, chiar 
dacă vasul era ancorat în port, şi oricum nu se pricepuse 
niciodată să se întreţină cu pescarii, majoritatea cu un 
accent de neînțeles şi cu poveşti nesfârşite despre 
aventurile lor pe mare. Mai mult, avea deja alte planuri. 

— Mi-au zis că la un moment dat pot să merg pe mare cu 
ei, continuă Sophie, privind cu jind spre Shetland. Au o 
cabină în plus unde aş putea să stau, cu DVD şi tot ce 
trebuie. Crezi că mă vor lua şi azi la o tură pe mare? Nue 
niciun val, adăugă şi se întoarse spre Hattie, cu o privire 
întrebătoare şi provocatoare în acelaşi timp. 

— Ar fi bine să fii mai atentă cu chestiile astea, altfel o 
să ţi se ducă vestea. 

Sophie izbucni în hohote de râs şi-şi dădu capul pe 
spate, astfel că Hattie îi remarcă din nou gâtul lung, cu 
pielea mult mai albă decât cea a feţei. 

— Crezi că-mi pasă de chestia asta? Doar n-am de gând 
să mă stabilesc aici. 

— Poate ar fi bine să fii de faţă când vine Paul. 

Hattie era îngrozită de gândul că va trebui să-l 
întâmpine singură pe Berglund. Simţea că-i revine, pe 
nesimţite, vechea temere. 

— Ei, nu o să merg pe mare, îi răspunse Sophie rânjind 
şi Hattie pricepu că femeia doar o tachina. Dar nu mă 
întorc, oricum, mai devreme de mâine dimineaţă. 

Rânji din nou şi plecă agale spre port, cu un mers destul 
de sigur şi de stabil, deşi băuse de două ori mai mult decât 
Hattie. Avea o crăpătură în blugi, prin care i se vedea o 
bucată de coapsă. li amintea lui Hattie de bucata de 
grăsime pe care Sophie o muşcase mai devreme. O urmări 
o vreme cu privirea în timp ce se îndepărta: erau momente 
când o ura pur şi simplu pentru că era atât de frumoasă, 
atât de relaxată în preajma bărbaţilor şi atât de 
nepăsătoare şi de indiferentă. Erau momente când ar fi 
vrut pur şi simplu s-o plesnească. 


Lui Hattie i se părea că mersul pe jos pe insulă are un 
efect halucinant. În minte îi veneau tot felul de fraze şi de 
idei fără logică sau sens. 

Aprilie e cea mai crudă lună. 

În sudul Angliei, nu se gândise niciodată la genul ăsta de 
amănunte. Primăvara era anotimpul ploilor blânde şi al 
creşterii imperceptibile. Acum, în schimb, se gândea la 
mieii rămaşi singuri pe deal, cu vulturi survolând pe 
deasupra, şi la Mima zăcând în pământul reavăn de la 
Setter. Repetă fraza în ritmul paşilor, cu respiraţia 
întretăiată. 

Nu era obişnuită să bea în miezul zilei, poate de-asta se 
simţea aşa. Nu dormise mai deloc cu o noapte înainte, 
chinuită de un vechi gând paranoic cum că cineva îi dorea 
răul şi că glonţul care o omorâse pe Mima îi fusese de fapt 
destinat ei. Implicaţiile erau atât de şocante, că prefera 
mai degrabă să nu se gândească la ele ci să lase pur şi 
simplu gândurile să-i zboare mai departe. 

În schimb, se concentră încercând să retrăiască 
momentul în care descoperise monedele de argint, 
începând cu prima sclipire a metalului. Scena era atât de 
similară cu ceea ce visase în tot acest timp, încât îi era 
teamă să nu fie doar atât, un vis. Continua să meargă 
concentrată mai ales pe ritmul paşilor ei şi cu versurile lui 
T.S. Eliot în minte; îşi scoase mâinile din buzunare şi le 
privi. Sub unghii avea încă pământul sub care fuseseră 
îngropate monedele. În acel moment în care frecase 

frenetic argintul amorţit de vreme, ştia că avea toată 
justificarea pentru proiectul ei şi, totodată, un viitor 
asigurat în insulă. /real, îşi spuse, e real. 

Se hotări să meargă pe jos la Utra. O va ruga pe Evelyn 
să descuie sertarul şi să-i arate din nou monedele. Ştia un 
site al British Museum unde erau prezentate imagini cu 
monede şi voia să vadă dacă era ceva similar cu 
descoperirea ei. Evelyn avea calculator cu acces la 
Internet. Simţea nevoia ca, în starea în care era, să facă 
ceva constructiv, altfel ar fi luat-o razna complet, poate 
chiar ar fi reuşit să se convingă că până şi descoperirea ei 
fusese doar un vis; doar mai avusese momente în trecut în 
care amestecase realitatea cu fantezia. Ce bine i-ar fi prins 
acum prezenţa Mimei; ea reuşea mereu s-o aducă cu 
picioarele pe pământ. 

Pe drumul spre Utra, întâlni un cuplu de oameni în 
vârstă; bărbatul împingea o roabă cu o sapă şi o furcă 
aşezate pe ea în echilibru. Femeia căra o sacoşă de plastic 
ce părea atât de grea, că unul din umeri îi era mult mai 
lăsat decât celălalt. Hattie nu-i recunoştea. Cei doi se 
opriră. Bătrânul zâmbi şi-i adresă câteva cuvinte de salut. 
Avea doar un dinte şi Hattie nu înţelegea o vorbă din ce 
spunea. 

— Bună ziua, le răspunse zâmbind şi îi salută cu mâna. 
Bună ziua! 

Bătrâna nu scoase o vorbă. 

Ceva mai departe pe cărare, Hattie se întoarse să-i mai 
privească o dată, dar deja dispăruseră. Işi spuse că, 
probabil, cotiseră. Poate că erau lucrători la una dintre 
fermele din jur - bătrâna purta o fustă cenuşie şi cizme de 
cauciuc, iar bătrânul afişa un zâmbet numai cu gingiile. Nu 
era convinsă că erau reali, ce-i drept. Poate că nu erau 
decât fantome ale trecutului, ca soţia negustorului de la 
Setter şi soţul ei puternic şi influent, care existau numai în 
imaginaţia ei bogată. 

Evelyn, în schimb, era suficient de reală. Stătea la masa 
din bucătărie şi tăia carne cu un cuţit micuţ, cu lamă 
ascuţită, zimţată. Lângă tocător strânsese o grămăjoară de 

grăsime şi oase, imaginea provocându-i greață lui Hattie. 

— M-am gândit să fac o mâncare gătită la cuptor, îi 
spuse Evelyn. Mai aveam carne de oaie de anul trecut în 
congelator şi trebuia s-o folosesc cumva. Sandy şi-a luat 
câteva zile de concediu să mă ajute cu înmormântarea şi 
nu ştiu niciodată la ce oră are chef să mănânce. 

— Pot să te ajut şi eu? Nu mai lucrăm în după-amiaza 
asta, îi spuse Hattie, sperând ca o nouă preocupare să-i 
mai alunge gândurile aiurite. 

— Poţi să cureţi morcovii dacă vrei. Nu te rog să cureţi 
cepele, sunt mari şi bătrâne şi te vor face să plângi ca un 
copil. 

— Nu mă deranjează. 

Hattie credea că lacrimile, usturimea din ochi şi gustul 
sărat pe care-l simţeai când îţi alunecau pe obraz erau 
printre cele mai autentice senzaţii, imposibil de simulat. Se 
aşeză la masă lângă Evelyn şi începu să curețe morcovi, pe 
deplin conştientă de cât de neîndemânatică şi de înceată 
era. Mai ştia şi că femeia mai în vârstă stătea cu ochii pe 
ea. 

— Crezi că tu şi Sophie aţi putea rămâne la cină? o 
întrebă Evelyn, ridicându-şi privirea de la grămada tot mai 
generoasă de carne. Avem destulă mâncare şi nu cred că e 
înţelept să vă întoarceţi la Bod pe asemenea vreme. 

— Nu ştiu ce să zic... şi Hattie lăsă cuțitul deoparte. 

— Bineînţeles că trebuie să sărbătorim, ţi s-a împlinit un 
vis. Mi-ar fi plăcut tare mult să fiu de faţă când ai găsit 
prima monedă. Este exact ce aveam nevoie ca să putem 
depune o cerere de finanţare solidă. Mă bucur foarte mult 
pentru tine, este mult mai important decât bucata aceea 
de craniu. 

Evelyn aşeză carnea într-un castron şi folosi acelaşi cuţit 
ca să taie o ceapă în două. Pe inelele albe ale legumei 
rămăsese o dâră de sânge. Aşeză ambele jumătăţi pe 
tocător şi, cu o mişcare rapidă şi sigură, le felie în fâşii 
translucide. 

— Te superi dacă folosesc puţin calculatorul tău? o 
întrebă Hattie. Ştiu că există câteva site-uri ale unor 

muzee şi m-am gândit ca, până ajunge Val aici, să mă uit 
puţin la monedele lor, poate le identific şi pe ale noastre. 
Şi aş vrea să le mai văd o dată. 

Hattie voia să le simtă din nou, să le pipăie. Se întreba a 
ce miros. Îşi închipuia mirosul ascuţit şi metalic al 
sângelui. 

— Sigur că da. Lasă-mă doar să pun mâncarea la cuptor. 
Mă interesează şi pe mine genul ăsta de informaţie. 

Evelyn turnă ulei într-o cratiţă şi aşeză legumele. Hattie 
îi remarcă strălucirea din priviri. Din cauza cepei, 
probabil. 

— Mima ar fi fost atât de încântată, spuse Hattie. 

Femeia se opri din amestecat şi rămase cu lingura de 
lemn suspendată în aer. 

— Trebuie să facem planuri serioase, spuse ea. Imediat 
ce obţinem informaţii despre craniu şi despre monede, 
vom stabili o întâlnire. Poate ceva mai mare, un eveniment 
într-un muzeu din Lerwick. Sau, şi mai bine, aranjăm ceva 
aici, pe insulă, să vadă toată lumea din oraş ce bine merg 
lucrurile în Whalsay. 

Închise un moment ochii şi Hattie înţelese că avea în 
faţa ei o femeie cu visuri la fel de mari ca ale sale. Işi 
imagina o seară strălucitoare, cu persoane importante din 
Lerwick venite aici, în Whalsay, cu vin şi pateuri fine şi cu 
ea în mijlocul tuturor. 

— Putem să transformăm Setter într-un muzeu acum, o 
celebrare a istoriei din Whalsay. N-ar fi ceva absolut 
grozav? Şi am putea să-l numim chiar după Mima. 

— Nu cred că asta şi-ar fi dorit ea neapărat, spuse 
Hattie, amintindu-şi în aceiaşi timp lungile conversații pe 
care le purtase în bucătăria de la Setter, în faţa unei căni 
de ceai. Voia ca, după moartea ei, să locuiască acolo o 
familie tânără. Mereu ne tachina, pe Sophie şi pe mine, cu 
chestia asta: „Să vă găsiţi câte un tânăr de ispravă şi să vă 
aşezaţi aici. Puteţi să închiriaţi casa când n-oi mai fi eu, 
băieţii oricum n-o vor. Să vă creşteţi copiii în Lindby.” 

— Eh, asta-i! Mima se pricepea de minune să-i înveţe pe 
alţii cum să-şi trăiască viaţa. 

Împrăştie o mână de făină peste carnea din castron şi o 
tăvăli de câteva ori pe toate părţile ca să se acopere cum 
trebuie, după care o aşeză în cratiţă. Uleiul sfârâi imediat 
şi în bucătărie se împrăştie un miros de carne încinsă. 
Evelyn o mişcă de câteva ori cu o lingură de lemn, ca să nu 
se lipească. Ce bine se pricepe! îşi spuse Hattie. Eu n-aş fi 
niciodată în stare să transform un animal mort într-o masă. 
Din vas se ridica deja o aromă dulce, care îi dădu din nou 
senzaţia de vomă. 

— Nu ştiu ce planuri are Sophie pentru seara asta. 
Spunea că i-au promis băieţii că-i arată barca Artemis. 
Tocmai ce s-au întors de la Lerwick. 

— E o barcă frumoasă, spuse Evelyn şi - turnă o cană de 
apă peste friptură, continuând să amestece în timp ce 
sosul se încingea şi începea să fiarbă. Sun-o pe mobil şi 
întreab-o. N-o să-i dea nimeni să mănânce la bord. 

— O s-o sun, încuviinţă Hattie, deşi nu făcu niciun gest 
să-şi caute telefonul. 

— Mă întreb cum se descurcă Anna cu copilul, continuă 
Evelyn şi aşeză cratiţa în cuptor, după care se întoarse 
spre Hattie, cu mâinile încă acoperite de mănuşi. Nu prea 
avea parte de somn, ultima dată când am văzut-o. Poate ar 
fi bine să-i facem o vizită la bungalou. Spunea că are de 
gând să mai lucreze la website cu prima ocazie. Ar fi 
grozav să punem un anunţ legat de monede. Cei interesaţi 
de atelierele ei cu siguranţă vor fi curioşi să afle şi despre 
monede. Şi poate ţi-ar plăcea să vezi şi tu copilul. 

Era ultimul lucru pe care şi l-ar fi dorit; de fapt, ar fi vrut 
să se întoarcă la Bod şi să înceapă să schiţeze planurile 
pentru proiectul ei. 

— Ai putea să scrii ceva pe site-ul ei despre şantierul 
arheologic, continuă Evelyn, ca să convingem lumea să se 
înscrie, să audă de noi şi de Whalsay. 

— Nu putem să facem asta încă! replică Hattie brusc, 
chinuită numai la gândul unei astfel de publicităţii. 

O privi îngrozită: 

— Trebuie să păstrăm secretul cât mai mult posibil. 
Dacă se află despre asta, mâine ne trezim cu o mulţime de 

oameni disperaţi la sit, în căutare de comori. Chestia asta 
ar putea periclita definitiv proiectul. 

Deja îşi imagina nişte tăntălăi în hanorace cenuşii, 
străbătând terenul încolo şi încoace, cu detectoare de 
metale. Dar Evelyn părea că n-o aude. 

— N-ar fi rău să-i arătăm şi Annei monedele, mai ales că 
are o cameră foto digitală. Mi-ar plăcea la nebunie să am o 
poză cu ele. 

— Nu încă. Paul Berglund ajunge mâine aici, trebuie să 
aşteptăm părerea lui. 

— Poate ai dreptate. N-aş vrea să ai probleme din cauza 
asta cu şeful tău. Plus că puţin mister nu strică, înainte să 
facem publică descoperirea. 

Evelyn puse cutitul şi tocătorul în chiuvetă. 

— Haide, să ne mai uităm o dată la comoara ta. 

Biroul se afla în camera de zi, încuiat cu o cheie de 
alamă, pe care Evelyn o scoase acum din buzunarul 
blugilor. Hattie pusese monedele într-o cutie transparentă 
de plastic. Erau mici, învechite. Le pusese în cutie tocmai 
pentru a le feri de tentaţia multora de a le atinge, dar ea 
însăşi simţea cumplit această dorinţă. 

— Imaginează-ţi, au fost în grădina Mimei în tot acest 
timp! spuse Evelyn. Atâtea sute de ani. 

Hattie închise ochii o clipă şi încercă să reziste tentaţiei 
de a-şi băga nasul în cutie, să le adulmece. 

— Nu pot să mai fac mare lucru până vine Paul mâine, 
spuse Hattie şi aşeză monedele la loc, deasupra unui dosar 
cu documente de la Amenity Trust şi un carnet de cecuri. 

— Mai avem nevoie de o semnătură pe cecuri pentru 
proiect, spuse Evelyn. De regulă, semna Mima. Dacă tot 
extindem proiectul, poate ar fi cazul ca tu să fii al doilea 
semnatar. 

Hattie se întreba în sine cum reuşea Evelyn să trateze 
moartea Mimei cu atât de multă detaşare. Ea, cel puţin, 
simţea că leşină de durere de fiecare dată când îşi 
amintea. Cum o fi să ştii că mori curând? Să zaci în iarbă, 
în ploaie, fără urmă de ajutor, fără cineva care să te ţină 
de mână. Dar, poate că o nevastă de fermier, care ajuta la 

sacrificarea animalelor, avea cu totul altă percepţie asupra 
morţii. Făcea parte din îndeletnicirile ei. 

Mai târziu, după ce s-au uitat pe site-ul British Museum, 
au pornit pe jos spre bungaloul familiei Clouston. Evelyn 
insistase, iar Hattie nu ştia cum să-şi apere punctul de 
vedere fără să pară nepoliticoasă. Au găsit-o pe Anna în 
atelier, nu în faţa computerului. Aprinsese lumina şi 
rămaseră o vreme afară, privind pe fereastră la ce lucra 
tânăra femeie. Nu le observase prezenţa. Ronald nu se 
vedea pe nicăieri. 

Hattie se simţi cumplit de indiscretă în clipa aceea, 
holbându-se la femeie fără ca ea să ştie. Copilul se afla în 
coş, pe una dintre mesele de lucru din atelier. Alături, 
câteva rufe erau puse la înmuiat într-o vană veche de 
tablă. Anna scărmăna lână şi o pregătea pentru tors, 
întinzând firul pe maşina de cardat cu mişcări sigure şi 
lejere. Tot procesul îi părea foarte complicat lui Hattie - 
înţelegea teoria, dar era convinsă că n-ar fi reuşit nimic în 
practică. Firele de lână erau pieptănate între plăci mari de 
lemn, în care erau bătute mai multe cuie subţiri. Anna 
muta lâna de la o placă la alta, după care o scotea dintre 
fire şi o rula într-un ghem lejer. Acum era pregătită pentru 
roata de tors. Altă femeie competentă, îşi spuse Hattie. Fu 
nu sunt în stare nici să curăţ un morcov. 

În cele din urmă, Anna le zări prin fereastră. Se 
speriase, iniţial. Le privi o clipă tăios, după care le făcu 
semn să intre. Le întâmpină la uşa atelierului şi urmă un 
moment de tăcere bizară. Hattie se aştepta să le gonească. 

— Aţi auzit veştile despre Ronald? le întrebă cu voce 
joasă, deşi nu mai era altcineva prin preajmă decât copilul. 
Poliţia a decis că nu e cazul să-l ancheteze. Au acceptat că 
moartea Mimei a fost un accident. 

— E un om norocos, remarcă Evelyn. 

— Ştiu. O ştie şi el. A plecat la pescuit cu Davy în seara 
asta. I-am spus că are să-i facă bine să iasă puţin. 

Hattie suporta cu greu atmosfera din bungalou. O să 
leşin, îşi spuse. 

— Cel puţin, ne putem ocupa în sfârşit de înmormântare 

acum, continuă Evelyn şi intră în atelier, înaintea Annei. 
Procuratura a fost de acord să ne dea trupul Mimei. 

— O să vrea şi Ronald să vină, dar nu ştie ce părere va 
avea Joseph despre asta. 

— Joseph e un om tolerant, nu e genul care să poarte 
pică. 

— Mulţumim, spuse Anna şi îşi puse mâna pe umărul el, 
ca gest de consolare. Sper că lucrurile între noi nu se vor 
schimba de aici înainte. 

Urmă un moment de tăcere, după care Evelyn răspunse, 
în cele din urmă: 

— Sigur că nu, de ce s-ar schimba? 

Hattie avea impresia că, dintr-odată, Evelyn era foarte 
mulţumită de sine însăşi, dar nu înţelegea de ce. Nu se 
pricepuse niciodată să desluşească subtilităţile unei 
conversații. Câteodată se simţea pierdută, un străin într-o 
ţară străină, care nu înţelege decât pe jumătate limba 
vorbită de ceilalţi. N-ar trebui să fiu aici, îşi spuse. Se 
chinui să-şi stăpânească impulsul şi să n-o ia pe loc la 
goană. 

— Ai auzit de descoperirea de la Setter? continuă Evelyn 
şi se aşeză la masa la care stătuse Anna ceva mai devreme. 

S-a dus pe apa sâmbetei tot secretul meu, se gândi 
Hattie. Nu ştia ce să spună. Avea impresia că Evelyn o 
folosise drept pretext pentru a veni aici. Voia să găsească 
propriul ei pretext ca să plece mai repede de acolo, dar nu 
era în stare să inventeze nimic prin care să-şi păstreze şi 
demnitatea. 

— Nu ştiu, povestiţi-mi! 

Anna se sprijini pe masa de lucru, iar Hattie îi zări 
pântecele încă umflat, unde ţinuse copilul. Mormăi o 
explicaţie evazivă despre semnificaţia monedelor. Atunci 
copilul începu să plângă, un scâncet chinuit, de parcă ar fi 
suferit de ceva. Anna îl ridică din coş şi începu să-l legene. 
Deodată, i-l întinse lui Hattie, ca un fel de provocare. 

— Vrei să-l ţii tu puţin, să strâng eu pe aici? Are colici şi 
o să urle încontinuu dacă îl las jos în coş, îi spuse şi îi 
zâmbi larg. M-a înnebunit azi, toată ziua a plâns. 

Hattie se trezi cu copilul în braţe înainte să aibă ocazia 
să protesteze. [Îl ţinea cu atenţie, precaută, uşor îndepărtat 
de corpul ei. Părea atât de uşor şi de fragil. Se impacientă 
o clipă la gândul că ar putea să-l scape; în imaginaţia ei, îşi 
desfăcea în mod intenţionat braţele, iar copilul aluneca, 
cădea şi-şi spărgea capul de podea, ca unul dintre ouăle 
mari şi albe ale Mimei. Sângele curgea şuvoi. Imaginea era 
atât de vie şi de reală în mintea ei, încât se pomeni 
surprinsă că nu se panichează nimeni, că nu se aud ţipete 
şi urlete; cele două femei de pe insulă continuau să 
sporovăiască despre următoarea întâlnire a forumului, fără 
să-i acorde niciun fel de atenţie. 

Bebeluşul mirosea foarte dulceag. Când mama lui se 
apropie să-l recupereze, Hattie vru să protesteze şi să-l 
ţină în continuare. Poate că nu era chiar aşa groaznic să fii 
mamă. 

Evelyn părea să fi uitat de invitaţia pe care i-o făcuse la 
cină, iar Hattie se bucura foarte tare. N-ar fi suportat o 
altă cină în bucătăria de la Utra, chinuindu-se să înghită 
doar ca să fie Evelyn mulţumită. Ştia că Sophie avea să 
mai întârzie ore bune de aici înainte. Era, probabil, deja la 
bordul navei Artemis cu băieţii, bând şi flirtând de zor şi 
încercând în felul ăsta să se apropie cât mai mult de stilul 
nebunesc de viaţă pe care-l avea la Londra. Hattie se 
întreba ce-o să facă mai departe. 

Porni pe drum spre Bod. Era amurg deja, sau, cum 
spuneau cei din Shetland, „întunecime”, dar era încă 
suficientă lumină pentru a desluşi culorile pietrelor din zid 
şi a turbei de pe dealuri. Începu să se gândească din nou la 
Mima şi îşi aminti conversaţia din faţa casei de la Setter, 
furia Mimei şi cuvintele aspre strigate în telefon. 

Capitolul 19 


Perez se trezi devreme. O visase pe Fran şi se 
impacientase la un moment dat când deschisese ochii şi 
patul era gol. Nu mai ţinea minte detalii despre vis, dar îi 
lăsase în suflet o urmă de nelinişte, o presimţire de pericol, 
despre care ştia că e ridicolă. Încerca să se educe pe sine, 
să-şi schimbe convingerea că viaţa în afara insulelor era 
mai riscantă. Văzuse prea mulţi părinţi care, speriaţi ca şi 
el, refuzaseră să-şi lase copiii să plece şi să-şi vadă de viaţa 
lor. Încă o săptămână şi Fran şi Cassie aveau să fie acasă. 

Nu mai reuşea să adoarmă. Se gândea întruna la 
informaţiile din cazul morţii Mimei. Ştia că era absurd să 
lase acest incident să-i bântuie gândurile, probabil că 
Ronald o omorâse pe Mima într-un accident ciudat. 
Lugubru, dar totuşi un accident. Orice altă explicaţie era 
atât de melodramatică, încât devenea ridicolă. Laing avea 
dreptate, nici el nu credea că prezenţa lui Sandy în 
Whalsay avea să aducă informaţii noi. Se aştepta, 
dimpotrivă, la un rezultat destul de jalnic: să nu afle 
niciodată ce se întâmplase cu adevărat. Şi trebuia să 
accepte într-un fel sau altul chestia asta, deşi avea să-l 
roadă teribil. 

Il ascultase de atâtea ori pe Sandy vorbind despre Mima, 
încât simţea că o cunoaşte el însuşi foarte bine. De fapt, se 
întâlniseră o singură dată, la petrecerea aniversară a lui 
Sandy organizată în Whalsay. Îşi amintea o femeie micuță 
ca o pasăre, dar cu un râs extraordinar de puternic. 

Obişnuia să bea cât toţi bărbaţii la un loc dar, în afară 
de obrajii înroşiţi, nu arăta în niciun fel că ar fi depăşit 
măsura. Ba din contră, se lansa în cele mai complicate 
dansuri. Se întreba ce-o fi avut femeia asta de stârnise atât 
de multă violenţă. Oare limba ei ascuţită adusese pe cineva 
în culmile furiei? Sau poate ştia ceva ce n-ar fi trebuit să 
ştie? Ceva ce a văzut la un moment dat? Sau, foarte 
posibil, moartea ei era pur şi simplu un accident, iar Perez 
trebuia să accepte această explicaţie. Ce-o fi fost în firea 

lui de-l făcea să se îndoiască de lucruri evidente pentru toţi 
ceilalţi? Fran spunea că, pentru un poliţist, empatizează 
prea mult, că vede mereu binele din oameni, dar el ştia că 
nu era chiar aşa. Oricine e capabil de violență, îşi zise, 
Chiar dacă asta însemna să omori o femeie în vârstă. Şi el 
era la fel de capabil de asta. 

Se dădu jos din pat şi merse în bucătărie să-şi 
pregătească ceaiul. Era devreme şi căldura nu pornise, iar 
în casă se făcuse frig. Îşi imagina cum umezeala se 
strecoară prin ziduri, aproape că-i simţea mirosul. 
Deschise draperiile şi se aşeză în fotoliul de la geam ca să 
privească portul, ţinând în mână o cană de cafea. În cele 
din urmă, se hotări şi plecă spre terminal. 

Paul Berglund era printre ultimii pasageri care coborâră 
de pe feribotul de Aberdeen. Dacă arheologul ar fi 
debarcat mai devreme, Perez l-ar fi ratat cu siguranţă. 
Câţiva călători ignoraseră vocea puternică din difuzoare 
care anunţa sosirea feribotului la Lerwick alegând, în 
schimb, să mai rămână o vreme în cabine sau la micul 
dejun din cafenea înainte să păşească pe țărm. Berglund 
păşea agale pe pasarela navei chiar când inspectorul sosi 
în port. Perez habar n-avea ce-ar fi făcut dacă individul n- 
ar fi debarcat chiar atunci. Ar fi trebuit să rămână în 
terminalul întunecos până când ar fi coborât toţi 
întârziaţii. Dar cum ar fi justificat el chestia asta? 

Berglund arăta ca un soldat în permisie: avea părul 
scurt, tuns periuţă şi o expresie generală care spunea că 
se descurcă fără probleme într-o încăierare. Aşa i se părea 
lui Perez, cel puţin. Părea, totuşi, o primă impresie bizară 
şi Perez se hotări să nu-l eticheteze înainte să-l cunoască 
mai bine. Nu avea niciun motiv să-l considere un tip 
agresiv. Purta blugi şi o jachetă din Gore-Tex, iar în 
picioare nişte bocanci masivi. Ducea un rucsăcel pe umăr - 
într-unul dintre buzunare se observa o mistrie mică de 
arheolog, iar în altul un cuţit mare, vârât într-o teacă de 
piele. Perez îşi închipuia că erau uneltele tipice profesiei. 
Se întreba ce motiv plauzibil ar fi putut invoca pentru că se 
afla acolo. Părea, oricum, un gest forţat. 

— Domnule Berglund! şi imediat îşi dădu seama că 
greşise, Berglund era profesor. 

Acesta se opri şi se întoarse încet, curios, dar deloc 
ofensat. Iniţial nu-l recunoscu pe Perez şi păru contrariat. 
Puțin mai încolo, o familie care tocmai întâmpina un tânăr, 
probabil student, făcea o hărmălaie teribilă. Veniseră toţi - 
ambii părinţi şi alţi câţiva copii. Tânărul abia sosit părea 
oarecum stingher de toată atenţia primită, îmbrăţişările şi 
glasurile stridente. 

— Îmi pare rău dacă vă deranjez, aş fi vrut să vorbim 
câteva minute. Chiar nu durează mult şi mă scuteşte de un 
drum la Whalsay. 

Berglund îl recunoscuse, în sfârşit. 

— Ah, da, dumneavoastră sunteţi detectivul, spuse şi se 
încruntă. Ce s-a mai întâmplat? 

Părea o întrebare ciudată în context. „Ce-ai fi vrut să se 
întâmple?” l-ar fi întrebat Perez. 

— Doar trebuie să-mi termin raportul pentru 
Procuratură, o chestiune de rutină. Sunt sigur că înţelegeţi 
cum funcţionează astfel de lucruri. Doamna Laing acceptă 
varianta accidentului, dar, de vreme ce eraţi pe insulă 
când s-a întâmplat... 

Nici Perez n-ar fi crezut un astfel de argument, dar 
Berglund ridică din umeri şi îl urmă. 

Se opriră să ia micul dejun împreună într-o cafenea mică 
şi aburindă din port: rulouri de şuncă şi ceai în căni groase 
din ceramică. Nu mai era nimeni prin preajmă să-i audă. 
Berglund se dezbrăcă de haina groasă şi Perez îi remarcă 
puloverul tricotat cu un model pe care nu-l recunoştea. 

— Nu e din Shetland, aşa-i? 

Făcea conversaţie de rutină, fiindcă nu ştia cu ce să 
înceapă. 

Dacă arheologul fusese surprins de întrebare, n-o arăta 
în niciun fel. 

— Nu, e de la bunica, se pricepe foarte bine la tricotat. 

Modelul puloverului şi numele de familie îl făcură pe 
inspector să creadă că profesorul ar putea avea origini 
scandinave. Tipul părea cam iritat, nemulţumit de postura 

în care se află, poate o reacţie naturală la faptul că era 
interogat de poliţie. Vorbea întruna despre situl arheologic 
de la Lindby şi despre descoperirea recentă a fetelor, 
anume monedele de argint: 

— Hattie o să fie foarte încântată, proiectul a fost 
demarat datorită determinării ei. E o fată ciudată, oarecum 
obsesivă, chiar îmi fac griji pentru ea uneori. Sper că 
descoperirea asta o va ajuta să se mai relaxeze puţin. Nu 
mai trebuie să-şi justifice teza. 

Era cald în cafenea, iar condensul de pe geamuri bloca 
orice acces la priveliştea de afară. 

— O ştiţi de mult pe Hattie? 

Era o întrebare ivită de nicăieri. Nu avea nicio relevanţă 
pentru anchetă, dar îşi putea formula alte întrebări cât 
timp răspundea el. Profesorul se gândi o vreme: 

— Sunt coordonatorul ei de când a început proiectul. 

Oare ăsta era răspunsul adevărat? Dar Perez decise să 
nu insiste acum, viaţa personală a lui Berglund nu-l privea 
pe el. 

— Cum aţi cunoscut-o pe Jemima Wilson? Adică, 
bănuiesc că v-aţi cunoscut. 

— A fost o plăcere s-o cunosc, spuse Berglund. Mulţi 
proprietari pot fi o adevărată pacoste pentru noi, 
arheologii, pentru că nu vor să suporte mizeria inerentă 
unui şantier. Sau se aşteaptă la compensaţii semnificative 
pentru asta. In schimb, Mima ne-a primit cu braţele 
deschise. Cred că pur şi simplu se bucura de companie. 

— Dar avea familia destul de aproape, nu? 

— Majoritatea sunt bărbaţi. 

Berglund părea ceva mai relaxat acum. Mâncase 
jumătate din rulou şi aproape că-şi terminase ceaiul. 

— Avea un fiu şi doi nepoți, nu e chiar acelaşi lucru. Mi-a 
spus odată că mereu şi-a dorit să aibă şi o fiică. 

— Pare o chestiune destul de intimă s-o spui unui străin. 

— M-am dus odată în vizită cu o sticlă de whisky, să-i 
mulţumesc pentru sprijin. Am băut câteva pahare şi ne-am 
luat cu vorba. Ne-am înţeles surprinzător de bine, chiar 
aveam senzaţia că m-ar fi sedus pe loc, dacă aveam cu 

treizeci de ani mai mult. Cred că a fost tare libertină în 
tinereţe. 

— Are o noră, totuşi, continuă Perez. 

— Da, se pare că nici asta nu e suficient. Am senzaţia că 
Mima nu a plăcut-o niciodată pe Evelyn, dar poate că e 
chestiune tipică între soacră şi noră. Şi eu sunt singur la 
părinţi şi am senzaţia uneori că mama e uşor dezamăgită 
că am simţit nevoia să mă însor. Probabil consideră că ea e 
de ajuns pentru mine. 

Maică-mea mă bate la cap să mă însor, se gândi Perez, 
vrea nepoți care să ducă mai departe numele familiei. Ce- 
ar spune Fran de chestia asta? I se părea o presiune 
teribilă şi se gândea că are o legătură cu reținerea pe care 
o simţea când venea vorba să o ceară de nevastă. Dacă 
Fran va crede că totul se întâmplă doar ca să mai fie un 
Perez în Shetland? 

— V-a spus Mima vreodată ce-o deranja la Evelyn? 

— Evelyn îl sufocă pe Joseph, pur şi simplu nu-l lasă să 
fie el însuşi. Cred că asta era principala problemă, adăugă 
el şi sorbi ultima înghiţitură de ceai. Omul nu-şi doreşte 
decât să aibă grădina lui şi ceva timp cu prietenii, poate o 
seară de dans din când în când pe muzica unei formaţii. 
Evelyn, în schimb, are aspirații să-l transforme într-o 
celebritate locală, un om de vază al comunităţii. 

— Evelyn este ea însăşi o persoană importantă în 
comunitate, nu? Am rămas cu impresia că şi ea vă sprijină 
proiectul şi, dacă nu mă înşel, a adus fonduri frumoase de- 
a lungul timpului şi pentru diferite alte acţiuni în Whalsay. 

— Aşa e, personal nu am nicio problemă cu ea, ne-a 
ajutat foarte mult. 

— Ce mai spunea Mima despre ea? 

— Ce facem noi aici, inspectore? Bârfim? spuse, dar 
rânji şi continuă să-şi spună opinia. Mima o acuza pe nora 
ei că îi cheltuieşte toţi banii lui Joseph: „De ce naiba mai 
vrea o bucătărie şi mai mare? Asta ce are? Ne-a adus pe 
toţi în sapă de lemn.” Lucruri de genul ăsta. 

— Când aţi văzut-o ultima dată pe Mima? 

— În după-amiaza zilei în care a murit. Destul de târziu, 

de fapt, după ce fetele porniseră spre Bod. Vremea era 
destul de proastă, aşa că au plecat mai devreme ca de 
obicei. Plănuiam să plec cu primul feribot din dimineaţa 
următoare, aşa că am trecut pe la ea să-mi iau la revedere. 
Mi-a oferit un ceai şi o felie de prăjitură făcută de Evelyn, 
după care a scos sticla de whisky. Să ne încălzim puţin, 
obişnuia să spună, deşi era destul de cald la ea în 
bucătărie. 

— Cum vi s-a părut, în ce stare era? 

Berglund îl privi aprig: 

— Ce contează în ce stare era, dacă a fost ucisă într-un 
accident? 

— Trebuie să elimin toate variantele posibile, răspunse 
Perez, conştient fiind însă, din nou, cât de puţin plauzibil 
era argumentul său. 

— Nu avea gânduri de sinucidere, dacă la asta vă 
referiţi. Oricum, ideea e absolut ridicolă, nu am întâlnit pe 
nimeni cu mai multă poftă de viaţă ca Mima Wilson. Sunt 
convins că ar fi vrut să trăiască chiar şi doar ca să-i mai 
sâcâie pe unii. 

— Vă amintiţi despre ce aţi vorbit? 

Se încruntă. 

— Despre fete. V-am zis că le considera deja ca făcând 
parte din familie. Mai ales cu Hattie era foarte 
protectoare: „Prea se gândeşte numai la muncă şi atât. Are 
nevoie de un iubit în viaţa ei, care s-o facă să se gândească 
şi la alte lucruri. Ce părere ai, Paul? Adu-i nişte băieţi aici, 
pe şantier, să-i dea o mână de ajutor.” li spuneam că 
vremurile s-au schimbat, că femeile îşi doresc o carieră 
acum, nu doar o familie. De Sophie spunea că are o 
scânteie în priviri, îi amintea de sine însăşi la aceeaşi 
vârstă: mare amatoare de petreceri. 

— Altceva? 

— A vorbit şi de Evelyn. Deja se făcuse cald în bucătărie 
şi eram la al doilea pahar de whisky, aşa că abia îmi mai 
tineam ochii deschişi. A zis ceva de genul „Femeia asta a 
mers prea departe. Trebuie să pun lucrurile la punct, să 
mă asigur că Joseph n-are de suferit.” 

— Aveţi idee ce voia să spună? 

— Nu prea. Cum spuneam, îmi era greu să mai fiu atent. 
Am presupus că e ceva legat de situaţia de pe insulă, nu 
ştiu. N-o cunosc prea bine pe Evelyn, dar pare genul de 
femeie care face tot felul de alianţe, după care începe să se 
certe. Chestia asta se întâmplă peste tot, şi la Universitate, 
dar încerc să nu mă amestec în astfel de lucruri. 

Perez nu era încă în stare să şi-l imagineze pe Berglund 
lucrând într-o universitate, cu felul său grosolan de-a vorbi 
şi silueta masivă. Profesorii ar trebui să fie slabi, firavi şi 
să folosească în general cuvinte lungi şi complicate. 

— Descoperirea asta făcută de Hattie... 

— E senzaţională, îl întrerupse entuziasmat Berglund, 
este exact ce avea nevoie la început de carieră. Şi e 
fascinant, nimeni nu se gândea că în Whalsay ar fi putut 
exista o casă atât de mare. Se pare că Hattie are un 
instinct grozav pentru arheologia domestică, habar n-am 
cum dea intuit atât de bine. 

Inspectorul bănuia că moartea Mimei, cu doar câteva 
zile înainte ca fetele să descopere monedele, era tot o 
coincidenţă. Nu-i plăceau coincidenţele, dar nici nu vedea 
o legătură între cele două evenimente. Nu şi dacă lucrurile 
se petrecuseră în ordinea asta. Mai era şi craniul acela. 
Oare descoperirea unui schelet din trecut chiar putea 
stârni asemenea reacţii în prezent? Bineînţeles că nu, dar 
îşi dorea să ştie mai mult. 

— E posibil ca Hattie să fi descoperit monedele mai 
demult, într-o vizită anterioară? 

Încerca să păstreze un ton cât mai neutru. Ultimul lucru 
pe care şi-l dorea era să pună la îndoială integritatea fetei 
fără să aibă un motiv întemeiat. Dar, dacă Mima sau 
oricare alt localnic ar fi ştiut că pe acel teren există ceva 
atât de valoros, semnificaţia morţii ei ar fi fost cu totul 
alta. În opinia lui Perez, era o variantă mai plauzibilă. 

— De ce-ar fi păstrat secretul? Hattie şi Sophie lucrează 
mereu împreună, mai ales că există tot felul de prevederi 
şi regulamente de siguranţă care interzic munca 
individuală pe şantier. Mai mult de atât, nu e hoaţă, 

domnule inspector! Dimpotrivă, e foarte pasionată de ceea 
ce face. Sub nicio formă nu ar fi luat obiecte din casa 
negustorului fără să înregistreze cu meticulozitate chestia 
asta. 

— Desigur. A fost o idee nebunească, îi răspunse el. 

Dar Perez se întreba deja dacă nu mai erau şi alţii care 
se învâriiseră pe ligă sit şi dacă nu mai fuseseră 
descoperite şi alte obiecte valoroase. Îşi imagină noaptea 
aceea ceţoasă în care ploua mărunt. Poate că Mima auzise 
ceva din casă sau ieşise în curte la o oră neobişnuit de 
târzie să închidă găinile. Dacă intrusul era din Lindby, l-ar 
fi recunoscut fără îndoială, chiar şi în lumina slabă care se 
scurgea din spatele casei. Doar crescuse acolo, ştia pe 
toată lumea. Desigur, localnicii fuseseră încurajați să se 
implice în proiect, ceea ce însă nu însemna că putea veni 
oricine acolo, mai ales după plecarea fetelor. Oare se 
confruntase cu cineva, îl forţase să reacționeze violent? 

Işi dădu seama că Berglund îl priveşte lung. Arheologul 
nu era genul care să stea prea mult pe gânduri. 

— Am terminat aici, pot să mă întorc la Whalsay? Abia 
aştept să văd şi eu monedele. 

— Sigur, îi răspunse inspectorul, cu gândurile încă 
departe. 

Oare Hattie ar fi remarcat dacă cineva ar fi fost pe sit în 
lipsa ei? Şi ce ar fi putut descoperi un eventual intrus? Işi 
amintea conversaţia dintre Sandy şi Hattie de la Pier 
House Hotel, în care se punea în discuţie valoarea 
monedelor. Poate că alţi oameni le-ar fi considerat numai 
bune de furat şi valorificat ulterior. Ar trebui să verifice 
dacă există o piaţă neagră pentru astfel de obiecte. 

Mai târziu, de la birou, încercă să o contacteze pe Val 
Turner, arheologul din Shetland, în ideea că ea ar putea 
să-i clarifice dacă monedele aveau într-adevăr vreo valoare 
pe piaţă sau nu. Mai mult, ca specialist, Val îi putea 
descrie mai bine contextul în care se derula proiectul de 
pe şantier şi, pentru că nu avea nicio legătură cu moartea 
Mimei, o putea aborda ceva mai direct şi mai deschis decât 
o făcuse cu Paul Berglund. Numai că Val nu era la birou, 

aşa că se mulţumi să-i lase un mesaj telefonic. 

Abia lăsase jos telefonul că acesta sună brusc. Se 
aştepta să fie Val şi rămase complet surprins să 
recunoască vocea subţire, ca de copil, a lui Hattie James. 

— Aş vrea să vorbim, dacă se poate. 

— Sigur. 

— Nu, nu la telefon. 

— Ai planuri să ajungi în Lerwick în următoarele două 
zile? 

— Nu, n-am cum, îi spuse, frustrată că el nu înţelegea. 
Nu am cum pentru că azi a sosit şeful meu. 

— Vrei să vin eu acolo? 

În sfârşit, înţelesese ce voia de la el. Doar că perspectiva 
revenirii în Whalsay îl umplea de teamă. li plăcea insula, 
ceea ce ştia despre ea, cel puţin. De ce ezita să meargă, 
oare? De ce resimțea această claustrofobie sufocantă, de 
parcă-l aştepta o perioadă de prizonierat? Poate că de vină 
era ceața şi lipsa unui orizont recognoscibil. Sau legăturile 
întortocheate de rudenie, care îl împresurau parcă şi pe el, 
afectându-i obiectivitatea. Se gândi iniţial să-i sugereze să 
stea de vorbă cu Sandy, însă renunţă rapid la idee. Hattie 
trebuia abordată cu delicateţe, iar Sandy, deşi mult mai 
perspicace în ultimul timp, ar fi speriat-o cu siguranţă. 

— Ar fi cel mai bine, vă rog. 

Sentimentul de uşurare din vocea ei era mai mult decât 
evident. 

— E urgent? Poate aştepta până diseară? Ne putem 
întâlni la Pier House Hotel la şase. 

Ea tăcu. 

— Nu, îi spuse. Veniţi la Bod. Fac tot posibilul să plec 
într-acolo. 

Capitolul 20 


Sandy se afla în nordul insulei şi urmărea apropierea 
bărcii de pescari. Nici nu se compara cu Cassandra, 
traulerul uriaş aflat în proprietatea familiei Clouston. Când 
Cassandra ieşea în larg, obişnuia de fiecare dată să 
lipsească săptămâni bune, ajungând departe, în nordul 
Atlanticului.  Descărca prima captură de peşte în 
Danemarca, după care pleca din nou în larg. Pe insulă 
circula o mulţime de zvonuri despre preţul astronomic 
plătit de Andrew pe trauler chiar înainte de atacul 
cerebral. O avere, se spunea. Oricum, dintotdeauna 
avuseseră o grămadă de bani. Barca asta mai mică, în 
schimb, îi aparţinea lui Davy Henderson. leşise la o 
plimbare scurtă şi acum deja se întorcea în dană. Davy 
fusese suficient de amabil să-l ia şi pe Ronald cu el. Ii făcea 
bine să plece din Whalsay, chiar şi numai pentru o 
perioadă scurtă de timp. 

Vântul îi suflă câteva şuviţe peste ochi. Mersese cu 
maşina până sus la Skaw, fiindcă simţea nevoia să plece o 
vreme de la Utra. Un drum destul de scurt în inima insulei 
ducea la cel mai nordic teren de golf britanic, verde şi tuns 
la linie, în ciuda climei la care era expus. Venea uneori aici 
să joace golf cu tatăl lui, care era destul de priceput, deşi 
niciunul dintre ei nu lua jocul prea în serios. Acum şi-ar fi 
dorit ca Davy să-l fi invitat şi pe el în călătoria cu barca. 
Nu era cine ştie ce marinar, dar ar fi meritat să suporte 
câteva ore de chin ca să mai lase în urmă familia şi 
discuţiile despre înmormântare. 

Îşi dorea, desigur, ca Mima să aibă parte de un rămas- 
bun frumos, dar ei nu i-ar fi plăcut toată agitația asta fără 
sens, ci doar să ştie că toţi prietenii ei veniseră la biserică. 
Acolo, în locul în care se măritase. Biserica era construită 
pe o limbă de pământ ceva mai la vest de Whalsay, 
cunoscută drept Centrul. Era înconjurată din trei părţi de 
mare, iar Mima spunea mereu că acolo se simţea cel mai 
aproape de soţul ei, marinarul; locul acela îţi aducea 

aminte, cumva, de o barcă. Şi-ar fi dorit cântece de 
petrecere în locul imnurilor şi ceva distracţie după aceea. 
Nimic altceva n-ar mai fi contat pentru ea. Maică-sa, în 
schimb, se agita de zor să pregătească încăperile pentru 
Michael şi familia lui, planificând mâncare suficientă cât 
pentru un asediu de treizeci de zile şi dându-se de ceasul 
morţii de grijă pe cine să mai invite. 

Avusese parte de aceeaşi scenă şi la micul dejun. Evelyn 
era la masa din bucătărie, cu a doua cană de cafea în faţă 
şi înconjurată din toate părţile de liste: de mâncare, de 
băuturi, de oameni care trebuie anunţaţi. Joseph avea 
talentul să dispară subtil în astfel de situaţii şi plecase deja 
pe domeniu, să verifice iezii. 

— Crezi că Paul Berglund ar vrea să vină? întrebase 
maică-sa din senin, cu un ton strident, abia controlat să nu 
devină isteric. 

— Nu ştiu, răspunsese el, îndoindu-se în sinea lui: de ce 
ar vrea cineva cu o viaţă normală să meargă la 
înmormântarea unei bătrâne pe care, oricum, abia o 
cunoscuse? 

— Păi, e profesor, continuase Evelyn. 

— Şi ce legătură are asta cu preţul peştelui din piaţă? 

— Mă gândesc că Michael s-ar putea întreţine cu el. 

— Michael o să se întreţină foarte bine cu Ronald şi cu 
ceilalţi băieţi, o asigurase el. 

Dar oare aşa era? Ultima dată când venise în vizită 
acasă, Michael păruse mai degrabă un străin. 

Sandy se aşeză pe iarbă şi privi cum vasul se apropie, 
înaintând împotriva unui curent aspru dinspre sud-est. Era 
una dintre zilele acelea capricioase, în care vântul bătea în 
rafale: ba era senin, ba se înnora şi începeau să cadă stropi 
de ploaie. Măcar nu mai era ceaţă. 

l-ar fi plăcut ca mama lui să fie ceva mai relaxată. Când 
se mai destindea puţin, era o femeie tare plăcută. Işi 
închipuise că avea să-i fie mai bine, odată ce Joseph 
alesese să lucreze acasă şi băieţii plecaseră pe drumul lor. 
Ar fi vrut s-o ajute, dar nu ştia cum. O dată, mai demult, 
după ce confiscase canabis de la câţiva studenţi germani 

care campaseră în Fetlar, îi trecuse prin cap ideea că asta 
ar fi soluţia ca ea să se mai liniştească puţin. Cu ceva ani 
în urmă, Sandy mersese la Edinburgh să-şi viziteze fratele 
şi cineva făcuse prăjituri cu haşiş. Se distrase teribil la 
ideea să-i strecoare mamei sale nişte canabis în checuri şi 
se întrebase ce părere ar fi avut Michael. Pe vremuri ar fi 
râs împreună, acum însă nu mai era foarte sigur. Noaptea 
aceea în care petrecuseră cu prietenii în căminul 
studenţesc, cu lumânări şi muzică bună pe fundal, fusese 
probabil ultima în care vorbiseră cu adevărat. 

Poate că ar fi trebuit să-i sugereze mamei lui să meargă 
la doctor. Nu prea înţelegea el ce presupune sănătatea 
femeilor, dar îşi închipuia că neliniştea şi schimbările dese 
de dispoziţie aveau legătură cu vârsta. Puteau să-i dea 
nişte pastile, ceva, nu? Similar canabisului, dar o variantă 
legală. Ştia că n-ar fi putut să vorbească cu ea despre 
lucrurile astea, în parte pentru că era un subiect prea 
delicat pentru el, dar şi pentru că se temea de răspunsul 
ei. Era jalnic, ce-i drept, dar reuşea încă să-l sperie când se 
enerva. 

Obţinuse şi un rezultat bun, totuşi, după discuţia de 
dimineaţă: el avea să se mute la Setter înainte de sosirea 
lui Michael şi a familiei sale. Mama lui acceptase imediat 
propunerea. Sandy ştia că se temea că el se va face de râs 
în faţa cumnatei sofisticate, deşi pretextul oficial fusese că 
aveau nevoie de camera lui pentru copil. I se năzărise, la 
un moment dat, că poate ar prefera să plece şi Joseph, în 
cazul în care Amelia s-ar fi ofuscat că socrul bea cam mult, 
că nu are maniere la masă şi nici prea multe subiecte de 
conversaţie. Îi plăcea ideea. S-ar fi înţeles de minune doar 
ei doi, la Setter. 

Barca se apropia tot mai mult, răsucind valurile sub 
carenă. Sandy se gândi să meargă în port la Symbister şi 
să-i aştepte pe băieţi la Pier House Hotel. Fuseseră plecaţi 
toată noaptea, dar nu erau genul care să refuze un pahar 
sau două înainte de culcare. Ştia că ar fi trebuit să caute 
discret informaţii despre moartea Mimei în acest răstimp 
şi nu voia să-l dezamăgească pe inspector, dar oricine are 

nevoie de odihnă, până la urmă. Şi poate afla ceva util 
pentru caz cât stătea cu băieţii la bar. Doar aşa lucra şi 
Perez: asculta oamenii vorbind, mai punea câte o 
întrebare, două, ca şi cum ar fi aruncat o piatră în apă şi 
aştepta să vadă câte cercuri se ivesc. 


Sandy era la Pier House Hotel cu un grup mare de 
băieţi. Se afla şi Davy acolo, împreună cu băieţii de pe 
traulere. Era deja amiază şi Sandy băuse câteva pahare de 
unul singur, în aşteptarea prietenilor săi, dar deja aceştia 
îl prinseseră din urmă şi de-acum scoteau cu toţii aburi pe 
nări. Făceau glume şi râdeau în hohote pe seama faptului 
că Sophie venise cu o zi înainte să vadă barca. Unul dintre 
marinarii bătrâni le spusese că o englezoaică la bord aduce 
numai belele. Erau multe superstiții în lumea pescarilor - 
cuvinte care nu se rosteau niciodată, ritualuri care 
trebuiau îndeplinite - dar Sandy nu auzise niciodată de 
asta cu englezoaicele. Ronald nu era cu ei. Sandy îl 
întrebase pe Davy de vărul său, iar tipul îşi ridicase doar 
degetul mare, pentru a-i sugera că Ronald era în siguranţă 
sub ochii Annei: 

— În ultimul timp stă numai cu nevastă-sa aia. Se 
gudură pe lângă copilul ăla ca o fetişcană. Oricum, a 
renunţat şi la băutură. 

Oamenii adunaţi în jurul barului se priviră o clipă şi 
izbucniră în hohote. Sandy se simţea oarecum în plus, ca şi 
cum ei împărtăşeau o glumă pe care el n-o pricepea. Se 
mutase la Lerwick, nu mai era de-al locului. 

— Ei, în fine, continuă Davy, conştient că nu mai e 
coerent. Dacă împuşcam o femeie, m-aş fi lăsat şi eu de 
băut. 

Tăcură toţi o vreme, după care unul dintre ei strigă la 
Cedric să mai aducă de băut şi-şi văzură de vorbă. Curând, 
Sandy decise să plece, nu era normal să piardă vremea 
prin cârciumi, când Perez îl ştia la lucru. N-ar fi trebuit s-o 
lase pe  maică-sa să-l influenţeze atât de mult, 
boscorodindu-l până când a reuşit să ajungă la fel de 
încordat ca şi ea. Ar trebui să ia exemplul tatălui său şi să 

lase valul ei de panică să treacă peste el. 

Lumina zilei păru un şoc după întunericul din bar şi abia 
acum realiză că era încă ziuă. În faţa lui, pe stradă, câţiva 
copii se fugăreau, ţopăind şi chiuind, până când o tinerică 
simpatică se ivi dintr-o casă de lângă liceu şi-i strigă sa 
vină la ceai. Decise să lase maşina în parcare şi să plece 
acasă pe jos. Pe drum, voia să se oprească şi la bungaloul 
familiei Clouston, să îl vadă pe Ronald. 

Iniţial, părea că nu e nimeni acasă. Deschise uşa de la 
intrare, nu se auzea nimic. Apoi se gândi că poate doarme 
copilul şi Anna profită de moment ca să se odihnească şi 
ea. Nu voia să strige în gura mare să-i deranjeze, aşa că 
închise uşa la loc şi porni mai departe pe alee. 

— Sandy! 

Era Anna, la fereastra atelierului. 

— Abia acum te-am văzut, vopseam lână. Intră! 

Ronald îi povestise despre ambițiile Annei de a organiza 
cursuri de tricotat şi de tors lână, ceea ce lui i se părea 
puţin bizar: o englezoaică să-i înveţe pe alţii despre 
tradiţiile localnicilor din insule. Credea că mama lui putea 
fi deranjată de chestia asta, dar nu prea o auzise 
plângându-se. 

Intră în încăperea spațioasă a atelierului, pregătită deja 
pentru cursanţi. Anna tocmai ridica o grămadă de lână 
dintr-o oală, cu ajutorul a două bețe de lemn. Lâna 
căpătase o nuanţă verde ca de mlaştină, pe care Sandy n-o 
vedea să devină preferata cuiva prea curând. 

— Cum ţi se pare? îl întrebă. E o reţetă nouă, vopsea din 
licheni. Arată bine, nu crezi? 

— Sigur... 

Era mirat s-o vadă lucrând la aşa puţin timp de la 
naşterea copilului. Amelia stătuse în pat săptămâni bune 
după naşterea fetiţei. Evelyn plecase o vreme la 
Edinburgh, să-i ajute la curăţenie, mâncare şi cumpărături. 

— Ronald e acasă? Ştiu că a fost plecat cu Davy mai 
devreme, dar s-a întors, nu-i aşa? 

— A venit, dar a şi plecat între timp la deal, să vorbească 
cu maică-sa. 

Sandy îi remarcă iritarea din voce. În mintea lui o 
asemăna cu o oală plină de supă, gata să dea în clocot. Cu 
siguranţă, nu era simplu să trăieşti cu o soacră ca Jackie la 
doar câţiva metri de casă şi cu un nou-născut care plângea 
întruna şi nu dormea încă noaptea. 

— A sunat mai devreme să ne spună că Andrew nu se 
simte bine. A trecut ceva vreme de când a plecat, probabil 
nu mai întârzie mult. 

Tăcu o clipă şi reveni: 

— Vrei să-l aştepţi? Iţi fac un ceai? 

Sandy se întreba dacă mama lui ar fi fost ceva mai 
plăcută şi mai maleabilă dacă ar fi avut propria ei afacere, 
o pasiune cu care să-şi ocupe vremea, în loc să fie nevoită 
să-şi trăiască viaţa numai prin intermediul fiilor ei. 

— Sigur, de ce nu. 

O urmă în bucătărie, în vreme ce ea luă coşul cu copilul 
adormit. li spuse ceva despre nişte mesaje primite pe e- 
mail de la femei care doreau să se înscrie la curs. Părea 
încurajată de entuziasmul lor. Sandy se gândi că n-o mai 
văzuse niciodată atât de veselă, de bine dispusă. 

— E o doamnă din Idaho care mi-a scris că tricotează 
modele Shetland de douăzeci de ani şi nu s-a gândit 
niciodată până acum să viziteze insulele. 

Anna turnă ceaiul şi se întoarse spre el. 

— Tu şi Ronald sunteţi foarte norocoşi că aţi copilărit 
aici, să ştii. 

Sandy înclina să-i dea dreptate, doar că acum, mare 
fiind, nu ştia ce scuză să mai inventeze ca să plece şi să se 
întoarcă în Lerwick. 

Anna rămăsese în picioare, cu cănile în mână. 

— Mergem afară? E încă plăcut la soare, dacă nu bate 
vântul. 

Se aşezară pe o bancă vopsită în alb, cu spatele spre 
casă. Sandy avea un sentiment bizar, nu mai fusese 
niciodată singur cu Anna şi nu prea ştia ce să-i spună. 
După cât vorbise în bucătărie, părea că acum preferă mai 
degrabă să tacă. Nu se auzeau decât zgomotele obişnuite 
de fundal, pe care nu le remarci în mod normal: oile, 

pescăruşii, adierile vântului şi un fir de sârmă care se 
lovea de gard. 

— Cum e Ronald? 

Probabil că întrebarea o luase prin surprindere, fiindcă 
tresări şi ezită înainte să răspundă. 

— E bucuros că nu i se aduc acuzaţii, evident, dar asta 
nu înseamnă că a dat totul deoparte şi a uitat, e încă foarte 
afectat. 

— E firesc. 

— Poate i-a fost învăţătură de minte şi o să se gândească 
mai bine înainte să plece cu băieţii la băutură şi s-o ia 
razna. O să înţeleagă cât ai de pierdut când te porţi în felul 
ăsta. 

Sandy avu o clipă un gând trăsnit cum că moartea Mimei 
picase la ţanc pentru Anna, pentru că-i aducea bărbatul la 
pripon, aşa cum îşi dorea. De acum înainte, va avea mereu 
acest moment de nebunie pe care să i-l arunce în faţă, cu 
reproş: Adu-ţi aminte ce s-a întâmplat ultima dată când nu 
m-ai ascultat! Ce naiba aveau toate femeile de pe insulă de 
simțeau nevoia asta acută să-şi controleze bărbaţii? 

Lăsă cana jos, pe cărare. 

— Poate că nu Ronald a ucis-o pe Mima. 

— Cum adică? 

Îşi dădu seama că şi-a dat iar drumul la gură, ca prostul. 
Ce putea să mai spună? Dar ştia că poate fi o ipoteză 
viabilă, imediat ce o rostise. Ronald nu era bezmetic. N-ar 
fi tras spre Mima, indiferent de cât era de întuneric şi de 
ceaţă. 

— Nimic, continuă, nimic oficial, cel puţin. Doar că nu 
cred că s-a întâmplat cum crede toată lumea. E posibil ca 
altcineva să fie responsabil pentru asta. 

Anna îl privea uluită. Sandy mormăi o scuză şi-şi luă 
tălpăşiţa, înainte ca gura lui mare şi proastă să-i aducă 
necazuri. 

Capitolul 21 


Perez nu-i spusese lui Sandy despre telefonul primit de 
la Hattie şi nici că vine la Whalsay să se întâlnească cu ea. 
Spera să o liniştească şi să plece înapoi, înainte să se afle 
că era pe insulă. Bănuia că voia să-i spună ceva legat de 
şantier. Simţise în vocea ei la telefon că ar avea ceva de 
mărturisit, ceva din conştiinţa ei care o neliniştea şi nu-i 
dădea pace. Probabil nişte nereguli de care n-ar fi vrut să 
afle Paul Berglund sau Universitatea. Poate că existau 
artefacte găsite anterior la Setter, pe care nu le anunţase 
superiorului ei din cine ştie ce motive, numai de ea ştiute. 
Ar fi trebuit să poată s-o liniştească repede dacă aceste 
chestiuni nu aveau de-a face cu moartea bătrânei. 

Deşi nu era neapărat dornic să călătorească din nou, 
vremea frumoasă din Laxo îl binedispuse. Ceaţa se 
ridicase, iar briza forma valuri albe, care se loveau agale 
de stânci. Simţise legănatul mării chiar şi pe feribot. Billy 
Watt era din nou de serviciu şi rămăseseră de vorbă pe 
puntea maşinilor. Billy se însurase târziu şi avea un 
băieţel: 

— Să ştii că e grozav să ai copii, e cel mai plăcut 
sentiment din lume. Trebuie să încerci şi tu. 

Ar trebui, îşi spusese. Îşi imagina cum ar fi să-şi ţină 
copilul în braţe. Ne-apucă şi pe noi să vrem copii? Asta 
simt femeile? Îşi zise că anotimpul era de vină: primăvara 
şi mieii care zburdau aiurea pe dealuri. Trebuia să se 
concentreze la caz. 

— Mă întâlnesc cu una dintre fetele de la Universitate, 
care lucrează pe situl arheologic şi stau la campus. Ai idee 
cum ajung acolo? 

Billy ştia, aşa că Jimmy se suise în maşină cu o imagine 
foarte clară în minte încotro trebuia să meargă. Parcă pe 
marginea drumului şi trecu pe lângă câteva case părăsite, 
până când ajunse în final la destinaţie. Se uită la ceas, şase 
fără cinci minute. Era mulţumit - nu-i plăcea să întârzie. 
Mulţi dintre localnicii din insule aveau o atitudine relaxată 

faţă de orele stabilite şi chestia asta îl irita mereu. 

Se aştepta ca Hattie să fie acolo. Simţise oarece 
disperare în vocea ei şi, deşi îi spusese că nu e nimic 
urgent, îşi dăduse seama că lucrurile nu erau în regulă şi 
că trebuia să vorbească cu ea. Ciocăni, dar nu primi niciun 
răspuns. Zece minute mai târziu deveni agitat. Privi 
înăuntru şi văzu un decor destul de primitiv: podeaua 
simplă, neacoperită, un aragaz de camping şi câteva 
farfurii, tacâmuri şi căni rânduite pe un raft de lemn. Tot 
acolo era depozitat şi echipamentul pentru săpăturile de la 
sit; un teodolit, un aparat foto cu trepied şi stâlpi de 
delimitare. Pe masă erau împrăştiate câteva coli de hârtie 
rozalie, ce părea să fie folosită pentru a înregistra noile 
descoperiri. Nici urmă de Hattie şi nicio explicaţie pentru 
absenţa ei. 

Intră, căutând un eventual mesaj pentru el; odată intrat, 
însă, curiozitatea îl împinse să se uite mai atent în jur. 
Dincolo de bucătărie descoperi un dormitor cu patru 
paturi, câte două pe fiecare perete, cele două de jos fiind 
îmbrăcate în aşternuturi. Unul era aranjat la dungă, cu 
sacul de dormit îndreptat şi pregătit să fie utilizat, cu un 
rând de haine împăturite frumos pe un scaun de plastic 
aşezat la capătul său. Celălalt, care bănuia că-i aparţinea 
Sophiei, era într-o dezordine cumplită. 

— Ce mama naibii faceţi aici? 

Se răsuci, luat prin surprindere şi jenat de postura în 
care se afla. În casă era semiîntuneric şi nu distingea decât 
o siluetă în dreptul uşii. 

— O căutam pe Hattie. 

— În dormitor? continuă Sophie pe un ton acuzator, încă 
nemişcată, pentru a-i bloca ieşirea. 

— Scuze, nu am ştiut. Am stabilit să ne întâlnim aici şi 
căutam un bilet sau ceva de genul ăsta. 

Rămase tăcută, deşi din atitudinea ei sfidătoare se 
deducea uşor cam ce gândea: Sigur, exact asta făceai! Se 
apropie de ea şi o văzu ceva mai clar. 

— Uite ce e, îmi pare rău că am dat buzna. Cred că eo 
neînțelegere la mijloc. Spune-mi doar unde o pot găsi şi 

dispar într-o clipă. 

Sophie nu se mişcă. Era aproape cât el de înaltă şi purta 
o vestă şi o geacă de blugi, prin a cărei deschidere i se 
zărea stomacul plat şi ferm. Avea statura specifică 
vedetelor din film sau fotomodelelor. Se întrebă cum se 
înţelegea cu Hattie în afara proiectului arheologic, ce ar fi 
avut de vorbit oare una cu cealaltă? 

— De ce o căutaţi? 

Fata avea un ton amuzat, dar era sigur că se aşteaptă la 
un răspuns. 

— Cred că asta ne priveşte pe noi doi. 

— N-am văzut-o de la prânz. 

Măcar acum se mişcase într-o parte ca să-i facă loc şi 
ieşiseră amândoi în lumina soarelui. 

— Unde eraţi? o întrebă, temându-se că-i va contesta 
dreptul să pună astfel de întrebări. 

Dar fata îi răspunse după câteva clipe de gândire. 

— Eram la Utra, ne-a invitat Evelyn la masă. Era şi Paul 
acolo - prima ocazie cu care vedea monedele. După aceea 
a vrut să vorbească cu Hattie despre doctoratul ei, 
bănuiesc că stabileau paşii următori, ce să facă mai 
departe în proiect. 

— Tu nu ai participat la discuţie? 

— Nu, eu sunt doar angajată. 

Nu-şi dădea seama ce simţea mai exact fata, dacă o 
deranja acest statut sau nu. 

— Unde au avut discuţia asta? 

— Nu ştiu, eu i-am lăsat la Utra şi am plecat. 

— Ce program ai avut în după-amiaza asta? 

— M-am întors la şantier şi am mai lucrat vreo oră. Mă 
gândeam că o să vină şi Hattie la un moment dat. 

— Şi nu a venit? 

— Nu. Probabil că a plecat cu Paul la Pier House Hotel, 
pentru un pahar în cinstea descoperirii. N-au decât, să bea 
singuri! Dar mi-am luat şi eu liber şi m-am întâlnit cu nişte 
tipi de pe bărcile de pescuit. 

Părea nervoasă, irascibilă. Perez ar fi vrut să întrebe la 
cine fusese acasă, dar îşi zise că asta chiar nu era treaba 

lui. 

— Hattie nu pare genul care să se dea în vânt pentru o 
după-amiază la bar, continuă el cu o voce cât mai domoală, 
sperând ca vorbele sale să nu pară un interogatoriu. 

Cu o zi înainte, când se întâlniseră în Pier House, Hattie 
păruse agitată, nervoasă, chiar şi după două pahare de 
bere. 

— Nu, evident, nu e locul ei preferat. Conceptul de 
plăcere nu-i prieşte. Ar fi trebuit să mă invite pe mine, îi 
spuse şi zâmbi larg, deşi Perez vedea bine că fetei îi era 
greu să menţină aparenţa de lejeritate. Da' Berglund e 
coordonatorul ei, până la urmă, nu? Şeful ei. N-avea tupeul 
să-i spună că barul nu e chiar locul ei preferat. 

— Aşa e, spuse Perez, şi mie mi se pare că e genul de om 
care de regulă primeşte ceea ce vrea. 

Sperase ca fata să fie încurajată să-şi spună propria 
părere despre Berglund, dar nu se întâmplă asta. În 
schimb, ea ridică din umeri şi îi spuse că avusese o zi grea. 
Nu-şi dorea decât să stea la soare cu o cană de ceai. Sau 
poate o bere. 

— Nu ştii unde aş putea s-o găsesc pe Hattie acum? 

— Nu ştiu, îmi pare rău. Şi n-are sens să-ţi dau numărul 
de mobil, n-are nicăieri semnal pe insula asta. 

— Dacă se întoarce, spune-i, te rog, că o caut. 

— Sigur, sigur. 

Perez, în schimb, nu era deloc sigur; o bănuia că e 
neserioasă şi superficială şi n-avea deloc încredere în ea. 

Il găsi pe Berglund de unul singur la barul din Pier 
House Hotel. Lângă el era o tavă cu cafea, iar el scria de 
zor pe nişte coli A4. Perez îi remarcă scrisul larg, 
întortocheat şi aproape neinteligibil. Nu mai era nimeni în 
local în afară de Berglund şi de Cedric Irvine, aşezat în 
spatele barului cu un exemplar din Shetland Times în 
mână. 

— Cu ce vă servesc? îl întrebă. 

Proprietarul îl recunoscuse din ziua anterioară şi îi 
zâmbi prietenos. Perez îşi zise că omul cunoştea foarte 
bine insula, ca oricare dintre localnici. Se întrebă dacă lui 

Sandy îi trecuse prin cap să stea de vorbă cu el despre 
Mima. 

— Cafea, vă rog. Tare şi neagră. 

Cedric încuviinţă din cap şi dispăru. Berglund îi făcu 
semn cu mâna. 

— Credeam că nu ajungeţi la Whalsay azi. 

— A intervenit ceva, spuse Perez şi se aşeză la aceeaşi 
masă. Ei, cum sunt monedele de la Setter? Pe măsura 
aşteptărilor? 

— Absolut. Şi într-o condiţie foarte bună. 

— O caut pe Hattie. 

Berglund ridică din sprâncene: 

— Ce aveţi de vorbit cu ea? 

Perez zâmbi: 

— Doar câteva lucruri de clarificat. 

— Bănuiesc că e la refugiu, la Bod. 

— De acolo vin, iar Sophie spunea că e cu 
dumneavoastră. 

Situaţia devenea ridicolă. N-avea deloc chef să se joace 
de-a v-aţi ascunselea pe insulă, în căutarea unei fete 
nevrotice. Avea cu siguranţă lucruri mai bune de făcut. 

— Am vorbit mai devreme despre următoarele etape ale 
proiectului, dar ne-am despărţit de vreo două ore deja. 

Cedric se întoarse cu cafeaua comandată, iar Perez 
aşteptă ca bătrânul să-şi reia lectura înainte să continue 
discuţia. 

— Nu aţi venit cu Hattie aici? 

Profesorul afişă o mutră uluită. 

— Doamne fereşte, nu! Ceva mai devreme, aici era plin 
de pescarii de pe traulere. Era destul de încinsă atmosfera, 
iar Hattie e un fel de floare delicată, ca să fiu amabil, în 
momentele ei bune. Doar am făcut câţiva paşi pe țărm, în 
apropiere de Utra. E o zonă mai adăpostită acolo, e foarte 
plăcut. 

— Când v-aţi despărţit a spus cumva unde se duce? 

— Spunea că vrea să se mai plimbe, să-şi adune 
gândurile şi să-şi facă planurile de organizare pentru 
proiectul de la Setter. Am crezut că o să se întoarcă la sit, 

mai ales că Sophie era deja acolo. Eu am venit aici. Cum 
spuneam, localul era plin şi oamenii erau destul de încinşi. 
Am stat o vreme în cameră să dau nişte telefoane - trebuie 
să certificăm monedele, dar mai am şi alte proiecte la 
Universitate. 

Perez sorbi din cafea. Bănuia că Hattie regreta deja că 
sunase la poliţie şi acum se ascundea de el, prea ruşinată 
ca să-i spună în faţă adevărul. Oamenii aveau adesea un 
comportament irațional în relaţia cu poliţia. Cel mai 
înţelept era să se întoarcă la Lerwick, deşi nu înceta să 
audă în minte disperarea din vocea fetei când îl sunase. 
Chiar dacă se răzgândise şi nu mai voia să facă mărturisiri 
poliţiei, poate că reuşea să o convingă, totuşi, să vorbească 
cu cineva. Fran o să înţeleagă dacă avea să rateze 
telefonul lui Cassie în seara aceea. Plecă de la Pier House, 
fără să-şi dezvăluie intenţiile lui Berglund. 

Perez se îndreptă spre Setter, mergând de-a lungul 
țărmului. Rămase o vreme să privească în largul mării şi 
atunci zări un bodârlău cu gâtul roşu zburând pe deasupra, 
primul din primăvara aceea. Bănuia că avea să-şi facă cuib 
acolo. Pasărea scoase un țipăt. Fran îi spusese odată că 
genul ăsta de strigăte ale păsărilor o fac să se gândească 
la un copil speriat care cere ajutor. Se amuzase atunci pe 
seama ei, dar acum înţelegea mai bine. Bătrânii îi spuneau 
bodârlăului „gâscă roşie” şi credeau că aduce furtuni şi 
dezastre cu el. 

Setter îi părea la fel de neîngrijit ca la prima sa vizită: 
acelaşi teanc de gunoaie ruginite aruncate într-o margine 
a casei; petecul de urzici şi găinile erau, de asemenea, în 
acelaşi loc. Pisica răpănoasă se odihnea la soare, pe 
acoperişul şopronului. Perez se întreba ce ar fi crezut tatăl 
lui despre Mima Wilson; era un tip care se mândrise 
totdeauna cu grija şi disciplina în care trăise toată viaţa şi 
cu siguranţă s-ar fi revoltat văzând stilul ei libertin şi 
pasiunea pentru băutură. 

Ciocăni la intrare. I se păru că aude zgomote din casă, 
dar încercă uşa şi descoperi că e încuiată. Privi înăuntru 
pe geamul de la bucătărie. Tatăl lui Sandy era aşezat pe un 

scaun pliant, cu capul în mâini, plângând. Perez ştia că nu 
putea intra cu bocancii în sufletul unui bătrân care suferă. 
Aruncă o privire rapidă spre situl arheologic ca să se 
asigure că Hattie nu e acolo, după care îşi văzu de drum. 

Capitolul 22 


Perez rată ultimul feribot spre casă, aşa că sfârşi prin a 
închiria o cameră la Pier House Hotel. Plănuise să facă un 
drum scurt şi să se întoarcă la timp pentru cină şi iată cum 
ajunsese prizonier în locul ăsta. Abandonat. Oricum, nu 
putea să doarmă nici dacă s-ar fi întors la Lerwick. Voia să 
fie prin preajmă în caz că apărea Hattie. Îşi petrecuse 
toată seara cu Evelyn, care sunase la toţi vecinii în 
căutarea ei. Nimeni n-o mai văzuse de când Berglund se 
despărţise de ea pe malul mării. Dacă era încă în Whalsay, 
clar nu era cu cineva care o cunoştea. 

Joseph sosi acasă chiar când Perez pleca: 

— Crezi că e cazul să adunăm oameni şi s-o căutăm pe 
deal? Poate a căzut, şi-o fi rupt piciorul. 

Perez ezitase. Se întunecase deja şi Hattie fusese văzută 
ultima oară pe țărm. Ce să caute pe deal? În cele din urmă 
interveni Sandy: 

— N-ar fi mai bine să aşteptăm dimineaţa, când e 
lumină? Nu ştim dacă a plecat sau nu de pe insulă şi nu i- 
ar plăcea să ne agităm degeaba. 

Perez trecuse din nou pe la Bod pe drumul de la Utra şi 
se mirase s-o găsească încă pe Sophie acolo. Nu părea 
deloc genul de femeie care să-şi petreacă seara de una 
singură. Era în pat, citea o carte şi într-o mână avea o doză 
de bere; nu schiţă niciun gest când îi bătu la uşă. Doar îi 
strigă să intre. Soarele apusese şi în clădire se făcuse frig, 
dar nu părea s-o deranjeze chestia asta. Lângă ea, pe 
podea, era trântit un rucsac care dădea pe afară de haine. 

— Nicio veste încă? 

Părea în mod real îngrijorată. Măcar îşi ridicase privirea 
din carte. 

— Nu e deloc genul ei, oricum nu prea face altceva 
decât să muncească. 

— Mă întrebam dacă nu ai cumva un număr de telefon al 
mamei ei. 

— Nu, am impresia că nu păstrează o legătură prea 

strânsă, îi spuse şi lăsă cartea deoparte, după care se 
răsuci în pat spre el. Mama lui Hattie e politician, mult mai 
preocupată de propria carieră decât de soarta fiică-sii. Nu 
mi-a spus ea asta, evident, e doar impresia mea. 

— Şi tatăl? 

Sophie ridică din umeri. 

— N-a vorbit niciodată despre el. Dar, pe de altă parte, 
nici nu ne-am prea făcut confidenţe despre familiile 
noastre. 

— Cum ţi s-a părut Hattie în ultimul timp? 

— Eh, ştiţi cum e, ea e de fel mai ciudată. Obsesivă, 
uneori. Cea mai mare parte a zilei muncim din greu pe sit, 
după care seara petrecem. Ea, în schimb, cred că ar munci 
şi noaptea dacă s-ar putea. Şi are o mare problemă cu 
mâncatul - majoritatea oamenilor de pe sit bagă în ei ca 
apucaţii, pentru că munca fizică e extenuantă. lar ea abia 
înghite cât o vrabie. Spre finalul sezonului trecut, se mai 
întremase puţin. Poate pentru că se simte aşa de bine aici, 
s-a relaxat. Când ne-am întors din nou, era super- 
entuziasmată de energia primăverii. 

— lar descoperirea monedelor a contribuit şi mai mult la 
starea asta, să nu mai fie nevoită să-şi justifice mereu 
teoriile. 

— Aşa ar fi fost de aşteptat, ştiu. De când a murit Mima, 
însă, parcă a înnebunit de tot. E foarte retrasă în sine şi, 
sincer, m-am săturat până peste cap de schimbările ei de 
dispoziţie. Nu sunt sigură că treaba asta cu arheologia e 
ceea ce-mi doresc să fac, oricum. Vreau să-mi conving 
părinţii să investească într-o mică afacere a mea: o fostă 
colegă de şcoală deschide un cafe-bar în Richmond şi 
caută un partener. Cred că mi se potriveşte mai bine 
chestia asta, până la urmă am nevoie şi de ceva distracţie. 
I-am spus lui Paul în după-amiaza asta că îmi dau demisia. 

— Hattie ştie că pleci? 

— Nu i-am spus, n-aveam chef iar de una din crizele ei. 
M-am gândit că îi va spune Paul în plimbarea lor de după- 
amiază. Am început să împachetez, îi spuse şi arătă cu 
bărbia spre rucsacul de pe podea. Acum că am decis să 

plec, vreau s-o fac cât mai repede. 

Oare vestea plecării Sophiei o bulversase atât de tare pe 
Hattie, încât s-o facă să fugă, să se izoleze de lume? Poate 
că da, fiindcă ar fi putut percepe gestul drept o respingere. 
Însă nu din pricina asta îl sunase pe el. Îl sunase înainte de 
întâlnirea cu Berglund. 

Revenit la hotel, Perez îl găsi pe Berglund în bar, încă 
lucrând. Trecuse la whisky şi într-o mână ţinea un pahar, 
iar în cealaltă stiloul. Perez se aşeză pe un scaun mai jos, 
de cealaltă parte a mesei. 

— Sophie mi-a spus că şi-a dat demisia. 

— Aşa e, tare neplăcut. Nu ştiu pe cine găsim s-o 
înlocuiască în faza asta a proiectului. 

— Cum a primit Hattie vestea asta? 

— Părea mulţumită, a zis că o se apuce imediat de lucru 
de una singură. Am senzaţia că, oricum, nu se mai 
înțelegeau foarte bine. Nu ştiu cum ne vom descurca însă 
cu ofiţerul de la protecţia muncii, mai ales că nu maie 
chiar nimeni la Setter acum. 

— Şi nu v-aţi gândit să-mi spuneţi detaliile astea când o 
căutam pe Hattie mai devreme? 

— Nu mi s-a părut important. Plus că încerc s-o fac pe 
Sophie să se răzgândească, totuşi. Tot nu aţi găsit-o pe 
Hattie? 

Întrebarea era de complezenţă. Părea curios, dar 
nicidecum îngrijorat. Sunt singurul căruia îi pasă de fata 
asta? se întrebă Perez. Chiar şi Sandy credea că 
exagerează, doar că el avea propriile griji: un tată doborât 
de suferinţă şi o înmormântare de organizat. 

— Nu. Şi m-am gândit să verific la familia ei, poate s-a 
întors acasă. N-aş vrea să pun un echipaj întreg în alertă, 
dacă ea a plecat deja de aici. Aveţi vreun număr de telefon 
de la ea de acasă? 

Se aşteptase ca Berglund să fie evaziv; probabil că ideea 
unei misiuni de căutare, cu toată agitația şi atenţia pe care 
le-ar fi atras asupra Universităţii, îl determinaseră să fie 
dintr-odată extrem de cooperant. 

— Am ceva într-un folder din laptop. Lasă-mă câteva 

minute şi găsesc ce-ţi trebuie. 

Perez sună din cameră la numărul indicat de profesor. 
Gwen James răspunse imediat. 

— Alo? 

Avea o voce joasă, profundă, extrem de plăcută. Perez îşi 
imagina o femeie brunetă cu un bust proeminent cântând 
jazz într-un club întunecos. Era ridicol, evident. Femeia 
era, probabil, slabă, ştearsă şi afonă. Se prezentă, după 
care încercă să-i explice printre bâlbâieli de ce sună. 

— Nu avem motive de îngrijorare în acest moment, dar 
mă întrebam dacă aveţi vreo veste de la Hattie. 

— M-a sunat în după-amiaza aceasta. 

Răsuflă uşurat. 

— V-a spus că ar vrea să plece din Whalsay? 

— Nu mi-a spus nimic. Eram într-o şedinţă şi aveam 
telefonul închis, aşa că mi-a lăsat un mesaj. Mi-a spus doar 
că mă va suna din nou, fiindcă voia să vorbească cu mine. 
Am sunat-o imediat ce am ieşit din întâlnire, dar telefonul 
ei nu are semnal pe insulă. Nu ştiu cum a reuşit să mă 
sune, fie a împrumutat un telefon, fie a folosit unul public. 

Urmă un moment de tăcere între ei. _ 

— Mă îngrijorează starea ei, domnule inspector. În 
trecut a suferit de anumite probleme psihice. Nu se simte 
deloc bine în situaţii tensionate. Credeam că mediul din 
insulă va fi perfect pentru ea, sigur, relaxant, mai ales că 
anul trecut s-a simţit foarte bine acolo. La telefon, însă, nu 
părea deloc în regulă, era neliniştită, panicată. 

Părea că femeia dă vina pe întregul Shetland, un loc în 
care îşi pusese speranţe şi care-i trădase încrederea. 

— Are obiceiul să se izoleze de lume când nu se simte 
bine? _ 

— Posibil... Da, cred că aşa se întâmplă. Încă de mică 
prefera să dispară, să fie singură undeva. Mulţimile i-au 
creat dintotdeauna panică, îi provoacă isterie. 

Se opri o clipă, după care adăugă repejor: 

— Nu cred că pot veni până acolo, nu aşa repede. Mâine 
am program la Parlament şi nu am cum să-mi motivez 
absenţa. Ultimul lucru de care ar avea Hattie nevoie acum, 

mai ales că nu se simte bine, ar fi o haită de reporteri pe 
urmele ei. 

Gwen James părea să controleze foarte bine situaţia. Îşi 
aminti cum fusese Fran când avusese impresia că o 
pierduse pe Cassie: atât de disperată că abia mai putea 
vorbi. Se întrebă dacă femeia bănuia, de fapt, unde se află 
Hattie şi de aceea era atât de calmă. 

— Credeţi că s-a dus, poate, să-şi viziteze tatăl? 

— Mă îndoiesc, domnule inspector. Am divorţat când 
Hattie era foarte mică şi nu l-a interesat prea tare soarta 
ei. E jurnalist, iar ultima dată când am auzit de el era prin 
Sudan. 

— Există şi alte persoane pe care ar fi putut să le 
contacteze dacă se simţea rău? O asistentă, un doctor? 

— Nu cred. E posibil, totuşi, să fi sunat la clinica la care 
a fost tratată în trecut. Am să verific şi revin cu un telefon 
dacă primesc vreo veste de la ei. 

Tăcu o vreme, după care îi spuse pe un ton grav: 

— Sper că veţi păstra discreţia, domnule inspector. 

La hotel schimbă câteva vorbe cu Billy Watt, unul dintre 
marinarii de pe feribotul între Whalsay şi Shetland. Barul 
se închisese deja. Berglund plecase la culcare fără să mai 
aştepte noutăţi despre situaţia lui Hattie, iar Billy venise să 
stea de vorbă doar ca un favor pentru Jimmy. Nu putuse 
ajunge mai devreme fiindcă fiul lui n-avusese astâmpăr. 

— li dau dinţii, de-aia e agitat, îi explicase el cu un 
zâmbet larg. 

— Bietul puşti! 

S-au aşezat în camera lui Perez, cu câte o cafea în faţă. 

— E posibil să fi plecat din Whalsay cu unul dintre 
feriboturile de după-amiază. Crezi că ai zărit-o, cumva? 
Mică de statură, cu părul şi tenul închise la culoare. Ai 
putea s-o recunoşti? 

— Nu o cunosc, dar nu sunt prea mulţi pasageri pe 
feribot de obicei şi mi-aş aminti cu siguranţă dacă a ieşit să 
se plimbe pe punte când eram de serviciu. Dar nu a ieşit 
nimeni pe tura mea. 

— Când ai intrat în tură? 

— La ora patru după-amiaza. Au fost două feriboturi, ca 
de obicei. Dar dacă nu am văzut-o eu, nu înseamnă cănua 
plecat de pe insulă. 

Perez se întreba ce-ar fi putut s-o sperie pe Hattie atât 
de tare încât să aleagă să fugă. Trebuia s-o fi convins să 
îmi spună la telefon, se gândea, sau să fi lăsat totul baltă şi 
să plec la Whalsay. A avut trei ore de aşteptat din 
momentul în care s-a despărţit de Paul Berglund şi până 
când am ajuns eu pe insulă. Ce s-a întâmplat cu ea de n-a 
mai fost în stare să aştepte trei ore? 

— li întreb şi pe ceilalţi colegi, continuă Billy. 

Se aşeză pe pervazul ferestrei din camera lui Perez şi se 
uită la traulerele aliniate din port. Ceva mai departe, în 
larg, sclipea o baliză. 

— Putem aştepta până dimineaţă? N-aş vrea să-i 
deranjez dacă nu este urgent. Unii dintre ei se trezesc 
mâine la prima oră. 

Hattie e adult, îşi zise Perez, are douăzeci şi trei de ani 
şi e o femeie inteligentă. 

— Da, e în regulă. Putem aştepta până dimineaţă. 

Se aştepta ca Billy să se ridice şi să plece, dar bărbatul 
continua să-şi bea cafeaua instant făcută la fierbătorul din 
cameră. Şi acceptă şi următoarea cană oferită de Perez, iar 
Jimmy se bucură de companie. Cu Billy prin preajmă 
reuşea măcar să privească obiectiv dispariţia lui Hattie. 
Era convins că imaginaţia avea să i-o ia razna imediat după 
plecarea marinarului. 

— Ştii ce-aş face eu dacă aş vrea să dispar de pe insulă 
fără să mă vadă nimeni? zise Billy deodată, aşezând cana 
lângă el, pe podea. Aş face rost de o cursă cu maşina, mai 
ales în cele care pleacă cu feribotul mic. Majoritatea 
oamenilor nici nu ies din maşină în timpul traversării, iar 
noi de mult nu mai remarcăm pasagerii când încasăm taxa 
de trecere. Observi că sunt persoane în maşină, dar nu stai 
să le priveşti cu atenţie. Au fost ceva maşini de genul ăsta 
azi. 

— Cine s-ar fi oferit s-o ia cu maşina? întrebă Perez mai 
mult pentru sine. Şi unde s-ar fi dus, odată ajunsă în Laxo? 

— Depinde când a ajuns acolo. Din când în când mai 
trece un autobuz care face conexiunea cu Lerwick. 

Jimmy îşi aminti că parcă zărise autobuzul când plecase 
cu maşina prin nordul oraşului. Oare e posibil să fi trecut 
unul pe lângă altul? Poate că Hattie era chiar în autobuzul 
acela, ghemuită în scaun şi cu privirea pierdută pe 
fereastră. Dacă tot nu apare până dimineaţă, trebuie să 
stea de vorbă şi cu şoferul de autobuz. Se întrebă dacă 
vreun localnic din Whalsay avea vreo poză cu Hattie. 
Sophie sau Berglund aveau cu siguranţă. N-ar fi vrut s-o 
sune din nou pe Gwen James. Toată chestia asta e o reacție 
exagerată. O fi Hattie adultă, da’ e o tipă imatură şi 
zbuciumată. Cu siguranţă se supărase că Sophie nu mai 
voia să lucreze cu ea. E ca un copil la locul de joacă, unul 
care-şi ascunde faţa în palme şi speră că bătăuşii vor pleca 
singuri. 

Ideea că Hattie ar fi putut să plece cu autostopul şi că 
acum era bine-merci în siguranţă, în drum spre casa 
mamei ei, îl liniştea. Sandy avusese dreptate, n-avea rost 
să facă prea mult tărăboi. Il va suna pe Joseph să ţină pe 
loc căutările până dimineaţă, când va vorbi cu lucrătorii de 
pe feribot. 

Billy se ridică să plece: 

— Să sperăm că nu s-a trezit copilul! 

Perez era atât de absorbit de propriile gânduri despre 
Hattie, că-i luă ceva vreme să priceapă că Billy se referea 
la copilul lui. 

Capitolul 23 


Sandy se trezi devreme. Era o dimineaţă superbă, cu un 
soare strălucitor şi vânt foarte slab. În casă era linişte, nici 
măcar Joseph nu se trezise. Se dădu jos din pat, cu gândul 
că nu mai făcuse asta atât de devreme de ani de zile, poate 
din copilărie, chiar. Evident, cu excepţia zilelor când era 
chemat la serviciu pentru cine ştie ce urgenţe. Din cauza 
traiului sănătos de pe insulă, îşi spuse. Nu era deloc bun 
pentru un bărbat, îi zăpăcea complet ceasul biologic. Îşi 
pregăti cafeaua şi luă cana afară. Prin uşa întredeschisă 
auzi sunetul apei care umplea boilerul. N-avea chef de 
vorbă cu niciunul dintre părinţi, aşa că lăsă cana pe prag şi 
porni să se plimbe puţin pe-afară. 

Fără să-şi dea seama, o luă pe cărarea care ducea spre 
Setter. Se gândea încontinuu la dispariţia lui Hattie: poate 
că Perez avea dreptate şi fata fugise pur şi simplu. 
Înţelegea perfect, uneori îi venea şi lui să facă acelaşi 
lucru în Whalsay. Ar fi vrut să întoarcă spatele insulei şi să 
nu mai vină acasă niciodată. lar Hattie era o tipă atât de 
fragilă, de agitată. Altfel drăguță, cu ochii aceia mari şi 
negri - chiar putea înţelege de ce unii bărbaţi o găseau 
atrăgătoare. Bărbaţi care caută o femeie pe care s-o 
protejeze, de care să aibă grijă. El, în schimb, prefera 
lucrurile cât mai simple, iar viaţa cu o astfel de femeie 
părea extrem de complicată. 

Ajunse la casa bunicii lui şi eliberă găinile, după care 
intră în casă să se uşureze şi să-şi pregătească altă cană de 
cafea. Cineva trecuse pe-acolo de curând: o sticlă de 
Grouse golită pe jumătate şi un pahar nespălat, alături de 
o scrumieră plină de mucuri de ţigară. Cel mai probabil 
Joseph. Ştia că tatăl lui venea aici ca să scape de Evelyn şi 
ca să se gândească în linişte la Mima. Bucătăria avea un 
aer părăsit şi Sandy se simţea groaznic. Nu suporta să şi-l 
imagineze pe tatăl lui zăcând acolo de unul singur, 
fumând, bând şi jelindu-şi propria mamă. 

Soarele nu se ridicase încă. Sclipea pe marginea 

îndepărtată a mării, o linie de argint la orizont, oglindit şi 
în suprafaţa lacului de la capătul câmpului. Lângă casă, o 
tufă lemnoasă şi noduroasă de liliac, îndoită de forţa 
vântului, începea să înflorească. Un stol de pescăruşi 
făceau un scandal teribil deasupra apei, părând neobişnuit 
de albi pe albastrul cerului în lumina clară a dimineţii. Işi 
aminti cuvintele Annei: „Ce norocos eşti că te-ai născut 
aici!” Într-adevăr, într-o dimineaţă ca asta, locul părea 
perfect. 

Făcu câţiva paşi în grădină, spre dig, cu cana de cafea 
într-o mână şi se opri, ca de fiecare dată în ultima vreme, 
în locul în care o găsise pe Mima. Oare ar fi fost chiar aşa 
o grozăvie să renunţe la serviciu din Lerwick şi să se ocupe 
exclusiv de Setter? Se pricepea foarte bine la animale, iar 
tatăl lui ar fi fost extrem de fericit. Putea să vândă 
apartamentul şi să aducă ceva bani şi energie creativă în 
locul ăsta, să-l pună pe picioare. Dar ştia că lucrul ăsta e 
imposibil încă dinainte să-şi termine ideea. Ar fi sfârşit 
urându-i pe ai lui şi urând insula. Mai bine rămânea unde 
era şi venea doar în vizită, din când în când. 

Ajunsese la şanţurile de test, unde mama lui găsise 
faimosul craniu. Trase cu ochiul înăuntru. Oare la ce se 
aştepta? La şi mai multe oase ieşite din pământ? Un cot, 
poate, îndoit ca un tubercul uriaş de cartof. Sau un rând de 
degete de la picioare? Nimic din toate astea, evident, doar 
stratul de pământ tasat de mistria mamei lui. 

Continuă să se plimbe de-a lungul şanţului principal, 
unde se presupunea că se află casa medievală şi unde 
stătuseră ascunse acele monede de argint timp de sute de 
ani. Ştia că, de fapt, trage de timp ca să nu se întoarcă la 
Utra. Nu era în stare să facă faţă bunei-dispoziţii stoice a 
lui Joseph şi nici energiei inepuizabile a mamei lui. 

Prin cap îi treceau amintiri vagi din câteva documentare 
TV. Ce-ar fi dacă ar găsi o grămadă întreagă de monede, 
de aur şi de argint, poate şi nişte bijuterii? Avea în minte 
imaginea unei grămezi de rubine şi smaralde sclipind în 
soarele dimineţii. N-ar fi putut fi o comoară pierdută, cine 
o găseşte, a lui să fie? Şi dacă ar fi valorat suficient de 

mult încât ai lui să-şi ia o vacanţă, să nu se mai chinuiască 
atât de tare să ţină pasul cu familia Clouston şi cu celelalte 
familii de pescari. Trebuia să-şi revină: avea mereu 
obiceiul să-şi imagineze tot felul de lucruri. Crescuse cu 
poveşti despre spiriduşi care adunau de zor grămezi de 
obiecte sclipitoare, dar asta n-avea cum să se întâmple în 
realitate. 

Se apropie de gaura pătrată din pământ şi, preţ de 
câteva clipe, păru că fanteziile copilăriei se adeveresc. 
Razele soarelui se reflectau într-un obiect aflat pe fundul 
gropii, o sclipire slabă, care ar fi putut fi o comoară 
îngropată. 

Privi cu atenţie mai de-aproape, deşi ştia că n-are sens 
să-şi facă iluzii, şi o descoperi pe Hattie James, zăcând pe 
fundul  şanţului. Era întinsă pe spate, cu privirea 
încremenită în sus. În umbra adânciturii, chipul ei părea 
alb ca marmura. Era îmbrăcată în negru şi întreaga 
imagine avea culori şterse ca ale unui film pe negativ. 
Chiar şi sângele părea negru - şi era mult. Se scursese 
peste tot pe fundul şanţului şi parte din el se infiltrase în 
pământ. Se scursese pe mâini, pe mâneci şi pe cuțitul 
mare cu care părea că-şi tăiase venele. Tăieturile nu erau 
transversale, dar erau foarte adânci şi lungi, până aproape 
de coate. Lumina soarelui continua să se reflecte din lama 
cuţitului, parcă bătându-şi joc de imaginea comorii pe care 
şi-o crease mai devreme în minte. 

Nu era în stare să-şi ia privirea de la chipul ei, care 
parcă îi plutea în faţa ochilor. Îşi dădu seama că e pe cale 
să leşine şi se aplecă înainte, străduindu-se să nu-şi piardă 
cunoştinţa. Se întoarse, apoi se uită din nou, să se asigure 
că nu e doar un coşmar nenorocit. Nu putea să-l sune pe 
Perez până nu era absolut sigur de ce vedea. Apoi se 
întoarse în casă, unde avea telefonul mobil. 

Perez răspunse imediat şi Sandy încercă să-i explice, 
printre bâlbâieli, ce găsise. Apoi se aşternu liniştea. 

— Jimmy, mai eşti acolo? 

Sandy simţi cum îl cuprinde groaza. Nu putea face faţă 
situaţiei de unul singur. 

Când Perez îi răspunse în cele din urmă, vocea lui era 
atât de sumbră, că abia-l recunoscu. 

— Aseară am fost la Setter, îi spuse. M-am uitat la 
şantier, dar nu şi în şanţuri. Aş fi putut s-o găsesc. 

— N-aveai ce face. 

— Am încercat să mă conving că a plecat cu feribotul, 
continuă inspectorul. Trebuia să fiu mai atent, să scot 
oamenii şi să organizăm o căutare ca lumea, nu să stea 
singură acolo, toată noaptea. 

— Cred că murise deja, spuse Sandy. N-ai fi avut ce să 
faci. 

I se părea ciudat că el era cel care-şi liniştea şeful şi nu 
invers. De obicei, Perez ştia foarte bine ce avea de făcut în 
orice situaţie; era cel mai calm din birou, nu se agita şi nu 
se emoţiona niciodată. 

— Crezi că poţi ajunge aici? Trebuie să mai sun pe 
cineva? 

— Da, cheamă un medic legist care să-i ateste decesul. 

— Of, e moartă, asta e sigur. 

— Chiar şi aşa, avem nevoie de o hârtie oficială. Ştii cum 
merg lucrurile astea. 

— Îl chem pe Brian Marshall, e un tip discret. 

— În regulă, vin şi eu. 

Sandy ştia din tonul vocii că şeful său se simţea vinovat 
pentru moartea lui Hattie şi nimic n-avea să-i schimbe 
opinia. Îşi dorea ca Perez să nu fie nevoit să vadă chipul 
translucid din umbra şanţului şi nici crestăturile lungi şi 
adânci de pe braţele albe sau sângele care părea acum ca 
de smoală. Ar fi vrut să-l protejeze de imaginea asta. 

Aşteptară venirea doctorului pe marginea gropii pe care 
Sandy o vedea de-acum ca pe mormântul lui Hattie. Perez 
îşi recăpătase calmul, atitudinea profesionistă. 

— Am mai văzut cuțitul ăsta. 

— Era al ei? 

Sandy bănuia că da. E clar că, dacă ai de gând să te 
omori, foloseşti un obiect care-ţi e familiar, doar n-o să 
implici un străin în sinuciderea ta folosindu-i cuțitul, de 
exemplu. 

— Nu-i al ei, e al lui Berglund. 

— Poate că l-a lăsat aici, pe şantier. De obicei, peste 
noapte tot echipamentul rămâne în şopron, lângă casă. 

— Deocamdată, vom aborda cazul ca pe o crimă 
suspectă. Ţine departe curioşii. Şi cere să se ia amprentele 
de pe cuţit. 

— Dar s-a sinucis! 

Lui Sandy i se părea evidentă ipoteza asta: poziţia 
corpului, braţele tăiate. Până la urmă, era o fată chinuită, 
cu multă imaginaţie şi cu un apetit considerabil pentru 
dramă. 

— Pentru moment, e o moarte suspectă. 

De data asta, vocea lui Perez era puternică şi fermă. 
Sandy îşi zise că sentimentul de vină îl copleşise pe şeful 
lui. Hattie îi ceruse ajutorul şi el simţea că o dezamăgise. 
Habar n-avea ce să-i spună ca să-i uşureze situaţia. Perez îl 
privi intens: 

— De unde ar fi ştiut să se taie aşa? Majoritatea 
tentativelor de suicid eşuează pentru că oamenii abia ce-şi 
crestează încheieturile, de-a latul. 

— Habar n-am, îi răspunse, aproape pierzându-şi 
răbdarea. Era o tipă isteaţă, putea să se informeze. 
Probabil că sunt şi siteuri pe net. 

Urmă un moment de tăcere, după care Perez se depărtă 
de şanţ. 

— Tatăl tău a fost aici aseară, la Setter. De-asta n-am 
mai pierdut vremea pe aici, omul părea foarte supărat. 

Sandy nu răspunse. Ştia că taică-său n-ar fi în stare să 
facă rău cuiva şi că Perez se simţea atât de mizerabil din 
pricina sinuciderii bietei fete, încât încerca cu disperare să 
dea vina pe altcineva. 

Procurorul-şef purta o haină de piele moale şi un pulover 
de caşmir de un verde pal. Se încălţase cu cizme de 
cauciuc înainte să ajungă pe situl arheologic, după ce în 
prealabil îşi îndoise cu grijă pantalonii ca să nu fie foarte 
şifonaţi după ce-şi va scoate cizmele. Toţi trei priveau 
chipul fetei din şanţ. Perez nu mai gândea clar, în mintea 
lui se învârteau de-a valma idei şi scenarii. Se străduia să- 
şi ţină totuşi firea în faţa procuroarei. Fusese nevoit s-o 
anunţe în mod formal de existenţa unui alt caz de deces, 
dar i-ar fi prins bine ceva mai mult timp înainte ca ea să-şi 
facă apariţia la locul crimei. Nu se aşteptase să sosească 
chiar cu primul feribot. 

— Avem o declaraţie oficială a unui doctor în privinţa 
morţii? îi întrebă. 

Rhona Laing avea o agendă cu coperţi cartonate şi un 
pix de argint. Îşi lua notițe permanent în timp ce discuta 
cu ei. 

— Avem, interveni Sandy, dornic să-i câştige aprecierea. 
Brian Marshall a fost aici mai devreme. 

— A emis vreo părere despre cauza morţii? 

— Toate datele conduc spre sinucidere, răspunse tot 
Sandy. 

— Dar a precizat că are nevoie de o autopsie înainte să 
se pronunţe în mod oficial, spuse Perez de data asta, 
simțind că, într-un fel, o apără pe Hattie. 

Genul ăsta de scenă, atât de grotescă şi exagerată, nu 
părea deloc potrivit cu firea ei. 

— Bănuiesc că nu ne poate spune nimic despre 
momentul morţii? 

— Nimic care să ne ajute, răspunse Perez. Ultima oară a 
fost văzută în jurul orei 16.00. Stabiliserăm să ne întâlnim 
la Bod la 18.00 dar n-a mai apărut. Asta poate însemna că 
murise deja până la ora aceea, dar nu e obligatoriu. Sophie 
a lucrat aici până pe la 16.30 şi spune că n-a văzut-o. 

— Unde a fost văzută la ora 16.00? 

— Pe cărarea dinspre țărm. 

Lui Perez i se părea că e în stare să gândească mai 
limpede acum. Dacă reuşea să se concentreze numai la 
date şi informaţii, mai avea o şansă să iasă din situaţia în 
care era fără să pară ultimul idiot. 

— Aseară am sunat pe toată lumea din Lindby. Anna 
Clouston a văzut-o plecând spre Bod. Inainte de asta, 
Hattie se plimbase pe plajă cu Paul Berglund, care a 
felicitat-o pentru descoperirea recentă de la Setter, dar a 
informat-o şi despre demisia asistentei ei. Fata a ales să 
plece pentru că îi era dificil să lucreze cu Hattie şi, oricum, 
se cam săturase de arheologie. Am senzaţia că Sophie nu 
trebuie să muncească neapărat ca să-şi asigure traiul, iar 
chestia asta era un fel de moft trecător. 

— Deci presupunerea noastră este că fata s-a sinucis 
după un fel de dispută cu şeful ei, corect? 

— Dispută e prea mult spus. Berglund i-a transmis 
veştile despre demisia lui Sophie, iar Hattie n-a părut prea 
nefericită că va lucra singură în sit. 

— Cam acelaşi lucru, spuse Laing şi îşi ridică pentru un 
moment privirea din agendă. Spuneai că a mai avut 
probleme mintale şi în trecut? 

— Aşa mi-a spus mama ei, când am vorbit cu ea aseară. 

— Evident că a resimţit decizia Sophiei de a pleca drept 
o critică la persoana ei, nu crezi? Era limpede că Sophiei 
nu-i făcea plăcere această colaborare, ceea ce putea fi 
destul de dureros pentru o tânără cu asemenea probleme 
emoţionale. 

— Probabil, încuviinţă, deşi spera ca Laing să înţeleagă 
din tonul vocii lui că nu era de acord. 

— A mai avut tentative de suicid? 

— Nu am intrat în genul ăsta de detalii, dar mi-a spus că 
a fost la un moment dat internată într-un spital de 
psihiatrie şi era, evident, îngrijorată pentru fiica ei. 

Deşi nu suficient de tare ca să vină personal la Shetland 
s-o vadă. 

— Ambii colegi au spus că de la moartea Mimei a 
devenit şi mai retrasă ca de obicei. Nici chiar succesul de 


e 182 » 


la sit nu părea să-i îmbunătăţească starea prea mult. 
Găsiseră nişte monede de argint, care ar fi putut să 
valideze teoriile ei despre clădirea de aici. Toată lumea se 
aştepta ca Hattie să plutească de fericire. Şi chiar aşa a 
fost - mi-a povestit şi mie despre planurile ei de viitor - dar 
părea să aibă în continuare tot felul de nelinişti. Iar 
moartea Mimei o afectase, într-adevăr, destul de tare. 

— V-aţi cunoscut, deci. Ar fi posibil, crezi, ca demisia 
colegei să o tulbure atât de rău? 

— N-aş crede, mi s-a părut o tipă foarte mulţumită cu 
sine. Chiar aveam senzaţia că preferă singurătatea. Nici 
şeful ei nu crede că plecarea Sophiei a afectat-o foarte 
tare. 

Laing părea să-şi fi format deja o părere. 

— Trebuie să vorbim cu mama ei înainte de a merge mai 
departe. Dacă au existat tentative de suicid în trecut, nu 
putem demara o anchetă pentru crimă, care ar însemna să 
aducem un întreg echipaj din Inverness. 

Ceea ce ar fi avut implicaţii bugetare şi, mai ales, 
consecinţe nefaste asupra turismului din Shetland. Plus că 
imaginea lui Laing în rândul clasei politice din zonă ar fi 
fost grav şifonată dacă denunța public o anchetă a crimei 
şi lucrurile se dovedeau ulterior mult mai puţin dramatice. 
lar în acest moment ea ţinea foarte mult să-şi păstreze 
relaţiile cordiale cu politicienii. 

— Mă îngrijorează genul ăsta de coincidenţe, interveni 
Perez. Două morţi subite, una considerată accident, alta 
sinucidere. Nu pot să accept chestia asta. 

— Mi-a trecut şi mie prin minte. 

Uşor sarcastică. Nu sunt vreo proastă, Jimmy. Şi 
continuă cu o voce aspră. 

— Dar nici nu mă las pradă teoriilor conspiraţioniste. 
Era o tânără depresivă, iar aici pare să fie un suicid clasic 
de adolescent. 

— Avea douăzeci şi trei de ani, nu mai era de mult 
adolescentă. 

Laing se întinse, părea că nici nu-l aude. 

— Într-adevăr, cauza probabilă a morţii este sinuciderea 

şi mergem pe varianta asta deocamdată. Mama ei vine la 
Shetland? 

Perez nu-i răspunse imediat, amintindu-şi conversaţia pe 
care o avusese mai devreme cu Gwen James, tăcerea de la 
celălalt capăt al telefonului urmată de un singur suspin. 

— Nu chiar acum, a spus că nu e în stare, nu încă. Am 
senzaţia că nu are chef să sufere în public şi preferă să se 
ascundă în casă o vreme. 

Era o bănuială, nu-i spusese nimeni asta, dar îşi imagina 
că poate fi adevărat. 

Laing se încruntă. 

— Avem nevoie de informaţii despre trecutul medical al 
fetei. Trebuie să vorbeşti cu mama ei cât mai curând, 
Jimmy. 

Din nou, Perez îşi aminti conversaţia cu ea. 

— Nu cred că putem vorbi despre aşa ceva la telefon. 

Laing se gândi o vreme. Perez îşi zise că şefa lui evalua 
costul unei călătorii în sud în comparaţie cu cel al unui 
serviciu bine executat pentru un politician. 

— Atunci pleci la Londra ca să vorbeşti cu ea. Poţi să 
prinzi avionul din după-amiaza asta. Şi sună-mă, te rog, 
imediat ce te întorci. 

Sandy îşi mişcă picioarele, făcând pietrişul de sub el să 
scrâşnească. Perez ştia foarte bine la ce se gândeşte 
tânărul din Whalsay: Ia-mă şi pe mine! Nu ştia dacă Sandy 
mai fusese vreodată la Londra; poate cu şcoala, în 
excursie, cine ştie. Şi-l imagina plimbându-se fascinat pe 
străzile capitalei, cu privirea pierdută pe clădirile pe care 
le mai văzuse doar la televizor. Sandy se uită la Perez, iar 
el îi surprinse privirea. Era rugătoare. Perez îi înţelegea 
perfect mesajul. Simţise şi el tensiunea de la Utra, iar 
Sandy era disperat să scape, chiar şi numai pentru două 
zile. Problema era că nu ar fi avut cum să justifice plecarea 
amândurora din Shetland. 

Riscă, totuşi, conştient că era posibil să regrete mai 
târziu. Şi o făcea mai mult ca să-i demonstreze Rhonei 
Laing că deciziile care-i priveau pe subalternii lui îi 
aparţineau în exclusivitate. 

— Poate că e o misiune potrivită pentru Sandy. Ar fi o 
experienţă foarte bună pentru el. 

Fran era la Londra. Dacă mergea el însuşi, avea ocazia 
să petreacă noaptea cu ea dar, pe de altă parte, ar fi vrut 
cu siguranţă să-l prezinte prietenilor ei. Ştia deja la ce să 
se aştepte: un bar la modă unde se bea vin, voci stridente 
care discutau chestiuni despre care el nu ştia nimic şi 
despre care nici nu avea opinii. Ar fi pus-o într-o lumină 
proastă. Aşa că era şi o urmă de laşitate în sugestia lui. 

Rhona Laing ridică sprâncenele: 

— E o chestiune foarte delicată, Jimmy, femeia e 
politician. 

Ce-i drept, Sandy nu era faimos pentru tact şi discreţie 
şi nici pentru inteligenţă. 

— Eu cred că face faţă. Vom pregăti cu atenţie misiunea 
înainte să plece. Vreau să rămân aici. 

Femeia ridică din umeri: 

— E decizia ta, îi spuse ea pe un ton care îi transmitea 
clar faptul că el urma să fie responsabil dacă Sandy o 
dădea în bară. 

Perez se uită din nou la tânăr şi-i întâlni privirea absolut 
terorizată. Nu la asta se gândise. Îşi imaginase că va 
merge cu Perez, că vor petrece o noapte în Londra pe banii 
statului şi că se vor plimba puţin pe acolo. Nicidecum că va 
purta întreaga răspundere a discuţiei şi că urgia 
Procuraturii avea să se năpustească asupra lui dacă o 
făcea de oaie. 

— Du-te acasă şi fă-ţi bagajul. Vin şi eu după ce termin 
aici şi discutăm câteva minute ca să stabilim abordarea. 

Sandy se conformă cu mişcări ezitante. Rămas cu Laing, 
Perez o însoţi la maşină. 

— Nu cred că a fost una dintre cele mai bune decizii ale 
tale, îi spuse ea cu o voce tăioasă. Nu sunt sigură că Sandy 
e în stare să ajungă la Londra fără cineva care să-l ducă de 
mână. 

— Cred că l-am subestimat în trecut. Până acum a 
demonstrat foarte mult tact în anchetă. În plus, Gwen 
James se pricepe foarte bine să răspundă unor întrebări 

sofisticate, o face mereu fie în Parlament, fie cu cei din 
presă. Sper ca simplitatea şi natura directă a lui Sandy s-o 
ia prin surprindere. 

Laing se uita la el cu o expresie care-i trăda 
neîncrederea în fiecare cuvânt pe care-l rostea, ca şi cum 
Perez ar fi fost el însuşi dus cu pluta. Dar nu mai comentă 
nimic. 

Vestea morții lui Hattie se răspândi ca fulgerul în 
comunitate, cum era de aşteptat, de altfel. Mulțimea se 
aduna deja la poartă, atrasă mai degrabă de dramatismul 
situației decât de faptul că o cunoscuse pe cea care tocmai 
murise. Era una dintre fetele care lucrau pe sit; atâta tot. 
Chiar şi Evelyn o considera doar o parte din proiect. 
Probabil că Mima fusese singura persoană de pe insulă 
care se apropiase de ea cu adevărat. 

După plecarea Procuraturii, oamenii începură să se 
împrăştie şi Perez o zări pe Sophie la marginea unui grup 
de curioşi. 

— Îmi pare rău, îi spuse. 

Fata plânsese, era vizibil. Nu era genul care să plângă 
prea des şi Perez se miră de trăirea ei atât de puternică. [i 
privi o vreme pe ceilalţi cum se îndreptau spre drum. 
Majoritatea veniseră cu maşina. Jackie Clouston, în 
schimb, o luase la goană pe jos, pe panta dealului, spre 
conacul ei din vârf. Oare îl lăsase singur pe Andrew doar 
ca să vadă ce se întâmplă la vale? 

Sophie se aşezase pe petecul de iarbă de lângă şanţ. 
Purta pantaloni kaki soldăţeşti şi un tricou cu emblema 
Universităţii, iar în picioare avea sandale, care-i 
descopereau degetele late, bronzate. 

— Mă simt groaznic. Ieri am criticat-o şi am denigrat-o 
întruna şi în tot acest timp ea plănuia să se sinucidă... 

— Bănuiai că îi trec idei din astea prin cap? o întrebă şi 
se aşeză pe iarbă, lângă ea. 

O vreme, fata nu mai scoase o vorbă. Perez îşi închipui 
că urma să-i spună ceva important, dar părea că totuşi nu 
are suficientă încredere în el, aşa că doar dădu din cap: 

— Nu ştiam niciodată ce gândeşte cu adevărat. 

— Nu se mai poate lucra aici, cel puţin o bună bucată de 
vreme, o anunţă, convins în sinea lui că domeniul Setter 
trebuia considerat o scenă a crimei. Când voiai să pleci? 

— Vreau să rămân până după înmormântarea Mimei. M- 
am hotărât când am aflat ce s-a întâmplat. Cred că Hattie 
ar fi vrut să merg. 


La Utra, Sandy se afla într-o stare de panică în stadiu 
terminal. Joseph nu era pe nicăieri. Mama lui îi călca o 
cămaşă, iar pe masa din bucătărie mai aşteptau o grămadă 
de izmene. Evelyn era, bineînţeles, foarte mândră că fiul ei 
fusese ales pentru o misiune aşa de importantă, dar 
încerca în acelaşi timp să-şi ascundă emoţiile. Edinburgh, 
da, oraşul ăsta putea să-l înţeleagă. Michael fusese la 
studii acolo şi acum locuia tot acolo. Pentru ea, reprezenta 
imaginea rafinamentului. Dar Londra însemna o altă lume, 
complet străină şi violentă. O lume a găştilor de cartier şi a 
celor veniţi de pe alte meleaguri. 

— Lipseşti doar o noapte, îi spuse Perez în timp ce se 
aşeza. 

— Unde-o să stau? 

— O rog pe Morag să-ţi rezerve ceva. Am aranjat cu 
mama lui Hattie să vă întâlniți la ea acasă, locuieşte în 
Islington. Nu e departe de staţia de metrou, îţi arăt pe 
hartă. A aflat deja de moartea fiicei ei. Nu te panica, 
omule, mâine pe vremea asta eşti pe drumul de întoarcere 
în Sumburgh. 

Nu mă simt deloc în stare. 

Nici nu era nevoie să rostească cuvintele, Perez ştia 
foarte bine ce gândeşte colegul lui. Evelyn termină de 
călcat cămaşa şi o aşeză pe un umeraş atârnat de clanţă, 
după care strânse masa de călcat şi o propti de perete. 
Apoi plecă din încăpere, cu izmenele într-o mână şi cu 
umeraşul în cealaltă. O auzeau cum trânteşte lucruri prin 
camera lui Sandy pe care, evident, îl considera incapabil 
să-şi facă singur bagajele. 

— Uite ce e, continuă Perez. Femeia asta e o mamă care 
tocmai şi-a pierdut copilul. Pe asta trebuie să te 

concentrezi. Uită complet cu ce se ocupă, cine e în viaţa 
publică. Imaginează-ţi prin ce-ar trece Evelyn dacă marea 
ti-ar aduce trupul la mal, într-o bună zi. 

— S-ar simţi vinovată, spuse Sandy, după câteva 
momente de gândire. S-ar întreba întruna ce-ar fi putut să 
facă să prevină aşa ceva. 

— Gwen James simte exact la fel. Nu vrem s-o facem noi 
să se simtă şi mai prost, îi e suficient de rău şi fără ajutorul 
nostru. Scopul tău este s-o determini să vorbească despre 
fiica ei. Nu pune prea multe întrebări, doar lasă-i timp să 
simtă că o asculţi cu adevărat. Şi ea va face restul. 

— N-am putea să-i sugerăm să vină ea aici? Aşa, ai putea 
să vorbeşti tu personal cu ea. 

Sandy se agăța cu disperare de orice şansă care-l putea 
salva. 

— I-am sugerat şi cred că ar vrea să vină, dar mi-a spus 
că nu acum, preferă să stea acasă o vreme. Şi cred că eo 
idee mai bună să stăm de vorbă cu ea acolo, pe teritoriul 
ei, unde se simte cel mai confortabil. Poţi să faci asta, 
Sandy, am încredere. Nu te-aş fi trimis la Londra dacă nu 
credeam că ai să te descurci minunat. 

Perez îl lăsă pe Sandy să-şi termine pregătirile şi ieşi în 
curte, în căutarea lui Joseph. Bărbatul era în hambar, 
ocupându-se cu circuitele unui tractor bătrân. Il zări pe 
inspector şi se şterse pe mâini cu o cârpă uleioasă. Era 
livid. 

— E o situaţie teribil de tragică, două morţi pe domeniul 
de la Setter. 

— Nu are nicio legătură cu locul în sine, evident, îi spuse 
Perez. 

— Nu mai ştiu, acum aşa pare. 

— Eraţi acolo aseară. 

— De unde ştiţi? şi bătrânul îl privi uimit, cu ochii mari, 
ca şi cum Perez era un magician care tocmai executa nişte 
trucuri uluitoare. 

— V-am văzut pe geam, păreaţi tulburat. N-am vrut să vă 
deranjez. La ce oră aţi ajuns acolo? 

— Nu ştiu, după ceai. 

— Aţi ieşit în curte, poate v-aţi plimbat până la sit? 

— Nu. 

— Aţi văzut ceva suspect, aţi auzit ceva? îl întrebă Perez, 
fixându-l cu privirea. 

În lumina slabă a hambarului, era greu de intuit ce 
gândea bătrânul. 

— Nu, îi spuse Joseph. Uneori mai merg acolo seara ca 
să beau şi să uit. Nu am auzit nimic. 


< 189 + 


Capitolul 25 


Sandy ateriză pe Heathrow în punctul culminant al orei 
de vârf a traficului londonez. Nu-l atrăsese niciodată ideea 
de a merge cu metroul, nici chiar înainte de atentatele 
teroriste. Pur şi simplu i se părea nefiresc să fie închis într- 
un tunel, fără să poată vedea pe unde merge. Oricum, 
aruncase un ochi pe harta împrumutată de la Perez dar 
totul i se părea mult prea complicat. Nu reuşea să 
găsească vreo noimă în încrengătura de linii colorate, 
diferit, aşa că preferă să ia autobuzul care ducea direct la 
staţia King's Cross, care era de altfel şi capătul, deci nu 
exista pericolul să coboare în altă parte. Perez o rugase pe 
Morag să îi facă rezervare la un motel de pe strada Euston. 
Sandy trebuia să se cazeze şi să-şi pună ordine în gânduri, 
după care urma întâlnirea cu Gwen James. Nu-şi revenise 
încă din uimirea că şeful lui avusese încredere ca el să 
discute cu mama lui Hattie şi se simţea, în acelaşi timp, 
copleşit de mândrie şi de o panică totală. 

Autobuzul era ticsit. Sandy încercă să prindă privirea 
cuiva, să pornească o conversaţie cu un localnic care să-l 
asigure că ajunge în staţia care trebuie. Însă toţi păreau 
epuizați în urma călătoriei; moţăiau pe scaune cu ochii pe 
jumătate închişi, iar cei care vorbeau nu foloseau engleza. 
Ori de câte ori mergea la Edinburgh sau Aberdeen, Sandy 
avea aceeaşi senzaţie de claustrofobie în primele două zile. 
Era înconjurat de clădiri înalte şi avea impresia că e prins 
la mijloc, într-o strânsoare, pentru că nu putea să vadă 
linia orizontului. Acum trăia aceleaşi sentimente, doar că 
la Londra clădirile erau şi mai înalte şi mai înghesuite, iar 
oraşul părea să nu se mai termine niciodată. N-avea 
scăpare. 

Când ajunse în centru, recunoscu uşurat un nume de 
stradă, un indicator care purta numele unui monument 
faimos. Dar senzaţia nu dură prea mult. El venise aici să 
muncească, trebuia să conducă un interviu şi nu avea voie 
să facă nicio greşeală. 

Aruncă o privire pe stradă, la oamenii care treceau. 
Iubita lui Perez, Fran Hunter, se afla şi ea la Londra. l-ar fi 
plăcut să vadă un chip cunoscut, dar ştia că era imposibil. 
Ce şanse ar fi avut s-o vadă între miile de oameni de pe 
stradă? Dar asta nu-l oprea să se uite. 

Mergând spre hotel, fusese nevoit să îşi croiască drum 
printre valurile de oameni care se revărsau de la staţiile de 
metrou King's Cross şi St. Pancras. Abia mai respira. Dacă 
s-ar fi oprit fie şi numai o clipă în loc, era convins că l-ar fi 
călcat în picioare fără nicio ezitare, fără să se oprească 
măcar să vadă ce s-a întâmplat. 

La hotel, recepţionerul se chinui o vreme să-i priceapă 
accentul, dar camera era rezervată şi primi, în cele din 
urmă, un card de plastic în loc de cheie. Părea să fie o 
cameră mare, cu un pat dublu şi toaletă. Se uită o vreme 
pe geam de-a lungul străzii Euston, la coloana nesfârşită 
de maşini şi la mulţimea de oameni care se înghesuiau pe 
trotuare. Era atât de sus, că zgomotul părea mai degrabă 
un bâzâit continuu, un sunet de fond ca acela al valurilor 
care se lovesc de țărm pe timp de furtună - zgomotul 
căreia Mima îi spunea mereu „şuierul”. 

Deschise televizorul, ca să nu-l mai audă. Făcu un duş, 
după care se schimbă în cămaşa călcată de maică-sa. l-o 
împachetase cu grijă în sacul de dormit şi nu era mai deloc 
şifonată. Ar trebui să mă port mai frumos cu ea, îşi spuse. 
M-a îngrijit atât de bine, de ce nu pot s-o plac mai mult? Îi 
luă ceva vreme să găsească fierbătorul ascuns într-un 
sertar, după care îşi pregăti un ceai şi mâncă pachetul de 
biscuiţi oferit de hotel. N-avea poftă de mâncare. Perez îi 
spusese că poate mânca plătind cu banii din diurnă, dar 
voia să aştepte să treacă întâlnirea. O clipă se gândi să-l 
sune pe Perez să-i spună că ajunsese cu bine, după care se 
răzgândi şi i se păru că ar fi fost mult prea jalnic. Avea să 
aştepte să aibă ceva important de spus. 

Strada se mai eliberase puţin când ieşi din nou în 
căutarea casei lui Gwen James. Decisese să rişte şi să 
meargă cu metroul, erau doar câteva staţii şi Perez i le 
marcase pe hartă. Nu avea banii potriviţi pentru automatul 

de bilete, aşa că se aşeză la coadă; era teribil de încântat 
de sine că reuşise să descopere cu uşurinţă peronul 
potrivit. 

Ajunse mult prea devreme la casa lui Gwen James, aşa 
că se plimbă pe străzile din preajmă, aşteptând să treacă 
timpul. Se întunecase deja, iar pe străzi se aprindeau 
felinarele. Câteva apartamente de la parter aveau 
ferestrele luminate şi Sandy aruncă o privire la oamenii 
dinăuntru. Într-unul dintre ele, o femeie frumoasă, 
îmbrăcată în negru, gătea cina. Lui Sandy imaginea i se 
părea incredibil de elegantă şi de sofisticată; o femeie 
tânără şi subţire, cu părul strălucitor lăsat pe spate, cu un 
pahar de vin pe masa din apropiere, gătind cina într-un 
apartament de oraş. Ambele părţi ale străzii erau 
mărginite de copaci, cu frunze care păreau verzi şi 
proaspete în lumina artificială a becurilor. La un colţ de 
stradă se auzea o muzică plăcută dintr-o cafenea. Uşa se 
deschise la un moment dat, când un tip în costum plecă, 
iar Sandy prinse din zbor câteva chicoteli. 

Se opri în faţa casei lui Gwen James şi respiră adânc. 
Erau două sonerii. Alături de a ei era şi o etichetă - James. 
Literele erau scrise cu tuş negru gros şi font italic. Sună şi 
aşteptă. Se auziră paşi şi apoi ea deschise uşa. Era înaltă şi 
brunetă. Pentru cine se simte atras de femei mai în vârstă 
- şi Sandy nu prea era genul - era foarte atrăgătoare, cu 
pomeţi proeminenţi şi un corp bine proporţionat. Avea un 
aer sofisticat, care părea să se încadreze de minune în 
atmosfera oraşului. Sandy se gândi o secundă că, peste 
douăzeci de ani, tânăra elegantă pe care tocmai ce-o 
văzuse gătind cina avea să arate exact la fel. 

Se prezentă, încercând să vorbească încet şi clar ca ea 
să-l înţeleagă de la început şi să nu mai fie nevoit să 
repete. Perez îi spunea mereu că are tendinţa să mormăie 
cuvintele, plus că ea nu era obişnuită cu accentul lui. 

— Il aşteptam pe inspectorul Perez. 

— Mă tem că nu a putut să plece de pe insulă. 

Ea ridică din umeri, ca şi cum îi era indiferent, şi se 
întoarse în casă, conducându-l într-o sufragerie mare cât 

tot apartamentul lui. Interiorul era decorat în culori 
intense, nuanţe puternice de maro şi castaniu şi ici-colo 
note roşiatice. Îşi aprinse o ţigară şi trase cu sete. 

— M-am lăsat când am primit funcţia la Ministerul 
Sănătăţii, dar nu cred că m-ar putea critica cineva acum. 

— N-aţi avea nevoie de cineva care să fie cu 
dumneavoastră? 

În Whalsay, când murea cineva, oamenii se adunau în 
jurul rudelor. Nu părea firesc să jeleşti de unul singur. 

— Nu, îi spuse. Chiar nu simt nevoia să devin subiect de 
comentarii pentru spectatori, îi explică, privindu-l prin 
fumul de ţigară. Aţi cunoscut-o pe fiica mea? 

— Da, mama mea a fost implicată în proiectul sitului 
arheologic, iar bunica mea locuia la Setter, ferma unde 
sunt săpăturile. 

— Mima? Bătrâna care a murit? 

— Da, se înţelegea foarte bine cu Hattie. 

— Hattie mi-a scris despre ea. M-am bucurat că şi-a 
făcut prieteni în Whalsay, deşi am fost oarecum geloasă, 
trebuie să recunosc. Dintotdeauna am avut o relaţie 
încordată cu fiica mea. Mi se părea foarte trist că se simte 
mai apropiată de o străină decât de mine. 

— Nu cred că lucrurile au stat chiar aşa, răspunse 
Sandy, convins că relaţiile de familie sunt întotdeauna 
complicate, cum era relaţia lui cu Evelyn, de exemplu. 
Bunica mea se înţelegea oricum bine cu toţi tinerii din 
zonă. 

Se opri o clipă. 

— Hattie vă scria des? 

— O dată pe săptămână. A căpătat acest obicei când a 
plecat de acasă. Mai mult ca o datorie. Cred că i se părea 
mai simplu decât să vorbească cu mine la telefon. A 
început când era la Universitate şi a continuat chiar şi 
când era internată în spital şi destul de bolnavă. De atunci 
a tinut-o tot aşa. În scris, ne înţelegeam de minune. 
Situaţia se tensiona când ne întâlneam personal, în 
schimb. 

Sandy se întrebă dacă n-ar trebui să îi scrie şi el mamei 

lui. 

— Mai aveţi cumva scrisorile ei? 

— Sigur, le-am păstrat. Nu e trist? Le am pe toate într-o 
mapă. Le recitesc adesea, când mă simt singură. Şi, ştiţi 
ceva, mă gândesc că ea credea, probabil, că doar arunc o 
privire şi le las deoparte. 

Sandy nu ştia ce-ar fi fost potrivit să spună, aşa că tăcu. 
Era felul lui Perez de a aborda astfel de situaţii: „Acordă-i 
timp şi dă-i sentimentul că asculţi cu adevărat ce are de 
spus.” 

— Vreţi să le vedeţi? 

Gwen stinse ţigara şi îl privi cu ochii mijiţi. 

— Neapărat. 

— Rahat, zise ea. Nu cred că pot face asta complet 
trează. Beţi un pahar cu mine? 

El încuviinţă. Nu că ar fi vrut să bea ceva atunci, cu 
toate că înainte de-a ajunge i-ar fi fost de folos. Nu voia să 
distrugă atmosfera. 

— Vin? 

El încuviinţă din nou. 

Ea se întoarse în cameră cu o sticlă de vin roşu şi două 
pahare mari pe care le ţinea de picior, între degete. Scoase 
dopul sticlei şi o lăsă pe măsuţa joasă de lângă el, apoi ieşi 
din nou. Când reveni, avea cu ea o mapă plină cu scrisori. 
Se aşeză lângă el pe canapea, atât de aproape că Sandy îi 
putea simţi parfumul şi mirosul de fum de ţigară care îi 
rămăsese în păr. 

— Aceasta e cea mai recentă. A ajuns ieri. De asta am 
fost aşa surprinsă când m-a sunat. Nu comunicam foarte 
des la telefon, şi nu ştiu ce alte noutăţi ar fi putut să-mi 
spună. 

— Aţi păstrat plicul? întrebă Sandy. 

— Nu. 

— Eram curios când a fost expediată. 

— A, vă pot spune asta. Chiar alaltăieri. Am fost 
impresionată că a ajuns atât de repede. 

Îi înmână coala de hârtie. Era format A4, albă, neliniată. 
Lui Sandy i se păru că scrisul era foarte ordonat. Se gândi 

că era o metodă curios de demodată pentru o tânără să 
comunice cu mama ei. El dădea mereu un telefon acasă, şi 
până şi Evelyn folosea e-mail-ul. 


Dragă mamă, 

A fost o săptămână foarte ciudată. Marţi, a avut loc un 
accident îngrozitor: Mima, care locuieşte la Setter, 
domeniul pe care se află situl, a fost împuşcată. E greu să 
accepti o astfel de tragedie într-un loc ca Whalsay. Se pare 
că un localnic a ieşit la vânătoare de iepuri şi a nimerit-o 
pe ea, din greşeală. Era îmbrăcată cu haina mea, de aceea 
nu pot să nu mă simt cumva responsabilă. Ai să spui că e 
doar paranoia mea care se manifestă iar şi poate ai 
dreptate. Moartea ei m-a tulburat teribil, dar nu te 
îngrijora. Sunt bine, controlez situaţia. Și da, mănânc. 

Azi, în schimb, am făcut o descoperire uluitoare pe sit: 
monede de argint, care demonstrează că am avut dreptate 
despre casa de aici. Se discută deja despre reconstituirea 
clădirii aşa cum arăta în secolul al XV-lea, dar e un proiect 
de perspectivă. Câteodată, am senzaţia că nu sunt în stare 
să-l duc la capăt, iar altădată mi se pare cel mai fascinant 
proiect din lume. lar eu sunt aici, chiar unde a început 
totul. 

Cum merg lucrurile pentru tine? Te-am auzit în 
emisiunea Today la începutul săptămânii şi mi s-a părut că 
ai controlat situaţia foarte bine. De-abia aştept să te aud 
din nou. Pe curând. 


Cu drag, Hattie. 


— Ei, cum vi se pare? întrebă Gwen, care aproape 
terminase paharul de vin. 

Mintea lui Sandy se golise, pur şi simplu, şi se chinui să 
ofere un răspuns coerent: 

— Nu pare foarte deprimată. 

— Aşa m-am gândit şi eu când am citit-o prima dată, 
acum însă nu mai sunt aşa de sigură. „Câteodată, am 
senzaţia că nu sunt în stare să-l duc la capăt.” Poate că se 

referă la faptul că avea de gând să se omoare. 

— Nu, interveni Sandy, înseamnă că îşi făcea planuri 
pentru viitor. Mie aşa mi se pare. 

— Dacă aveţi dreptate, înseamnă că s-a întâmplat ceva 
între momentul în care mi-a scris şi cel în care m-a sunat. 
Nu credeţi? Sau, cel puţin, ceva i-a schimbat complet 
modul în care privea situaţia. 

Sandy nu ştia ce să spună, nu prea avea opinii 
personale. Tăcu. 

— Ce vreau să spun e că în scrisoare pare destul de 
calmă. Când m-a sunat, însă, era complet răvăşită. 

— Aţi salvat cumva mesajul pe telefon? 

— Sigur, şi se apucă să caute în geantă, de unde scoase 
telefonul mobil. 

— Aş vrea să iau cartela SIM cu mine, să audă şi şeful 
meu. Plus că putem afla şi alte informaţii în felul ăsta, de 
unde a sunat, de exemplu. Poate fi util. 

Nu se simţea în stare să-i audă vocea lui Hattie. Nu 
acolo, lângă mama ei. Dar Gwen James nu băga în seamă 
ce-i spunea, deja apăsa butoanele. 

„Mamă, mamă, unde eşti? S-a întâmplat ceva groaznic, 
nici nu-mi vine să cred că e adevărat. Cred că m-am înşelat 
în legătură cu Mima. Trebuie să vorbim, te sun mai târziu.” 
Vocea ei trăda o tulburare puternică. Sandy şi-o amintea 
pe Hattie la masa din bucătărie de la Utra, zâmbind la 
ceva ce spusese Evelyn. Fusese, într-adevăr, marcată de 
moartea Mimei, dar de data asta era altceva. Era groază 
autentică. 

— A mai încercat vreodată să se sinucidă? Ştiu că a avut 
probleme în trecut. 

— Nu, îi spuse Gwen apatică, fără să-şi ia privirea de la 
telefon. Odată a spus că îşi dorea să fie moartă, dar nu e 
chiar acelaşi lucru, nu credeţi? 

— Nu, nu e. 

— Când am citit scrisoarea, am crezut că se simte bine. 
Supărată din cauza accidentului bietei femei, dar cu o 
stare bună, totuşi. Am trăit toată viaţa făcându-mi griji 
pentru ea. Oamenii au impresia că sunt o cinică, pentru că 

nu vorbesc despre ea, pentru că nu mai locuim împreună. 
Evident că ar fi fost mai simplu dacă era aici, unde puteam 
să controlez prin ce trece, dar m-am gândit că are nevoie 
să-şi trăiască viaţa. Câteodată, nu mă gândesc la ea o zi 
întreagă când muncesc; şi apoi mă simt vinovată. Mi-am 
dorit foarte tare ca anxietatea asta să se oprească la un 
moment dat, să nu-mi mai fac griji pentru ea. Visam să 
apară un medicament magic sau poate să întâlnească un 
bărbat bun, care s-o iubească şi care să aibă grijă de ea. La 
un moment dat, în iarnă, părea că se întâmplase ceva de 
genul ăsta; venise schimbată din Shetland, care parcă 
aruncase o vrajă peste ea. Încă avea şi zile proaste, dar 
părea mai liniştită, chiar fericită, uneori. 

Se opri şi oftă. 

— Acum aş da orice să am pentru ce mă îngrijora. 

Sandy ridică paharul şi sorbi din vin. Ar fi vrut să poată 
spună ceva care s-o liniştească. Trebuia să fi venit Perez, el 
ştia ce trebuie să spună în astfel de momente. 

— Credeţi că Hattie s-a sinucis? 

Întrebarea lui Gwen îl surprinse atât de tare, că abia 
reuşi să clipească de câteva ori înainte să răspundă. 

— Nu, îi spuse fără să gândească. 

Roşi imediat şi realiză ce grozăvie spusese: 

— Dar nu trebuie să vă luaţi după mine. E doar o opinie 
personală şi eu am obiceiul să mă înşel tot timpul. 

Ea îl privi intens. 

— Mulţumesc că aţi bătut atâta drum până aici. 

— Familia mea este din Whalsay. Dacă vreţi să mergeţi 
cu mine, să vedeţi unde a stat, am fi bucuroşi să vă arătăm. 


Încremenit afară, pe trotuarul din faţa casei, cu cartela 
SIM în buzunar şi cu mapa cu scrisori într-o pungă de la 
supermarket, Sandy îşi spuse că nu aflase mare lucru. Ce 
avea să spună Perez? Dar Procuratura? Atâţia bani ca el să 
vină până aici şi pentru nimic concret şi important. Nu se 
simţea în stare să mai suporte mutrele tâmpe din metrou şi 
toată agitația mulţimii. Se uită o vreme pe hartă, sub un 
felinar, şi porni agale pe jos, spre hotel, în noaptea călduţă 

a oraşului. 

Capitolul 26 


Perez se uită în urma lui Sandy în timp ce se îndepărta 
pe feribotul spre Londra şi îşi zise că exact la fel se 
simţiseră şi părinţii lui când el, la doisprezece ani, fusese 
trimis de acasă, din Fair Isle, să locuiască la căminul 
liceului Anderson din Lerwick: se simţea răspunzător 
pentru singurătatea puştiului, de parcă l-ar fi abandonat. 
De câte ori îi sunase telefonul în ziua aceea se temuse că 
era Sandy, împotmolit undeva sau pierdut în oraş. 

Pe Berglund îl descoperi încă la Pier House Hotel. Părea 
că-şi mutase domiciliul la masa de la geam şi transformase 
locul în propriul său birou, dotat cu laptop şi vrafuri de 
hârtii. 

— Aţi auzit veştile despre Hattie? 

— Da, ce pierdere! Era o fată aşa de talentată... Eu, 
personal, nu am înţeles niciodată sinuciderea. 

Era un soi de interes academic în glasul său, dar 
nicidecum regret autentic. 

— Lângă corpul ei se afla cuțitul dumneavoastră. 

— Pe bune? 

Îşi ridică brusc privirea din computer. 

— Nu ştiam că-l pierdusem. 

Se cutremură dezgustat. 

— Îl vom reţine ca probă. 

— Nici nu-l mai vreau înapoi, mă îndoiesc că o să-l mai 
pot folosi vreodată. 

— Când l-aţi văzut ultima oară? 

— Nu-mi amintesc. Cu siguranţă l-am avut ieri dimineaţă 
pe sit. Cred că l-am uitat acolo sau poate mi-a scăpat când 
m-am plimbat cu Hattie. 

— Aţi văzut-o pe ea că l-ar fi ridicat? 

— Normal că nu, inspectore. Doar m-aş fi aşteptat să mi- 
l] dea înapoi, ce ziceţi? 

Râse discret, de parcă nu-i venea să creadă prostia 
detectivului. 

Perez conduse de la Symbister la Lindby şi apoi la 
conacul familiei Clouston. Jackie era afară, spăla 
geamurile camerei de zi şi le lustruia cu atât de multă 
sârguinţă, încât te-ai fi aşteptat să facă o gaură în ele cât 
de curând. Se întoarse brusc când îşi dădu seama că are 
companie. 

— Da, ştiu, zise ea. La următoarea furtună se vor acoperi 
din nou de sare. Dare bine să ai privelişte, măcar o vreme. 
Toată lumea zicea că Andrew e nătărău că-şi construieşte 
casa aici, unde e atât de expusă, dar nu ne-ar plăcea să 
locuim mai jos. Ne place să avem marea şi o bucăţică de 
peisaj aproape de noi. 

— Nu vreau să vă deranjez. 

— Nu mă deranjaţi, voiam doar să-mi ocup mintea cu 
ceva, să nu mă mai gândesc, ştiţi? Încă o moarte pe 
insulă... E greu de înţeles. N-am cunoscut-o prea bine pe 
fetişcana asta de la sit, dar tot e un şoc să vezi aşa ceva. 
Haideţi înăuntru. 

Se aştepta să-l găsească pe Andrew în scaunul său 
obişnuit de la bucătărie, dar acesta era gol. Jackie îi 
pricepu imediat nedumerirea: _ 

— L-a luat Ronald la o plimbare cu maşina. Il duce la 
clubul de golf, să-şi vadă prietenii, după care se opresc, 
poate, la clubul de navigaţie şi, de ce nu, la un pahar la 
Pier House Hotel. Nu s-a simţit prea bine zilele astea. 
Suferă foarte tare că nu mai poate ieşi cu băieţii în larg. El 
era cel care lua toate deciziile, iar acum se simte inutil. Nu 
e neapărat vorba de forţa fizică, cât de faptul că se simte 
foarte frustrat. Anna ar fi vrut ca Ronald să se apuce de 
grădină azi, dar i-am spus că asta poate să mai aştepte: 
„Tatăl tău e mai important decât să plantezi fasole şi 
mazăre”, aşa i-am spus. 

Perez se întrebă ce părere avea Anna despre asta. Dar 
se mulţumi să dea aprobator din cap. 

— Am putea merge în camera cealaltă? Să ne bucurăm 
de privelişte, dacă tot strălucesc ferestrele acum. 

— Sigur, de ce nu. De obicei stau în bucătărie, dar luati- 
o înainte dacă vreţi şi vin şi eu imediat cu cafeaua. 

Era o cameră spațioasă şi pătrată, lată cât jumătate din 
casă. Avea un şemineu de marmură şi mobilă solidă, 
lucioasă: două canapele îmbrăcate în satin cenuşiu, un 
bufet extrem de bine lustruit şi două măsuţe lucioase; pe 
şemineu trona o oglindă înrămată. Tot acolo domnea o 
expoziţie de fotografii în rame cu sticlă: una de la nunta lui 
Jackie cu Andrew, în care el arăta foarte elegant într-un 
costum de zi, ca un uriaş lângă soţia lui minionă; o altă 
poză cu casa în timp ce era în construcţie şi câteva poze cu 
Ronald de la şcoală. Camera părea rece, fără personalitate. 
Perez se întrebă cât de des stăteau aici. Se aşeză pe un 
scaun şi privi pe fereastra lungă. Putea vedea întreaga 
parte sudică a insulei, de la noul bungalou unde locuiau 
Anna şi Ronald până la plaja stâncoasă de la Setter, unde 
fusese găsit corpul lui Hattie. 

Jackie intră cu o tavă: cele mai fine porţelanuri, o cană 
cu lapte şi un ibric cu cafea lângă o farfurie cu fursecuri de 
casă. Ce altceva avea de făcut în afară de prăjituri şi de 
curăţenie? Îşi imagină că se plictiseşte cumplit în casa asta 
imensă. Oare grija pentru soţul ei îi ocupa tot timpul? 
Părea că femeia îi intuieşte foarte bine gândurile: 

— Când am construit casa asta mare, mă gândeam că ar 
fi o idee bună să primesc oaspeţi în gazdă. Nu neapărat 
pentru bani, cât mai ales pentru companie, să cunosc 
oameni din lumea întreagă. De-asta am construit-o atât de 
mare. 

— Pare un plan bun, mai ales cu ideea Annei de a 
organiza ateliere. Ar scuti-o pe ea de efortul de a găzdui 
oamenii la Pier House Hotel sau în bungalou. 

— Păi da, dar Andrew nu e de acord cu ideea asta. Nu 
acum, de fapt. De la accident, nu mai suportă nimic care 
să-i tulbure propria rutină. Nu mai e în stare să cunoască 
străini, adăugă şi scutură din cap, încercând parcă să 
alunge visurile de altădată. 

Perez turnă cafea şi rămase o clipă tăcut, pentru a se 
bucura de aroma ei. 

— Aţi văzut-o cumva pe Hattie James ieri? 

— Nu, n-o cunoşteam foarte bine. Nu ne vizitam sau 


e 201 œ» 


ceva de genul ăsta. Evelyn şi-a luat asupra ei sarcina să 
aibă grijă de fete, dar ăsta-i genul ei. Trebuie să-şi bage 
nasul peste tot, mai ales unde e rost de bani. Nu e deloc 
sfânta pe care o crede toată lumea. 

— Cum ar putea să fie rost de bani în cazul ăsta? 

Perez era realmente curios. 

— Cu siguranţă primesc un onorariu pentru situl de la 
Setter. 

Perez simţi că femeia ar fi vrut să spună mai multe, dar 
preferase să tacă. Nu insistă. Ar fi vrut, în schimb, să 
spună ceva în apărarea mamei lui Sandy, dar ce ştia el, de 
fapt, despre acea femeie, în afară că era foarte primitoare? 
Râca asta între neamuri i se părea cu adevărat 
deprimantă. Se imagină deodată la Fair Isle, pe la vreo 
şapte-opt ani, ascultând slujba de duminică, în care o 
femeie în vârstă spunea că dragostea de bani e sursa 
tuturor relelor: „Dragostea de bani, înţelegeţi? Nu banii în 
sine. Când banii ajung să ne stăpânească viaţa, atunci 
lucrurile încep s-o ia razna complet.” Asta se întâmpla şi 
aici, oare? se gândi. Nu averea în sine stricase relațiile 
între aceste familii, ci amărăciunea şi invidia care o 
înconjurau. 

— Fetele de la sit nu au venit niciodată până aici? 

— Nu. Mai demult, obişnuiam să dăm petreceri mari şi 
să invităm aproape toţi vecinii de pe insulă. Dădeam 
mobila la perete şi se găsea mereu cineva să cânte la un 
instrument. Ce vremuri frumoase! Se umplea casa de 
tineri. Ronald îşi chema colegii de la liceu şi toţi băieţii de 
pe bărci erau la noi, cu nevestele şi copiii. Andrew cânta 
de minune la acordeon şi toată lumea dansa. Acum, însă, 
nu mai suportă oaspeţi, abia se descurcă în preajma 
noastră. 

— Înţeleg, spuse Perez şi îşi mai turnă cafea. Cred că vă 
e teribil de dor de vremurile acelea. 

— Of, nici nu vă imaginaţi, îi spuse şi privi pe fereastră, 
spre bungaloul fiului ei. 

Perez îşi închipui că în mintea femeii răsunau acum 
acorduri vesele şi hohote de râs, pe fundalul unor imagini 

cu casa plină de oameni. Oare se aşteptase ca Anna să-i 
preia rolul de amfitrioană şi mare organizator de 
petreceri? Era dezamăgită că nora mai avidă voise să 
construiască o afacere în loc să se distreze? 

— Hattie s-a plimbat ieri după-amiază cu şeful ei pe 
malul mării, continuă el. Aveţi o privelişte foarte bună de 
aici. S-a întâmplat cumva să-i vedeţi? 

— Nu. Andrew nu s-a simţit prea bine ieri. Uneori îi intră 
câte o idee în cap şi nu mai renunţă la ea. Se agită şi se 
sperie până o ia razna. A trebuit să-l chem pe Ronald să-l 
calmeze. 

— Ce-l supăra? 

— Accidentul Mimei. Ceva legat de împuşcături i-a 
amintit un episod din tinereţe. El e mai mare ca mine cu 
câţiva ani şi l-a cunoscut pe soţul Mimei. Tatăl lui Andrew 
a lucrat cu Jerry Wilson la construirea unor bărci de coastă 
care să plece în Norvegia în operaţiunea Autobuzul din 
Shetland. Bărcile pe care le construiau ei erau folosite de 
Rezistenţa norvegiană şi de agenţii din teren. Dar asta s-a 
întâmplat demult. Bărbatul Mimei a murit cu mulţi ani în 
urmă, imediat după război, când eu eram doar o puştoaică, 
aşa că ce legătură ar putea să aibă cu accidentul de acum? 
Dar aşa funcţionează uneori mintea lui Andrew: lucruri 
care s-au întâmplat în tinereţe îi par mai reale decât ce a 
făcut ieri. 

— Înţeleg că n-aţi avut prea mult timp să vă uitaţi pe 
fereastră. Nu i-aţi remarcat deloc pe Hattie şi pe Paul 
Berglund pe țărm? 

Femeia îi zâmbi. 

— Ieri nu m-am dus nici la toaletă fără ca Andrew să 
apară în capul scărilor şi să mă întrebe unde am fost. 
Ronald l-a mai calmat puţin când a venit la noi. El ştie să 
se poarte mult mai bine cu tatăl lui, are mai multă răbdare 
ca mine. 

— Poate aţi văzut-o mai târziu, când era singură. 

— Nu, îi spuse Jackie, nu am văzut-o deloc. 

— Dar pe Rhona Laing de la Procuratură aţi văzut-o în 
dimineaţa asta? V-am observat în mulţime, la sit. 

— Am văzut că se aduna lumea când eram sus să aranjez 
paturile şi m-am dus la Setter să văd ce se întâmplă. Din 
curiozitate, atât. Abia atunci am auzit de biata fată, că 
murise. N-am stat prea mult, Andrew rămăsese acasă 
singur, adăugă şi îl privi în ochi. Cum a murit? 

— Îmi pare rău, îi spuse încet, dar nu pot să vorbesc 
despre asta acum. 

— Da, e în regulă, înţeleg. 

Tăcu o vreme şi adăugă: 

— Dar se spune că s-a sinucis. 

— Deocamdată chiar nu ştim asta. 

— Prin ce-or trece bieţii ei părinţi? se întrebă Jackie. Am 
face orice să ne apărăm copiii, dar nu-i putem salva de ei 
înşişi, observă ea şi îi zâmbi: Aveţi copii, domnule 
inspector? 

Perez clătină automat din cap. Dar am, de fapt. Cassie e 
ca şi copilul meu. Ce-aş simţi, oare, dacă ea ar fi atât de 
disperată încât să sară într-o groapă în pământ şi să-şi taie 
venele? 

Capitolul 27 


Sandy se miră să-l găsească pe Perez aşteptându-l la 
aeroportul din Sumburgh. Işi lăsase maşina acolo la 
plecare şi putea să conducă foarte bine de unul singur 
înapoi spre nord. După câteva beri şi o masă bună la 
hotelul din Londra, dormise ca un bebeluş până când 
sunase alarma telefonului, iar dimineaţă oraşul parcă nui 
se mai păruse atât de sufocant şi copleşitor. 

Faptul că avea, totuşi, ceva cu care să se întoarcă la 
Perez era de ajutor, anume scrisorile lui Hattie şi cartela 
SIM din telefonul mamei fetei. Notase câte ceva şi din 
conversaţia cu Gwen James, dar nu avea prea mare 
încredere în capacitatea lui de a se exprima. Măcar nu 
venea cu mâna goală. 

În avion, se uitase pe geam ca să vadă capul Sumburgh 
şi, odată aterizat, răsuflase uşurat că se întorsese fără să 
facă vreo gafă monumentală. Apoi îl văzu pe Perez 
aşteptându-l la terminal, sprijinit de peretele de la biroul 
pentru închiriat maşini şi se emoţionă din nou. 

— Ce s-a întâmplat? întrebă Sandy, speriat că Gwen 
James sunase deja să se plângă din cauza lui. 

Habar n-avea ce-ar fi putut să greşească, dar chestia 
asta nu-l oprise nici înainte s-o dea în bară. După care se 
gândi imediat că putea fi ceva în neregulă cu familia lui. 

— Nimic, îi spuse Perez zâmbind. Eram doar curios să 
aud cum te-ai descurcat. M-a adus Val Turner, am avut o 
întâlnire cu ea în Lerwick. Merge în sud azi pentru o 
conferinţă de o zi. 

— Despre ce ai vorbit cu ea? 

— Voiam s-o întreb despre oasele astea găsite de fete la 
Setter. Toată lumea a bănuit că sunt vechi de sute de ani, 
dar nu avem o certitudine în sensul ăsta. Dacă sunt mai 
recente, înseamnă că cele două morţi din ultimele zile 
capătă un cu totul alt sens: trei victime în acelaşi 
perimetru. Chiar şi Procuratura trebuie să accepte că nu 
poate fi o coincidenţă. 

— Ce a spus Val? Dacă scheletul e mai recent, cu 
siguranţă trebuie să fie ceva mai mult decât doar nişte 
oase. 

— Cred că da, numai că nu prea are sens. Probabil 
prezenţa scheletului e doar o coincidenţă, însă pare extrem 
de ciudat. Ambele femei aveau o legătură cu Setter şi, ce 
să vezi, tot aici apare o altă posibilă victimă... spuse Perez 
cu vocea tot mai slabă, după care ridică din umeri. Nu-ţi 
bate capul, probabil că văd ipoteze unde nu sunt, de fapt. 

Sandy îşi zise că inspectorul n-ar fi vorbit sub niciun 
chip în felul ăsta cu el cu câteva luni în urmă, nu i-ar fi 
făcut astfel de confidenţe. Simţi acelaşi sentiment de 
panică de dinaintea aterizării la Londra. Cum avea să se 
ridice la nivelul acestor aşteptări? 

— De când mă ştiu circulă tot felul de legende 
misterioase despre Setter. 

— Ce fel de legende? îl întrebă inspectorul şi-l privi 
ager. 

Mai bine şi-ar fi ţinut gura închisă, pentru că oricum nu 
ştia mare lucru, doar nişte chestiuni generale. Işi amintea 
doar poveşti cu fantome şi morţi care umblau noaptea. 

— Unii nu prea se încumetau să meargă noaptea pe 
acolo, bătrânii mai ales. Dar asta se întâmpla demult, acum 
s-a uitat totul. 

— Crezi că mama ta mai ştie legendele astea? 

Sandy ridică din umeri. Chiar dacă le mai ştie, nu ți le-ar 
spune, de teamă să nu pară tâmpită. Preferă să schimbe 
subiectul. 

— Ce a spus Val despre oase? 

— Iniţial a crezut că sunt foarte vechi, dar se pare că 
trebuie să renunţe la teoria asta. Încă le testează şi ne 
anunţă imediat ce primeşte rezultatul. 

În aeroport era linişte, iar ei se aşezară să bea o cafea. 

— Ai citit toate scrisorile? întrebă Perez, în timp ce 
urmărea cu privirea un cuplu mai în vârstă care purta o 
conversaţie cu funcţionarul de la check-in. 

Sandy îi urmări, la rândul său, direcţia privirii. Cei doi se 
ţineau de mână. Scârbos, îşi spuse. La vârsta lor, ar trebui 

să-şi păstreze gesturile astea pentru propria casă. 

— Nu, doar pe cea mai recentă. 

Evident, ar fi trebuit să le citesc pe toate. Perez ar fi stat 
toată noaptea să le citească, să le descifreze. Nu s-ar fi 
îmbătat cu bere scumpă la barul hotelului, ca să adoarmă 
imediat după aceea din cauza beţiei. În avion, pe drum 
spre casă, Sandy citise o revistă glossy pentru bărbaţi, cu 
un manechin topless pe copertă; nu se mai gândise deloc 
la caz. Perez nu comentă, însă. 

— Cum ţi s-am părut Gwen James? 

— Cum spuneai şi tu, se simte vinovată. A făcut cum a 
crezut mai bine pentru fiica ei, adăugă, simțind cumva 
nevoia s-o prezinte pe Gwen într-o lumină pozitivă. Nu voia 
să intre cu bocancii în viaţa lui Hattie, dar îi păsa foarte 
mult de soarta ei. Evident, munca îi ocupă foarte mult 
timp, dar asta n-o împiedica să se îngrijoreze. 

— Crede în teoria sinuciderii? 

— A spus că Hattie şi-a dorit la un moment dat să moară, 
când îi era rău, dar nu a încercat niciodată să se sinucidă. 
Şi nici nu crede că Hattie era deprimată în ultimul timp, 
din contră, se pare că toată iarna petrecută la Universitate 
s-a simţit foarte bine şi de-abia aştepta să se întoarcă în 
Whalsay. Ultima scrisoare pare să descrie mai degrabă 
planuri de viitor. Doar apelul telefonic a speriat-o foarte 
tare. 

— Putem să-l ascultăm? 

— Da, am adus cartela SIM. 

Sandy îşi mai verifică o dată buzunarul, deşi o mai 
făcuse de cel puţin zece ori ca să se asigure că o are încă. 
O scoase şi i-o înmână inspectorului, fericit că scăpase şi 
de această răspundere. 

— l-am spus că i-o vom returna după finalizarea 
anchetei, e singura înregistrare pe care o are cu vocea lui 
Hattie. 

— Bineînţeles. Oricum, te-ai descurcat foarte bine să o 
convingi să ţi-o dea. 

Terminaseră cafeaua. Sandy avea impresia că 
inspectorul ar mai fi vrut să spună ceva. Rămaseră o vreme 

în tăcere. 

— Putem pleca? spuse în cele din urmă. 

Nu avusese niciodată răbdarea lui Perez. 

Din nou un moment de ezitare. Sandy îşi închipui că şi 
inspectorul era la fel de reticent ca el să se întoarcă în 
Whalsay. Era o confuzie generală: ar trebui să considere 
morţile astea drept crime sau nu? Se aflau pe insulă ca 
parte a comunităţii sau ca ofiţeri de investigaţii? 
Procuratura avea să-i susţină doar dacă teoria lor se 
potrivea cu interesele ei şi, în clipa aceea, părea mai 
interesată să le facă pe plac politicienilor. 

— Da, mergem, spuse Perez, doar n-o să stăm să bem 
cafea aici toată ziua. 

Sandy ar fi vrut să-i spună cât de norocos era că nu 
trebuia să asiste la înmormântarea secolului în dimineaţa 
următoare. Apoi se gândi că afirmaţia asta putea părea 
copilărească şi nerecunoscătoare şi nu se potrivea deloc cu 
noua sa imagine de adult responsabil. Mai putea părea şi o 
lipsă de respect faţă de Mima. Era mândru că, măcar, 
învăţa să-şi ţină gura. 

Sandy se aşteptase ca inspectorul să se întoarcă în 
Whalsay cu el, dar Perez ceru să fie lăsat la casa lui din 
Lerwick. Nu mai era nevoie de el în Whalsay, avea alte 
treburi şi trebuia s-o informeze pe Laing despre cum 
decursese discuţia cu Gwen James. Avea să se întoarcă pe 
insulă după ce primea informaţiile despre vechimea 
oaselor. 

În Utra, mama lui Sandy abia de-i observă sosirea. 
Michael şi familia sa urmau să ajungă cu ultimul avion din 
Edinburgh. Sandy se aşteptase ca maică-sa să vorbească 
fără oprire despre moartea bietei fete, doar că incidentul 
părea să fi ieşit deja din preocupările lui Evelyn, mult mai 
interesată de ce o să mănânce copilul la micul dejun şi 
dacă Amelia putea accepta ideea ca prosoapele să nu se 
asorteze prea bine cu aşternuturile. Sandy se mira de 
faptul că toată familia alesese să vină de la Edinburgh la 
Whalsay şi se întreba care era motivaţia cumnatei în toată 
povestea asta. Oare se aştepta ca Mima să fi lăsat în urmă 

ceva de valoare? 

Joseph nu era acasă, iar Evelyn îi spuse că plecase la 
Setter, să se asigure că plita era aprinsă şi că erau 
pregătite cele necesare pentru ca Sandy să petreacă 
câteva zile acolo. 

— Merg şi eu, poate are nevoie de ajutor. 

Sandy cumpărase o sticlă de whisky de pe aeroportul 
Heathrow. O îndesă în buzunarul interior al hainei şi plecă 
pe cărare spre Setter. Vremea era bună, calmă şi îi trecu 
prin cap că la Londra nu are nicio importanţă cum e 
vremea şi din ce direcţie bate vântul. 

Joseph se ghemuise lângă plită, dar focul se stinsese 
deja. Omul vâri înăuntru hârtii îndoite de ziar şi deasupra 
aşeză câteva vreascuri uscate. Îl auzi pe Sandy intrând şi 
zâmbi când îl văzu. 

— În curte mai e o grămadă de brichete de turbă, măcar 
n-o să-ţi fie frig aici. 

Sandy scoase sticla din buzunar cu aerul unui cuceritor: 

— Să luăm o înghiţitură întâi! 

— Eh, poate una mică. Nu pot să mă întorc beat acasă, 
tocmai acum când trebuie să sosească Michael şi familia 
lui. Ce-ar spune maică-ta? 

Amândoi zâmbiră conspirativ. 

— Dacă nu mai rezişti în zilele următoare, să ştii că eşti 
oricând binevenit aici. 

Joseph apropie chibritul de hârtie şi vreascurile se 
aprinseră imediat. Deasupra aşeză vreo două brichete de 
turbă, al căror fum se răspândi în cameră cât ai clipi. 
Sandy inspiră de câteva ori şi mirosul acela îi aminti atât 
de tare de Mima că simţi nevoia să clipească intens, ca să 
se asigure că ea nu era lângă ei. Se întoarse şi înşfăcă 
două pahare din dulapul atârnat de perete, le şterse şi 
turnă în fiecare o măsură de whisky. Taică-său închise 
uşiţa de la plită. Ciocniră în cinstea Mimei, fără să spună 
vreun cuvânt, şi se aşezară la masă. 

— Ai auzit că au fost descoperite şi alte oase după ce 
mama a găsit craniul? întrebă Sandy, convins oricum că 
tatăl lui era la curent cu povestea. 

Nu fusese niciodată genul care să plece urechea la 
bârfe, dar moştenise geniul Mimei de a adulmeca orice se 
petrecea pe insulă. 

— Poate aparţin vreunei rude îndepărtate de-a noastră. 
Cum ar fi? 

— Cred că ar trebui să încheie complet lucrările la 
Setter. 

Avea o voce dură, deloc tipică lui. Sandy îl privi şocat. 
Nu-l auzise niciodată vorbind astfel, nici chiar când, copil 
fiind, făcea câte o boacănă. Joseph continuă: 

— Dacă nu bântuiau ei pe aici cu lucrările lor, cred că 
mama trăia bine merci şi acum. 

— De ce spui asta? 

— Două morţi într-o săptămână. Când a murit ultima 
oară cineva din alte cauze decât naturale în Whalsay? 

Sandy nu era convins că tatăl lui aştepta un răspuns, aşa 
că tăcu. 

— Ei bine? 

— Nu ştiu. 

— Eu m-am tot gândit la asta, continuă Joseph. Tata s-a 
pierdut pe mare şi asta s-a întâmplat acum cincizeci de ani 
şi mai bine. Nu mai ştiu să fi fost alte accidente de atunci. 
Şi acum, doi morţi în câteva zile. Niciodată nu m-a încântat 
ideea unor străini care să scormonească pământul şi nu 
sunt singurul din insulă care gândeşte aşa. Mima era în 
vârstă, dar mai avea zile de trăit, iar fata englezoaică era 
doar un copil. Şi acum îmi spui că au găsit o grămadă de 
oase. 

— Nu chiar o grămadă şi e posibil să fie foarte vechi, de 
sute de ani. 

— E totuna. Mâine mă duc să vorbesc cu Paul Berglund 
ăla, chiar înainte de înmormântare, şi le spun să strângă şi 
să plece. Nu-mi pasă ce înţelegere aveau cu Mima, acum 
eu sunt proprietar. E terenul meu şi nu-l vreau răscolit. 

Sandy simţea căldura de la sobă şi whisky-ul care îl 
ardea pe gât. Se întreba ce ar fi putut să spună ca să-l facă 
pe tatăl lui să se simtă mai bine. Nu prea-i stătea în fire să 
fie superstiţios. De ce nu văzuse până acum cât de abătut 

era? Pentru că Joseph nu arăta şi nu spunea niciodată ce 
simte, dar era evident că moartea Mimei îl afectase mai 
mult decât lăsa el să se vadă. 

— Vorbesc eu cu Berglund, tu ai suficient de făcut 
mâine. 

— Maică-ta n-o să fie de acord, îi spuse el şi Sandy se 
aşteptă la un nou zâmbet conspirativ, dar Joseph era foarte 
serios. Ştii că are planuri mari cu locul ăsta. 

— Da, ştiu: să îl transforme într-un muzeu faimos, pe 
care să-l conducă ea. Dar va trebui să-şi găsească alt 
proiect în schimb, altă preocupare cu care să-şi umple 
timpul liber. 

— Nu i-a fost uşor, să ştii, să trăiască cu mine. Am fost 
un sărăntoc, noi n-am avut niciodată la fel de mulţi bani ca 
restul familiilor din Lindby, remarcă Joseph şi întinse mâna 
după sticlă, pentru a-şi umple din nou paharul. Michael şi 
nevastă-sa de la Edinburgh fuseseră de mult uitaţi. Ar 
trebui să te porţi mai blând cu ea, suferea foarte tare când 
nu puteam să-ţi oferim tot ceea ce primeau copiii din 
familiile bogate de pescari. 

— Dar tu ai avut mereu grijă de ea, n-am dus lipsă de 
nimic niciodată. 

Afară începuse deja să se întunece. Era încă pe la 
începutul anului, iar soarele nu urca prea mult pe cer. 

— Asta i se datorează tot ei, mai degrabă. Era un fel de 
magician cu banii, nu ştiu cum făcea de fiecare dată să ne 
acopere cheltuielile. 

În ciuda căldurii plăcute a zilei, Joseph întinse mâinile 
spre plită, să şi le încălzească. Chipul său părea o umbră. 

— Ce planuri ai pentru Setter? întrebă Sandy. 

Similar relaţiilor cu Perez, Sandy simţea că se raporta 
diferit la tatăl său acum faţă de trecut, cumva de la egal la 
egal. Simţea că este luat în serios şi, dacă reuşea să 
vorbească despre lucruri practice, tatăl lui şi-ar mai fi 
venit în fire. 

— Mă întrebam dacă tu te-ai gândit să te muţi aici? 

— Nu cred că pot să fac asta. 

— De ce nu? 

— Nu te poţi întoarce de unde ai plecat, nu poţi să-ți 
retrăieşti viaţa. 

Joseph îşi termină băutura şi se gândi o vreme. 

— Mă întrebam dacă nu ai vrea tu Setter. Intotdeauna 
mi-am închipuit că o să fii un fermier grozav într-o zi, mai 
ales că te pricepi de minune să ai grijă de animale. 

— Nu! 

Sandy îşi dădu seama că respinsese prea dur oferta şi că 
tatăl său s-ar putea simţi jignit, doar că nu se putea gândi 
la nimic mai groaznic în clipa aceea: să trăiască unde 
maică-sa l-ar fi găsit atât de uşor, să devină subiectul 
speculațiilor din insulă şi să îi fie analizate amănunţit toate 
prietenele. Să-i fie în permanenţă comparate abilităţile cu 
cele ale tatălui său. 

— M-am gândit şi eu, dar nu cred că merge. Am deja o 
slujbă şi îmi place foarte mult ce fac, îi explică şi, imediat 
ce încheie fraza, ştia că fiecare cuvânt este adevărat. 

— Desigur, continuă Joseph, a fost o idee proastă. 

— ÎL caut mâine dimineaţă pe Berglund şi îi spun să nu 
ne deranjeze o perioadă cu lucrări pe sit. 

— Aşa să faci, îi spuse Joseph şi se ridică, după care se 
apropie de chiuvetă şi îşi spălă paharul. 

— Lasă-l, îi strigă Sandy, mă ocup eu mai târziu de el, îi 
spuse şi se ridică. 

Rămaseră unul în faţa celuilalt şi urmă o clipă de tăcere. 

— Ar fi bine să mă întorc. Trebuie să apară fratele tău în 
orice moment, iar Evelyn e în stare să strângă o echipă de 
căutări dacă nu apar curând. 

Porniră împreună prin întunericul serii spre Utra şi 
ajunseră chiar în momentul în care maşina închiriată de 
Michael apăru la capătul cărării. Una câte una, se iveau şi 
stelele. 

Capitolul 28 


Cu o zi înainte de funeraliile Mimei, Anna se îmbarcase 
pe feribotul de după-amiază spre Lerwick ca să-şi ia rochia 
de la curăţătorie. O lărgise în talie când rămăsese 
însărcinată şi încă îi venea bine. Era prima călătorie cu 
copilul. Era foarte conştientă de noua ei postură, în timp 
ce împingea căruţul pe străzile din Lerwick, simțindu-se ca 
un impostor, ca o fetişcană care se juca de-a mama şi de-a 
tata. Nu se obişnuise deloc cu rolul de mamă. 

Se bucurase foarte tare să iasă din casă. S-ar fi zis că 
Ronald avea să se relaxeze odată ce scăpase de acuzaţiile 
privind moartea Mimei, dar era mai irascibil ca niciodată. 
Ea, în schimb, se bucura de fiecare vizită în oraş şi azi 
decisese că urma să transforme ziua într-un eveniment 
special, cu cafea şi fursecuri de casă la cafeneaua Peerie 
şi, mai târziu, o tură la librăria Shetland Times. Parcă 
redevenise ea însăşi şi bebeluşul nu mai scâncea de o bună 
bucată de timp, cel puţin în după-amiaza aceea. 

În drum spre cafenea, se întâlnise cu o femeie cu care 
participase la un seminar anul trecut, organizat de 
Primăria insulelor Shetland pentru tinerii antreprenori. 
Jane voia să pună bazele unei firme de IT. Băuseră o cafea 
împreună şi timpul parcă zburase cât au stat de vorbă, 
întâi despre copil, normal, şi apoi despre planurile de 
afaceri pe care şi le făcea fiecare. Jane era tot din sud, 
puţin mai mare decât Anna, şi nu avea copii. Spunea că se 
simte destul de singură în postura de liber profesionist şi 
se gândea foarte serios să-şi caute un partener. 

Iniţial, când Anna gândise strategia pentru atelierele de 
fibre, luase în considerare ideea de a face parteneriat cu 
Evelyn: părea o idee bună ca o femeie din Whalsay, mai 
ales cu trecutul şi experienţa lui Evelyn, să îi fie alături, 
urmând ca vocea şi cunoştinţele ei să aducă atelierelor 
acel element autentic de care clar aveau nevoie. In cele 
din urmă, însă, decisese că nu voia să împartă cu nimeni 
controlul asupra proiectului. Evelyn fusese dezamăgită, 

Anna îşi dăduse seama de asta, însă continuase să-i ofere 
tot sprijinul de care era în stare. O lăsase chiar să 
folosească modelele de ţesătorie şi reţetele pentru 
vopseaua de lână. La un moment dat, încercase chiar să-i 
obţină finanţare de la Primăria insulelor Shetland. Până la 
urmă nu reuşise - fondurile erau mult mai restrânse ca 
altădată - dar gestul rămânea, oricum, de apreciat. 

Anna nu pomenise nimic din toate astea în timpul 
întâlnirii cu Jane: nu era convinsă că femeia ar fi înţeles 
preferința ei de a lucra singură în acest proiect. La finalul 
întâlnirii, făcuseră schimb de adrese de e-mail şi îşi 
promiseseră că vor păstra legătura. Ajunsă acasă, Anna 
era extrem de entuziasmată de întâlnire aşa că îi povestise 
lui Ronald toate detaliile la cină. 

— E foarte bine, îi spusese, mă bucur că ai avut o după- 
amiază atât de plăcută. 

Dar ea simţise că mintea lui era în cu totul altă parte. N- 
o asculta deloc. 

— Ce s-a întâmplat? îl întrebase. Pot să te ajut cu ceva? 

Ronald dăduse din cap, fără să spună nimic. Anna simţea 
din nou un nod în gât, o răbufnire: de ce nu putea fi un tip 
mai puternic, mai determinat? li putea ierta orice, mai 
puţin slăbiciunea. 

În dimineaţa înmormântării, îşi alese cu mare atenţie 
hainele. Imediat ce se trezise, scosese rochia din husa de 
plastic şi aşezase pe pat costumul elegant al lui Ronald. El 
dispăruse cu noaptea în cap la conacul din vârful dealului, 
chemat la datorie de Jackie. Anna făcuse o baie şi 
descoperise că hainele lui erau nemişcate când se 
întorsese în dormitor. Se aşeză la măsuţa de toaletă, în 
faţa oglinzii pentru machiaj şi zări cu coada ochiului 
costumul de pe pat, o amintire constantă a faptului că 
Ronald nu era încă acasă. Curând, urma să ajungă la ei 
vecina care se oferise să stea cu James, iar Anna se gândea 
cât de jenant ar fi fost ca Ronald să vină după sosirea 
acestei femei. 

De obicei, nu-şi bătea capul cu machiajul, dar voia să 
arate că azi făcuse un efort special ca să arate bine. Era 

singura cale în care putea să dea ochii cu toţi oamenii 
aceia. În plus, avea nevoie şi de un strop de încredere în 
sine, mai ales că se simţise atât de stângace şi stânjenită în 
ultimele luni de sarcină. Se uită iar la ceas, deşi ştia foarte 
bine ce oră era, şi se întrebă când avea să se întoarcă 
Ronald de la casa părinţilor lui. Într-o jumătate de oră 
trebuia să plece la biserică, întârzierea lui o îngrijora. 
Unde o fi? Îi era teamă că se răzgândise şi nu mai voia să 
meargă ia funeraliile Mimei. Nu trebuia să-l las să meargă 
la ai lui, se gândi. Nu trebuia să-l scap din ochi. Simţea 
cum îi clocoteşte sângele de furie. Întotdeauna reuşea 
cumva s-o dezamăgească. 

Se gândi că era momentul să adopte o nouă strategie, în 
caz că Ronald nu mai apărea. Să meargă singură la 
înmormântare? Chiar în acel moment auzi uşa de la intrare 
şi avu sentimentul acela atât de familiar deja, un amestec 
de furie şi uşurare. Se uită din nou la ceas: erau la limită 
ca să ajungă la timp. Ronald intră în cameră, roşu la faţă. 
Îşi imagină că alergase la vale, spre casă. 

— Tata nu vrea să vină, nu ştiu ce are. Toată săptămâna 
a fost întors, dar azi e mai rău ca niciodată. Mama nu vrea 
să-l lase singur. 

— O să mergem singuri atunci. 

Anna primi vestea ca pe o binecuvântare, de fapt. Se 
bucura să fie doar ea cu Ronald, o prezenţă mult mai 
discretă: doar ei doi, nu o gaşcă întreagă. Jackie era tot 
timpul pe picior de luptă în apărarea fiului ei şi putea 
oricând să facă o scenă. Anna se întoarse să se uite la el, 
cu gândul că ar putea folosi reticenţa tatălui ca pretext 
pentru ca el însuşi să lipsească de la slujbă. Dar Ronald 
deja se dezbrăcase. 

— Crezi că am timp de un duş? 

— Dacă te mişti foarte repede. 

Încă în faţa oglinzii, îl privi ieşind din baie cu prosopul 
prins în talie. l-ar fi plăcut să-l ia în braţe, să-l şteargă ea 
însăşi, dar se simţea destul de timidă şi preferă, în schimb, 
să-l urmărească în secret, în timp ce se prefăcea că-şi 
perie părul. Se auzi un ciocănit la uşă. Anna se ridică să-i 

deschidă vecinei. 

Traversară limba de nisip care lega ţărmul pe care 
fusese construită biserica de restul ținutului din Whalsay. 
Maşina lor era ultima din coloană. Biserica era plină de 
oameni, veniţi şi din alte comunităţi ale insulei, de la 
Symbister, Skaw sau Isbister, dar şi din Lindby. In 
căutarea unor locuri libere, Anna îi remarcă pe fata blondă 
de la situl arheologic, alături de profesorul de la 
Universitate; erau atât de mulţi oameni, că rândurile 
stranelor se umpluseră deja şi toţi stăteau înghesuiți, umăr 
la umăr. Fata de la sit purta blugi negri şi un tricou negru 
cu decolteu în V. Zvonurile spuneau că provenea dintr-o 
familie foarte bogată, iar Anna se gândi că ar fi putut să se 
îmbrace mai potrivit de atât, în condiţiile date. Profesorul 
purta costum şi cravată neagră. Măcar el venise pregătit 
pentru împrejurări. 

Evelyn şi Joseph se aşezaseră în primul rând, alături de 
Sandy şi de fratele lui, Michael. Anna îl întâlnise doar o 
dată pe Michael, când Evelyn îl adusese la bungalou, într-o 
scurtă vizită a acestuia. Il adusese mai mult din dorinţa de 
a se lăuda cu succesul fiului ei la Edinburgh. Annei i se 
părea că tipul pare mai degrabă stingher, stând aplecat, cu 
umerii adunaţi şi cu mâinile împreunate ca la rugăciune. 
Sandy, în schimb, privea încremenit undeva în faţă, ca un 
băieţel care se străduieşte să nu plângă. 

Simţi priviri lungi aţintite asupra ei când intră în 
biserică alături de Ronald. Tot felul de şuşoteli şi gesturi 
din cap. Ronald se oprise, ezitând, dar ea îl prinse de mână 
şi continuară să meargă, ţinând amândoi privirea înainte. 
Găsiră două locuri lângă un cuplu mai în vârstă pe care îi 
ştia din vedere. Îi zărea adesea împreună, săpând sau 
semănând pământul, pe dealul din apropiere de Setter. 

Începu să plângă încă de la primul imn. Nu era deloc o 
tipă muzicală - nu era în stare să redea o notă sau să cânte 
la vreun instrument - dar uneori muzica reuşea s-o 
impresioneze teribil. Acum, în mijlocul atâtor oameni, cu 
zgomotele  înfundate din jurul ei, Anna se pomeni 
suspinând. Ronald îi oferi batista, o prinse de mână şi cu 

cealaltă o mângâie pe spate. După prima strofă, îşi spuse 
că de vină pentru acest moment erau hormonii şi că era 
cazul să se abţină. Îi era teamă că Ronald urma să-i 
considere ieşirea necaracteristică şi oarecum jenantă. 

După slujbă, se îndreptară spre cimitir. Era un loc 
îngrijit şi curat, cu iarba proaspăt tăiată. Soarele strălucea 
încă şi locul era înconjurat din trei părţi de apă. Pescăruşii 
reveniseră pe insulă după ce petrecuseră iarna pe mare şi 
făceau de zor scufundări în golf, cu penajul lor strălucitor 
şi alb în contrast cu apa cenuşie. Anna se întoarse spre 
grupul care înconjura mormântul şi urmări cum sicriul 
micuţ era coborât în pământ. Îi era imposibil să-şi 
imagineze că Mima zăcea acolo. Îşi simţea sânii încărcaţi 
de lapte şi se gândi la James care o aştepta acasă. Realiză 
că şi ea va fi înmormântată acolo, avea traiectoria bine 
stabilită şi clară şi nimic nu putea să-i schimbe traseul. O 
să mai aibă copii cu Ronald, care la fel vor fi botezați în 
biserica asta şi care, mai târziu, se vor căsători aici. Dacă 
o să aibă o fată, Ronald va merge alături de ea pe cărare, 
ca s-o conducă la altar şi s-o lase mirelui. Anna avea să 
devină o adevărată nevastă de Whalsay, cu o bucătărie 
plină de nepoți. 

Oamenii începuseră să se îndepărteze. Erau invitaţi la 
Utra, la ceai. Anna ştia că ar fi fost prea mult pentru 
Ronald să meargă şi acolo şi, oricum, n-ar fi fost bineveniţi. 
Mai bine plecau direct acasă, mai ales că trebuia să 
alăpteze copilul. 

Evelyn plecase foarte repede. Anna şi-o închipuia 
umplând fierbătoarele pentru ceai şi dezvelind farfuriile cu 
aperitive şi prăjituri, cu un şorţ nou legat peste cea mai 
bună rochie de duminică. Joseph, în schimb, rămase mai 
departe lângă mormânt, alături de cei doi fii ai săi. 

Voia să-l prindă pe Ronald de mână şi să se îndepărteze. 
Era mândră de felul în care el îşi păstrase cumpătul, mai 
ales că iniţial nu voise să meargă deloc. Acum se întreba 
dacă făcuse bine să insiste. Fără ca ea să bage de seamă, 
însă, Ronald se apropie de Joseph şi de băieţi. Îi întinse 
mâna lui Michael, dar nu reuşi să audă ce-şi spuneau. 


e 217 œ» 


Michael ezită un moment, se uită la tatăl şi la fratele lui şi 
îi strânse, în cele din urmă, mâna lui Ronald. Anna îşi 
amintea că Evelyn îi povestise despre Michael că devenise 
destul de religios după căsătorie. Sub influenţa Ameliei, 
evident. Poate simţea că era de datoria lui să ierte. Sandy 
îl prinse pe Ronald pe după umeri. Amândoi aveau ochii în 
lacrimi. Joseph păstra distanţa, fără să pară ostil, însă. 

— Totul va fi bine, îşi spuse şi imediat realiză că rostise 
cuvintele în şoaptă. 

Nu era nimeni prin preajmă s-o audă, aşa că îşi permise 
să-şi repete convingerea puţin mai tare. Fusese o 
săptămână foarte grea, dar iată că trecuseră cu bine de ea 
şi acum, odată cu înmormântarea Mimei, putea să lase 
aceste tragedii deoparte. 

În timp ce aştepta ca Ronald să termine de vorbit cu 
Michael şi cu Sandy, se apropiară de ea Sophie şi Paul 
Berglund. Se părea că ei veniseră pe jos până la biserică. 
Sophie arăta atât de palidă şi de trasă la faţă că Annei i se 
păru realmente bolnavă. După care îşi aminti că şi prietena 
ei tocmai murise. lar slujba de înmormântare a Mimei 
făcea ca totul să pară mult mai real decât putea ea să 
suporte. Anna era convinsă că poliţia va constata că a fost 
sinucidere. Ce altceva ar fi putut fi? 

— Voiam să vă rugăm, dacă se poate, să ne luaţi şi pe 
noi cu maşina. 

— Dacă nu deranjăm, completă Berglund. 

— Mai bine nu, lăsaţi, spuse Sophie, cu părul 
acoperindu-i faţa în bătaia vântului. Putem merge pe jos. 
N-am vrea să vă deranjăm şi, cine ştie, poate mergeţi la 
Utra, de fapt. 

— Nu, trebuie să mă întorc la copil, e ora de masă, îi 
răspunse Anna şi se gândi iar cât de rău arăta biata fată. 

Nu o vedea în stare să meargă atât de mult pe jos, în 
starea în care era. Lucru surprinzător, pentru că Sophie 
era întotdeauna în formă. Anna o convinsese să se înscrie 
în echipa de canotaj de femei a comunităţii din Lindby şi 
fata acceptase cu entuziasm, mai ales că se dădea jos din 
barcă după antrenament de parcă fusese la plimbare, 

nicidecum la tras la rame. Pe de altă parte, Sophie era 
foarte tânără, poate că moartea, chiar şi violentă, a unei 
bătrâne i se părea ceva firesc, nu însă şi a unei fete de 
vârsta ei. 

— Dacă nu vă deranjează să-l aşteptăm pe Ronald să 
termine de vorbit cu băieţii, este în regulă, vă putem duce 
noi. Unde mergeţi? La Bod sau la Pier House? 

— La Pier House, răspunse Berglund, înainte ca Sophie 
să poată spune ceva. Amândoi avem nevoie de ceva tare de 
băut, adăugă şi o cuprinse pe Sophie pe după umeri. 

Anna bănui că era doar un gest de alinare pentru zilele 
grele prin care trecea, dar nu părea să fie totuşi doar atât. 
Părea mai degrabă un gest intim, posesiv. 

Ronald îi făcu semn cu mâna şi porni spre maşină. Ar fi 
vrut să-l întrebe cum se simte, ce vorbise cu familia 
Wilson, dar i se păru nepotrivit în prezenţa străinilor. Tot 
drumul spre Symbister trecu în tăcere. 

La hotel, mai mult din impuls, Anna cobori din maşină 
să-şi ia la revedere şi îi puse protector Sophiei o mână pe 
umăr: 

— Cred că Hattie nu se simţea foarte bine, îi spuse, 
altfel de ce ar fi făcut un asemenea gest? Vino, te rog, la 
bungalou ori de câte ori simţi nevoia de companie, face 
bine în astfel de momente. 

Sophie dădu din cap. Avea lacrimi în ochi şi părea 
incapabilă să spună ceva. Berglund o trase din nou 
aproape de el, conducând-o spre hotel. 

Capitolul 29 


Perez nu venise la înmormântarea Mimei. Îi explicase lui 
Sandy decizia sa cu o zi înainte: „Nu e lipsă de respect, 
nici vorbă, şi te rog să-i spui mamei tale chestia asta. 
Gândurile mele se îndreaptă spre voi toţi, dar cred că 
nimeni nu s-ar simţi confortabil cu poliţia de faţă.” Sandy 
înţelegea, evident. Şi aşa circulau o mulţime de bârfe 
despre modul în care murise Mima. Prezenţa lui Perez ar fi 
dat oamenilor şi mai multe motive de speculaţii. 

Aşa că inspectorul alese să-şi petreacă prima parte a 
zilei în camera de la Pier House Hotel, citind scrisorile lui 
Hattie către mama ei. Fără să-şi fi propus asta, părea că-şi 
stabilise reşedinţa la hotel. Se întorsese cu o seară înainte, 
după întâlnirea cu Rhona Laing. Dimineaţa coborâse la 
micul dejun şi Jean, femeia slăbuţă din Glasgow, îi zâmbise 
tendenţios: „Tot aici, eh?” Deja ştia ce-i place să mănânce: 
o cană mare de cafea tare de tot, omletă şi pâine prăjită. 
Obişnuia să-l întrebe uneori: „N-ai prefera ceva mai 
consistent în dimineaţa asta?” Îl tachina doar, ştia că nu 
urma să primească o comandă diferită. 

Înainte să înceapă să citească scrisorile, Perez o căută 
pe Jean în bucătărie şi o rugă să-i aducă nişte cafea în 
cameră. Femeia era singură; Cedric Irvine se dusese la 
înmormântare. Îşi dădu seama că femeii i-ar fi plăcut să 
rămână jos, la bar, să stea de vorbă cu ea, dar Jimmy ardea 
de nerăbdare să se întoarcă la lecturarea scrisorilor. li 
reveni în minte ideea că ar trebui să stea la taclale cu 
Cedric despre Mima, dar era oricum nevoit să aştepte 
până la întoarcerea lui acasă. 

Scrisorile erau aşezate cronologic, dar inspectorul 
preferă o ordine aleatorie. Sandy îi spusese că Gwen James 
le preţuia teribil, că îi fusese tare greu când fata plecase la 
Universitate şi că ar fi preferat să fi rămas acasă, unde o 
putea proteja. Poate că Perez o judecase greşit. Părinţii lui 
consideraseră că îi fac un bine să-l trimită la şcoală în 
Lerwick la vârsta de unsprezece ani. Oricum, nu prea 

aveau de ales şi el ştia asta. Desfăcu scrisorile la 
întâmplare. Avea să le citească mai târziu în ordine, acum 
voia doar să simtă atmosfera creată de Hattie. Primele pe 
care îi căzu privirea fuseseră scrise într-un spital de 
psihiatrie. Erau scurte, oarecum incoerente, notate pe 
hârtie ieftină liniată, iar scrisul de mână era evident diferit 
de cel de pe restul paginilor - împrăştiat, nu păstra rândul. 
Evident, Hattie se opusese iniţial internării: Te rog, te rog, 
lasă-mă să vin acasă. Chiar nu am nevoie de chestia asta. 
Nu mai suport, vreau să se termine totul. Oare la genul 
ăsta de momente se referise Sandy când spusese despre ea 
că voia să moară? 

Ulterior, după o perioadă petrecută în spital, scrisorile 
deveniseră ceva mai descriptive: Am fost cu toții la o 
piscină din oraş azi. N-am mai înotat de ani de zile şi mi-a 
plăcut foarte mult. Pe drumul de întoarcere, însă, 
microbuzul s-a stricat. A trebuit să parcurgem porțiunea 
rămasă pe jos şi Mark ne-a condus de parcă eram o grupă 
de copii de la şcoală, de-a lungul şoselei principale. Mai că 
mă aşteptam să ne ceară să ne grupăm câte doi şi să ne 
ținem de mână. 

Odată cu ameliorarea stării ei mentale i se ameliorat şi 
scrisul, devenind mai îngrijit, mai controlat. Între scrisori 
era o pauză de două săptămâni. Perez bănuia că revenise 
acasă înainte de plecarea la Universitate şi de aceea nu-i 
mai scrisese mamei. Se întrebă cum se înţeleseseră. Îi 
părea rău că nu avusese ocazia s-o întâlnească pe Gwen 
James, să-şi fi făcut o imagine mai bună despre atmosfera 
de acasă. Oare cele două femei petrecuseră seri lungi, 
stând de vorbă despre acea situaţie? Sau le fusese mai 
uşor să pretindă că în viaţa lui Hattie nu se întâmplase 
nimic extraordinar, că absenţa ei de acasă fusese un 
episod absolut normal, ca un fel de vacanţă sau o excursie? 
Oare Gwen obişnuia şi atunci să pună profesia pe primul 
loc în viaţa ei? 

Perez se întoarse la primii ani de facultate ai lui Hattie, 
înainte de căderea nervoasă şi de internarea în spital. 
Coala de hârtie era format A4, iar ea scrisese de mână, nu 

la calculator. Nu ratase nicio săptămână fără să trimită o 
scrisoare. Perez era destul de uimit de disciplina ei: 
majoritatea studenţilor duc o viaţă dezorganizată, merg 
des la petreceri, întâlniri, suferă de mahmureală şi 
obişnuiesc să facă lucrări pe ultima sută de metri. Viaţa lui 
Hattie la Universitate părea, în schimb, neobişnuit de 
aşezată. Evident, era foarte ambițioasă şi hotărâtă să aibă 
rezultate excelente. Scrisorile din perioada aceea erau, în 
mare parte, despre munca ei. Dacă apucase să dezvolte şi 
un fel de viaţă socială în timpul ăsta, mama ei nu primise 
niciun fel de detaliu. Citi cu atenţie scrisorile una câte una, 
în căutarea unor nume de prieteni care ar fi putut să 
devină surse de informaţii despre starea ei de spirit. Cei 
câţiva menţionaţi erau doar nişte colegi temporari şi atât. 
Părea puţin probabil ca Hattie să fi păstrat legătura cu 
vreunul dintre ei. 

Aproape că renunţase la orice speranţă de a descoperi 
vreun detaliu util din scrisori, în afara unor amănunte din 
viaţa fetei. Işi termină cafeaua şi se ridică să-şi întindă 
oasele amorţite, privind pe geam, spre port. Peisajul părea 
neobişnuit de calm. Feribotul aluneca lin pe drumul său 
spre Laxo, în timp ce nicio altă barcă nu se mai clintea din 
loc. Punea liniştea asta pe seama faptului că majoritatea 
locuitorilor erau la funeraliile Mimei. Atunci remarcă pe 
una dintre scrisori o adresă străină, cu un nume cunoscut, 
însă. 

Era datată la finalul lunii iunie, în prima vacanţă de vară 
mai lungă a lui Hattie din vara dinainte de internarea în 
secţia de psihiatrie. Tonul scrisorii era fericit, entuziast şi 
Perez îşi închipui cât de fericită trebuia să fi fost Gwen 
citind-o: Imi place la nebunie ceea ce fac. Cu siguranță e 
ceea ce îmi doresc să fac toată viaţa. Paul Berglund, care 
este coordonatorul sitului arheologic, ne-a vizitat azi şi 
pare foarte încântat de modul în care evoluează lucrurile. 
La sfârşitul zilei, ne-a scos pe toți în pub. Am cam suferit 
de mahmureală a doua zi! Apoi, nu mai era nicio referire la 
Berglund în acea scrisoare. Perez se gândi că, dacă atunci 
fusese primul şi singurul lor contact, profesorul putea fi 

iertat fiindcă nu recunoscuse o studentă care lucrase mai 
demult şi ca voluntar. Două săptămâni mai târziu era 
pomenit din nou: Paul m-a invitat la cină şi mi-a mulţumit 
pentru contribuţia la proiect. E un tip extrem de amabil şi 
cel mai bun din ţară în domeniul lui. Mă gândesc chiar să- 
mi schimb specializarea doar ca să lucrez la el în 
departament. Nu vreau să pierdem legătura, mai ales că 
m-a susținut atât de mult. 

Brusc, atenţia îi fu atrasă de sunetul unei maşini oprite 
chiar în faţa ferestrei. Era SUV-ul enorm al lui Ronald 
Clouston. Se întrebă dacă slujba de înmormântare fusese 
atât de greu de suportat pentru Ronald încât avea nevoie 
de câteva pahare care să-i aline durerea. Doar că nu 
Ronald ieşi din maşină, ci Paul Berglund şi Sophie, apoi 
Anna cobori de pe scaunul din stânga. Perez nu auzea 
nimic din ce vorbeau. Ulterior, Anna se sui înapoi în 
maşină lângă soţul ei, iar Berglund şi Sophie intrară în 
hotel. 

Perez era nerăbdător să stea de vorbă cu Berglund. Să 
afle de ce nu-i spusese că o cunoştea pe Hattie încă din 
facultate? Cert e că nu puteau avea această discuţie în faţa 
lui Sophie, aşa că reveni pentru moment la scrisori. Hattie 
nu-l mai menţionase pe Paul şi nici dorinţa de a-şi schimba 
specializarea ca să lucreze sub îndrumarea lui. Poate că 
perioada de voluntariat se terminase pentru că, din nou, 
urma o perioadă de două săptămâni în care Hattie nu-i 
scrisese mamei sale. Următoarele scrisori proveneau deja 
din perioada spitalizării. Se întrebă ce se petrecuse oare în 
acest răstimp şi cum o tânără optimistă şi entuziastă 
ajunsese atât de deprimată încât să aibă nevoie de 
internare. 

După întoarcerea la Universitate, Hattie nu-şi mai 
recăpătase niciodată entuziasmul pe care-l avusese când 
lucrase pe situl arheologic coordonat de Berglund în 
timpul facultăţii. Trimitea veşti într-un mod absolut plat şi 
indiferent şi totul se rezuma la activitatea ei academică. 
Scrisul de mână era strâns şi înghesuit. Nu pomenea nimic 
despre felul în care se simţea, dar Perez îşi putea da 


e 223» 


seama că era nefericită. Poate că nu era bolnavă, dar era 
cu siguranţă foarte tristă, iar textele ei i se păreau destul 
de complicat de citit. Inspectorul şi-o imagină în camera de 
cămin de la Universitate, apăsătoare ca o celulă, stând mai 
mult singură şi scriindu-i mamei sale în fiecare săptămână, 
pentru că aşa făcuse mereu. 

Afară era foarte linişte, suficient cât Perez să audă uşa 
de la intrare a hotelului şi paşii care se îndepărtau pe alee. 
Se uită pe fereastră şi o zări pe Sophie îndepărtându-se în 
grabă, cu spatele spre hotel, astfel că nu-i putea zări faţa. 
Berglund era la bar, singur. Nici măcar Jean nu mai era 
prin preajmă, deşi era clar că trecuse la un moment dat pe 
acolo, pentru că profesorul strângea în mână un pahar 
mare cu vin roşu. Perez îşi imagină că Sophie îi ţinuse 
companie şi că paharele goale fuseseră strânse după 
plecarea ei. 

— Domnule inspector, pot să vă ofer ceva de băut? 

Încă purta costumul cu care fusese la înmormântare, dar 
scăpase de cravată şi-şi descheiase primii nasturi de la 
cămaşă. Perez ar mai fi băut o cafea, dar nu voia s-o cheme 
pe Jean pentru asta. Conversaţia aceea trebuia să rămână 
secretă, fără urechi străine prin preajmă. Se mulţumi să 
dea din cap şi se aşeză. N 

— A fost plină biserica, spuse Berglund. Înseamnă că 
Mima a avut o mulţime de prieteni. 

— Vreau să vorbim despre Hattie. 

— Evident. 

— Altă înmormântare la care va trebui să participaţi. 

Berglund părea şocat: 

— Da, bănuiesc că va trebui să merg, să fie cineva de 
faţă din partea Universităţii. Imaginea asta face ca totul să 
pară oribil de real. Probabil că mama ei se va ocupa de 
toate detaliile necesare, odată ce corpul va fi pus la 
dispoziţia familiei. Mă gândeam să o sun mâine pe doamna 
James, să îi transmit condoleanţe şi să o întreb dacă are 
nevoie de ajutor. 

— Mi-aţi dat senzaţia că nu aţi întâlnit-o pe Hattie 
înainte să conduceţi proiectul sitului arheologic. 

— Aşa am spus? se încruntă Berglund. 

Avea gâtul foarte scurt şi acum îşi înfipsese bărbia atât 
de tare în piept, încât acesta dispăruse aproape complet 
între umeri. Părea mai degrabă un buldog din desene 
animate. Perez îl privea fără să spună o vorbă, aşteptând, 
în mod evident, explicaţii. 

— Ne-am cunoscut când era studentă, cu câţiva ani în 
urmă, într-o vară fierbinte. Se oferise voluntar pe un sit pe 
care-l coordonam în sudul Angliei. 

Berglund se opri din nou, ostentativ şi încăpățânat, 
provocându-l parcă pe Perez să ceară detaliile care-l 
interesau. 

— De ce nu mi-aţi spus că v-aţi întâlnit mai demult? 
continuă Perez, pe un ton cât se poate de calm şi de 
amabil. 

Dacă se simţea ameninţat, exista riscul ca Berglund să 
nu mai vorbească deloc. 

— Mi-a scăpat. Am lucrat cu foarte mulţi studenţi de-a 
lungul anilor. Când mi-am amintit, n-am considerat că e 
cazul să fac tam-tam pe chestia asta. M-am temut cumva 
că vei interpreta greşit incidentul, că îl vei scoate din 
context. 

— Aţi ieşit la cină împreună. Într-una dintre acele seri 
fierbinţi de vară, aţi invitat-o în oraş. Doar pe ea, nu şi pe 
ceilalţi studenţi care lucrau la sit. Detaliati, vă rog. 

Berglund ezită, iar Perez îşi imagină că încerca să 
decidă cât de mult să zică despre asta. În cele din urmă, 
începu să vorbească şi părea că spune o poveste. 

— Era foarte simpatică. Cred că şi acum, în Whalsay, îşi 
păstrase doza de atractivitate, dar devenise teribil de 
serioasă, de aspră. Pe vremuri, însă, era atât de veselă, de 
haioasă şi plină de viaţă... Da, am invitat-o în oraş, la cină. 
De vreo două ori, chiar. A fost un imbold de moment, pe 
care ulterior am ajuns să-l regret. Eram însurat deja şi 
aveam un copil mic, dar după o zi lungă pe şantier 
simţeam nevoia să împart o seară agreabilă cu cineva. Imi 
face plăcere compania feminină, iar soţia mea era la trei 
sute de kilometri distanţă. Asta a fost tot. 

— Ştia că eraţi însurat? 

— Nu i-am spus, dar cu siguranţă că nu era un secret. 
Ceilalţi voluntari ştiau. 

— Ce s-a întâmplat? 

— În prima seară, nimic. Am mâncat împreună, după 
care am dus-o înapoi la tabăra de la sit. A doua oară a fost 
ceva mai intim. Am mâncat la hotelul unde stăteam eu. 
Geamurile erau deschise şi curtea era plină de caprifoi, îmi 
amintesc şi acum parfumul. Am băut o sticlă de vin 
împreună, după care m-am culcat cu ea, inspectore. Nu-i o 
crimă. Nici măcar nu eram profesorul ei iar Hattie era, 
până la urmă, un adult care a acceptat chestia asta de 
bunăvoie. 

— Era foarte tânără, însă, şi teribil de naivă. 

Nu îl judeca, era mai degrabă o observaţie. Ar fi băut 
ceva. Îşi pusese mâinile pe masă şi nu ştia ce să facă cu 
ele. 

— Aşa este, era tânără şi naivă şi a considerat relaţia 
noastră mai mult decât a fost, de fapt. Majoritatea 
studenţilor sunt mult mai experimentați din punct de 
vedere sexual decât mine. Ea a fost o excepţie, adăugă el 
şi se opri. Avea nouăsprezece ani atunci, iar eu treizeci şi 
cinci. Îi plăcea să-şi imagineze că e îndrăgostită de mine. 

— V-a creat probleme? 

— Nu neapărat. A existat un moment extrem de jenant, 
după care a plecat definitiv de pe şantier. Nu m-am 
aşteptat să ne mai întâlnim vreodată. La un moment dat, 
însă, mi-am schimbat locul de muncă şi am înlocuit o 
colegă aflată în concediu de maternitate ca să coordonez 
un proiect al unui absolvent. Era Hattie. 

— Aţi recunoscut-o? 

— Bineînţeles, inspectore. Nu mi-am făcut un obicei să 
mă culc cu voluntarii mei încât să le pierd şirul. Hattie, în 
schimb, n-a dat niciun semn că m-ar cunoaşte, şi atunci am 
presupus că aşa vrea ea să abordăm situaţia. 

— Nu aţi vorbit niciodată despre relaţia din trecut? 

— N-a existat o relaţie în trecut, inspectare. Doar o 
noapte împreună, atât. 

— Ştiaţi că suferea de depresie? 

— Nu, dar nu mă miră. Şi când ne-am întâlnit prima 
dată, şi în munca ei, dădea dovadă de o lipsă a proporţiilor. 
Se lua pe sine mult prea în serios, într-un mod prea 
dramatic. Pot să cred că ăsta era un simptom al bolii de 
care suferea. 

— A fost internată într-un spital de psihiatrie după 
aventura voastră. 

Încă o pauză lungă de tăcere. 

— Îmi pare rău, nu ştiam. 

— În după-amiaza când a dispărut, aţi petrecut ceva 
timp împreună. Aţi vorbit atunci şi despre relaţia voastră? 

— Absolut deloc, inspectare. A fost o discuție 
profesională între colegi, exact cum spuneam mai 
devreme. 

— Vi se pare că ar avea vreo importanţă faptul că a 
folosit cuțitul dumneavoastră ca să se sinucidă? 

Dacă asta s-a întâmplat, de fapt. 

— Credeţi că rămăsese cu ideea că am respins-o şi 
atunci gestul ăsta se voia o declaraţie romantică? 

Perez îl studie cu atenţie pe omul aflat de cealaltă parte 
a mesei. Profesorul părea flatat de această ipostază şi 
chestia asta îl dezgustă pe Perez. Şi, în acelaşi timp, se 
simţea înşelat. Îi scăpau informaţii şi era convins că 
individul nu spunea tot ce ştie, dar nici nu era în stare să 
găsească întrebările corecte. Pe de altă parte, nu mai era 
în stare nici să citească scrisorile lui Hattie aşa că, întors 
în cameră, o sună pe Fran. Ea îl întrebă cum merge 
ancheta, dar el refuză să vorbească despre asta. Voia să 
audă veşti despre Cassie şi despre ce mai făcuseră ele în 
tot acest timp în Londra. Voia ca ea să-l facă să râdă. 

Capitolul 30 


Pentru Sandy, slujba de înmormântare trecu pe 
nesimţite, ca un vis. Biserica fusese plină de oameni: 
tradiţia spunea că, de regulă, bărbaţii participă la 
înmormântări în Shetland. De aceea, când murea o femeie, 
era ceva mai puţină lume. Azi, în schimb, biserica se 
umpluse până la refuz şi erau la fel de multe femei ca 
bărbaţi. Habar n-avea de ce venise atât de multă lume - 
majoritatea, îşi închipuia, erau atraşi de dramatismul 
situaţiei, nu neapărat de dorul de Mima. Bunica lui se 
înţelesese mereu mai bine cu bărbaţii decât cu femeile. Îşi 
aduse aminte că se aşezase în faţă, în primul rând, şi se 
gândea cât de mult i-ar fi plăcut Mimei corul. Era mare 
amatoare de muzică. 

Joseph nu scosese un sunet în timpul slujbei, în schimb o 
auzise pe mama lui recitând rugăciuni şi cântând imnurile 
alături de cor. Avea o voce subţire, miorlăită, cu care putea 
să ţină isonul, ceea ce nu însemna însă că era foarte 
plăcută. Sandy se gândi că i-ar plăcea să găsească o 
nevastă cu voce frumoasă. 

După slujba din biserică, ieşiră în curtea scăldată de 
soare ca să asiste la coborârea sicriului în groapă. In 
dreptul bisericii, un stol de pescăruşi se străduia să prindă 
peşte şi Sandy se întrebă dacă nu cumva păsările 
descoperiseră un banc de scrumbii, iar ideea asta îl duse 
cu gândul la Mima, care obişnuia să-i prăjească mereu pe 
plita veche din bucătărie scrumbii proaspete. Le tăvălea în 
ovăz şi le arunca în uleiul încins. Când reveni cu mintea în 
prezent, slujba se terminase şi doar el, fratele lui şi Joseph 
mai rămăseseră lângă mormânt. Mama lui se întorsese la 
Utra să pregătească ceaiul, iar cei câţiva care mai 
rămăseseră în urmă ar fi vrut să le transmită părerile lor 
de rău, dar fără să li se vâre pe gât, în acelaşi timp. Vântul 
sufla cu putere şi le umfla femeilor fustele şi părul. 

Cât încă stăteau lângă sicriu, se apropie Ronald. Sandy 
era perfect conştient că toate privirile erau fixate asupra 

lor şi că oamenii aşteptau cu sufletul la gură reacţia 
familiei. Odată ajuns pe insulă, cu maşina lui mare şi 
încărcată de lucruri pentru copil de-ai fi zis că stă o lună, 
Michael aruncase vorbe foarte dure la adresa lui Ronald: 
„A fost complet iresponsabil. Trebuia să-l ducă mintea mai 
mult, să ştie că nu ieşi cu puşca după ce ai băut. Nu-mi 
vine să cred că Procuratura îl lasă pur şi simplu să scape 
basma curată.” Lui Sandy îi suna mai degrabă a vorbele 
Ameliei, mai ales că şi ea comentase la un moment dat că 
familia ar trebui să-l dea în judecată pe Ronald, dacă 
Procuratura chiar nu-l va pune sub acuzaţie. Din cauza 
asta, era complet îngrozit că Michael avea să-şi dea din 
nou drumul la gură, în stilul lui arogant şi zeflemitor pe 
care-l adoptase în ultimul timp. Văzându-l pe Ronald, însă, 
păru ceva mai calm. Ronald le spuse din nou cât de rău îi 
părea pentru cele întâmplate. Era livid, abătut şi tras la 
faţă; arăta mai rău decât în dimineaţa în care Sandy îl 
găsise la bar, imediat după moartea Mimei. Probabil că 
Michael înţelesese că omul se căia cu adevărat, fiindcă îi 
luă mâna într-a lui şi îi zâmbi. Era vechiul Michael din nou, 
Michael din Whalsay, nu cel din Edinburgh, care nu bea 
nici măcar un pahar. 

Când ajunse la Utra, Sandy îşi mai veni în fire. Voia să 
meargă în camera lui să se schimbe de costumul incomod, 
dar acolo era copilul care dormea de după-amiază, aşa că 
trebui să renunţe la idee. Avea un rând de haine şi la 
Setter şi ar fi putut să meargă acolo să se schimbe, dar 
parcă nu era potrivit să plece acum de acasă. Oricum, 
mama lui s-ar fi supărat pe el dacă apărea în blugi şi tricou 
şi nu era în stare să-i suporte bombănelile în ziua aia. Se 
discutase la un moment dat varianta ca oamenii să vină la 
pomană în sala centrului cultural, dar Joseph insistase ca 
ceaiul să fie servit acasă, astfel că bucătăria şi camera de 
zi erau deja pline de invitaţi, la fel ca şi curtea, unde câţiva 
băieţi fumau o ţigară. Probabil că Amelia profitase de 
somnul copilului să se îmbrace cu hainele elegante aduse 
special: un costum gri cu negru şi pantofi negri cu toc. 
Sandy îşi închipuia că era dornică de admiraţia tuturor; 

chiar dacă îşi pusese ostentativ un şorţ deasupra, se 
asigurase mai înainte că toţii invitaţii avuseseră ocazia să-i 
admire costumaţia. 

Amelia o ajută pe Evelyn să le servească oaspeţilor 
ceaiul şi sandvişurile, zâmbind tuturor cu amabilitate, ca 
să arate ce bună creştină e ea. Mai târziu, când copilul se 
trezise, îl adusese jos ca să-l prezinte tuturor. Evelyn era, 
de asemenea, topită de plăcerea momentului şi părea că 
organizaseră un botez, nicidecum o înmormântare. 

Sandy simţi că nu mai putea suporta şi se alătură tatălui 
său şi celorlalţi bărbaţi în living, unde se găsea şi ceva de 
băut. 

— Ia spune, ce planuri ai cu moşia de la Setter? întrebă 
cineva. 

Era Robert, marinar pe un trauler numit Artemis. Era un 
tip masiv, de vreo cincizeci de ani, cu faţa roşie chiar şi 
înainte de a se apuca de băut. 

— Pot să-ţi ofer un preţ foarte bun pe casă. Fii-mea, 
Jennifer, se mărită la anul şi i-ar prinde tare bine. 

Joseph îi aruncă o privire acidă: 

— Nu e de vânzare. 

— Dar îţi ofer preţul pieţei, cu banii jos. 

— Nu orice lucru în viaţa asta are preţ, i-o tăie Joseph. 
Ţi-am zis, Setter nu e de vânzare. 

Robert ridică din umeri, de parcă Joseph era nebun, şi se 
îndepărtă ca să pălăvrăgească mai departe cu prietenii. 
Sandy privi cum Joseph îşi toarnă încă un pahar de 
băutură şi îl termină dintr-o înghiţitură. Voia să plece 
naibii toţi acasă, să-i lase tatăl să jelească în pace. 

Se întunecase de-a binelea când şi ultimul grup de 
oameni se îndură să plece, iar în casă se aprinseseră toate 
luminile. Michael şi Amelia erau sus, încercând să 
liniştească copilul. Evelyn era la chiuvetă, pregătind vasele 
pentru maşina de spălat. Sandy aşeză ceainicul pe foc şi se 
oferi să le pregătească o cană de ceai. Bine că se 
terminase totul şi putea să se întoarcă la Setter. Spera să 
se întâlnească cu Perez, să-i spună dacă descoperise ceva 
util în scrisorile lui Hattie. Joseph aduse din camera de zi o 

tavă cu pahare goale. Părea mai răvăşit ca niciodată, mai 
epuizat decât atunci când lua primul feribot de dimineaţă 
în fiecare zi ca să meargă să lucreze pentru Duncan 
Hunter. x 

— Eu aprind focul în şemineu, le spuse. Într-o zi ca asta, 
o flacără molcomă e binevenită. 

— Aşa să faci, îl încurajă Evelyn zâmbind. 

Aprinse focul şi se aşezară toţi trei, cu câte o cană de 
ceai. Vremea se schimbase şi picăturile de ploaie loveau 
necontenit fereastra. În timp ce trăgea draperiile, Sandy 
îşi spuse că vântul bătea dinspre nord acum; numai vântul 
de nord aducea picăturile de ploaie în partea asta a casei. 
Nu se mai auzeau plânsetele copilului, dar Michael şi 
Amelia se lăsau aşteptaţi. Evelyn se apucă de croşetat, 
pentru că nu era în stare să stea degeaba, fără să facă 
nimic, nici chiar într-o astfel de zi. Brusc, păru că se 
hotărăşte asupra unui gând. 

— M-a abordat Robert azi, spunea că ar vrea să cumpere 
Setter. 

— Ştiu, şi Joseph îşi ridică ochii din cana de ceai. Mi-a 
spus şi mie ce are de gând. 

Sandy îşi dădea perfect seama că tatăl lui era furios, 
deşi nimic din voce nu-l trăda în vreun fel. Vorbea la fel de 
încet şi de sacadat ca întotdeauna. 

— Şi nu vrei să vinzi, nu? 

Evelyn continua să croşeteze, cu acele lovindu-se unul 
de altul în ritmul cuvintelor ei. 

— Nu, nu vreau. Şi i-am spus-o şi lui: Setter nu e de 
vânzare. 

Părea că femeia nu auzise ultimele cuvinte sau avea deja 
propriile argumente pregătite şi nimic n-avea s-o împiedice 
să şi le expună: 

— Eu cred că, dacă ai de gând să vinzi, ar trebui să 
abordăm mai întâi Amenity Trust. E limpede că avem 
nevoie de bani şi cred că ei ne-ar oferi un preţ corect. În 
plus, monedele descoperite de fete pe situl arheologic 
ridică oarecum valoarea proprietăţii, nu crezi? 

— Tu n-auzi nimic din ce spun eu, femeie? Setter nu e de 

vânzare! 

Cuvintele lui Joseph se auziră mai degrabă ca un strigăt 
de durere, nu foarte tare, dar mult mai intens şi dureros 
decât vorbea el de obicei. Un strigăt atât de jalnic, că în 
casă se lăsă tăcerea. Nici acele nu se mai auzeau. Sandy 
privi în jur şi-l descoperi pe Michael în cadrul uşii, 
încremenit şi îngrozit. Nu ştia ce să facă. Din când în când, 
Joseph o mai tachina pe maică-sa în legătură cu proiectele 
ei şi cu obiceiul de a se amesteca neinvitată în treburile 
altora, dar niciodată nu ţipase la ea. Nu-i plăcea deloc ce 
se întâmplă în familia lor şi, pentru prima dată, se gândi că 
avea să-i fie greu să-l ierte pe Ronald pentru uciderea 
Mimei. Spera din tot sufletul că Perez intuia corect şi că 
altcineva era, de fapt, vinovatul. Cineva pe care i-ar fi fost 
uşor să-l urască. 

Într-un final, chiar mama lui fu cea care detensionă 
atmosfera. Lăsă deoparte lucrul, se apropie de Joseph şi îl 
luă pe după umeri: _ 

— Oh, dragul meu băiat, îmi pare atât de rău! Imi pare 
atât de rău! 

Cu un semn din cap le ceru băieţilor să-i lase singuri. 
Sandy îşi imagină că tatăl lui plânge. Destul de jenaţi de 
moment, se duseră amândoi în bucătărie. Sandy avea 
nevoie cu disperare de un motiv să dispară de acasă. 

— N-ai ajuns la Setter de când ai venit acasă. N-ai chef 
să mergem, să revezi locurile? 

— Da, de ce nu. Amelia a adormit deja. Evenimentele 
astea cu familia i se par teribil de epuizante. 

Sandy îşi muşcă buzele; era tot un semn al recentei sale 
înţelepciuni. 

Plecară spre Setter pe jos, deşi aveau de înfruntat rafale 
de vânt şi de ploaie, care aminteau de iarna ce abia se 
terminase. Sandy se simţea mai treaz şi mai lucid decât 
fusese întreaga zi. În bucătăria de la Setter, în sobă 
mocnea încă jarul. Prevăzător, Sandy mai aduse o mână de 
turbă din grămada de afară şi o aşeză lângă plită, să se 
usuce pentru mai târziu. Fără să-şi dea seama, cu un gest 
automat, turnă câte un pahar pentru fiecare. 

— Ah, scuză-mă, parcă spunea mama că nu mai bei. 

Michael zâmbi. 

— Eh, nu trebuie să crezi chiar tot ce spune. Mai fac şi 
excepţii la ocazii deosebite. 

— E aşa o senzaţie ciudată aici fără Mima, nu crezi? 

— Când eram mic, credeam că Mima e nevasta unui 
trowie. Ştii legendele care se spuneau pe aici? 

Sandy negă din cap. Spiridugşii făceau parte din folclorul 
din Shetland, dar el nu crezuse niciodată în ei, nici măcar 
pe vremea când era un prichindel. 

— Poate că era înainte să începi şcoala. A fost una dintre 
nebuniile alea care a cuprins toată comunitatea şi care a 
dispărut la fel de brusc. Se spunea că Mima era nevastă de 
spiriduş şi că, de fapt, soţul ei murise din cauza unei vrăji 
făcute de ea. Câteva săptămâni la rând n-am mai venit 
singur aici. După care copiii au uitat şi s-au luat cu alte 
poveşti şi la fel am făcut şi eu. Până acum. 

— Crezi că un spiriduş a omorât-o pe Mima? 

Michael izbucni în hohote de râs. 

— Un trowie pe nume Ronald? Cred că e cam mare să fie 
spiriduş, nu zici? 

Sandy ar fi vrut să-i spună fratelui său că poate nu 
Ronald era vinovatul, dar părea că tensiunile dintre cei doi 
se mai disipaseră şi n-avea sens să agite iar apele. 

— Mama are dreptate, continuă Michael, tata ar trebui 
să vândă Setter. 

— N-o să facă aşa ceva niciodată. 

— Păi, nu prea are de ales. Cam cât crezi că mai poate 
câştiga din agricultură? Mă îndoiesc că Duncan Hunter i-a 
oferit un plan de pensie şi nu uita că omul are deja o 
vârstă. 

— Cred că se descurcă din punctul ăsta de vedere. 

— Zău? Nu văd, sincer, cum ar putea. 

Rămaseră o vreme în tăcere. Sandy se oferi să-i umple 
din nou paharul, dar fratele lui refuză. 

— Ar trebui să mă întorc, să văd ce face Amelia. 

Lui Sandy îi stăteau pe limbă mai multe întrebări despre 
femeia asta: ce naiba a fost în capul tău să te însori cu aşa 

o muiere! Dar n-avea niciun rost. Erau deja căsătoriţi şi 
aveau un copil. Michael n-avea de ales decât să se 
mulţumească cu situaţia asta. 

— Te descurci să te întorci singur? 

Michael râse din nou: 

— Cred că da. 

Imediat ce rămase singur, Sandy îşi schimbă costumul, 
după care începu să se gândească la vorbele lui Michael 
despre veniturile părinţilor şi implicaţiile situaţiei lor 
financiare. Din pricina asta rămase treaz până târziu în 
noapte. La un moment dat se ridică să-şi facă o cafea, în 
rest îşi petrecu timpul în scaunul Mimei, pierdut în 
propriile gânduri. l-ar fi plăcut tare mult să vorbească 
despre asta cu Perez, care l-ar fi convins că o luase pe o 
cale greşită, pentru că el era Sandy Wilson şi cel mai bine 
se pricepea să înţeleagă lucrurile pe dos. Dar probabil că 
inspectorul îşi închipuise că Sandy vrea să fie singur în 
seara înmormântării bunicii lui şi nu apăruse deloc prin 
zonă. 

Capitolul 31 


Perez se trezi a doua zi în ţârâitul enervant al 
telefonului. Din nou, primul gând îi zbură la Fran, la Cassie 
şi la cât de în siguranţă erau, de fapt, la Londra. Vocea de 
la telefon îi aparţinea unei femei şi avea accent englezesc 
şi, iniţial, nu o recunoscu. Pierdu câteva clipe controlul 
imaginaţiei şi văzu în faţa ochilor numai imagini gotice cu 
şiroaie de sânge şi membre zdrobite. Femeia era cu 
siguranţă asistentă la camera de urgenţă. Sau polițistă, 
instruită special să transmită veştile proaste. 

— Inspector Perez, îmi pare rău că vă deranjez atât de 
devreme. 

Se chinui să se ridice în capul oaselor şi să alunge din 
minte imaginile de coşmar. 

— Gwen James la telefon. M-aţi rugat să vă contactez în 
cazul în care aflu dacă Hattie a luat legătura cu asistentul 
care a îngrijit-o în timpul internării la spitalul de psihiatrie. 

În sfârşit, părea că pricepe cât de cât ce aude. 

— Şi? A luat legătura cu el? 

— Nu foarte recent, se pare, însă asistentul consideră că 
ar fi foarte util să staţi de vorbă. Preferă să discutati 
personal, a avut oarecare reţineri să vorbească cu mine 
despre cazul lui Hattie. 

Gwen James avea o voce încordată, oarecum tăioasă. 
Perez îşi imagină că femeia fusese destul de autoritară 
când a solicitat informaţii despre fiica ei, iar asistentul 
reuşise cumva să i se opună. Un tip curajos, îşi spuse 
inspectorul. 

Doamna James aşteaptă nerăbdătoare ca el să ia o hârtie 
şi un pix şi să noteze numărul de telefon al tipului. Se 
făcuse frig în cameră. După discuţia cu Berglund din seara 
precedentă, Perez simţea că se sufocă, nu putea respira, 
aşa că oprise complet căldura în încăpere. Tremurând 
acum, se întoarse în pat ca să termine conversaţia. Doar 
că, în ciuda aparentei nerăbdări, Gwen James nu era atât 
de dornică să închidă: 

— Vi s-au părut utile scrisorile lui Hattie, domnule 
inspector? 

— Da, mulţumesc încă o dată, au fost foarte utile. Am să 
vi le înapoiez cu prima ocazie. 

— Mă veţi anunţa, vă rog, când aveţi noutăţi despre 
moartea fiicei mele? 

— Bineînţeles, îi spuse, bineînţeles. 

Şi închise telefonul înainte să mai audă vreo altă 
întrebare de la ea. 


Era prea devreme să-l sune pe asistent, avea să aştepte 
până la ora 9. În restaurant, Jean tocmai pregătea mesele 
pentru micul dejun. 

— N-ai putut să dormi? îl întrebă în timp ce desigila o 
cutie de suc, pe care-l turnă apoi într-o carafă. 

Perez se întrebă când avea ea timp să se odihnească. 
Era încă în spatele barului la plecarea ultimului client din 
seara trecută, iar locul arăta întotdeauna impecabil a doua 
zi dimineaţă. 

— Cedric nu s-a dat jos din pat încă. A stat până târziu 
aseară, să bea în cinstea Mimei. A ţinut foarte mult la ea. 

— Obişnuia s-o viziteze la Setter? 

— Sigur, în fiecare joi după-amiază. Să vorbească despre 
vremurile de altădată, obişnuia el să spună. Mai degrabă 
să flirteze, aş spune eu. Mimei îi alunecau ochii ceva de 
speriat, adăugă ea şi plecă să pună de cafea. 

Cedric îşi făcu apariţia chiar în momentul în care 
inspectorul termina de mâncat. Avea privirea înceţoşată şi 
tenul pământiu. 

— Ştiţi cumva dacă Paul Berglund a plecat cu feribotul 
de dimineaţă? îl întrebă Perez. Nu prea mai avea ce să 
vorbească cu profesorul, cel puţin o vreme, dar nici n-ar fi 
vrut să-l piardă din ochi. 

— Nu, o să coboare mai târziu, sunt sigur. Nu are 
obiceiul să se trezească devreme. 

— A fost frumoasă slujba de înmormântare a Mimei? 

— Cred că da. N-am stat prea mult la Utra. Mă enervau 
toţi oamenii ăia adunaţi acolo care trăncăneau amabilităţi 

despre ea. Când trăia, nu se sinchisea unul să-i dea bună 
ziua. Am preferat să mă întorc aici, să beau câteva pahare 
în cinstea ei de unul singur. O să-mi fie foarte dor de ea, îi 
spuse şi îşi ridică privirile spre el. 

În jurul ochilor, pielea bătrânului era moale şi ridată ca 
un petic de şifonat de pânză. 

— Mi se pare tare ciudat să avem două cadavre unul 
după altul, pe insula asta atât de mică. Ce e cu tine aici, 
Jimmy? Ce se întâmplă, de fapt? 

Trei cadavre, îşi spuse Perez. Luând în calcul şi oasele 
găsite de fete la Setter. 

— Lucrez pentru procuratură, anchetez moartea subită a 
lui Hattie James. 

— Ah, da. 

— Aveţi vreo informaţie interesantă pentru mine, 
Cedric? Ceva util ce ar trebui să ştiu despre Mima Wilson 
şi despre Setter? S-au întâmplat lucruri ciudate vreodată 
acolo? 

— De ceva vreme încoace nu, Jimmy. De vreo 60 de ani 
încoace, ca să fiu mai precis. 

— Ce s-a întâmplat acum 60 de ani? 

— Eh, palavre de moşi, n-ai tu timp pentru aşa ceva. 

— Puneţi-mă la încercare. 

Cedric tăcu o vreme, după care păru hotărât să 
vorbească. 

— Trei bărbaţi din Whalsay au fost implicaţi în 
operaţiunea Autobuzul de Shetland. 

Bătrânul îl privi în ochi, parcă să verifice dacă Jimmy 
avea vreo idee despre ce voia să-i spună. 

— Ştii că, de regulă, oamenii din Scalloway se îngrijeau 
ca bărcile să fie reparate şi în stare bună ca să fie lansate 
la apă. Când, însă, comandantul Howarth a decis că 
norvegienii aveau nevoie de bărci mai mici, cu care agenţii 
să poată naviga singuri în fiorduri, a venit la Whalsay să 
comande astfel de bărci. Era o treabă tare migăloasă: 
bărcile de coastă trebuiau să arate exact ca bărcile 
norvegiene, mai ales că de genul ăsta de detalii depindea 
viaţa oamenilor. Primul care s-a implicat a fost un puşti, 

Jerry Wilson; era încă la şcoală, prea mic ca să fie luat în 
armată, dar cel mai bun marinar din generaţia lui. Apoi 
taică-miu, care avea acelaşi nume ca mine: Cedric Irvine. 
Şi bătrânul Andy Clouston, tatăl lui Andrew. 

— Aşadar, soţul Mimei, tatăl dumneavoastră şi bunicul 
lui Ronald. Am înţeles bine? 

— Exact aşa. Doar că Jerry nu se însurase încă cu Mima 
la vremea aia. Erau iubiţi deja, dar prea mici pentru 
însurătoare. 

Perez nu spunea nimic. Cedric avea să spună povestea 
în ritmul lui propriu, iar Jimmy îl asigurase că avea 
suficient timp să-l asculte. Încercă să nu se mai gândească 
la numărul asistentului scris în grabă pe o bucată de hârtie 
din camera lui şi nici la ce-ar fi putut să-i spună el despre 
Hattie. 

Cedric îşi reluase povestirea. 

— De când mă ştiu umblă vorbe despre Setter. Prin 
locurile unde au săpat fetele astea au fost dintotdeauna 
nişte ridicături mai ciudate. Recoltele n-au mers niciodată 
bine acolo. Copiii spuneau mereu că locul e bântuit de 
spiriduşi şi chiar şi unii adulţi ajunseseră să creadă că 
Mima era un soi de vrăjitoare. 

Câteva clipe tăcu, parcă furat de gânduri, şi lăsă 
pleoapele să-i acopere încet ochii. 

— Ce legătură avea asta cu Autobuzul de Shetland? 

— Se spune că acolo e îngropat un norvegian. Asta e 
legenda cu care am crescut eu, deşi tata a zis mereu că nu- 
i adevărat. Un agent care a trădat şi a dat informaţii 
nemților, iar din cauza asta au murit mai mulţi oameni de- 
ai lui. 

— Şi oamenii din Whalsay au pus la cale propriul lor 
plan ca să facă dreptate? 

— Aşa se zice. Unul dintre cei care a murit din cauza 
trădării era un prieten foarte apropiat al lui Jerry Wilson şi 
se afla într-o navă construită în Whalsay când a fost prins. 
Tata n-a vorbit niciodată despre asta, dar nu înseamnă că 
şi restul lumii îşi pusese lacăt la gură. 

În sfârşit, Cedric îşi deschise din nou ochii, foarte, foarte 

lent, păstrând însă tăcerea câteva minute bune înainte să 
reia firul poveştii. 

— Am auzit că s-au găsit nişte oase la Setter. O bucată 
de craniu, parcă, şi nişte oase lângă el. 

— Sunt oase vechi, spuse Perez, mai vechi de 60 de ani. 

Aşa o fi, de fapt? se întrebă. Nu ştiu chestia asta cu 
exactitate. Şaizeci de ani e o perioadă foarte lungă, totuşi. 
Oare se poate determina diferența? Oare nişte oase 
îngropate în timpul războiului n-ar putea să arate exact ca 
unele îngropate cu sute de ani în urmă? 

— Deci am avut dreptate, vezi? se învioră Cedric, 
devenind deodată extrem de jovial. Cum spuneam, sunt 
numai zvonuri şi legende. 

— Cum a murit Jerry Wilson? continuă Jimmy. 

— Pe mare. Un accident la pescuit. A fost prins într-o 
furtună groaznică. Mima a suferit teribil, mai ales că se 
iubeau din copilărie, adăugă şi rămase iar o vreme pe 
gânduri. De mică era nebună, zăpăcită. Setter era 
domeniul familiei ei, nu al lui Jerry. Acolo a crescut ea cu 
bunică-sa, fiindcă ambii părinţi au murit când ea era foarte 
mică. Jerry s-a mutat cu ele când s-au căsătorit şi casa le-a 
rămas lor după moartea bătrânei, ceea ce a provocat 
anumite invidii în comunitate: doi tineri, abia căsătoriţi, cu 
aşa un confort... Mai ales că Mima nu era deloc o tipă 
simpatizată pe aici, mai ales femeile n-o puteau suporta. 
Iar ea nu dădea doi bani pe părerea lor şi nu făcea niciun 
efort să fie plăcută. Vezi tu, lucrurile erau puţin altfel pe 
vremea aia: oamenii erau nevoiţi să muncească umăr la 
umăr ca să poată trăi mai bine. Bărbaţii plecau împreună 
la pescuit, iar femeile rămâneau să se ocupe de 
gospodărie. Mima era puternică şi harnică - era în stare să 
scoată bucăţi de turbă şi să cosească grâul la fel de bine ca 
un bărbat - dar nu era nici pe departe ceea ce se cheamă 
azi un bun coechipier. Dacă n-avea chef să muncească într- 
o zi, atunci rămânea pur şi simplu acasă, la gura sobei. 

Cedric se opri iar, de data asta ca să-şi toarne în ceaşcă 
din cafetiera de pe masa lui Perez. 

— Când Jerry s-a înecat şi ea a rămas din nou singură, a 

devenit iar o ameninţare pentru nevestele de pe insulă. 
Era o fetişcană frumoasă cu casa ei şi pământ şi tuturor 
muierilor le era teamă că or să le fugă bărbaţii la ea. Doar 
că ei îi rămăsese încă Jerry în inimă. Sau amintirea lui. A 
avut multe cereri, dar a preferat să rămână singură. li 
plăcea prea mult libertatea. 

— Mă mir atunci că au venit atât de mulţi oameni la 
înmormântarea ei, dacă nu era foarte plăcută în 
comunitate. 

— O, dar nimeni nu vrea să rateze un astfel de moment. 
Pe timpuri a fost un fel de vedetă în zonă. Toţi tinerii o 
plăceau la nebunie, numai cei de-o vârstă cu ea aveau o 
problemă. 

— Cum se înţelegea cu Evelyn? 

Cedric îi aruncă o privire tăioasă pe sub pleoape. 

— Să zicem că nu reuşeau mai deloc să ajungă la un 
punct de vedere comun. După moartea lui Jerry, Mima a 
rămas numai cu Joseph. Obişnuia să-i spună omulețul ei. Îţi 
dai seama că n-avea cum să suporte prea uşor ca să i-l ia 
cineva de lângă ea. Poate ar fi fost mai bine dacă se mărita 
din nou, n-avea temperament de femeie singură. 

— Dumneavoastră aţi cerut-o vreodată în căsătorie? 

Bătrânul se amuză din nou. 

— Eram conştient că nu puteam s-o cer de nevastă. M-ar 
fi considerat întotdeauna o biată bagatelă în comparaţie cu 
Jerry al ei. Toată lumea ştia că a fost un bărbat tare arătos. 

— Credeţi că ceea ce s-a întâmplat cu ani în urmă ar fi 
putut avea vreo legătură cu moartea Mimei? 

— Bineînţeles că nu, cum ar putea să aibă? 

Perez îl privi atent, nefiind foarte sigur că bătrânul chiar 
credea ceea ce tocmai spusese, dar Cedric se întoarse şi 
dispăru în bucătărie. 


Mark Evans, asistentul de la psihiatrie, îi spuse că, 
înainte de orice, trebuie să se asigure că Perez este cine 
spune că este: 

— Doamna James este o persoană publică, nu vreau să 
aduc o cohortă de reporteri pe capul ei. Mă înţelegeţi, nu? 

Bărbatul avea o voce moale, docilă şi un accent străin 
pentru Perez. Rural, oarecum, iar Jimmy se întrebă dacă 
nu cumva omul crescuse la o fermă. Dacă era aşa, ar fi 
avut ceva în comun, dar simţea că nu poate întreba aşa 
ceva deocamdată. În schimb, îi oferi numărul de telefon al 
poliţiei din Lerwick: 

— Ei vă vor confirma numărul meu de mobil. 

Apoi aşteptă ca telefonul să sune din nou, privind în zare 
peste port. După senzaţia de loc părăsit pe care o avusese 
cu o zi în urmă, acum părea că lucrurile reveneau încet la 
normal. Mai multe maşini se aşezaseră la rând în 
aşteptarea feribotului, iar un grup de pescari pregătea un 
trauler de dimensiuni reduse pentru o ieşire pe mare. 
Jimmy îşi imagina cum prietenul norvegian al lui Jerry 
Wilson plecase spre Norvegia într-o ambarcaţiune 
asemănătoare. 

Telefonul sună, iar ţârâitul îi alungă brusc imaginile cu 
aventuri din vremuri de război, cu mări agitate şi valuri 
uriaşe. Nu era un tip extraordinar de curajos din punct de 
vedere fizic şi se gândea că n-ar fi avut niciodată 
îndrăzneala să se ofere voluntar pentru Autobuzul de 
Shetland. 

— Mi-a părut foarte rău când am aflat de moartea lui 
Hattie, îi spuse Mark. Am cunoscut-o foarte bine. 

— Mă întrebam dacă v-a căutat cumva în ultimul timp, 
dar doamna James mi-a spus că nu. 

— Nu, dar e posibil să fi căutat ajutor psihiatric în altă 
parte. Medicul de familie ar trebui să ţină evidenţa în 
astfel de cazuri. Chiar şi bolnavă fiind, era o tipă foarte 
conştientă de starea în care se afla. Cred că ar fi fost prima 
care să înţeleagă că avea nevoie de ajutor, dacă a fost într- 
adevăr atât de disperată încât să se sinucidă. 

Perez surprinse îndoiala din tonul său. 

— Aţi fost surprins când aţi aflat că s-a sinucis? 

— Recunosc că da. Era foarte inteligentă şi mi se părea 
că a înţeles şi şi-a însuşit foarte bine tehnicile de 
gestionare a depresiei. Şi a priceput, mai ales, că există 
medicamente care o pot ajuta şi nu a refuzat niciodată 

tratamentul. Îmi puteţi spune dacă a existat un eveniment 
care s-o afecteze foarte tare, ceva suficient de grav încât s- 
o împingă la suicid? 

— Din câte ştim până acum, nu. Dar nu am exclus 
complet alte cauze posibile ale morţii. Derulez o anchetă în 
prezent, la ordinele Procuraturii fiscale, şi vă mulţumesc 
că aţi acceptat să staţi de vorbă cu mine. 

— M-am gândit că ar fi bine să ştiţi că Hattie a fost 
victima unui atac criminal în urmă cu patru ani, continuă 
Evans. Poate că nu e relevant pentru cazul de faţă, dar mi 
s-a părut că e important de menţionat. 

— Nu avem nimic în baza noastră de date despre aşa 
ceva. 

În timp ce le rostea, Perez spera ca vorbele sale să fie 
adevărate. Numele lui Hattie fusese verificat în toate 
bazele criminalisticii. Era procedura standard dar, dacă a 
fost victimă, oare se putea întâmpla ca povestea să nu iasă 
la iveală? 

— Nu a raportat niciodată incidentul la poliţie. 

— De ce nu? 

— Din mai multe motive. Cu doi ani înainte de incident, 
trecuse printr-un episod foarte grav de depresie şi, în 
câteva situaţii, a fost diagnosticată cu psihoză. Din cauza 
asta, credea că poliţiştii nu o vor crede. Probabil că s-a 
simţit chiar responsabilă pentru ce s-a întâmplat. N-a 
discutat nici măcar cu mama ei despre incident. 

Cu un glas blând şi liniştitor, Evans îi descrise lui Jimmy 
incidentul suferit de Hattie, aşa cum reţinuse şi el, la 
rândul său, de la pacienta sa. Era vădit furios. Când 
termină ce avea de spus, Perez înţelese de ce. 

— Vă daţi seama că nu există niciun fel de dovadă care 
să susţină povestea asta. Poate că nici la acea vreme nu 
prea existau şanse să se obţină o condamnare. 

— Înţeleg foarte bine, îi spuse Evans. Poate că era mai 
bine să nu vă fi spus nici dumneavoastră. E un gest 
complet neprofesionist din partea mea. N-am putut discuta 
nici cu doamna James despre asta, am vrut să ştiţi doar 
dumneavoastră. Până la urmă, biata Hattie nu vă mai 

poate povesti personal. 

Capitolul 32 


Sandy se trezi cu noaptea în cap în patul dublu şi înalt al 
Mimei. Mama lui îi dăduse un rând de cearşafuri curate să 
pună pe pat, dar păturile erau ale Mimei şi miroseau a fum 
de turbă şi a umezeală, ca tot restul casei, de altfel. 
Cearşaful se strânsese sub el şi era incomod. Nu se 
pricepuse niciodată să aranjeze patul în stilul vechi, 
tradiţional. Un cearşaf fixat cu elastic şi o pătură îi erau 
absolut suficiente. 

Pe peretele de vizavi de pat observă o fotografie pe care 
n-o mai remarcase înainte: două femei care păşeau pe o 
potecă plină de noroi. Era făcută în Whalsay, evident, dar 
înainte să se asfalteze drumurile. Fiecare ducea în spate 
câte un coş de răchită, din cele specifice locului pentru 
căratul bucăţilor de turbă, şi erau aşa de pline că putea 
vedea grămezile ridicându-se deasupra umerilor lor. Pe 
cap aveau bonete de modă veche şi purtau fuste lungi şi 
nişte cizme greoaie. În timp ce mergeau, croşetau; ghemul 
de lână era ascuns într-un buzunar al şorţului, iar coatele 
rămâneau strânse în jurul corpului. Se opriseră o clipă în 
drum şi zâmbiseră la aparatul de fotografiat, dar era 
evident că andrelele aveau să-şi reia lucrul imediat ce 
porneau mai departe la drum. Sandy se întrebă dacă 
croşetau de plăcere sau pentru că era foarte plictisitor să 
aduni turbă sau, dimpotrivă, erau atât de ocupate, că 
plimbarea asta era singurul moment al zilei în care aveau 
ocazia să împletească haine pentru copii. Sau dacă o 
făceau ca să vândă şi să strângă bani. Era genul de lucru 
pe care l-ar fi făcut mama lui, îşi zise Sandy. Nu chiar ca 
femeile din fotografie, dar şi ei îi plăcea să facă mai multe 
lucruri în acelaşi timp, fiindcă Evelyn era mereu activă şi 
dornică să ţină familia laolaltă. 

Rămase întins aşa multă vreme şi se uită la fotografie. 
Niciuna dintre femei nu părea să fie Mima, ea fusese mult 
mai frumoasă în tinereţe şi nici mare amatoare de croşetat 
nu păruse vreodată. „N-am eu răbdare de acele astea”, îi 

spusese odată când, copil fiind, o întrebase de ce nu 
croşetează şi ea precum celelalte bunici. Şi apoi se gândi 
la tatăl lui, care se ducea la şcoală în haine murdare, 
fiindcă Mima n-avea răbdare nici să spele. Îşi dădea seama 
că, în postura de mamă, Mima nu fusese prea bună; cel 
puţin Evelyn îi hrănise mereu bine şi avusese grijă să fie 
curati. 

Michael pleca în acea după-amiază în sud cu familia. 
Evelyn şi Joseph îi conduceau la aeroportul din Sumburgh, 
să-şi ia la revedere. Sandy se gândi că era o ocazie bună să 
meargă la Utra şi să arunce o privire prin casă, fără ca 
părinţii să-i pună tot felul de întrebări. În ultimul timp, se 
simţea tot mai preocupat de situaţia şi viitorul lor, iar 
vorbele lui Michael puneau lucrurile într-o lumină complet 
nouă, mai clară. Credea că tot din acest motiv şi tatăl lui 
părea din ce în ce mai neliniştit - o uşoară tensiune din 
pricină că lucrurile nu erau chiar cum ar trebui. 

Îşi pregăti cafeaua în bucătăria Mimei şi formă numărul 
de mobil al lui Perez. Nu se văzuseră deloc de două zile şi 
se simţea deconectat de la anchetă. Se simţise foarte bine 
în mijlocul acţiunii, mai ales când fusese în postura celui 
care face să se întâmple lucrurile. Telefonul sună ocupat. 
Îşi luă cafeaua şi ieşi. Îi era foame. Bănuia că mama lui 
gătea micul dejun pentru toată familia la Utra, dar nu se 
simţea în stare să facă faţă atmosferei de acolo: copilul 
care miorlăia întruna, Michael povestind cât de bine îi 
merge la serviciu şi Amelia în postura de maica Tereza. Se 
întoarse în casă şi găsi un pachet de biscuiţi în dulap, după 
care îşi sună din nou şeful. De data asta, cu succes. 

— Sandy, cum merg lucrurile? 

— Destul de bine. 

Ar fi vrut să-i povestească multe, mai ales despre 
îngrijorarea lui pentru situaţia de la Utra, dar brusc nu mai 
găsea cuvintele potrivite, în plus, părea mai degrabă o 
problemă pe care trebuia s-o rezolve de unul singur. 
Interveni un moment de tăcere, după care Perez vorbi din 
nou: 

— Ţi-a povestit vreodată Mima despre Autobuzul de 

Shetland? 

— Nu, mie nu mi-a spus nimic. 

Evident, Sandy cunoştea poveştile locului, dar amintirile 
bătrânilor nu-l impresionaseră niciodată prea tare. Erau 
doar vorbe despre timpuri atât de îndepărtate, că nu mai 
aveau nicio importanţă în prezent. Puteau la fel de bine să 
fie legende despre spiriduşi, era totuna. Se întreba ce 
anume îi stârnise interesul lui Perez. 

— Se pare că tatăl unchiului tău Andrew a ajutat la 
construirea unor bărci de coastă pe care vapoarele 
norvegiene le-au transportat pe Marea Nordului. 

— Da, de chestiile astea am auzit. 

— Crezi că Andrew ştie câte ceva? 

— Bănuiesc că da, mereu a fost foarte implicat în orice 
avea legătură cu marea. 

— Şi crezi că ar vorbi cu tine pe tema asta? 

— Posibil. Uneori vorbeşte mai bine, alteori mai greu. Şi 
se pare că îşi aminteşte ce s-a întâmplat mai demult mai 
bine decât ce s-a întâmplat ieri. 

— Crezi că ar fi dispus să vorbească şi cu mine de faţă? 

— Da, cred că da. 

— Trebuie să-l întrebăm dacă la Setter a fost îngropat 
vreun norvegian. 

Perez încercă să-i explice întrebarea asta, dar Sandy 
pierduse deja şirul şi nu înţelegea deloc ce legătură ar fi 
putut avea chestia asta cu moartea Mimei şi a lui Hattie. 
Dintr-odată, se simţi bucuros că are ceva constructiv cu 
care să-şi ocupe dimineaţa şi care să-l ţină departe de Utra 
până când aveau să plece cu toţii la Sumburgh. N-avea de 
ce să se mai prefacă devastat de plecarea atât de rapidă a 
lui Michael şi a Ameliei. 

Probabil că mătuşa Jackie îi văzuse urcând cărarea pe 
deal, fiindcă îi aştepta deja cu uşa de la intrare larg 
deschisă. 

— Intraţi, le spuse, intraţi, vă rog! 

Se întrebă de ce era atât de încântată să-i vadă şi-şi 
aminti imediat cât de sociabilă fusese înainte de boala lui 
Andrew. Casa lor era mereu plină de oaspeţi. Sandy îşi 

aminti cum, atunci când era mic, toţi copiii se adunau la 
casa familiei Clouston, iar Jackie se bucura să-i primească, 
chiar dacă făceau zgomot şi mizerie. Îi primea la fel de 
bucuroasă şi după ce crescuseră şi deveniseră adolescenţi, 
când obişnuiau să bea bere la doză şi să asculte muzică 
dată la maximum. Andrew le cumpărase atunci o masă 
mare de biliard special pentru ei. Probabil că-i era destul 
de greu acum: construiseră o casă imensă, perfectă pentru 
petreceri, iar ea se învârtea de colo-colo, fără să poată 
schimba, o vorbă cu cineva. li invită în bucătărie şi cât ai 
clipi le aşeză pe masă o tavă cu cafele şi o farfurie de 
turte. Andrew era în scaunul lui obişnuit, lângă plită. 

— Îmi pare rău că nu am ajuns la înmormântare, îi spuse 
Jackie. Andrew nu s-a simţit deloc bine şi nu a vrut să 
plece de acasă. Dar am auzit că a fost o slujbă foarte 
frumoasă. 

Nu întrebă de ce venise şi Perez, mulţumindu-se doar să- 
i arunce ocheade suspicioase din când în când. 

— Da, a fost foarte bine, îi spuse Sandy, care nu mai era 
sigur că e capabil să continue şi să explice cumva prezenţa 
lui Perez, ca să aducă oarecum discuţia la subiectul care-i 
interesa cu adevărat şi să-l implice pe Andrew. 

Jackie se purta adesea de parcă soţul ei nici nu era de 
faţă sau era surd. Aşa că Sandy se întoarse pur şi simplu 
spre el: 

— Azi te simţi mai bine? 

Andrew privea în gol, dar dădu încet din cap. 

— Am o idee, interveni Jackie, dacă tot aţi venit, v-ar 
deranja să staţi puţin cu el cât merg eu la magazin? Am 
rămas fără făină şi voiam să coc o plăcintă. Nu-mi place 
deloc să-l las singur în casă, adăugă şi se uită direct la 
Perez. Bineînţeles, dacă nu aveţi ceva să mă întrebaţi. 

— Nu, îi spuse inspectorul relaxat, chiar cu Andrew 
voiam să vorbim, de fapt. Despre vremuri de demult. Nimic 
important, puteţi merge fără grijă. 

Sandy îşi dădu seama că lucrurile se aranjaseră cum nu 
se poate mai bine, fiindcă puteau sta de vorbă cu Andrew 
fără ca Jackie să tragă cu urechea sau să intervină în 

discuţie. Cu toate astea, nu se simţea deloc în largul său, 
fiindcă Perez se aştepta ca el să-l convingă pe Andrew să 
vorbească deschis cu ei, ceea ce n-avea cum să fie simplu. 
Se spunea că mintea lui Andrew nu fusese deloc afectată 
de infarct, doar capacitatea lui de vorbire şi memoria pe 
termen scurt, dar Sandy ştia că bărbatul nu mai era deloc 
cel de odinioară. Înainte de accidentul vascular, Andrew 
fusese un tip zgomotos, puternic şi tenace, cu o fire 
competitivă. Sandy şi-l amintea pe terenul de golf, înjurând 
de mama focului că ratase câteva găuri. În copilărie îi era 
teamă de el. 

Urmă un moment de tăcere. Auziră uşa de la intrare 
închizându-se în urma lui Jackie şi motorul de la Audi în 
timp ce se îndepărta încet pe alee. 

— El este Jimmy Perez, şeful meu. Nu te deranjează 
dacă e de faţă în timp ce vorbim noi, nu? 

Din nou linişte şi un semn aprobator din cap. 

— Tatăl tău i-a cunoscut pe cei implicaţi în Autobuzul de 
Shetland? A construit bărci pentru ei? 

Sandy muşcase dintr-o turtă, mult mai sfărâmicioasă 
decât se aşteptase, şi simţea cum îi scapă firimituri în timp 
ce vorbeşte. Roşi, întrebându-se ce credea Perez despre 
neîndemânarea lui. Andrew continua să privească în gol, 
dar încuviinţă din nou 

— "Ţi-a povestit vreodată despre asta? 

— Construiau iolele folosite de norvegieni când se 
întorceau în ţara lor. 

— Foarte multă responsabilitate, interveni Perez. Ştiau 
că viaţa norvegienilor depindea de cât de bune erau acele 
bărci. 

Andrew îl privi şi aprobă, tot din mişcarea capului. 

— Oamenii din Whalsay plecau cu iolele în larg, să le 
testeze. 

— Cred că era destul de greu să pleci în larg cu nişte 
bărci atât de mici. 

— Erau tineri, continuă Andrew, inconştienţi. Aveau 
impresia că sunt nemuritori. Şi erau incredibil de uniţi, 
adăugă, mai poticnit la unele cuvinte, dar destul de sigur 

pe ce voia să spună. 

— Şi Jerry era cu ei, Jerry al Mimei. 

— Era doar un puşti. Cel mai nesăbuit dintre toţi, aşa 
zicea tata. 

— Ai aflat că s-au găsit nişte oseminte vechi la Setter? 

De data asta, tăcerea dură atât de mult, că Sandy îşi 
închipui că Andrew nu auzise întrebarea. 

— De o vreme nu-mi mai spune nimeni nimic. 

— Fata de la Universitate le-a găsit. 

— Cea care a murit? 

Răspunsul fusese atât de rapid şi de precis, încât Sandy 
îl privi uluit. Nu se aşteptase ca moartea lui Hattie să aibă 
vreo relevanţă pentru unchiul său. 

— Da, aceea. A găsit un craniu, continuă Sandy. De fapt, 
mama l-a găsit în timp ce lucra pe situl arheologic ca 
voluntar. Şi apoi cealaltă fată, Sophie, a găsit şi oasele. 

Se lăsă tăcerea. Andrew ridică o cană de cafea rece şi 
sorbi încet din ea. 

— Şeful meu crede că e posibil ca oasele astea să 
provină din vremurile despre care vorbim, spuse Sandy. Că 
i-ar aparţine unui norvegian. Îţi aminteşti ca tatăl tău să fi 
spus ceva despre asta? 

În clipa aceea Andrew se întoarse spre Perez. 

— De ce vrei să ştii lucrurile astea? De ce mai eşti aici, 
dacă femeia asta s-a sinucis? 

— Ei, Ştiţi cum e, zise Perez. Trebuie completate 
formulare, bifate căsuțe - toată hârţogăraia. 

Andrew dădu din cap, părând să înţeleagă. 

— Aşa a ajuns şi pescuitul în cele din urmă. 

— Tatăl dumneavoastră v-a spus vreodată despre 
norvegianul mort? 

Din nou tăcere. Andrew părea pierdut în propriile 
gânduri. 

— Da, a spus ceva, şi se încruntă, gest care-i aminti lui 
Sandy de unchiul său de dinainte de accident. 

Era sufletul oricărei petreceri, cel mai talentat 
povestitor, cu cele mai bune glume, şi un dansator fără 
pereche. Umplea o cameră întreagă cu hohotele lui de râs. 

Era în stare să bea mai mult decât oricare de pe insulă şi 
tot se ţinea pe picioare. 

— După câteva pahare, obişnuia să vorbească despre 
război. 

— Şi ce spunea? 

— Că se căca pe el de frică de fiecare dată când ieşea cu 
iola în larg ca s-o verifice. Şi că scăpase cu viaţă datorită 
lui Jerry Wilson. 

Sandy avu un moment de intuiţie fulgerătoare. Era ceva 
în vocea lui Andrew. 

— De-asta n-a scos o vorbă despre norvegianul mort? 

Andrew îl privi brusc. 

— A zis careva ceva? Din nou, era acel Andrew de 
altădată, cu un temperament năvalnic când lucrurile nu 
erau cum trebuie. 

— Nu, nici vorbă, spuse Sandy. Hai c-am învăţat câteva 
şmecherii de la Perez. Îmi spui ce s-a întâmplat, de fapt? 

— De unde să ştiu? Nu eram de faţă. 

— Ştii din poveştile tatălui tău. 

— Poate că nu trebuie spuse. 

— Doi oameni au murit deja, continuă Sandy. Chestia 
asta trebuie să se oprească. Plus că oamenii vor crede în 
continuare că Ronald a omorât-o pe Mima. 

— Or să uite curând. 

— Crezi? Dar nevasta lui, crezi că ea o să uite? 

Andrew rămase tăcut o bună bucată de vreme. Sandy se 
aştepta ca Jackie să sosească în orice moment. 

— Ştiu doar ce mi-a spus tata, reveni Andrew într-un 
târziu. Nu ştiu dacă e adevărat. Bănuiesc că aşa stau 
lucrurile, dar nu pot să fiu sigur. 

— Înţeleg perfect. Sunt poveşti de demult, cine ştie ce s- 
a întâmplat cu adevărat. 

— Tata spunea că Jerry Wilson a împuşcat un băiat 
norvegian. 

— Am auzit şi eu asta. Se zice că l-a împuşcat fiindcă-i 
turnase pe unii din Shetland la nemti. 

— Nu-i adevărat, spuse Andrew. Asta e povestea pe care 
le-au spus-o oamenilor când s-a aflat despre asta şi au 

început să apară întrebări. Dar nu ăsta a fost motivul, cel 
puţin aşa spunea tata. 

De-a lungul conversaţiei, vorbirea lui Andrew devenise 
tot mai fluentă, dar acum se opri din nou. 

— Şi atunci? De ce l-a împuşcat pe norvegian? 

— Pentru că era amantul Mimei. 

Din nou, atmosfera încremeni. Chiar şi Andrew părea 
surprins că rostise acele cuvinte. Continuă oarecum agitat: 

— Într-o zi, Jerry i-a găsit împreună. Norvegianul venise 
la Whalsay să testeze una dintre bărcile noi şi fusese 
nevoit să mai rămână, fie din cauza vremii proaste, fie 
pentru că era ceva în neregulă cu barca. Habar n-am. Tata 
nu mi-a dat amănunte. Spunea doar că Mima flirtase cu el 
toată ziua şi au sfârşit împreună într-un pat la Pier House. 
Jerry era plecat la Lunna House să pună la cale noile 
operaţiuni şi n-ar fi trebuit să se întoarcă curând. Dar s-a 
întors şi i-a găsit în pat pe amândoi. 

— Şi totuşi s-a însurat cu ea. 

— N-o considera pe ea vinovată, în orice caz nu prea 
tare, cu toate că mariajul lor n-a fost niciodată atât de 
formidabil pe cât se spunea. Asta mi-a spus tata. Ea era o 
fetişcană, abia descoperea ce înseamnă viaţa. Jerry a dat 
mereu vina pe norvegian. 

— Aşa că l-a dus afară şi l-a împuşcat? 

— Aşa zicea tata. Jerry nu fusese niciodată un tip... 
Andrew se chinuia să găsească cuvântul potrivit... Foarte 
stabil. 

— Şi a îngropat cadavrul la Setter? întrebă Sandy mirat, 
pentru că nu înţelegea raţionamentul. De ce la Setter, 
unde locuiau Mima şi bunica ei? Ca să-i aducă mereu 
aminte tinerei lui soţii că nu e bine să te pui cu el? 

— Asta-i povestea, conchise Andrew şi se aplecă, 
aşezând cu atenţie cana pe masă. 

Sandy observă că îi tremurau mâinile. 

— Una dintre poveşti. 

Sandy îl privi întrebător pe inspector, dispus să-i cedeze 
locul în continuarea discuţiei. Perez însă îi făcu semn să 
continue. 

— Nu înţeleg de ce Mima a fost de acord cu săpăturile 
pe terenul ei, spuse Sandy. Cred că era destul de 
conştientă de posibilitatea ca rămăşiţele să fie descoperite 
mai devreme sau mai târziu. 

— Ea nu ştia, spuse Andrew. Poate că a bănuit ceva la 
un moment dat, dar nu a ştiut. 

În clipa aceea, pe alee se auzi apropiindu-se maşina lui 
Jackie. Andrew nu părea să observe, însă. Sandy întinse 
mâna şi mai muşcă o dată din turtă. Era micul lui dejun, 
până la urmă, şi simţea că-l merită din plin. Jackie deschise 
uşa şi intră cu mâinile încărcate de pungi. 

— Mulţumesc mult, le spuse. Sper că nu v-aţi plictisit 
prea tare. De la o vreme, Andrew nu are prea multe de 
spus. 

Capitolul 33 


Berglund închiriase o maşină ca să meargă de la Bolt la 
Lerwick. Perez vedea de la fereastra camerei sale că era 
încă parcată în faţa hotelului din port. Sună la biroul de 
închirieri din Bolt şi întrebă când trebuia returnată în mod 
normal maşina. 

— Cel care a închiriat-o pleacă spre sud în seara asta cu 
feribotul şi lasă maşina în parcarea terminalului în jurul 
orei 16.30. Aşa a anunţat, cel puţin. 

Îşi dorea foarte tare să fi avut măcar un motiv întemeiat 
să-l reţină pe Berglund în Whalsay dar n-avea nimic care 
să justifice asta. Era foarte posibil ca proiectul de la Setter 
să fie complet abandonat odată cu dispariţia lui Hattie. 
Rhona Laing era de neclintit în decizia că moartea fetei era 
sinucidere şi că prezenţa cuţitului profesorului era complet 
irelevantă. Poate că avea dreptate, până la urmă. 
Profesorul era pe insulă şi când fusese Mima împuşcată, 
dar ce motiv ar fi putut avea să omoare o bătrână din 
Whalsay? Din câte ştia el, Berglund nu avea armă de foc. 
Hattie, în schimb, era altceva. Motive ca s-o ucidă ar fi fost 
destule şi, în plus, era ultimul care o văzuse în viaţă. Era, 
oare, posibil ca morţile să fie întâmplătoare, fără nicio 
legătură între ele? Se întrebă dacă era cazul să-i ceară lui 
Berglund să rămână pe insulă măcar pentru un 
interogatoriu ceva mai formal înainte de plecarea lui 
definitivă. Dacă o făcea, însă, îşi pierdea asul din mânecă. 
Berglund nu era deloc prost, poate ar fi fost mai bine să-l 
lase în pace deocamdată. 

Rămase mai departe la fereastră, aşteptând să-l vadă pe 
Berglund conducând spre port şi plecând mai departe cu 
feribotul. Voia să se asigure că tipul pleacă de pe insulă. 
Mai avea, însă, o oră până atunci, dar nu era genul care să 
se  plictisească sau să-şi piardă răbdarea. Aprecia 
momentele de inactivitate, pentru că putea să gândească 
mai clar şi să analizeze lucrurile în detaliu. Luă pe rând 
fiecare personaj din piesa de teatru jucată pe scena din 

Whalsay. Era vreunul dintre ei în stare să omoare doi 
oameni? Momentele astea de tăcere şi meditaţie ale lui o 
înnebuneau pe Fran. Obişnuia să urle la el, în glumă, dar 
cu o urmă de iritare: „Cum poţi să încremeneşti aşa, pur şi 
simplu? Ce se întâmplă în capul tău?” Niciodată nu ştia ce 
să-i răspundă. Poveşti, se gândi acum. Îmi spun poveşti 
mie însumi. 

Mintea lui părăsi o vreme ancheta şi alunecă pe 
nesimţite spre Fran şi, din nou, spre ideea de căsătorie. Ar 
râde oare de el dacă ar cere-o? I s-ar părea, probabil, un 
gest demodat şi prăfuit. Ridicol, va spune. 

Când feribotul începu să se îndepărteze, se ridică. Merse 
la magazinul din Symbister şi-şi cumpără chifle, caşcaval, 
şuncă, fructe şi dulciuri. Înăuntru mai erau şi alţi clienţi 
care amuţiră complet când intră el, dar la plecare prinse 
din zbor un murmur de şoapte. Reveni în magazin ca să 
cumpere şi câteva doze de bere şi constată amuzat că 
tăcerea se lăsă din nou. Îşi aşeză cumpărăturile în maşină 
şi plecă spre Bod, să o vadă pe Sophie. Odată ce Berglund 
dispăruse din peisaj, spera să aibă ocazia s-o găsească 
singură. 

Ea era înăuntru, în şopron; putea s-o vadă prin fereastra 
murdară, aşezată la masa de plastic şi părând să 
completeze nişte formulare. Cu amintirea încă proaspătă a 
vizitei anterioare, în care îl găsise înăuntru neinvitat, 
Perez se asigură că îl aude că bate la uşă şi aşteptă să fie 
chemat înăuntru. Sophie, în schimb, păru dezamăgită să-l 
vadă. 

— Ah, dumneavoastră eraţi... 

— Aşteptai pe altcineva? 

Ea ezită. 

— Mă gândeam că trece Paul înainte de plecare. 

— Nu, mă tem că deja a plecat. L-am văzut urcând pe 
feribot. 

— Încerc să pun documentele proiectului în ordine 
înainte să plec şi eu, îi spuse şi se răsuci în scaun. Nu are 
sens să mai rămân, cred că mă întorc la Londra. Oricum, 
asta hotărâsem să fac. 

— Ca să te ocupi de cafeneaua aia din Richmond? 

Sophie zâmbi. 

— Poate. E doar una dintre opţiuni. Nu am de ce să mă 
grăbesc, poate că, pur şi simplu, o să iau o pauză. 

Ar fi vrut s-o întrebe cum se descurcă cu banii, din ce 
trăieşte, dar era evident că nu o preocupa absolut deloc 
chestia asta. Nu mai cunoscuse pe nimeni până atunci care 
să nu fie nevoit să muncească pentru ziua de mâine. 
Probabil că Duncan Hunter era cel mai bogat om pe care-l 
ştia, dar până şi el muncea pentru banii pe care-i avea. 

— Locuieşti cu părinţii tăi? 

— Da, în casa lor. Tata e plecat şase luni la Hong Kong 
cu treabă. Deci nu e nimeni acasă. 

— N-ai vrea să fii împreună cu ei? o întrebă el deoarece, 
în ciuda încrederii afişate şi a vocii puternice, se gândi că 
ar fi avut nevoie de ceva susţinere în perioada asta. 

— De ce să stau cu ei? se răţoi la el. Sunt mare. Nu mai 
dau fuga sub fustele mamei de fiecare dată când mă simt 
ca dracu’. Oricum, toţi prietenii mei sunt la Londra. 

— Şi acum de ce te simţi ca dracu'? 

Fata îl privi uluită, ca şi cum ar fi vorbit cu un nebun. 

— Dumneavoastră ce ziceţi? Persoana cu care îmi 
împărţeam viaţa de două luni tocmai s-a sinucis. Dar nu vă 
bateţi capul, câteva nopţi straşnice în oraş şi îmi revin. 

— Tu asta crezi, că Hattie s-a sinucis? 

— Bineînţeles. Ce altă explicaţie ar putea fi? 

Nu îi răspunse direct. 

— Am pregătit o gustare pentru picnic. Hai să mergem 
să ne plimbăm pe insulă. 

Din nou, Sophie îl privi ca pe cel mai mare nebun din 
lume. 

— Nu te speria, nu vreau decât să mergem undeva unde 
să nu fim auziţi sau deranjati. 

Parcă maşina lângă clubul de golf. Vremea era 
neobişnuit de plăcută: o briză domoală muta norii albi şi 
pufoşi pe cer, lăsând razele de soare să se strecoare 
printre ei. Nu mai erau alte maşini în zonă şi terenul de 
golf părea pustiu. O luară pe jos până la țărm şi se aşezară 

pe pietre, privind în zare spre Skerries, insula nelocuită 
care se vedea extrem de clar la orizont. 

— Trăiesc de-o viaţă în Shetland şi n-am ajuns niciodată 
pe insula aia, spuse Perez. 

li oferi o cutie de bere şi aşeză mâncarea pe o piatră 
ceva mai plată. Un bodârlău cu gâtul roşu trecu pe 
deasupra capetelor lor, ţipând. Ultima dată când am auzit 
țipătul ăsta, se gândi Perez, a fost chiar înainte să găsim 
cadavrul lui Hattie. Ştia că e o superstiție, dar îl neliniştea. 
Ce se mai putea întâmpla la fel de groaznic? Încercă să-şi 
alunge gândurile negre şi reveni la insula Skerries. 

— Poate o să merg cândva. 

Sophie trase inelul dozei de bere. 

— Ce e cu toate astea? Ce vrei de la mine? 

Purta din nou pantaloni scurţi şi ghete şi o bluză largă 
de bumbac, cu găuri la coate. Fără sutien, îşi spuse Perez. 
Ea se aplecă în faţă spre el, cu braţele sprijinite pe 
genunchi. 

— Aş vrea să ştiu ce părere ai despre Paul Berglund. 

Intre timp, tăie o felie de pâine, o felie de cheddar de 
Orkney şi îi oferi ei sandvişul. 

— Întotdeauna l-am considerat un tip de treabă, cu mine 
s-a purtat foarte frumos. 

— Pe bune? 

— Da. Sunt oameni şi mai răi pe post de şefi. Iar cu el te 
poţi distra copios. 

— Şi Hattie? continuă el, în timp ce rupse o bucată de 
ciocolată şi o băgă în gură. 

I se părea că Sophie are un ton defensiv. 

Fata nu răspunse. Prin apropiere se învârtea un 
pescăruş, interesat de posibile resturi. În depărtare se auzi 
strigătul unei corle. Perez insistă. 

— Ţi-a povestit vreodată despre relaţia dintre ei? Ca un 
avertisment, să zicem. Poate că a observat apropierea 
dintre voi şi a vrut să ştii dinainte cum s-a purtat cu ea... 

Sophie privea în zare, îngândurată.. 

— Paul n-a greşit cu nimic. Nu e genul. 

— "Ţi-a spus el asta? 

Niciun răspuns. 

— Hattie a avut un motiv întemeiat să se sinucidă, spuse 
Perez. Dacă asta s-a întâmplat cu adevărat, atunci a avut 
un motiv şi mai bun s-o facă tocmai cu cuțitul lui. 

Sophie îi întoarse spatele. 

— Of, urăsc locul ăsta. Toată lumea se amestecă în 
treaba altuia. La început, m-am simţit bine, era diferit de 
orice loc în care trăisem înainte. Băieţii de pe bărci sunt 
grozavi, ştiu bine de tot să se distreze. Acum, nu mai 
suport să stau aici. Când te învăluie ceața aia deasă, ai 
senzaţia că nu mai există nimic altceva pe lumea asta. 
Oamenii pierd simţul măsurii aici. Tot felul de chestii care 
s-au întâmplat cu mulţi ani în urmă se amplifică şi le iau în 
stăpânire vieţile. 

— Ce chestii, ce vrei să spui? 

Ea scutură din cap, nervoasă că inspectorul nu înţelegea 
ce voia să spună. 

— Nu e ceva anume, doar sentimentul de frustrare că 
oamenii ăştia nu se pot desprinde de trecut. Parcă nu au 
voinţă proprie sau nici măcar nu-şi dau voie să aibă. 

— Pleacă acasă, atunci. Nu te opreşte nimeni. Doar lasă- 
mi şi mie adresa. 

Rupsese o păpădie şi smulgea atentă petalele uscate, 
una câte una. Perez se gândi că avea să fie nevoie de mai 
mult decât o seară de distracţie în club pentru ca fata asta 
să zâmbească din nou. 

— Vorbeai cu Hattie despre lucrurile astea? 

Sophie îl privi uluită. 

— Bineînţeles că vorbeam. 

— Deci vă înţelegeaţi bine? 

Ezită puţin: 

— Am experienţa internatului pentru genul ăsta de 
situaţii. Vrând-nevrând înveţi să te integrezi. 

Perez nu ştia dacă acesta e răspunsul adevărat. Și eu am 
fost la internat, dacă Liceul Anderson se poate numi aşa. 
Nu tin minte să mă fi învăţat mare lucru, îşi spuse Perez. 

— Ţi-a povestit despre relaţia ei cu Paul Berglund? Din 
perioada în care au colaborat la un proiect anterior? 

— Paul zice că-s numai prostii, aiureli adolescentine, 
nimic serios. 

— Ea ce spunea? 

— Deci toată povestea aia despre Paul e adevărată? 
răbufni ea, cu ochii cât cepele. Cu Hattie nu ştiai niciodată 
când exagerează şi când spune adevărul. Câteodată, 
aveam impresia că nu e în toate minţile, avea tot felul de 
idei bizare. 

— Cum ar fi? 

— Nu ştiu, îi spuse scuturând din cap, pur şi simplu 
imaginaţia i-o lua razna şi pierdea contactul cu realitatea. 

— Dar înţeleg că ţi-a vorbit despre Paul. 

— Da, avea impresia că-mi face avansuri şi simţea 
nevoia să mă avertizeze în privinţa lui. I-am spus că sunt 
mare şi că mă descurc să-mi port singură de grijă. 

— Cred că spunea adevărul despre profesor, dar nu 
există nicio probă şi tipul nu va fi pus sub acuzaţie 
niciodată, probabil, dacă asta te preocupă. Vreau doar să 
ştiu ce ţi-a spus ţie. _ 

Sophie îşi termină berea şi turti doza cu pumnul. Işi 
continuă povestea cu privirea pierdută în largul mării şi cu 
un glas spart, complet inert. Nu reuşi să-l privească nici 
măcar o dată în ochi în tot acest timp. 

— Era sfârşitul primului ei an la Universitate. Deja 
avusese nişte probleme legate de stres după sesiunea de 
examene. Cred că aşa era ea, genul de persoană obsesivă, 
mereu panicată. În vara aia şi-a găsit de lucru ca voluntar 
pe un sit din sud. 

Se opri câteva clipe, dar Perez nu scoase o vorbă. 
Inspectorul ştia foarte bine aceste informaţii, dar trebuia s- 
o lase să povestească în ritmul ei. Fata îşi continuă 
confesiunile. 

— Atunci l-a întâlnit pe Paul şi s-a îndrăgostit de el. Dar 
rău de tot, chiar ea mi-a spus asta. Evident, tipul era 
însurat deja, dar când a fost asta un obstacol? 

— Hattie ştia că tipul e însurat? 

— Nu ştiu. Era atât de naivă şi de sinceră, că nici nu 
cred că i-a trecut prin minte să întrebe. Iar el s-a simţit 

extrem de flatat, probabil, pentru că ea era tânără, extrem 
de inteligentă şi interesantă. Au ieşit împreună de câteva 
ori, pentru că se simţea bine în compania ei, doar că asta 
n-a mai fost de-ajuns. Bărbaţii vor mereu mai mult... 

Sophie se opri din nou din povestit şi rămase pe gânduri, 
privind în gol. Perez ar fi vrut tare mult să ştie la ce se 
gândea. 

— Într-o seară, amândoi au cam pierdut şirul paharelor, 
aşa că el a invitat-o în camera lui, la o cafea. Şi ea s-a dus, 
aşteptându-se fix la o cafea, poate şi un sărut şi o 
mângâiere. Cum spuneam, era o fată tare naivă. Evident, 
Paul voia cu totul altceva, mult mai mult. 

— A violat-o, spuse Perez, gândind cu voce tare. 

— Nu! se răsti Sophie şi de data asta se întoarse şi-l 
privi drept în ochi, şocată. Nu a fost viol, sună atât de 
groaznic! 

— Violul este ceva groaznic. 

— Băuseră amândoi, iar el a înţeles din gesturile ei mai 
mult decât era cazul. Iar ea nu i-a cerut să se oprească, nu 
foarte ferm, cel puţin. Nu destul ca el să priceapă. 

Poate că era adevărat, îşi zise Perez. Hattie nu era deloc 
o tipă stăpână pe sine şi, după o vreme, probabil că 
renunţase să se mai împotrivească şi-l lăsase să facă ce 
dorea, prea speriată să ţipe sau să se zbată. După care, 
evident, s-a considerat pe sine responsabilă şi nu pe el. 
Doar că furia a continuat s-o roadă pe dinăuntru şi s-a 
îmbolnăvit mai rău. Ajunsese oare la paranoia, aici în 
Whalsay? Era oare speriată că gestul avea să se repete? 
Oare şi-l imagina pândind, aşteptând un moment prielnic? 
Problema era că toată lumea o considerase mulţumită şi 
fericită până la moartea Mimei, deci ceva nu avea sens în 
toată povestea asta. Nu voia ca Sophie să-i simtă 
neîncrederea, aşa că alese să privească şi el în direcţie 
opusă, spre mare, la razele de soare care dansau odată cu 
valurile şi cu umbrele vântului. 

— Ai o relaţie cu Paul Berglund? 

— Nu. 

Perez îşi aminti imaginea celor doi cu o zi înainte, stând 

împreună în faţa hotelului din port după funeraliile Mimei, 
ambii îmbrăcaţi în negru. Berglund îşi pusese braţul pe 
umerii fetei, dar ea se opusese şi se îndepărtase. O credea 
pe cuvânt. N 

Se ridică, începuse să-i fie frig. In ciuda soarelui, piatra 
pe care stăteau era încă rece. 

— Ai discutat vreodată cu Paul despre acuzaţiile lui 
Hattie la adresa lui? 

— Da, nu m-am putut abţine. S-a întâmplat la biserică, 
înainte de funeraliile Mimei. Ajunseserăm mai devreme şi 
atmosfera era atât de solemnă, de tristă. Nu am rezistat să 
stau pur şi simplu acolo să tac şi nu era nimeni prin 
preajmă să ne audă. Trebuia să ştiu ce are de spus în 
apărarea lui. 

— Şi, ce-ai aflat? 

— A râs; a zis că Hattie era un copil cu probleme, care 
se îndrăgostise de el şi habar n-avea ce voia. 

Ezită o clipă şi continuă: 

— După care mi-a cam închis gura: „Să nu care cumva 
să te-apuci să spui bazaconii despre mine, Sophie, că nu 
am nevoie de aşa ceva. Am foarte multe de pierdut.” 

— Crezi că Hattie a vorbit despre asta cu el la întâlnirea 
lor? 

— Nu ştiu, îi spuse, părând că iar nu mai era atentă; sau 
poate îi era la fel de frig ca şi lui. Paul nu mi-a spus nimic 
despre asta. 

Oare şi pe Hattie o trimisese la plimbare la fel ca pe 
Sophie? se gândi Perez. Sau poate, în cazul ei, optase 
pentru o soluție mai drastică? Cum bine spusese, 
profesorul avea mult de pierdut dacă zvonurile începeau să 
circule. 

— Tu ce crezi, Hattie ar fi putut să se sinucidă? 

Nu plănuise întrebarea asta, dar se pomeni cu respiraţia 
întretăiată în aşteptarea răspunsului. 

— Bineînţeles, îi spuse, privindu-l din nou ca şi cum 
lucrurile nu erau tocmai în regulă cu el. Ce altă explicaţie 
poate fi? Deşi... 

— Da? 


e 260 » 


— M-aş fi aşteptat la o scrisoare de adio. Fata asta scria 
întruna. Îi era cel mai la îndemână mijloc de comunicare, 
felul ei de a înţelege şi de a interpreta ce i se întâmplă. 

Ştia că trebuia să-l caute pe Sandy şi apoi să facă un 
raport scurt pentru Procuratură dar, deşi îi era frig, nu 
voia să plece. Simţea că Sophie ar fi avut multe de spus, 
dar el nu era în stare să gestioneze mai bine momentul, să 
găsească acele întrebări la care să primească răspunsul 
căutat. lar ea îşi pierduse răbdarea: se ridicase şi se 
îndepărta deja, mergând spre maşină de-a lungul pajiştii 
cu iarba proaspăt tăiată, trecând de lacul în care se 
oglindeau norii şi lângă care, curând, bodârlăul urma să-şi 
facă un cuib. N-avea de-ales decât s-o urmeze. 

Capitolul 34 


Când Sandy se întoarse la casă după ce dăduse găinile 
afară din coteţ şi adunase ouăle, îl găsi pe inspector 
aşteptându-l. Uşa era deschisă, dar Perez preferase să 
rămână afară, ca şi cum ar fi avut tot timpul din lume. 

— Ţi-am văzut maşina şi m-am gândit că n-ai să întârzii 
mult. 

Sandy îşi zise că Mimei i-ar fi plăcut tare mult să aibă 
atâţia vizitatori la Setter, să stea la taclale cu Jimmy Perez, 
să-i dea să bea whisky şi să-l ameţească cu poveştile ei. 
Doar că azi inspectorul era cel care avea ceva de spus. 

— Hai să stăm afară, să ne bucurăm de vreme. 

Şi porniră la plimbare pe lângă situl arheologic, 
înconjurat acum de o bandă galbenă, dar tot cu ţăruşii 
specifici şi cu grămezile de pământ răscolit, până la gardul 
de piatră care marca limita domeniului Setter. Perez se 
întrebă din nou ce-avea să se întâmple cu situl: urmau să 
se umple la loc şanţurile şi să fie bătătorit pământul? N- 
avea să mai răscolească nimeni adâncurile ținutului? Îi 
povesti lui Sandy despre Paul Berglund şi despre Hattie 
James, despre povestea lor pe un alt sit arheologic, din 
Sussex. 

— Şi crezi ce a spus asistentul de la spitalul de 
psihiatrie? întrebă Sandy, oarecum confuz în privinţa 
incidentului. 

După el, violul era o crimă de oraş, în care un străin 
ataca o femeie pe o alee întunecoasă, după lăsarea nopţii. 
Doi oameni care făceau sex într-o cameră de hotel era 
altceva, dar îl ştia pe Jimmy suficient de bine cât să-şi ţină 
gura. 

— Da. 

— Şi totuşi, ce legătură ar fi avut Mima cu asta, încât 
Berglund să aibă motiv s-o ucidă? 

— Doar dacă Mima nu aflase cumva ce făcuse şi îl 
ameninţa că urma să dezvăluie. Sau poate o convinsese pe 
Hattie să ne spună. Zici că Mima o plăcea pe fată şi că se 

apropiaseră destul de mult. Şi apoi, ea o era femeie 
puternică, independentă, în care Hattie avea încredere. 
Berglund îşi putea pierde slujba chiar şi fără să se ajungă 
la un proces în instanţă. 

— Nu prea văd cum ar fi fost posibil, totuşi, insistă 
Sandy, convins că Perez avea darul să complice lucrurile. 
Plus că nu e atât de scrântit să-şi folosească propriul cuţit. 

Dincolo de gard, o oaie bătrână şi grasă cu ochi urduroşi 
mesteca iarbă alături de doi miei destul de mici, încă 
nesiguri pe picioare. 

— Cum ţi s-a părut conversaţia cu Andrew? 

— Nu ştiu, răspunse Sandy, ezitând să emită judecăţi de 
valoare în faţa inspectorului. 

De regulă, Perez ancheta cazurile grele cu tipi 
inteligenţi şi experimentați din sud, nu cu poliţişti locali 
începători, ca el. 

— 'Ţii minte ca Mima să fi povestit vreodată ceva despre 
un norvegian întâlnit în timpul războiului? 

— Nu, dar cu siguranţă e genul de povestire care i-ar fi 
plăcut la nebunie, siropoasă şi plină de dramatism. 

Sandy nu punea mare preţ pe vorbele lui Andrew, a 
cărui memorie nu mai era de încredere şi uneori abia mai 
reuşea să îngaime câteva cuvinte. 

— Andrew spunea că Mima n-a ştiut niciodată de 
uciderea norvegianului, continuă Perez, dar cu siguranţă 
era la curent cu zvonurile. Cedric mi-a povestit una dintre 
versiuni şi mai erau şi altele, cu siguranţă. Poate că n-avea 
chef să mai fie subiectul oprobiului public mai mult decât 
era deja. 

— Doar nu crezi că ceva ce s-a întâmplat cu ani în urmă 
are vreo legătură cu împuşcarea unei bătrâne deunăzi, în 
Whalsay? spuse Sandy uluit, convins că Perez o luase 
razna dând atât de multă importanţă trecutului. 

— Probabil că nu. 

— Dar mă întrebam... continuă Sandy şi se opri, de 
teamă să nu se facă de râs. 

— Da? 

— Berglund. E un nume norvegian? 

— Scandinav, cu siguranţă. 

— Altă coincidenţă, nu crezi? 

— Crezi că poate fi un urmaş, un nepot poate, care caută 
să se răzbune? continuă Perez, amuzat de idee, dar totuşi 
interesat. 

— Habar n-am. Poate nu vrea neapărat să se răzbune, ci 
caută informaţii. A început să pună întrebări şi să 
răscolească amintiri. 

— Merită să verificăm şi ipoteza asta, chiar am să mă 
ocup de ea când ajung la birou. Mă duc acasă diseară, nu 
mai pot justifica încă o noapte pe insulă, iar Laing e 
nerăbdătoare să afle noutăţi. Ştii cum e ea... 

— O să-i spui tot, despre povestea dintre bunică-mea şi 
norvegian? 

— Bineînţeles. E o tipă discretă, ştii bine, indiferent ce 
credem noi despre ea. N-are de-ales, oricum. 

Sandy îi aruncă inspectorului o privire scurtă, ca să-şi 
dea seama dacă-şi bate sau nu joc de el. Dar nu, omul era 
cât se poate de serios. 

— Nu-mi place ideea, asta-i tot. Să ştiu că oamenii 
vorbesc despre familia mea în felul ăsta. 

Se întoarse şi plecă spre casă. Se întrebă cum avea să 
reacționeze Joseph când toate astea urmau să iasă la 
lumină. Sau poate ştia deja ce se întâmplase cu şaizeci de 
ani în urmă? Ar fi fost bine să stea de vorbă amândoi 
înainte ca povestea să devină publică. 

Când ajunseră aproape de casă, tocmai sosi o maşină 
care se opri în faţă. Ronald Clouston cobori şi, pentru că 
nu-i observase iniţial, păru oarecum confuz văzându-i atât 
de aproape. Ca un elev prins în flagrant. Sandy bănuia că 
Ronald ar fi vrut să vorbească cu el, între patru ochi. 

— Salutare, îi spuse Sandy, folosind salutul specific 
tatălui său. Vrei să intri? Trebuie să plec la Utra în scurt 
timp, să-l conducem pe Michael la plecare, dar mai am 
ceva timp. 

— Nu, îi răspunse Ronald, cu portiera încă deschisă, de 
parcă se pregătea să fugă dintr-o clipă în alta. Văd că eşti 
ocupat acum. 

— Eu tocmai plecam, interveni Perez. 

— Nu, repetă Ronald. Plec şi eu, mai am treabă, şi se sui 
în maşină şi-şi văzu de drum. 

— Ce-a fost asta? întrebă Perez. 

— Oamenii de pe-aici se intimidează în prezenţa poliţiei. 

Sandy ar fi preferat ca Perez să nu fi fost de faţă atunci. 
Avea să-l sune pe Ronald mai târziu, să afle despre ce voia 
să vorbească şi de ce-şi pierduse cumpătul în ultimul 
moment. Se întoarse către şeful său. 

— Eu ce trebuie să fac? 

— Mai poţi rămâne o vreme în Whalsay? 

— Cred că da, deşi aş vrea să ajung şi eu acasă la un 
moment dat. 

— Mă aştept să lămurim totul în câteva zile. 

Sandy se întrebă dacă Perez avea motive reale să spună 
asta sau era mai mult o dorinţă. Repetă întrebarea: 

— Ce trebuie să fac? 

— Crezi că ai putea s-o determini pe Sophie să-ţi spună 
anumite lucruri, să vorbească deschis cu tine? A petrecut 
foarte mult timp cu Hattie, poate că ştie detalii pe care ea 
nu le consideră importante. În plus, aveţi cam aceeaşi 
vârstă, aţi ieşit împreună, poate vorbeşte altfel cu tine. 

— O să încerc, îi spuse şi deja îşi imagină o posibilă 
conversaţie cu fata şi cum ar fi fost să descopere informaţii 
care să conducă ancheta mai departe. 

Cât de mulţumit şi de mândru ar fi fost Perez de el! 

— Merg chiar în seara asta la Bod, poate o scot la un 
pahar la Pier House Hotel. 

— Mă întreb dacă are o relaţie amoroasă cu Berglund. 
Ea zice că nu şi nu văd de ce-ar minţi, poate doar ca să nu- 
i facă lui necazuri. 

Sandy era tentat să aducă vorba şi despre îngrijorările 
vizavi de părinţii lui, dar decise că asta era, de fapt, o 
problemă pe care trebuia să o rezolve singur. Dacă îi 
spunea lui Perez, toată povestea devenea o chestiune 
oficială şi, până nu era complet sigur cu ce are de-a face, 
nu voia să se întâmple chestia asta. 

La Utra, toată lumea era pregătită să plece la aeroport. 
Maşina imensă închiriată de Michael era plină ochi cu 
bagaje, iar Amelia era deja afară, în curte, evident 
nerăbdătoare să plece. Purta o pereche de blugi foarte 
strâmţi, un pulover cu decolteu în V şi o geacă. Între timp, 
Michael aşeza copilul în scaunul de maşină de pe bancheta 
din spate. 

Evelyn ieşi în grabă din casă: 

— Ai venit, în sfârşit! Amelia chiar spunea că ar fi trebuit 
să plecăm fără să-şi ia la revedere de la tine. l-am spus că 
avem timp suficient, Sumburgh nu e ca unul dintre 
aeroporturile alea din sud, unde durează o oră să faci 
check-in-ul. 

Sandy nu-şi dădea seama dacă mama lui era agitată din 
cauza lui sau a nurorii ei. 

— Ei bine, sunt aici. N 

Michael ocoli maşina şi se apropie de ei. Il strânse pe 
Sandy într-o îmbrăţişare de urs: 

— Acum, că eşti un mare călător prin lume şi te descurci 
în Londra de unul singur, n-ai nicio scuză să nu ne vizitezi. 

— Am să vin, îi spuse Sandy. 

Amelia se aşezase deja în scaunul pasagerului. Când 
maşina porni, îi făcu lui Sandy semn cu mâna de la 
revedere: o uşoară fluturare a degetelor, ca şi cum ar fi 
fost un fel de star de cinema sau Regina însăşi. Sandy 
aşteptă până când ambele maşini se îndepărtaseră destul, 
spre Symbister, şi intră în casă. Înăuntru se vedeau 
semnele grabei în care se pregătiseră pentru plecarea lui 
Michael şi a familiei sale. Toate vasele fuseseră spălate, 
evident - Evelyn n-ar fi lăsat niciodată tigăi şi farfurii în 
chiuvetă - dar rămăseseră aşezate în teanc în uscător, încă 
umede. Pe jos erau firimituri, iar coşul de gunoi era plin. 

Odată ajuns în casă, Sandy nu era sigur ce-ar fi trebuit 
să caute. Se aşeză la masă şi se chinui să-şi pună gândurile 
în ordine. Avea nevoie de dovezi care să-i liniştească 
temerile, atâta tot. Nu înţelegea de unde avuseseră părinţii 
lui bani să renoveze casa, date fiind veniturile lor limitate. 
Din pricina asta căuta eventuale datorii, un vechi coşmar 

de-al său: că părinţii lui erau nevoiţi să se împrumute într- 
un ritm nebunesc doar ca Evelyn să poată concura cu 
familiile de pescari. El ştia foarte bine ce înseamnă stresul 
datoriilor: nu se pricepea deloc la bani şi fusese nevoit să 
renunţe la cardul de credit din cauză că era incapabil să 
plătească facturile lunare. Nu uitase nici acum nodul din 
stomac pe care-l simţise când aflase ce datorii avea, de 
fapt. 

Tensiunea dintre părinţii lui putea fi foarte bine cauzată 
de griji în privinţa banilor. Cel puţin aşa prefera el să 
creadă. Orice alte motive posibile, cum ar fi sexul - unul 
dintre ei se îndrăgostise de altcineva şi avea o aventură 
amoroasă - erau de-a dreptul îngrozitoare şi refuza să le ia 
în calcul. Erau în vârstă şi erau părinţii lui, până la urmă; 
refuza să se gândească la aşa ceva. Se întrebă dacă nu 
cumva exagerează. Poate era din cauza celor două morţi 
petrecute atât de aproape de casă, fapt care-l agita teribil 
şi-l făcea să vadă lucrurile într-o lumină mai gravă decât 
erau în realitate. Îşi aminti apoi cum Joseph ţipase la 
maică-sa imediat după înmormântarea Mimei. Niciodată de 
când se căsătoriseră nu ridicase vocea la Evelyn, nici când 
era epuizat după o zi întreagă de muncă pentru Duncan 
Hunter. Ştia bine în adâncul sufletului că lucrurile erau 
grave, că nu exagera. Ceva era în neregulă între părinţii 
lui. 

Şi iată că ajunsese la partea cea mai dificilă. Se strădui 
să-şi pună ordine în gânduri şi să facă următorul pas logic. 
Dacă părinţii lui aveau probleme atât de serioase cu banii, 
era oare posibil ca unul din ei s-o fi ucis pe Mima pentru 
casa şi domeniul ei? Cu siguranţă, nu Joseph. Durerea lui 
era mult prea evidentă. In plus, i se făcuseră deja oferte de 
cumpărare a casei şi le refuzase pe toate. Atunci Evelyn? 
Sandy ştia că aici se termină orice analiză. Evelyn nu se 
înţelesese niciodată cu Mima, ştia să tragă destul de bine 
şi la Utra exista o puşcă. Dar, dacă cei doi nu aveau 
probleme cu banii, atunci nu mai exista niciun motiv 
plauzibil. De-asta era el aici acum, furişându-se ca un hoţ 
sau un spion. 

Ştia unde ţinea mama lui extrasele de cont: în sertarul 
scrinului din camera de zi, unde pusese de altfel şi 
monedele de argint găsite de fete în situl arheologic, 
înainte de a fi preluate de profesorul de la Universitate. 
Sertarul era încuiat, dar Sandy ştia că în rastel exista o 
cheie de rezervă, la un loc cu altele. Evelyn fusese mereu 
foarte atentă cu finanţele familiei. Pe vremea când tatăl 
său lucra pentru Duncan Hunter, ea era cea care organiza 
facturile şi chitanţele şi care completa formularele de venit 
ale lui Joseph. Sandy şi-o amintea aşezată la masă în 
fiecare lună, cu teancuri de hârtii şi extrase bancare în 
faţă, încruntându-se când vedea cu cât de puţini bani 
trebuiau să trăiască până la leafa următoare. 

Găsi cheia şi deschise sertarul. Extrasele erau aşezate în 
ordine în dosarul albastru pe care şi-l amintea atât de bine. 
Se uită imediat la situaţia curentă şi respiră uşurat când 
descoperi că limita nu era depăşită. Verifică ultimele 
douăsprezece luni: situaţia era similară, fără probleme. 
Poate ceva excese pe ici, pe colo, dar fără să intre în 
datorii. Se întrebă dacă Evelyn făcuse un împrumut, dar nu 
existau acte care să arate asta şi, cu siguranţă, s-ar fi aflat 
tot în acest sertar. Cum de m-am îndoit de ea? îşi spuse. 
Cum de am crezut-o în stare de crimă? 

Se uită la ceas. Era aproape şase şi brusc simţi că leşină 
de foame. Nu mâncase nimic la prânz. Avea chef să-şi 
sărbătorească liniştea regăsită, aşa că-şi propuse să ia cina 
la Pier House Hotel, poate să şi bea câteva pahare. 
Probabil urma să se întâlnească cu o parte din băieţi, să 
joace cărţi şi să povestească verzi şi uscate din copilărie. 
Poate că urma să vină şi Davy Henderson şi, cine ştie, 
chiar şi Ronald, dacă Anna era în toane bune şi-l lăsa să 
iasă. Işi aminti însă că Perez îl rugase să stea de vorbă cu 
Sophie. Incuie sertarul şi agăţă cheia la locul ei, 
asigurându-se că totul era în ordine, cum îl găsise. N-ar fi 
suportat ideea ca părinţii să-şi dea seama că le cotrobăise 
în lucruri. 

Pe drum spre Symbister, se opri la Bod. La Pier House 
era pustiu la ora aceea şi puteau să discute în linişte. Nu 

era o sarcină grea, Sophie era o companie plăcută. Avea 
darul să facă orice bărbat cu care vorbea să se simtă 
atrăgător, special. Se întrebă dacă era în stare s-o facă să 
vorbească deschis cu el. Dacă s-ar fi străduit s-o cunoască 
mai bine pe Hattie, poate că ea ar fi fost mai dornică să-i 
facă confesiuni. Bătu la uşa adăpostului de la Bod, dar nu 
primi niciun răspuns. Se uită înăuntru. Echipamentul 
arheologic era încă acolo, îngrămădit într-un colţ al 
camerei, dar părea că lucrurile personale ale fetei 
dispăruseră. 

La Pier House, Cedric era în spatele barului, cu privirea 
pierdută în amintiri. Părea să nu fi îmbătrânit deloc de pe 
vremea când Sandy era copil. Doar gesturile lui erau ceva 
mai încete. 

— Ai văzut-o cumva pe fata de la Bod? 

Cedric se întoarse încet să-l privească. 

— Da, a fost pe aici mai devreme. Dar a plecat cu 
feribotul. Eram şi eu în port s-o aştept pe Jean. Sophie cu 
rucsacul ăla uriaş în spinare parcă era un cal de povară. 
Dar părea încântată să plece. 

Sandy îl sună pe Perez să-l anunţe de plecarea fetei. 
Inspectorul rămase o vreme tăcut, fără să pară însă că-l 
condamnă în vreun fel pentru că ratase momentul. Brusc, 
Sandy realiză că şi Hattie putea călători cu acelaşi feribot 
ca Sophie, doar că una dintre ele era într-o dubă anonimă 
folosită de Pompele funebre pentru transportul cadavrelor 
la autopsie, iar cealaltă stătea la barul feribotului. 

Capitolul 35 


Perez ajunse în Lerwick şi prima oprire fu la biroul de la 
secţia de poliţie, pe unde cam bătea vântul: majoritatea 
colegilor îşi luaseră câteva zile libere de Paşti. Sună la 
biroul Procurorului general, de unde află că Laing avea să 
fie ocupată în cea mai mare parte a după-amiezii. Işi 
programă o întâlnire cu ea a doua zi la prima oră. Abia 
aştepta să ajungă acasă, să-şi bage hainele în maşina de 
spălat şi să-şi pregătească cina. În tot acest timp, începu 
să se gândească la calea cea mai bună prin care să 
descopere naționalitatea lui Berglund şi istoricul familiei 
sale. 

Deşi plănuise o seară liniştită acasă, odată ajuns nu 
reuşea să stea locului. Se gândea întruna la Sophie, 
reluând în minte toate detaliile conversaţiei avute pe 
stânca de la terenul de golf. Avea dreptate în privinţa unei 
scrisori de adio din partea lui Hattie. Evident, nu toţi 
sinucigaşii lasă scrisori de adio, dar Hattie era, într- 
adevăr, pasionată de scris. Dacă plănuia să se sinucidă, i- 
ar fi scris pe larg mamei, explicându-i raţiunea alegerii ei, 
nu i-ar fi dat nicidecum un telefon alarmant. Dintr-odată, 
îşi dori ca toată povestea să ia sfârşit. Curând, Fran avea 
să se întoarcă şi nu voia să-l găsească în mijlocul unei 
anchete, distras şi epuizat de gânduri. 

Îşi pregăti o baie. Încăperea era îngustă, cu o cadă 
veche şi adâncă de pe care mai sărise pe alocuri smalţul. 
Se umplu imediat cu abur, care acoperi şi oglinda. Nu 
conta, şi aşa casa era plină de umezeală. Se lăsă pe spate 
în cadă şi închise ochii, încercând parcă să lase în urmă 
realitatea şi cazul la care lucra, dar mintea refuza să i se 
oprească din evaluat scenarii şi relaţii, pe care le întorcea 
pe toate feţele. Aproape că adormi. Dans pe muzica 
timpului? - cine scrisese asta? Privi ca prin vis oamenii din 


€ A Dance to the Music of Time - ciclu de romane în douăsprezece 
volume scris de Anthony Powell, al cărui titlu este inspirat după 
pictura omonimă al lui Nicolas Poussin (n.red.). 

Whalsay de acum şi de altădată, valsând parcă în interiorul 
şi în afara minţii sale: un marinar norvegian şi o tânără 
arheolog cu probleme psihice, o femeie de afaceri extrem 
de ambițioasă şi un bătrân imobilizat de un atac cerebral. 
Ce rol avea fiecare în acest tablou? Simţea că pluteşte şi 
că răspunsul e undeva la îndemână. 

Sună telefonul. Ar fi vrut să-l lase să sune, să-şi continue 
gândurile, dar putea fi Fran. li fusese greu să vorbească cu 
ea în alt loc decât în mediul său familiar de acasă, aşa că 
acum era disperat să-i audă vocea. Sări din cadă şi înşfacă 
din mers un prosop - avusese mereu impresia că o casă pe 
țărm poate asigura toată intimitatea necesară, dar nu o 
dată fusese surprins de un canoist sau un pescar care 
vâsleau în apropierea ferestrei lui. Telefonul se opri chiar 
înainte să ajungă la el. O să lase un mesaj, se gândi, şi o s- 
o sune imediat înapoi, chiar înainte ca ea să plece cu 
prietenii la o altă piesă de teatru experimental, la un 
vernisaj sau la vreun restaurant avangardist. 

Când formă 1571 ca să asculte mesajul, vocea de femeie 
pe care o auzi nu era chiar cea la care se aştepta. Era Val 
Turner, arheologul local: „Jimmy, am un raport preliminar 
asupra oaselor găsite la Whalsay. Mai stau jumătate de oră 
la birou, dacă vrei să mă suni.” 

Se întoarse înapoi la baie, dar apa îi părea acum cenuşie 
şi neprimitoare, iar gândurile sale - de-a dreptul ridicole. 
Scoase dopul de la cadă şi începu să se îmbrace. 

În loc s-o sune pe Val Turner, preferă să încerce întâi 
mobilul lui Fran. Nu-i răspunse, aşa că-i lăsă un mesaj. Val, 
în schimb, răspunse imediat. 

— Bine că ai sunat, Jimmy, chiar mă pregăteam să plec. 

— Ai timp să ne vedem? Te invit la cină, ca mulţumire că 
ai urgentat puţin analiza oaselor. 

Avea oricum nevoie de ceva companie şi nu-i folosea la 
nimic să stea de unul singur în casă făcând scenarii. Plus 
că erau încă multe întrebări despre situl arheologic, aşa că 
rufele puteau să mai aştepte o zi. 

— Ah, nici nu ştii ce promisiuni a trebuit să fac să obţin 
rezultatele aşa de repede. N-am auzit până acum să se 

facă raport în mai puţin de şase săptămâni. 

— Rămân dator, atunci. Încercăm la muzeu? 

— În regulă. În jumătate de oră e bine? 

Ajunsese înaintea lui la restaurantul de la etaj şi îl 
aştepta la o masă de două persoane, cu privirea pierdută 
undeva, pe marea din faţa lor. Abia începuse să se 
întunece, ziua era din ce în ce mai lungă. Val comandase 
deja câte un pahar de vin alb pentru fiecare. 

— N-am luat o sticlă, sunt cu maşina şi m-am gândit că 
şi tu conduci. E bine aşa? 

— Sigur. 

— Acum, despre oase... şi zâmbi, pentru că ştia cât de 
mult îşi dorea această informaţie 

— Cât de vechi sunt? 

— Majoritatea sunt vechi, îi spuse. 

— Cât de vechi? 

— Având în vedere contextul mai puţin obişnuit, am 
trimis la datare patru bucăţi de oase. Trei dintre ele au 
fost încadrate în perioada 1465 - 1510 şi e probabil să 
aparţină unui singur individ, nu mai multora. Nu sunt 
recente şi nu au nicio legătură cu cele două crime 
petrecute acum în Whalsay. Mai mult, perioada se 
potriveşte foarte bine cu teoria lui Hattie James despre 
clădirea îngropată: e din secolul al XV-lea, ca şi monedele, 
de altfel. 

Niciun norvegian mort, aşadar. Oare povestea asta din 
tinerețea Mimei nu era decât abatere a atenţiei? 

Val continua să vorbească. 

— Mi-ar fi plăcut tare mult să-i spun informaţiile astea. 
Poate că o confirmare atât de categorică a teoriilor ei ar fi 
împiedicat-o să se sinucidă. 

Dacă chiar s-a sinucis, îşi spuse Perez. Dar nu cu voce 
tare. Ştia bine că era nevoie doar de o remarcă 
întâmplătoare ca să se nască un adevărat iureş de 
presupuneri şi teorii. Deocamdată, lui îi convenea varianta 
sinuciderii. Dar, brusc, realiză semnificaţia primelor 
cuvinte ale lui Val. 

— Spuneai că majoritatea oaselor sunt vechi. Ce 

înseamnă asta? 

— Că o bucată pare a fi ceva mai recentă. I-am rugat pe 
specialişti să verifice, e posibil să fie o greşeală. 

Val părea să înţeleagă, totuşi, că vorbele ei aveau un 
efect foarte mare asupra lui. 

— Zău, se mai întâmplă, nu e cazul să ne ambalăm încă 
în direcţia asta. 

— Ai idee în ce zonă a şantierului au fost descoperite? 

— Pot să verific asta, Hattie nota cu minuţiozitate astfel 
de date. Am să vorbesc şi cu Sophie. 

— Sophie a plecat acasă. 

— Probabil că a lăsat notițele la Evelyn, în cazul ăsta. 

— Cât de bine o ştiai pe Hattie? 

— Ne-am întâlnit de câteva ori. Situl era parte dintr-un 
proiect de cercetare pentru doctorat, dar e pe domeniul 
meu de responsabilitate, aşa că am obligaţia să mă asigur 
că va fi preluat şi finalizat în mod profesionist. 

— Ce se va întâmpla cu Setter? 

— Sper ca Universitatea să preia proiectul şi să-i dea 
anvergura pe care o merită. Fără îndoială, vom contribui şi 
noi la asta. Whalsay ar fi un loc perfect pentru 
reconstituirea unui monument arheologic, mai ales că 
localnicii sunt extrem de entuziaşti să se implice. 

— Ca Evelyn? 

— O cunoşti? Da, ca ea. E un vis să lucrezi cu ea. 
Incredibil cum reuşeşte să se descurce în hăţişul 
sistemului de burse. 

— Înţeleg că Joseph Wilson nu e la fel de entuziasmat să 
continue şantierul de la Setter, iar el este noul proprietar 
acum. 

— Pe bune? 

Val era mirată, dar nu foarte afectată de veste. Se 
gândea, probabil, că Evelyn avea propriile metode de-a 
face ca lucrurile să se întâmple după voia ei. 

— Care e următorul pas în proiect? 

— Consultarea publică, explică Val. Iar Evelyn s-a ocupat 
şi de partea asta. Organizează un eveniment la sala 
comunităţii din Lindby, în care să explice importanţa 

monedelor şi a ruinelor pentru insulă. Va avea loc 
săptămâna viitoare. Ne-a întrebat iniţial dacă îl poate 
organiza chiar aici, la muzeu, dar timpul era prea scurt. 
Crezi că poţi să vii? 

Până atunci se intoarce Fran, îşi spuse. E posibil să-i 
placă şi ei ideea. 

— De ce atâta grabă? o întrebă. 

Val zâmbi. 

— Evelyn nu prea cunoaşte noţiunea de răbdare. 

— Nu e cam nepotrivit, totuşi, să facă acest eveniment 
atât de curând după moartea lui Hattie? 

— Nu chiar, pentru că l-a gândit ca un fel de moment 
comemorativ pentru Hattie, un omagiu adus muncii şi a 
rezultatelor ei. A invitat-o şi pe mama lui Hattie, doamna 
de la Parlament. 

— Şi Gwen James a confirmat că vine? 

Perez era uimit de asta, pentru că femeia refuzase să 
vină la Shetland când Hattie abia murise. De ce ar fi venit 
acum, la un eveniment public? Dar, probabil că tocmai asta 
era ideea: pentru ea, evenimentele publice erau mult mai 
confortabile. 

— Se pare că da. 

Perez privi de-a lungul mării nesfârşite din faţa 
restaurantului, pe a cărei suprafaţă odihneau leneş bărcile 
tradiţionale din Shetland. Aşa cum erau, înconjurați de 
apă, se putea la fel de bine ca ei înşişi să fie un vapor 
imens, din acelea folosite în special în croaziere. 

— Ai idee dacă şi Paul Berglund va fi prezent? 

— Probabil că da. Dacă şi Sophie a plecat, el a rămas 
singurul reprezentant al Universităţii. Trebuie să mă 
asigur că toate documentele sitului sunt în regulă şi asta 
depinde numai de el acum. 

Rămaseră o vreme tăcuţi. 

— Ce impresie ţi-a lăsat Hattie? Din cele câteva întâlniri 
pe care le-aţi avut. 

— Era o fată extrem de inteligentă, pasionată de munca 
ei şi foarte meticuloasă. Cu siguranţă ar fi avut o carieră 
strălucită în arheologie. 

Val se opri o clipă când ie sosi mâncarea. 

— Poate că sună oarecum sexist ce o să spun, dar cred 
că avea nevoie de un bărbat în viaţa ei. Cineva cu care să- 
şi împărtăşească trăirile şi care s-o împiedice să se ia prea 
mult în serios. 

Perez asculta. 

— Mai e ceva, însă, continuă Val. Ceva legat de oase, de 
cele care au fost datate corect. O să te uimească chestia 
asta. 

Atunci îşi ridică privirea spre ea, pentru că gândurile lui 
zburaseră o vreme înapoi la Whalsay, unde trupul unei 
tinere frumoase zăcea într-un şanţ, aproape de locul unde 
alte oase zăcuseră timp de secole. Dar Val nu părea să fi 
observat chestia asta. 

— Sunt din corpul unui bărbat, avem suficiente părţi din 
pelvis ca să fim siguri de asta. Dar nu a murit de o moarte 
naturală, ci a fost ucis prin înjunghiere. Cel puţin aşa arată 
- coastele sunt rupte. N-am fi avut aceste informaţii dacă 
ar fi găsit doar craniul. Evident, nu vom şti niciodată 
motivul, dar e interesant să speculăm pe tema asta. 

Perez devenise brusc interesat de subiect. 

— Ce crezi că s-a putut întâmpla? 

— Teoria lui Hattie era că un localnic îşi asumase rolul 
de negustor în Whalsay şi dobândise avere şi un statut 
social bun într-un timp foarte scurt. Ceea ce, probabil, nu 
dădea deloc bine în ochii vecinilor. 

— Crezi că a fost omorât ca oamenii să poată fura de la 
el? 

— De asta, sau pentru că îl invidiau, pur şi simplu. Ei 
erau săraci, iar el era bogat. Invidia, monstrul cu ochii 
verzi, e cea mai probabilă cauză a morţii sale. 


Val Turner plecă în grabă imediat ce terminară masa; 
Perez, în schimb, alese să mai rămână o vreme afară, în 
faţa restaurantului. Prin paravanele de sticlă se vedeau 
schelele montate pentru reabilitarea farului din muzeu, un 
dom uriaş de sticlă. Cândva, lumina lui puternică ghidase 
bărcile departe de ţărmul stâncos. Aruncă şi spre mine o 

rază de lumină, îşi spuse. Încă simţea că bâjbâie, dar 
răspunsul corect era pe aproape. Depărtarea de Whalsay îl 
ajutase să privească din alt unghi cazul, iar conversaţia cu 
Val lămurise anumite lucruri. 

Capitolul 36 


Sandy n-avea de gând să se întoarcă la Utra, deşi 
camera lui era acum liberă. Prefera să mulgă vaca Mimei. 
Dimineaţa devreme şi apoi seara se aşeza pe cutia de lemn 
din şopron, ştergea ugerul cu cârpa special adusă din casă 
şi privea lichidul alb ţâşnind şi umplând găleata. După 
primele încercări la care tatăl lui asistase cu zâmbetul pe 
buze, începuse să se priceapă la muls. Fra ca mersul pe 
bicicletă, obişnuia să-şi spună, una dintre acele 
îndeletniciri pe care, odată deprinse, nu le mai uiţi 
niciodată. Îşi amintea de zilele în care Mima îl învăţa să 
mulgă, râzând de neîndemânarea lui: „Trebuie să fii ceva 
mai ferm de-atât, băiete. Strângi şi tragi. Nu-ţi face griji, 
că nu se rup. Aşa e mai bine.” Era printre puţinele lucruri 
la care se pricepea mai bine ca Michael. Stând aici, în 
dimineaţa asta, simţi exact acelaşi miros ca în copilărie: de 
vacă, de bălegar şi de lapte dulce. Şi aceeaşi senzaţie de 
împlinire în faţa găleţii pline. 

Mai târziu, trecu pe la Utra. Taică-său era încă pe deal, 
la oi. Sandy îl vedea în depărtare, păşind agale pe cărarea 
care ducea spre casă. Evelyn era la masa din bucătărie, cu 
nişte hârtii în faţă. Alte liste. Credea că toate astea aveau 
să se termine după înmormântare, dar părea că acum 
planurile se schimbaseră; maică-sa avea altceva de 
organizat. Nu-i spuse nimic despre asta. Îi luă laptele din 
mână şi turnă jumătate într-un bidon, pe care-l puse în 
frigider. Restul rămase la îndemână, în bucătărie. 

— Vreau să fac nişte caş din el. Mai ştii, Sandy, că 
făceam tot timpul când eraţi copii? 

— Ce-i cu toate hârtiile astea? o întrebă, arătând cu 
bărbia spre teancul de foi de pe masă, cu coloane pline de 
scrisul circular al maică-sii. 

— Avem un eveniment la Lindby Hall, îi spuse. Un fel de 
eveniment comemorativ pentru Mima şi Hattie. Şi ca toată 
lumea să vadă monedele şi să audă informaţii noi despre 
proiect. Va veni şi presă, iar eu mă ocup şi de catering. 

Îşi spuse că era un eveniment specific maică-sii. Odată 
ce lua o decizie, nu-i mai stătea nimic în cale, trebuia să se 
întâmple numaidecât. Doar că alegerea momentului i se 
părea teribil de nepotrivită. De ce atâta grabă? 

— Tata ce spune despre asta? 

— Că e o idee bună. 

— Serios? 

Era uluit să audă asta. Ultima oară când discutaseră 
despre sit, Joseph nici nu voia să audă de continuarea 
lucrărilor. Toţi oamenii aceia de la eveniment aveau să fie 
curioşi să vadă unde fuseseră găsite monedele. Tatăl lui 
era un tip extrem de discret, care-şi preţuia intimitatea; 
evident, toată agitația şi vânzoleala de pe sit aveau să-l 
enerveze cumplit. 

— Înţelege foarte bine cât de mult înseamnă proiectul 
ăsta pentru mine, adăugă Evelyn şi chipul îi căpătă acea 
expresie încăpăţânată din momentele în care îşi dorea ceva 
neapărat. 

Sandy ştia că nu are sens să insiste, iar ea preferă să-şi 
strângă hârtiile şi să le îndese într-o ţiplă de plastic. Işi 
spuse din nou că mama lui ar fi trebuit să aibă o carieră a 
ei, un scop în care să investească toată această energie 
organizatorică. Îl privi în ochi: 

— Când plănuieşti să te întorci la Lerwick? 

— Nu ştiu, îi spuse, mai am câteva zile de concediu. 

— Deci ai să fii aici în seara când prezentăm monedele. 
Mă gândeam că vineri ar fi foarte potrivit. Mă bucur că ai 
să fii aici, mai ales că vine şi mama lui Hattie şi cu 
siguranţă se va bucura să vadă o figură cunoscută. Pot să 
scriu aici că o vei lua tu de la aeroport? 

— Are idee pentru ce vine? Adică, nici măcar nu şi-a 
îngropat fata. 

Sandy avea impresia că evenimentele astea de pe insulă 
aveau darul să sece de puteri pe toată lumea şi nu era în 
stare să participe fără să bea câteva pahare şi câteva cutii 
de bere. Şi-o aminti pe Gwen James în apartamentul ei 
londonez, fumând ţigară de la ţigară din cauza 
sentimentului apăsător de vină. Cum avea să se descurce 

cu localnicii curioşi, cu inevitabilele întrebări care-i vor 
invada intimitatea? Apoi îşi aminti că femeia era politician 
şi că era mai mult decât capabilă să se prefacă de dragul 
impresiei publice. 

— Am vorbit cu ea chiar de dimineaţă. Spunea că vrea 
să vadă unde a murit fata ei. 

— Şi n-ar fi mai firesc să facă asta fără public în spatele 
ei? 

— l-am explicat foarte bine desfăşurătorul, îi spuse din 
nou cu acea obstinaţie în priviri. A fost decizia ei, nu s-a 
pus problema unui acord. 

Dar prezenţa ei te ajută pe tine să-ţi atingi scopul, se 
gândi Sandy. Un membru al Parlamentului, o celebritate a 
cărei prezenţă conferă credibilitate proiectului, era o tuşă 
extrem de subtilă. Câteodată, era şocat să descopere cât 
de lipsită de scrupule era maică-sa. Ea însăşi ar fi fost un 
politician de succes. 

— l-am şi rezervat o cameră la Pier House, adăugă ea. O 
invitasem să stea la noi, dar a spus că nu vrea să ne 
deranjeze. 

Sandy se gândi că femeia urma cel puţin să aibă propriul 
spaţiu de evadare. Se întrebă dacă Perez ştia despre 
intenţiile mamei lui şi ce părerea avea despre asta. 

— Pe cine ai mai invitat? 

— Pe toţi cei care au contribuit la sit. Pe Paul Berglund, 
evident. 

— Şi vine? 

— Nu ştiu sigur, spunea că e posibil să aibă deja alte 
planuri. 

Bineînţeles că are alte planuri. 

— Dar am vorbit cu şeful de catedră de la Universitate şi 
i-am spus cât de mult ar însemna pentru el să fie prezent. 

Sandy zâmbi, maică-sa avea puterea de convingere a 
unui buldozer. Oare ce resorturi interne o determinau să 
fie atât de hotărâtă, de determinată? 

— Care a fost răspunsul Universităţii? 

— Că profesorul Berglund va găsi cu siguranţă o 
fereastră în program ca să participe la un eveniment atât 

de important, mai ales că este dedicat unuia dintre proprii 
săi studenţi. 

Evelyn îşi ridică ochii şi-i surprinse privirea. Pentru o 
clipă, împărtăşiră acelaşi surâs conspirativ. 

— Mi-ar fi plăcut să fie şi Sophie acolo, continuă ea. Ai 
aflat că a plecat în sud? 

— Da, am aflat. 

— Cam bruscă plecarea asta. Nici măcar nu a trecut să- 
şi ia la revedere, ceea ce mi se pare cam nepoliticos. 
Bănuiesc că nu ai adresa ei sau un număr de mobil, poate? 

— Nu, mamă, nu am. 

Maică-sa ar fi vrut să insiste pe acest subiect, dar se 
răzgândi în ultimul moment. 

— Cred că şi familia Clouston va fi acolo. N-ai cum s-o ţii 
pe Jackie deoparte de vreo petrecere. 


Sandy ieşi pe deal, în calea tatălui său. Mergând în pas 
alert, avea impresia că săptămâna petrecută în Whalsay îi 
îmbunătăţise oarecum condiţia fizică. Nu mai simţea acea 
greutate în picioare şi nici huruitul din plămâni, specific 
altădată când îşi urma tatăl pe deal. În oraş n-avea ocazia 
să meargă pe jos şi obişnuia să-şi comande mâncarea. Se 
gândea cu jind la o portie de friptură de porc dulce-acrişor, 
cu o crustă crocantă şi un sos gros, îndulcit cu zahăr şi 
ananas. Ce mare şmecherie să fii slab şi în formă? 

Îl găsi pe Joseph ghemuit deasupra unui miel născut 
mort. Fusese deja ciugulit de ciorile şi corbii care se 
învârteau pe deasupra. 

— Era prea mic, spuse Joseph. N-avea şanse să trăiască. 
Cred că era cel mai mic dintre fraţi, spuse şi se ridică, 
privind departe, peste culmile dealului. Mă gândeam că te 
întorci la Lerwick, acum că s-au terminat funeraliile. 

— Perez mi-a zis să mai stau câteva zile în concediu. 
Încă mai am rămase de anul trecut şi nu mai pot să le iau 
după aprilie. 

— Maică-ta se va bucura să fii acasă o vreme. 

— Da, sigur. _ 

— Zău că da, îi spuse Joseph cu o mină serioasă. Îţi duce 

dorul, să ştii. 

— Şi lui Michael îi duce dorul la fel de mult, răspunse, 
deşi în sinea lui se bucura şi spera să fie adevărat ce aude. 

— Care-i ideea cu evenimentul ăsta mare la sala de 
festivități din Lindby, pentru prezentarea proiectului de la 
Setter? 

Joseph nu răspunse imediat şi fiul lui avu impresia că 
omul caută cuvintele potrivite. O clipă, îi aminti de Perez. 

— Vrei o cafea? îl întrebă în cele din urmă. Mi-a pregătit 
maică-ta un termos întreg, adăugă şi îl scoase din buzunar, 
după care se dezbrăcă de haină şi o întinse pe iarbă. Se 
aşezară unul lângă altul, privind în zare, spre nord-est, 
către culmile insulei. 

— N-ai putut s-o faci să renunţe la proiectul ăsta? reveni 
Sandy şi sorbi cafeaua foarte tare şi dulce din paharul 
comun. 

— Nici n-am încercat foarte tare. Ştii cum e când îşi 
propune ceva. 

— Dar pe tine te ascultă mereu. 

— De data asta, nu. 

— Nu vreau să se facă de râs, izbucni Sandy cu o voce 
mai puternică decât intenţionase de fapt. 

Vântul îi preluă parcă din zbor cuvintele şi auzi panica 
de dincolo de ele şi gândul care le motivase de fapt: nu 
vreau să mă facă pe mine de râs. 

— Ei, între noi fie vorba, cred că o putem ţine sub 
control. 

Era o tentativă de glumă în vorbele tatălui său, dar nu-i 
reuşi prea bine. Expresia lui era gravă şi reflecta 
realitatea. 

— S-a întâmplat ceva, tată? Pot să ajut cu ceva? 

O clipă Sandy avu impresia că tatăl lui urma să-i 
mărturisească tot. In zare se auzi strigătul unei corle şi 
croncănitul strident al unui corb. lar Joseph înşurubă 
capacul termosului şi se ridică în picioare. 

— Ce să se întâmple? Suntem cu toţii afectaţi de cele 
două accidente, au murit doi oameni. Ce ghinion teribil! 
Nu s-a întâmplat nimic deosebit între mine şi maică-ta. 

Sandy îşi aminti conversaţia recentă avută cu tatăl său 
la Setter. Atunci, Joseph vorbise de cele două morţi ca fiind 
ceva mult mai grav decât „un ghinion teribil”. Ştia că tatăl 
lui mintea, dar îi era într-un fel recunoscător pentru asta. 
Dacă părinţii lui aveau cu adevărat probleme, chiar nu voia 
să ştie. 

Porniră spre Utra cu pas vioi, iar Sandy începu să 
respire sacadat. Abia atunci Joseph vorbi din nou. 

— Mă gândeam că poate maică-ta are dreptate până la 
urmă în privinţa domeniului Setter. N-ar strica să studiem 
ofertele de cumpărare. 

Sandy se opri brusc şi se aplecă. Parcă primise un pumn 
în stomac. Tatăl lui, în schimb, nu părea să fi observat 
gestul şi, odată ce începuse să vorbească, părea să nu-l 
mai oprească nimic. 

— Nu mai întinerim niciunul şi trebuie să ne gândim la 
viitor. Ce să mai fac cu o casă în plus? Nici tu, nici Michael 
nu vreţi să staţi acolo şi, oricum, am anexat cea mai mare 
parte din terenul de la Setter la Utra. Până la urmă, sunt 
doar nişte ziduri. 

În cele din urmă, observă că Sandy nu mai era lângă el 
şi se întoarse să-l aştepte. 

— Dar nu i-o vând lui Robert, continuă, cu o voce 
sfidătoare. N-o vând unui ticălos bogat doar ca s-o pună el 
pe fie-sa acolo, strigă în vânt, ca şi cum vorbele aveau să 
ajungă la destinatar în felul ăsta. O să facem cum a zis 
maică-ta, le propunem celor de la Amenity Trust s-o 
cumpere, iar ei o s-o transforme în muzeu, o casă 
memorială pentru Mima Wilson, care să-i cinstească 
amintirea. 

Între timp, Sandy reuşise să se îndrepte. Porni din nou 
ca să-l ajungă din urmă pe tatăl lui, dar picioarele îi 
tremurau şi trebuia să se concentreze să nu cadă. 

— Ce te-a făcut să te răzgândeşti? Parcă spuneai că n-ai 
chef de străini care să umble de colo-colo prin casa aia. 

— E casa mea, spuse Joseph. Pot să fac ce vreau cu ea. 

— Înţeleg asta, dar ceva te-a făcut să te răzgândeşti. Aş 
vrea să ştiu ce anume. 

Şi apoi repetă o întrebare anterioară, sperând că de data 
asta tatăl lui avea să-i spună adevărul: 

— Pot să ajut cu ceva? 

În timp ce vorbea, Sandy era încă ceva mai sus pe 
cărarea dealului, privind în jos spre tatăl lui. Joseph nu era 
deloc bătrân, ba chiar bine făcut şi robust. Din unghiul 
ăsta, însă, păru dintr-odată teribil de mărunt. 

— Nu, îi răspunse, n-ai cu ce să ajuţi. 

Capitolul 37 


Perez îşi petrecu cea mai mare parte a zilei în birou, 
mulţumit de rutina muncii sale şi de familiaritatea 
hârţoagelor cu care îşi ocupa timpul. Vorbise cu un istoric 
local, care scrisese o carte despre Autobuzul de Shetland, 
şi sunase la Ambasada Norvegiei. Ulterior, avusese 
întâlnirea cu procurorul-şef. Băuseră ceai în biroul ei, 
discutând despre depresie şi rata violurilor, în timp ce 
sorbeau Farl Grey acompaniat de turtă dulce. Ororile 
muncii sale nu păreau s-o afecteze prea tare pe Laing. 

— Ei bine, cred că putem considera în mod oficial 
moartea fetei drept sinucidere acum, spuse Laing. Probabil 
era foarte afectată, fiind obligată să lucreze cu un om care 
nu demult o abuzase. A folosit chiar cuțitul lui să se 
omoare, ceea ce mie mi se pare un mesaj categoric, pentru 
el şi pentru noi, totodată. Evident, îl considera responsabil 
de nefericirea ei. lar acum îmi spui că ea îi povestise 
colegei acest episod, chiar înainte să dispară. Mi se pare o 
confirmare certă a ipotezei noastre iniţiale. 

Perez ştia foarte bine că această decizie îi uşura foarte 
mult munca Rhonei Laing. Două tragedii în Whalsay - un 
accident şi o sinucidere - legate doar prin faptul că 
moartea Mimei o întristase şi mai mult pe Hattie, şi aşa 
destul de singură şi deprimată. Rămase o vreme tăcut, iar 
Laing îi respectă momentul. Nu era de mult timp în 
Shetland, dar se obişnuise cu felul de-a fi al inspectorului. 
În plus de asta, era o femeie răbdătoare când avea nevoie 
să fie. Cel puţin până la un punct. 

— Ei bine, nu eşti de acord? 

— Cred că lucrurile nu sunt atât de simple. Nu înţeleg 
de ce m-ar fi sunat pe mine dacă avea de gând să se 
sinucidă. Voia să-mi spună ceva, ceva despre uciderea 
Mimei. 

— Crezi că a fost ucisă? continuă Laing şi ironia din voce 
nu era deloc subtilă. 

— Sunt aproape sigur. 

— Eşti convins că nu e vorba de emoţiile tale aici, 
Jimmy? Te simţi vinovat, probabil, fiindcă nu ai făcut o 
percheziţie meticuloasă la Setter când ai avut ocazia? 

— Cred că ambele femei au fost omorâte, doar că nu pot 
să dovedesc asta încă. 

— Nu pot să amân atât de mult un verdict oficial. 

— Nu, sigur că nu. 

— De cât timp mai ai nevoie? 

Şovăiala dăunează grav reputației unui politician, însă 
nu la fel de mult ca un verdict greşit în cazul unei morţi 
suspecte, iar Laing ştia asta foarte bine. Îşi aşeză cu grijă 
ceaşca pe farfurie. 

— De cât timp ai nevoie, Jimmy? Nu pot să ţin cazul 
deschis la nesfârşit. 

— Cineva ştie cu siguranţă ce s-a întâmplat, altcineva 
decât criminalul. Într-una dintre casele din Whalsay, un 
prieten sau o rudă păstrează acest secret. Aşa fac ei acolo, 
e genul de loc greu de pătruns. 

— Încă o dată, am nevoie de un termen. Şi nu-mi permit 
mai mult de câteva zile. 

— Sper, îi spuse, că va fi suficient. 

— Suspectezi pe cineva? 

Perez dăduse aprobator din cap, dar nu scosese o vorbă. 
Ea îl privise curioasă, fără să insiste. Nu voia să ştie mai 
multe în clipa aceea. 

— Dacă nu am dovezi până la finalul săptămânii viitoare, 
vom declara moartea lui Hattie sinucidere. Nu pot s-o 
consider nici accident, oricât de mult ar contribui chestia 
asta la alinarea maică-sii. Ulterior, putem derula ancheta 
oficială şi preda familiei corpul fetei. 

Perez aprobase din nou tăcut, deja cu mintea în altă 
parte. Avea nevoie de dovezi. Nu mai era timp pentru 
conversații lungi, în speranţa că adevărul ar urma să iasă 
la iveală cândva. El muncea bine în felul ăsta, era mult mai 
răbdător ca Laing, dar acum era nevoit să facă lucrurile să 
se întâmple, să precipite situaţia de criză. Doar că nu ştia 
cum să facă asta fără să rişte siguranţa oamenilor din 
Whalsay. 

În drum spre casă, se opri să-şi cumpere ceva de 
mâncare, cu gândul încă la cazul său. La caz şi la Fran, pe 
care n-o uita niciodată. 

Problema cu ancheta din Whalsay era că în spatele 
aparenţelor se ascundeau conflicte profunde. Era greu să 
discerni motivele şi legăturile reale. Ca un tricotaj din Fair 
Isle, îşi spuse: patru fire de culori diferite, împletite 
laolaltă ca să formeze un model. Era dificil să urmezi 
fiecare fir în parte, să stabileşti ce impact avea fiecare 
culoare în imaginea de ansamblu. Acasă, îşi turnă un pahar 
de vin, prăji o bucată de somon câteva minute pe fiecare 
parte şi aruncă lângă ea o mână de spanac şi de cartofi. La 
naiba, îşi spuse, am uitat să cumpăr lămâie. 

Termină de mâncat fără să simtă cu adevărat gustul 
bucatelor. Chiar când strângea, se auzi un ciocănit de la 
intrare. Lăsă farfuriile la muiat în chiuvetă şi se duse să 
deschidă. Mergând spre uşă, se entuziasmă o clipă la 
gândul că ar fi putut fi Fran, întoarsă acasă cu câteva zile 
mai devreme. Oare avea s-o găsească acolo în stradă, 
privind în sus spre geamul lui şi dând din picioare 
nerăbdătoare ca el să răspundă? Şi-o imagina înfăşurată în 
haină din cauza ploii, cu eşarfa albastră cu fire argintii 
legată în jurul gâtului. Dar nu era Fran, ci Sandy, sprijinit 
de tocul uşii, foarte beat şi simțind nevoia disperată să 
vorbească cu cineva. Perez făcu un pas în lături ca să-l lase 
să intre. Sandy avea un aer vinovat şi se smiorcăia în stilul 
tipic beţivilor - când nu devin violenţi. 

— Îmi pare rău, Jimmy, te-am dezamăgit. Dar nu mai 
rezistam acolo, trebuia să plec. 

După care deveni incoerent. Era roşu la faţă şi-i curgea 
nasul. Perez îl aşeză la masă şi îi făcu cafea. 

— Unde ai fost? îl întrebă, speriat că Sandy ar fi putut să 
trăncănească în gura mare prin vreun bar despre anchetă 
şi despre ce se întâmpla în Whalsay. 

Era abia opt seara. Oare când se apucase de băut? 

— Am fost în Lounge cu nişte băieţi. 

Chiar şi beat fiind, Sandy sesiză privirea alarmată a lui 
Perez. 

— Nu am vorbit despre caz, Jimmy, ştii bine că n-aş face 
asta niciodată, şi sorbi din cafea, strâmbându-se groaznic 
când lichidul fierbinte îi arse limba. Doar m-am plâns de ai 
mei şi m-am bucurat că m-am întors în oraş. Nu poţi să te 
superi că am băut câteva pahare. 

— Ce s-a întâmplat acasă? 

Evident, ceva se întâmplase, Perez era sigur de asta. 
Sandy era destul de calm şi de stăpân pe situaţie când se 
întorsese de la Londra. Se descurcase bine acolo şi îi 
dovedise lui Laing că se înşela în privinţa lui. Puştiul lăsă 
cana pe masă şi-şi prinse capul între mâini. 

— Nu ştiu, nu ştiu deloc ce se petrece acolo. 

— La ce oră ai plecat din Whalsay? 

Încerca să-i menţină atenţia concentrată pe detalii 
obiective, în ideea că poate renunţă la dramatism şi 
reuşeşte să închege o explicaţie raţională. 

— În după-amiaza asta. Am băut ceva la Pier House şi 
ştiam că n-o să mă opresc la atât. Ştii cum e uneori, iar 
acolo nu pot să beau cât îmi doresc. Davy Henderson avea 
drum în Lerwick, aşa că am plecat cu el. Când am ajuns, i- 
am sunat pe băieţi, spuse şi ridică privirea spre inspector, 
răzvrătit şi defensiv în acelaşi timp. Sunt în concediu, fac 
ce vreau. 

— Părinţii tăi ştiu unde eşti? 

— Nu le-am spus. 

— Pentru numele lui Dumnezeu, omule, au murit doi 
oameni pe insulă, recent! Or s-o ia razna de îngrijorare. 
Măcar dă-le un telefon, să ştie că eşti în regulă. 

— Cu siguranţă mama l-a sunat deja pe Cedric să dea de 
urma mea, iar el i-a spus că am plecat cu feribotul, spuse, 
smiorcăindu-se ca un copil. 

— Nu e suficient şi ştii bine asta. 

— Uite ce e, nici nu-mi pasă! Şi e numai vina lor! 

Perez îl privi atent. Cu câteva zile în urmă, avusese 
impresia că Sandy se maturizase. Se purtase cu Gwen 
James cu multă delicateţe şi se întorsese cu mai multe 
informaţii de la ea decât s-ar fi aşteptat Perez. Acum, în 
schimb, se purta ca un ţânc plângăcios care se smiorcăia 

de dorul unei jucării pierdute, dând vina pe părinţi pentru 
toată suferinţa lui. Sandy îi întâlni privirea şi probabil că-i 
remarcă dezamăgirea, fiindcă imediat îşi schimbă tonul. 

— Ok, o să-i sun. 

Perez duse cănile de cafea la bucătărie. Prin perete 
auzea mormăielile lui Sandy, încă defensive şi furioase, dar 
nu înţelegea ce spune. Când reveni în cameră, tânărul 
încheiase deja conversaţia. Trase draperiile şi aşteptă ca 
Sandy să vorbească, doar de-asta venise, până la urmă. 
Pentru ce altceva s-ar fi înfiinţat la uşa lui în halul în care 
era? 

— Părinţii mei vor să vândă Setter, spuse el într-un 
târziu. 

Perez dădu din cap: 

— Păi, cam are sens. Nu au de ce să lase casa să stea 
goală de pomană, iar Joseph se ocupă de agricultură şi de 
fermă. 

— Nu înţelegi. Tata nu vrea să vândă, urăşte ideea asta. 
Nici măcar nu mai accepta ca şantierul să continue, iar 
acum organizează nu ştiu ce mare eveniment la sala de 
festivități. Mama zice că-l organizează doar ca să le arate 
oamenilor monedele găsite pe proprietate, dar ştiu sigur 
că nu-şi doreşte decât să convingă Amenity Trust să 
cumpere casa. Dacă are loc vânzarea asta, o să 
răscolească tot pământul şi o să dărâme casa Mimei ca să 
construiască în loc un fel de copie a celei din pământ. lar 
tata stă deoparte şi zice: „Sigur, daţi-i înainte!” 

— De ce te temi de fapt, Sandy? Chiar nu înţeleg care e 
problema, de fapt. Până la urmă, e casa lor şi decizia lor. 

— Vreau să ştiu de ce naibii s-a răzgândit? strigă, mai 
mult ca un urlet de durere, atât de tare că Perez se temu 
că-l auziseră şi vecinii prin perete. El nu e omul care să-şi 
schimbe părerea. 

Perez se aşeză şi ca să-l asculte. 

— Cineva îl presează cu ceva, continuă Sandy, cu vocea 
mai calmă, dar la fel de intensă. 

— Mama ta, poate, mai ales că e genul de femeie care de 
regulă obţine ce vrea. Dar nu e nimic neobişnuit în asta, 


q 288 » 


ştii bine că e foarte pasionată de istorie. 

— Nu mama. Ea trăncăneşte întruna şi se agită, dar el e 
cel care ia deciziile până la urmă. 

— Atunci cine? 

— E vorba de şantaj. Aşa cred, cel puţin, că are nevoie 
de bani ca să închidă gura cuiva, spuse şi îl privi pe Perez, 
dorind cu disperare parcă să i se spună că era o idee 
nebunească; doar era Sandy Wilson şi el pricepea totul de- 
a-ndoaselea. 

Perez rămânea în continuare tăcut, analizând cu mare 
atenţie acest scenariu. Varianta intuită de el ca să explice 
cele două morţi din Whalsay nu includea deloc şantajul, 
dar poate că nu era imposibil. In clipa aceea, orice era, de 
fapt, posibil. 

— Ce-ar fi putut să facă Joseph ca să fie şantajat? Doar 
nu crezi că a ucis-o pe Mima. 

— Nu, răspunse Sandy într-un suflet. Nu asta; sau nu 
intenţionat, cel puţin. Mi-am bătut capul la nesfârşit cu 
chestiile astea, am tot felul de idei nebuneşti care mi se 
răscolesc în minte, n-au nicio noimă şi nu-mi dau pace 
deloc. De-aia am băut, ca să nu le mai aud cum îmi ţiuie în 
creieri. 

— Hai să le analizăm împreună atunci, ideile astea 
nebune ale tale. 

— Tata ar fi putut s-o omoare pe Mima accidentai. Hattie 
l-a văzut, aşa că a ucis-o şi pe ea. Chiar tu spuneai că l-ai 
văzut la Setter în noaptea în care a murit. 

— Când a murit Mima a fost acasă toată noaptea, la 
televizor. Mama ta ne-a confirmat chestia asta. 

— Normal că a făcut-o, ar fi în stare să mintă pentru 
oricare dintre noi. 

Perez zâmbi. 

— Aşa e. Ce altă idee mai ai? 

— Ţi se pare posibil ca ucigaşul s-o fi confundat-o pe 
Mima cu Hattie? Ambele erau mici şi slabe şi Mima purta 
haina fetei. Mai mult, era afară şi se învârtea pe lângă situl 
arheologic, acolo unde era foarte probabil să fie şi Hattie. 

— M-am gândit şi eu la asta, spuse Perez, dar ce motiv 

ar fi avut tatăl tău s-o omoare pe Hattie? 

— Niciunul, abia o cunoscuse, dar ţi-am zis că am numai 
idei nebuneşti. 

— Chiar că da, îi spuse, deşi în sinea lui îşi zicea că 
Sandy nu se descurca deloc rău, mai ales că el însuşi era 
frământat de gânduri asemănătoare. Ce altceva mai ai? 

— Atât, spuse Sandy. Până aici am ajuns, şi zâmbi ironic. 
Nu prea am stofă de detectiv, aşa-i? Poate chiar e cazul să 
mă las de poliţie şi să-mi încerc norocul la sapă. 

— Cred că exagerezi, e o reacţie emoţională la faptul că 
mama ta vrea să vândă casa Mimei. Nimic anormal, mai 
ales că eraţi foarte apropiaţi. 

— Lucrurile nu sunt în regulă acasă, se trezi Sandy 
vorbind, şi urăsc chestia asta din tot sufletul. 

— Joseph şi Evelyn sunt sub o presiune fantastică, dar 
totul va reveni la normal când lucrurile se vor termina. 

— Şi când va fi asta? întrebă Sandy, aproape treaz de- 
acum, dar teribil de trist. Nu ştiu cum mai poate trăi 
cineva normal în Whalsay dacă nu rezolvăm cazul ăsta. 

— O să poată, dacă trebuie, spuse Perez. 

Până la urmă, localnicii din insulă trecuseră prin 
vremuri mult mai dificile: fracturarea întregii comunităţi în 
secolul al XV-lea, furtuna uriaşă care omorâse mai mult de 
jumătate dintre bărbaţi la sfârşitul secolului al XIX-lea, 
când bărcile plecate pe mare la pescuit se răsturnaseră 
sub valurile uriaşe, uciderea unui tânăr norvegian din 
Autobuzul de Shetland în timpul războiului. 

— Dar eu vreau să aflu ce s-a întâmplat, nu pentru 
oamenii de acolo neapărat, cât pentru mine, adăugă Perez, 
privindu-l. Ce planuri ai pentru restul serii? 

Sandy ridică din umeri. 

— Voiam să rămân în oraş, doar că m-aş întoarce la 
băutură cu siguranţă. Poate mă duc acasă. 

— E încă devreme, mai poţi să prinzi feribotul. Te duc eu 
în port, îi spuse şi îl privi atent. Asta dacă eşti sigur că vrei 
să mergi acasă. 

— Da, vreau. Ai dreptate, sunt un tâmpit. Tata nu e 
criminal. 

Perez ar fi vrut să-i spună că nu era deloc tâmpit, dar nu 
asta ar fi vrut Sandy să audă. 

Capitolul 38 


Sandy merse împleticindu-se pe drumul spre Setter. 
Perez se oferise să-l ducă acasă, dar tânărul hotărâse că 
abuzase prea mult deja de amabilitatea inspectorului. Şi se 
făcuse de râs destul. Era întuneric, o noapte umedă, foarte 
asemănătoare celei în care murise Mima. Încercă să nu se 
gândească la imaginea corpului femeii aşa cum o găsise 
atunci, doar o grămadă de haine care acopereau o mână 
de oase zăcând în ploaie; în schimb, se concentră să evite 
denivelările solului ca să nu se trezească cu nasul în noroi. 

Când trecu de cotitura drumului spre Setter, remarcă 
lumină din casă. Oare o lăsase el aprinsă? Nu prea avea 
cum, pentru că era după-amiază devreme când plecase de 
acasă la Pier House Hotel. Şi nici nu era becul albicios din 
bucătăria Mimei, cu abajurul de plastic murdar şi plin de 
insecte moarte. Era o lumină roşiatică, care pâlpâia. 

Sandy o luă la fugă şi gâfâia deja când ajunse la casă. 
Deschise uşa şi fu lovit în plin de aerul încins dinăuntru 
care-i pârjolea faţa. Fumul negru şi dens îi înţepa ochii şi îl 
făcea să se înece. Încercă să-şi pună mintea la contribuţie, 
să-şi amintească pregătirea pe care o primise în caz de 
incendiu.  Flăcările porniseră din bucătărie şi nu 
ajunseseră încă şi în celelalte părţi ale casei. Reuşiseră, în 
schimb, să topească vopseaua de pe dulapuri şi să aprindă 
pervazurile de lemn de sub ferestre. Sandy înşfăcă 
prosopul de pe masă şi-l aruncă pe dulapul aprins, ca să 
izoleze focul şi să oprească fluxul de oxigen. Umplu 
imediat şi cana de apă şi începu să arunce peste flăcările 
de la geam. Părea că flăcările se domolesc, doar că el 
rămase fără suflu şi începu să gâfâie, cu inima gata să-i 
spargă pieptul. Auzi un zgomot afară, un fel de plânset 
ciudat, ca un animal care schelălăie. leşi în pragul uşii să 
privească afară. Nu-i era frică de nimic, din cauza furiei. A 
furiei şi a prostiei. 

— Cine-i acolo? strigă. Ce mama dracului cauţi aici? 

Ar fi pocnit pe oricine drept între ochi, i-ar fi spart faţa 

celui care îndrăznise să pună în pericol casa bunicii lui. 
Văzu o siluetă apropiindu-se dinspre şopronul vacii şi se 
trezi faţă în faţă cu tatăl lui, care părea dintr-odată mărunt 
şi bătrân. Pentru prima dată, Sandy remarcă asemănarea 
dintre Mima şi tatăl său, aceeaşi statură măruntă şi 
aceeaşi încordare permanentă. 

— L-ai văzut? Ai văzut cine a făcut asta? 

Joseph nu scotea o vorbă. 

— Stai aici! spuse Sandy. Focul nu e pus de mult şi n-am 
văzut nicio maşină, pot să-l prind. 

— Eu am făcut-o. 

Ceva din vocea tatălui său îl făcu să încremenească. 
Pornise deja pe cărare, dar se opri şi se întoarse. 

— Ce vrei să spui? 

Sandy purta încă haina şi se simţea umflat, imens chiar 
în comparaţie cu taică-său. 

— Eu am dat foc casei bunicii tale. 

Rămaseră locului, uitându-se unul în ochii celuilalt. 
Sandy încerca să proceseze informaţia, dar nu era în stare. 
Chiar de-ar fi fost treaz şi lucid ca un judecător, tot i-ar fi 
fost imposibil să înţeleagă. Ploaia se oprise şi, printre 
valurile ceva mai rare de ceaţă, îşi făcuse apariţia o lună 
uriaşă. 

— Nu vreau să intru în casă, cu bucătăria în halul în 
care e, spuse Sandy şi porni prin spatele casei, dincolo de 
sit, până la gardul care dădea spre lac. 

Lumina lunii se reflecta deja în apele întunecoase. Nu se 
uitase în urmă, dar ştia că taică-său venise după el. Se 
sprijiniră de zidul jos de hotar, să stea de vorbă, incapabili 
să se privească în ochi. 

Sandy chestionase suspecți în timpul scurtei sale 
cariere, era unul dintre aspectele meseriei care-i plăceau 
foarte tare. Se simţea şef, controla lucrurile când el era cel 
care punea întrebări şi lua declaraţii. Nu prea avea parte 
de aşa ceva în cea mai mare parte a vieţii sale. Acum, în 
schimb, şi-ar fi dorit ca tatăl său să fie cel care vorbeşte 
primul, dar Joseph nu spunea nimic. 

— De ce-ai făcut asta? îl întrebă în cele din urmă, deşi 

nu cu tonul lui polițienesc superior, ci mai degrabă 
disperat. De ce să dai foc propriei tale case? 

— Pentru că n-aş suporta să văd pe altcineva locuind 
aici. 

— Chestia asta are de-a face cu norvegianul ăla? 

Dacă n-ar fi fost atât de furios, probabil că n-ar fi 
îndrăznit să întrebe vreodată despre asta. 

— Ce ştii tu despre asta? 

— Ştiu că tatăl tău l-a găsit în pat cu mama ta, aşa că l-a 
târât afară şi l-a împuşcat. 

— Cam asta e tot, spuse Joseph şi continuă cu un glas 
domol: şi nici asta nu ştiu sigur cât e de adevărat. 

Sandy nu era pregătit să asculte aşa ceva. 

— Cum ai aflat de povestea asta? Ţi-a spus Mima când 
erai mic? 

Se întreba cum o fi să descoperi că tatăl tău e un 
criminal. Cum i-o fi spus Mima lucrurile astea, oare ca pe 
una dintre poveştile ei de seară, strecurată printre cele cu 
spiriduşi pentru care era atât de faimoasă? 

— Ea nu mi-a spus nimic. 

— De unde ştii, atunci? 

— Era inevitabil să nu se afle la un moment dat, reluă 
Joseph. 

Sandy îl privi acum. Lumina lunii îi colorase părul şi 
barba în argintiu. 

— În locul ăsta nu poţi să ţii secretă o poveste atât de 
bună. Am aflat când eram încă la şcoală, şcoala mică de 
aici, din Whalsay. Ne-am luat la ceartă şi s-a ajuns la o 
încăierare, ca între băieţi, şi atunci Andrew Clouston a 
vorbit prima dată despre asta. Era furios, a spus-o la nervi, 
doar ca să-mi facă rău. Nu era cine ştie ce bătăuş în 
copilărie; deşi mai mare ca mine, era cam fricos. Probabil 
că aflase povestea de la taică-su, bătrânul Andy. Am plecat 
în goană din curtea şcolii s-o întreb pe mama dacă era 
adevărat. Era aici, afară, planta napi, cu fusta strânsă între 
picioare şi cu cizmele ei masive. Alergasem tot drumul şi 
aveam faţa roşie ca focul, plină de lacrimi şi de muci. „De 
ce nu mi-ai zis că tata a fost un criminal?” i-am strigat. Ea 

s-a îndreptat de spate, m-a privit în ochi şi mi-a răspuns: 
„Pentru că nu sunt convinsă că a fost.” 

Joseph se întoarse spre Sandy. 

— Eram tare furios, la fel de furios cum eşti tu acum. Am 
început să urlu la ea, să întreb ce voia să spună cu asta. 
Ea, în schimb, a rămas foarte calmă. „L-au luat pe omul 
ăla”, a continuat ea, „iar eu n-am mai ştiut ce s-a întâmplat 
cu el. Tatăl tău n-a vorbit niciodată despre asta. Speram 
să-l fi dus pe Lunna, să-i tragă o bătaie şi cam atât. N-am 
ştiut că a murit, nici chiar când au început să apară 
bârfele. Trebuia să-ţi fi spus, dar speram să nu afli 
vreodată despre asta.” Şi a continuat să planteze mai 
departe seminţele, cu umerii lăsaţi şi cu ochii în pământ. 

— Aţi mai vorbit vreodată despre asta? 

— Ceva mai târziu, în aceeaşi seară. Băuse ceva şi a 
început să-mi povestească despre norvegian: „I se spunea 
Per. N-am ştiut niciodată numele de familie. Era înalt şi 
blond şi se purta foarte frumos cu mine. Tatăl tău a fost un 
om interesant, dar niciodată nu m-a tratat cum se cuvine.” 
Asta mi-a spus. 

— Unde l-au îngropat? 

— Nu ştiu. Ţi-am spus, ea n-a ştiut că omul murise şi nu 
am vorbit despre asta. 

— Dar tu te-ai mai gândit, cu siguranţă. 

Ceaţa se ridicase şi mai mult de-acum şi doar câţiva nori 
mai rămăseseră pe cer de-a curmezişul lunii. Era atât de 
multă că părea să fie mai degrabă o noapte de vară. 

— În adolescenţă îmi intrase în cap ideea că, de fapt, 
norvegianul era tatăl meu, continuă Joseph. Auzisem tot 
felul de lucruri despre tata care nu-mi plăceau deloc. Se 
zvonea că obişnuia s-o bată pe Mima destul de des. Doar 
că am înţeles curând că era imposibil ca norvegianul să fie 
tatăl meu, din cauza datelor. Eu m-am născut în timpul 
războiului. 

Și semeni atât de bine cu Jerry, se gândi Sandy, cu 
gândul la fotografia din dormitorul de la Setter. N-ai cum 
să fii copilul altuia. 

— Crezi că tatăl tău chiar s-a înecat pe mare? întrebă 

Sandy. 

Întrebarea îi venise în minte de nicăieri. Joseph se răsuci 
spre el: 

— Aşa mi s-a spus. 

— Tot nu înţeleg de ce ai vrea să scapi de Setter, 
continuă Sandy. 

Oare era el prea prost? Sau prea bătut în cap? 

— De ce acum? De ce când erai atât de hotărât să nu 
vinzi, când urăşti ideea atât de mult încât eşti gata să-i dai 
foc, să iei banii de pe asigurare în loc să o vinzi? 

Lui Sandy i se părea că trebuie să apară şi banii în joc, 
într-un fel sau altul. Banii au fost întotdeauna importanţi în 
Whalsay. 

— Nu e în căderea mea să răspund, va trebui să vorbeşti 
cu maică-ta despre asta. Şi acum hai, vino acasă. Nu poti 
să rămâi la Setter în halul în care e acum. 

— O să-i spun mamei că a fost vina mea. De la o oală de 
cartofi prăjiţi. Ştie că am băut. . 

Joseph nu mai spuse nimic. Işi cuprinse fiul pe după 
umeri şi porniră agale spre Utra. 

Capitolul 39 

A doua zi dimineaţă, Sandy încasă o muştruluială 
zdravănă de ia Evelyn despre păcatul băuturii şi riscurile 
prăjirii cartofilor în miez de noapte: „Puteai să mori! Sau 
să arzi casa din temelii!” Sandy se gândea la tatăl lui şi 
încercase să pară cât mai chinuit de remuşcări. Nu 
dormise deloc bine. La cât băuse, ar fi trebuit să doarmă 
buştean, dar i se învârtiseră gândurile în cap toată 
noaptea. Revenea întruna la conversaţia avută cu tatăl lui. 
Prima parte a serii şi-o amintea foarte bine: băuse în barul 
din Lerwick, cu braţul pe umerii unei fetişcane durdulii, 
măritate cu un sudist care lucra la fabrica de conserve. 
După care apăruse ca un neisprăvit la uşa lui Perez şi 
reuşise să se trezească destul de bine când ajunseseră 
împreună la Whalsay. Cel puţin aşa avusese impresia. În 
schimb, toate amănuntele despre incendiu şi despre 
conversaţia cu Joseph, de lângă lac, nu mai erau deloc aşa 
clare, parcă le visase pe toate. Poate că mintea lui refuza 

să reţină imaginea tatălui său din seara trecută. 

Evelyn îi aşeză în faţă un sandviş cu şuncă şi o cană de 
cafea. Joseph plecase deja, când Sandy nici nu se trezise 
încă. 

— Tu nu stai cu mine la masă? o întrebă pe maică-sa, 
ocupată ca de obicei cu trei lucruri deodată. Se foia prin 
bucătărie ca o muscă verde prinsă într-un borcan. 

— Am mâncat de mult micul dejun. 

— Doar stai cu mine, atunci, şi bea o cafea. 

Evelyn îl privi curioasă, dar se aşeză, aşa cum îi ceru. 

— De ce s-a răzgândit tata în privinţa vânzării 
domeniului Setter? 

— Pentru că a înţeles că aşa e cel mai bine. Ce să facă 
cu o casă veche? 

Sandy ştia foarte bine tonul ăsta: fanfaronadă şi 
lăudăroşenie, ca un adolescent care furase o maşină şi 
intrase cu ea în şanţ. Nu credea o iotă din vorbele ei. 

— El iubeşte foarte mult locul ăla, acolo a crescut. Nu 
vrea să-l vadă plin de străini. 

— Astea sunt sentimentalisme, îi spuse, şi nu ţin de 
foame. 

— A zis să te întreb pe tine care sunt planurile. 

Ea rămase câteva momente tăcută, după care îl privi 
tristă şi îi spuse: 

— Of, Sandy, tu eşti ultima persoană cu care aş putea 
vorbi despre asta. 

Putea la fel de bine să-l fi pleznit peste ochi. Sună 
telefonul şi maică-sa se ridică să răspundă. Reveni peste 
puţin timp, încruntată: 

— Era mătuşa Jackie, voia să ştie dacă ai putea să le faci 
o vizită. Se pare că Andrew e tare nerăbdător să stea de 
vorbă cu tine. 

— Da? Sigur, de ce nu. O iau pe jos într-acolo. 

Ştia că e laş, dar nu mai suporta să stea nicio clipă în 
casa aia. 

Mergând în sus, pe cărarea spre locuinţa familiei 
Clouston, parcă începu să se simtă mai bine. Spicele se 
legănau alene de-a lungul zidului de piatră şi în văzduh 

răsuna cântecul unei ciocârlii. O găsi pe Jackie în 
bucătărie, cu masa plină de vase şi alimente: pungi de 
făină, zahăr şi fulgi de ovăz şi cutii de sirop şi de glucoză. 

— Pari foarte ocupată. Vreo ocazie specială? 

— M-a rugat Evelyn să coc ceva pentru evenimentul ei 
din sala de festivități, îi spuse Jackie. M-am gândit să încep 
de azi, mai ales că mă ajută şi Anna. 

Atunci Sandy observă că şi Anna Clouston era acolo, 
stând într-un colţ ca să alăpteze copilul. Nu-ţi dădeai 
seama exact ce face, fiindcă purta o salopetă largă, dar 
Sandy se jenă oricum şi se înroşi la faţă. 

Preferă să se întoarcă cu spatele. 

— După cum se vede, nu sunt de prea mare ajutor 
momentan, interveni Anna. 

— l-am zis că e cazul să-i bage biberon copilului, 
continuă Jackie în timp ce bătea zahăr şi unt cu telul. 
Poate aşa începe să doarmă şi noaptea mai bine, că mie mi 
se pare că e leşinat de foame tot timpul. 

— Copilul e-n regulă. N-o să mai fie bebeluş mult timp şi 
nu mă deranjează puţin disconfort temporar. Pe mine nu 
mă deranjează să fac eforturi pentru copilul meu. 

Implicaţiile observației erau foarte clare, Anna o 
considera pe Jackie egoistă. Sandy se gândi că aşa se 
ceartă femeile, cu fraze civilizate pline de cuvinte 
otrăvitoare. 

— Unde e Andrew? le întrebă, mai ales că încăperea i se 
părea diferită şi înţelese rapid că e din cauza absenței 
unchiului său. 

Andrew stătea mereu în scaunul lui de lângă sobă, un 
decor inert şi permanent, la fel ca frigiderul american şi 
câinele de porțelan de pe dulap. Uriaş şi impunător, nu 
obişnuia să vorbească des, dar prezenţa lui era mereu 
simțită din plin. 

— E în camera de zi. Redecorăm un dormitor şi l-am 
rugat să mai arunce din vechituri. A găsit nişte fotografii 
mai vechi şi s-a gândit că ai putea fi interesat de ele. Du-te 
la el. 

Andrew era aşezat într-unul dintre cele două fotolii 

masive, cu spatele la priveliştea de afară. În faţa lui, pe 
măsuţă, adunase o grămadă de albume foto. Işi ridică 
privirea când îl auzi pe Sandy intrând şi zâmbi. Nu vorbea. 
Lui Sandy îi era greu să şi-l imagineze în postură de 
băieţandru, luându-se la harţă cu Joseph în curtea şcolii. 
Obişnuise să se lupte şi cu vorbe, îşi aminti Sandy, 
asemenea celor două femei din bucătărie care se înţepau 
pe seama unui copil de nicio lună. 

— i-l aminteşti pe Jerry, întrebă Sandy, pe bunicul meu, 
Jerry Wilson? 

Andrew se strâmbă, încercând să se concentreze. 

— Nu mai ţin minte mare lucru zilele astea, îi spuse, iar 
cuvintele păreau mai degrabă un şir de bâlbâieli. 

Sandy îl privi cu atenţie, spunându-şi că lipsa amintirilor 
poate fi o binecuvântare uneori. 

— Dar mi-ai spus o poveste despre el, despre cum a ucis 
mai demult, în timpul războiului, un norvegian. 

Andrew se încruntă iar şi dădu din cap. 

— Cum a murit Jerry? 

Îi adresase şi lui Joseph aceeaşi întrebare, dar răspunsul 
tatălui său fusese teribil de evaziv. 

— A fost ucis într-un accident pe mare. Plecase la 
pescuit cu tatăl meu şi s-a stârnit furtuna. Un val incredibil 
de mare a răsturnat barca şi el s-a înecat. 

— Dar tatăl tău a trăit. 

— Era un înotător mai puternic şi a reuşit să se prindă 
de barca răsturnată. A încercat să-l prindă şi pe Jerry 
Wilson, dar le-au alunecat mâinile şi s-au pierdut. 

— Eşti sigur că aşa s-a întâmplat, că nu e doar o altă 
poveste de pe insulă? Ştii cum e, oamenii au darul să 
inventeze tot felul de poveşti. Ca acelea spuse de tine cum 
că bunicul a fost un criminal. 

Câteva clipe se uitară fix unul în ochii celuilalt. Sandy 
auzea pescăruşii pe acoperiş şi behăitul oilor răspândite pe 
iarba de pe deal. 

— Asta nu-i o poveste inventată, spuse Andrew într-un 
târziu. Eram de faţă când a murit bunicul tău. 

— Erai doar un copil pe vremea aia! 


e 299 + 


— Aveam zece ani, suficient cât să plec cu barca la 
pescuit cu tata. Pe atunci avea doar barca mică. 

— Cum ai reuşit să scapi din furtună şi bunicul nu? 

— Chiar nu pricepi? răbufni Andrew şi îl fixă cu privirea 
lui teribil de albastră. Tata nu ne putea salva pe amândoi şi 
a ales să mă prindă pe mine. Nimeni nu-l poate învinui 
pentru asta. 

Probabil că era adevărat, îşi spuse Sandy. Orice om ar fi 
ales să-şi salveze fiul în locul prietenului. 

— Şi trupul lui Jerry? A ajuns vreodată la mal? 

— Nu aici. Cel puţin, nu din câte ştiu eu. 

— Mă întrebam dacă rămăşiţele lui au fost îngropate la 
Setter. Sandy se gândise toată noaptea la chestia asta, ca o 
posibilă explicaţie pentru refuzul tatălui său de a se 
desprinde de acel loc. Andrew îşi ridică din nou privirea 
spre el. 

— Nu cred, nu am auzit niciodată nimic despre asta. 

— Vrei să-mi arăţi fotografiile? 

— Da, de ce nu. 

Mintea lui Sandy rămăsese însă în trecut, la secrete 
ascunse pe care nu le pricepea. 

— Ai auzit vreodată ce-au făcut cu trupul mort al 
norvegianului? Andrew nu spuse nimic. 

— Norvegianul care a venit cu Autobuzul, continuă 
Sandy. 

ll irita lipsa de reacţie a lui Andrew şi se întrebă cum 
reuşesc Jackie şi Ronald să-şi păstreze calmul şi răbdarea 
cu el. 

— Iubitul Mimei - ce s-a întâmplat cu el? 

Andrew continua să tacă. Îşi amintea ce fel de om fusese 
unchiul său, masiv şi zgomotos, cu un temperament teribil 
de coleric. Şi-o amintea pe Mima spunând la un moment 
dat: „Andrew Clouston are o fire tare impulsivă, ca o 
furtună pe mare.” Avea darul să scornească expresii de 
genul ăsta. Doar că acum nu mai rămăsese nimic din 
temperamentul acela coleric şi Sandy îl compara în sinea 
lui cu o barcă cu motorul stricat, plutind alene, inutil şi 
fără direcţie. 

— Hai să ne uităm la poze, spuse resemnat, obosit să 
mai ceară răspunsuri. 

Deschise albumul şi recunoscu imediat prima poză. Era 
cea de pe peretele din dormitorul Mimei, cu cele două 
femei care cărau turbă şi croşetau în acelaşi timp. 

— Le cunoşti, Andrew? Cine sunt? 

Pentru prima dată de când Sandy i se alăturase în 
camera de zi. Andrew părea conştient de ce se întâmplă în 
jurul lui. Arătă cu degetul spre femeia din stânga. 

— O ştiu, este bunica ta. 

— Nu poate fi Mima, n-o pasiona deloc croşetatul. 

— Nu, nu, nu! răbufni Andrew, enervat de dificultatea cu 
care îşi lega cuvintele. Era Evie, aşa i se spunea. Mama lui 
Evelyn. 

Sandy vedea, într-adevăr, asemănarea. Îşi cunoscuse 
bunica maternă doar când era bătrână, dar expresia feţei îi 
era evident cunoscută: vedea în mod clar trăsăturile 
maică-sii în silueta robustă a femeii şi aceeaşi privire dârză 
şi determinată. Aici sunt originile mele, îşi spuse. 

Andrew îşi pierdu interesul pentru poză şi întoarse 
pagina. Rămase cu ochii la coala de hârtie, complet rătăcit 
în amintiri. 

— Cine e aici, Andrew? Recunoşti pe cineva? îl întrebă 
Sandy şi se apropie ca să vadă mai bine. 

În poză erau doi bărbaţi, fiecare cu mâinile pe umerii 
celuilalt, zâmbind larg către aparatul de fotografiat. Purtau 
nişte pulovere de lână croşetate cu modele teribil de 
complicate, nişte pantaloni largi şi şepci. Probabil că le 
intra soarele în ochi, fiindcă amândoi îi mijeau. Lui Sandyi 
se părea că erau pe malul de la Lindby, fiindcă recunoştea 
o bucată din zidul de piatră de prin partea locului. 

— Cine e, Andrew? îl întrebă din nou. E vreunul dintre ei 
tatăl tău? 

— Acesta e tata, spuse şi aşeză degetul pe unul dintre 
cei doi bărbaţi din poză. Cred că e făcută când eu eram 
foarte mic. Celălalt e Jerry Wilson. 

Sandy îl recunoscu pe bunicul său în personajul din 
dreapta fotografiei. Avea acelaşi zâmbet bizar ca în cea din 


e 301 œ» 


bucătăria Mimei. Se gândi că expresia feţei lui trăda un 
dram de cruzime. Părea un bărbat care e în stare să râdă 
de cineva încât să pară doar că-l tachinează dar, de fapt, 
să-l şi facă să sufere. 

O fotografie cu doi prieteni care plecaseră cu barca la 
pescuit pe mare, dintre care numai unul se întorsese. 
Alături de fiul său de numai zece ani. 

— Trebuie să mă întorc acasă, spuse Sandy, altfel mama 
e în stare să trimită echipaje de căutare. Mulţumesc că mi- 
ai arătat fotografiile. 

Doar asta a vrut să văd? se întreba Sandy. Pentru atât 
m-a târât până aici? Sau a fost ideea lui Jackie, ca să-şi 
vadă de copt în linişte? 

Sandy îl prinse de braţ şi îl ajută pe Andrew să se ridice 
din scaunul cu rotile. Dacă ajung vreodată în starea asta, 
sper să se îndure de mine şi să mă împuşte. Sau să am 
curajul să mă arunc singur de pe o stâncă. De fapt nu-şi 
închipuia cu adevărat că avea să ajungă vreodată aşa, 
pentru că era tânăr şi ideea părea de neconceput. Bătrânul 
se mişcă încet până la fereastra din colţ, de unde se 
vedeau Setter şi, dincolo de casă, şanţurile şantierului 
arheologic. 

— Nu acolo l-au îngropat pe norvegian, spuse Andrew. I- 
au dus cadavrul în largul mării, în barca lui Jerry Wilson, şi 
l-au aruncat în valuri. Aşa mi-a spus tata. 

Capitolul 40 


Joi dimineaţă, Perez se bărbierea cu atenţie. În baie era 
frig şi pe oglindă se făcea mereu condens, aşa că o şterse 
din nou ca să se asigure că nu ratase niciun loc de pe 
obraz. Era o zi specială - se întorcea Fran. Urma să le 
aştepte la aeroport şi să le conducă înapoi acasă, la 
Ravenswick. Era agitat şi emoţionat, ca şi cum la întâlnirea 
asta avea să întâmple ceva ilegal, ca şi cum ar fi fost 
însurat şi Fran era amanta lui. Nu pricepea de ce se simte 
în acest fel, mai ales că ştia bine că nu urma să petreacă 
seara cu ea. După ce le ducea acasă, era nevoit să ajungă 
la Whalsay. 

Drumul la Whalsay era obligaţie de serviciu şi nu putea 
fi amânat, Fran avea să înţeleagă situaţia, mai ales că şi 
pentru ea munca era foarte importantă. Nu-i sărea ţandăra 
din asta şi nici nu obişnuia să facă scandal, dar nici ea nu 
renunţa la treburile ei de dragul lui. Nu era genul care să-l 
aştepte cu şampanie şi lenjerie sexy, mai ales că nu ştia 
sigur dacă avea să se întoarcă în aceeaşi seară. Fran 
pricepuse demult că serviciul lui presupunea şi nopţi în 
care nu putea ajunge acasă. Aşa că se culca şi, dacă el 
ajungea în cele din urmă să i se alăture, nu era sigur dacă 
s-o mai trezească sau nu. Nu era sigur că are acest drept. 

Perez spera ca ziua aceea să însemne şi finalul anchetei, 
într-un fel sau altul. Era ceaţă când se trezise şi nu vedea 
nimic dincolo de portul Victoria, aşa că primul său gând 
fusese teama că avioanele nu puteau ateriza, ceea ce 
însemna că nici Fran, nici Gwen James n-ar fi putut să 
ajungă. Vedeta spectacolului organizat de Evelyn va rata 
momentul, iar Perez avea să fie nevoit să o aştepte o zi în 
plus pe femeia pe care o adora. Apoi, în câteva minute 
doar, cât dură să dea ceainicul în clocot, soarele topise 
norii şi vremea devenise perfectă - senină, clară şi caldă, 
cum sunt mai toate zilele de vară. În timp ce lua micul 
dejun, zări un papagal de mare zburând chiar deasupra 
valurilor, primul din acel sezon. Îşi spuse că nu putea fi 

decât semn bun, dar se simţi în continuare emoţionat. 

La birou, primi un telefon de la Val Turner. 

— Jimmy, voiam doar să-ţi spun că plec la Whalsay în 
dimineaţa asta. Ne vedem diseară în sala de festivități. 
Totul e pregătit. 

Incercase să stabilească o întrevedere şi cu Laing la 
Procuratură, dar ea îşi luase câteva zile libere, fără nicio 
explicaţie, şi îşi dădu seama cât de puţine ştia, de fapt, 
despre ea. Femeia reuşea să-şi ascundă viaţa privată mai 
bine ca orice persoană publică din Shetland. Deşi n-o 
plăcea foarte tare, Perez se simţea oarecum abandonat; 
mai mult, îi lipsea şi prezenţa stângace a lui Sandy. În 
cazurile anterioare, se bucurase de compania lui Roy 
Taylor de la Inverness, cu care împărţise atât 
responsabilitatea anchetei, cât şi emoţiile. Nici asta nu 
fusese o relaţie prea armonioasă, dar Perez aprecia 
francheţea lui Taylor şi bunul lui simţ. Imi iau munca prea 
în serios, îşi zise. Prea complic totul. Am nevoie de cineva 
care să mă aducă pe calea cea bună şi să mă ţină cu 
picioarele pe pământ. 

Ceva mai târziu îl sună pe Sandy pe mobil şi auzi vocea 
lui Evelyn în fundal dând ordine, înainte chiar ca tânărul să 
apuce să vorbească. 

— Cum merg lucrurile? 

— Ca la nebuni. Zici că maică-mea organizează 
decernarea premiilor Oscar, nu o prezentare de istorie în 
sala de festivități a Centrului Comunitar din Lindby. 

Perez voia să-i spună că se vor întâlni în acea seară, dar 
puştiul din Whalasy continua să vorbească. 

— Am fost în vizită la Andrew ieri. Spunea că 
norvegianul nu a fost îngropat la Setter. După ce l-a 
omorât, l-au dus cu barca în larg şi l-au aruncat în mare. 

— Ai spus „l-au dus” cu barca în larg. Cine anume? Și, 
dacă varianta asta e adevărată, atunci al cui este 
fragmentul de os găsit la Setter despre care Val Turner 
spune că e destul de recent? 

— Nu ştiu sigur, cred că Jerry Wilson şi tatăl lui Andrew. 
Erau prieteni foarte buni, adăugă Sandy, după care tăcu 

câteva clipe. Tatăl lui Andrew a fost cu Jerry şi când acesta 
s-a înecat. 

Tăcere. Perez aştepta ca Sandy să continue şi aproape 
că-i simţea neliniştea la celălalt capăt al firului, încercând 
să găsească cele mai potrivite cuvinte. 

— Andrew era şi el de faţă, continuă puştiul. Avea doar 
zece ani pe atunci. Se pare că ăsta e motivul pentru care 
Jerry n-a mai ajuns înapoi. Tatăl lui Andrew nu-i putea ţine 
pe amândoi şi a ales să-şi salveze băiatul. 


Perez plănuise să ia un prânz târziu în restaurantul de la 
Sumburgh Hotel. Prefera să aştepte acolo decât în 
aeroport. Mereu avea impresia că pare disperat dacă 
ajunge prea devreme, disperat sau nevrotic, însă, când 
trecu pe lângă albia râului, se hotărî să ocolească pe la 
Grutness, debarcaderul unde acosta Good Shepherd, barca 
poştală din Fair Isle. Astăzi era zi de livrare şi, dacă se 
grăbea puţin, avea timp să schimbe o vorbă cu tatăl lui şi 
cu băieţii din echipaj, înainte ca ei să plece înapoi pe 
insulă. Familia Perez condusese barca poştală 
dintotdeauna. In copilăria lui Jimmy, bunicul lui fusese 
căpitan, iar acum era rândul tatălui. Perez se întreba cine 
avea să-i ia locul când urma să se hotărască să iasă la 
pensie. 

Sosi la debarcader chiar în clipa în care oamenii din 
echipaj încărcau barca. Urmau să preia şi o maşină şi 
tocmai o aşezau în poziţia necesară când Perez trecu încet 
în josul drumului. Cutiile de provizii pentru magazin erau 
deja la locul lor şi câţiva pasageri aşteptau pe margine să li 
se permită să urce la bord: un ornitolog în vârstă cu un 
binoclu agăţat de gât şi o tânără pe care Perez părea că o 
ştie. Probabil de la Observator, îşi zise. Nu auzea ce 
vorbeau, dar părea că femeia glumeşte cu membrii 
echipajului. Avea părul negru, ondulat şi rebel. Izbucni în 
hohote de râs şi-şi lăsă capul pe spate. 

__ Când cobori din maşină, tatăl lui sări din barcă pe țărm. 
Incă avea părul negru şi o siluetă robustă şi în formă, dar 
chipul prinsese patina timpului, de parcă nu aparţinea 

aceluiaşi corp. 

— Hei, Jimmy, te întorci acasă cu noi? 

Nu ştia niciodată ce gândeşte tatăl lui cu adevărat şi 
mereu avea senzaţia că în cuvintele lui se ascunde o 
acuzaţie subtilă sau o provocare. Acum, Perez se întreba 
dacă nu cumva bătrânul insinua că trece rar pe acasă sau, 
dimpotrivă, că avea o slujbă destul de lejeră dacă-şi 
permitea să-şi ia câteva zile libere când i se năzărea. Îşi 
spuse că era ridicol şi că tatăl lui nu se gândea deloc atât 
de departe. Doar adresase o întrebare. Ştia, însă, că 
întotdeauna devine sensibil şi bănuitor în preajma 
părintelui său. 

— Nu, îi răspunse, iau pe cineva de la aeroport şi am 
ajuns prea devreme. 

— Ar trebui să vii mai des pe acasă, continuă tatăl lui. Şi 
vino cu femeia ta, s-o cunoaştem şi noi. 

Evitase să meargă cu Fran la Fair Isle. Părinţii lui o 
cunoscuseră, însă doar când se opriseră la Lerwick, în 
drum spre sud. Cel mai tare se temea că Fran avea să se 
sperie de aşteptările lor exagerate, de dorinţa ca el să se 
însoare şi să aibă un fiu care să ducă mai departe numele 
familiei. Fără acest fiu, Jimmy era ultimul Perez din 
Shetland. 

— Sigur, poate o să vin, dar nu la vară, Fran e ocupată 
cu o expoziţie. Venim la toamnă. 

Mai mult de atât nu putea amâna şi ştia asta. Privindu-i 
pe oamenii împreună cu care crescuse cum glumeau 
împreună în vreme ce treceau cutiile şi sacii de poştă de la 
unul la altul, simţi o undă de regret. Ar fi putut fi unul 
dintre ei. Avusese ocazia să-şi facă o viaţă pe insulă, dar o 
refuzase. Iar în clipa aceea, asta i se părea o alternativă 
atât de simplă şi de atrăgătoare faţă de seara pe care o 
avea de înfruntat... 

Rămase pe mal cu ochii la navă până când dispăru din 
vedere. Marea era calmă, însă în zare se strânsese un 
mănunchi de nori, care înghiţi în cele din urmă vasul. 
Devenise un contur neregulat, ca o corabie-fantomă, după 
care dispăruse de tot. Good Shepherd avea de parcurs un 

drum de mai mult de trei ore. Fair Isle nu era deloc ca 
Whalsay, cu feribot care vine şi pleacă din jumătate în 
jumătate de oră. Din contră, era cea mai izolată insulă din 
Marea Britanie, o chestie pe care şi copiii o învățau la 
şcoală. Iar el încă se gândea la insulă ca fiind acasă. 

Ajuns la aeroport, descoperi că Sandy era deja acolo. 
Sosise la fel de devreme ca el şi era speriat să nu rateze 
misiunea de a o întâmpina pe mama lui Hattie. Stătea la o 
masă în faţa cafelei, răsucind o cană în mâini şi avea o 
mină epuizată şi chipul cenuşiu. Perez cumpără o cafea şi 
un sandviş şi se aşeză lângă el. 

— Nu pot să desluşesc lucrurile, îi spuse Sandy. Ştii că 
se spune despre unii că au schelete în şifonier, adică 
trecutul unei familii se întoarce să-i bântuie pe cei rămaşi 
în viaţă. Asta înseamnă, nu? 

Perez aprobă cu o mişcare a capului. 

— Totul se învârte în jurul oaselor îngropate în pământul 
domeniului. Oase vechi, roşii. Dar nu înţeleg care e 
semnificaţia lor şi de ce contează după atât de mult timp? 

— Roşii? întrebă Perez, imaginându-şi o grămadă de 
oase pătate de sânge. 

— Mama zice că oasele capătă o nuanţă roşiatică dacă 
stau în pământ timp îndelungat. 

— Asta-i ca poveştile pe care le auzi în copilărie şi care 
îţi rămân undeva în minte pentru tot restul vieţii, spuse 
Perez. Greu de uitat. 

Se apropiară de geamul înalt de la Sosiri şi urmăriră cu 
privirea cum aterizează avionul de Londra şi pasagerii 
coboară pe scara specială şi apoi pe pistă. Fran şi Cassie 
apărură între ultimii pasageri, iar Perez se chinui să scape 
de nodul din stomac. Dacă nu mai venise? Poate că se 
răzgândise în ultimul moment şi hotărâse că oraşul i se 
potrivea mult mai bine. 

— Aceea e Gwen James, spuse Sandy. 

Deşi nu-şi amintea s-o fi văzut-o vreodată la televizor, 
Perez ştia că fix pe ea ar fi ales-o din toată mulţimea de 
călători. Purta o haină lungă şi neagră până la glezne şi 
cizme negre. În mână ducea doar o geantă de voiaj din 


e 307 œ» 


piele, care părea să fie singurul ei bagaj, de altfel, pentru 
că trecu fără să se oprească pe lângă banda rulantă şi se 
apropie de Sandy cu mâna întinsă. 

Perez vorbise cu ea cu o seară în urmă şi voia să se 
prezinte, dar chiar în clipa aceea le observă pe Fran şi 
Cassie coborând din avion. Fran zâmbea şi dădea de zor 
din mâini. li făcu şi el cu mâna, încercând să-şi 
stăpânească emoţiile şi să nu pară mai nevrotic decât era 
deja. Fran avea ceva schimbat, poate tunsoarea, poate o 
nouă pereche de ghete de baseball, unele roz acoperite cu 
paiete. Se întrebă ce-ar zice tatăl lui dacă ar apărea cu ele 
când vor merge în vizită. 

— El este şeful meu, îl auzi pe Sandy. Jimmy Perez. 

— Am vorbit la telefon, spuse Gwen James, cu aceeaşi 
voce de cântăreaţă de jazz pe care şi-o amintea Perez. 

— E totul în regulă în privinţa detaliilor pe care le-am 
stabilit? continuă Perez, neînţelegând cum de femeia putea 
să fie atât de calmă, de resemnată. 

— Vreau doar să aflu ce s-a întâmplat, îi spuse. 

— Maşina e afară, interveni Sandy pe un ton timid. Am 
să vă conduc la Whalsay. 

— Ne vedem din nou la eveniment, inspectore Perez? 

— Sigur că da, ne vom vedea acolo. 

Sandy îi luă geanta şi porni cu paşi repezi spre ieşire. 
Brusc, Perez îşi dădu seama că exact asta îşi dorea, să 
scape de Gwen James înainte ca draga de Cassie să 
năvălească în aeroport, vorbind întruna şi sărindu-i în 
braţe. Nu voia s-o necăjească pe doamna James cu posibile 
amintiri despre copilăria lui Hattie. Vai, Sandy, cât de mult 
te-ai maturizat! 

Cassie ardea de nerăbdare să-i ajungă gentuţa. Sări 
peste barieră şi îşi încolăci mânuţele în jurul taliei lui 
Perez. El o luă în braţe şi o ridică în aer, în timp ce observa 
cu coada ochiului cum Sandy şi Gwen James dispar pe uşa 
glisantă a aeroportului, spre parcare. 

— Ia spune, o întrebă el, ţi-a fost dor de mine? 

Fran se apropie de ei târând o valiză imensă peste care 
trântise nişte pungi, şi ea fu cea care răspunse la 

întrebare: 

— Nu prea ne-a fost, nu-i aşa, Cass? Poate doar puţin. 

— Ba ne-a fost! Mama le spunea tuturor cât de mult îi e 
dor de tine. Îi plictisise pe toţi! Numai asta spunea, că vrea 
să vină acasă. 

— Ei bine, să mergem acasă, atunci, la Ravenswick. 

O lăsă pe Cassie din braţe şi apucă mânerul valizei lui 
Fran. În clipa aceea era convins că ar fi în stare de orice ca 
să protejeze această familie şi s-o ţină la un loc. Era în 
stare să ucidă pentru asta. 

— Te-au pus să plăteşti taxă de bagaj suplimentar pentru 
toate astea? 

— Nu, l-am vrăjit pe băiatul simpatic de la check-in-ul 
din Dyce. 

Chiar când se îndreptau spre ieşire, Perez observă că o 
altă persoană care avea legături puternice cu Whalsay se 
aflase în avionul abia sosit de la Aberdeen. In faţa 
ghişeului de închirieri maşini şi completând de zor un 
formular, uşor încruntat, se afla nimeni altul decât Paul 
Berglund. 

Capitolul 41 


Anna Clouston urcă dealul care ducea spre sala de 
festivități. Se simţea ciudat de liberă fără copil, mai uşoară 
parcă şi fără griji pe cap. Ceva mai jos, la poalele dealului, 
se strânsese un nor de ceaţă deasupra lacului, astfel că 
sala părea izolată undeva, pe o insulă proprie. Chiar şi 
peisajul părea diferit. 

Deschise uşa şi constată cu uimire că Evelyn era singura 
prezentă. Mesele cu capre de lemn fuseseră strânse 
laolaltă pe latura lungă a sălii, iar Evelyn se ocupa acum să 
le acopere cu feţe de masă albe, pe care le scutura înainte, 
făcându-le să fluture ca nişte pânze de corabie. În mijlocul 
sălii erau deja aşezate mese mai mici pentru gustări şi 
cafea. Vorbitorii aveau la dispoziţie într-un capăt al sălii 
cele mai bune scaune şi o masă pentru notițe, dar şi ecran 
cu proiector pentru prezentări. Ceainicul de metal şuiera 
deja, semn că apa fierbea. Totul era organizat în cel mai 
eficient mod posibil. 

Evelyn purta un şorţ, dar Anna îi observase ţinuta 
elegantă pregătită special pentru eveniment. Completase 
costumul cu cercei lungi şi verzi şi pantofi cu toc. 

— Cu ce vrei să te ajut? 

— Poţi să-mi aduci cănile şi farfuriile din dulap, îi spuse 
Evelyn. Sandy a luat-o deja pe Gwen James de la 
aeroportul din Sumburgh şi a plimbat-o puţin ca să 
cunoască locurile - a dus-o la Bod şi la situl arheologic de 
la Setter, locul unde a murit Hattie. Pare cam greu de 
suportat, dar ea a ţinut să vadă aceste locuri. Acum e la 
Pier House, se pregăteşte pentru eveniment. O s-o aducă 
el chiar înainte să începem. 

— Înţeleg. 

Dar Anna nu înţelegea, de fapt, cum poate rezista Gwen 
James să fie aici. Dacă i s-ar fi întâmplat ceva fiului ei, dacă 
ar fi fost găsit zăcând într-o groapă cum au găsit-o pe 
Hattie, cu siguranţă n-ar fi vrut să fie târâtă într-o sală de 
festivități, în faţa unor oameni probabil foarte curioşi şi 

complet străini. N-ar fi vrut să stea cu ei să mănânce 
bezele şi să bea ceai slab. Ce fel de mamă e asta? 

Aşeză farfuriile şi cănile în apropierea ceainicului şi le 
şterse cu un şervet alb, aşa cum făceau de obicei femeile 
de pe insulă. 

— Mă mir că nu e mai multă lume aici să te ajute. 

— l-am spus lui Jackie că mă descurc, iar Joseph a trecut 
mai devreme să mă ajute cu mutatul mobilei. 

Evelyn terminase de aranjat mesele şi acum prindea pe 
pereţi fotografii de la situl arheologic. Intr-una dintre ele, 
Hattie şi Sophie stăteau ghemuite şi lucrau. Hattie îşi 
ridicase privirea spre cameră şi zâmbea; Anna nu-şi 
amintea s-o fi văzut-o vreodată atât de fericită. Era o poză 
bună. Oare cine o făcuse? Ronald, probabil. Petrecuse mult 
timp la sit cu un an în urmă. Evelyn continua să vorbească: 

— Jackie spunea că Andrew e din nou agitat azi şi are să 
vină imediat ce reuşeşte să-l calmeze. El nu vine, evident. 
Dar e mai bine aşa, doar n-avem nevoie de vreo scenă. 

Anna ştia că Evelyn preferă ca totul să se deruleze 
conform planului şi ca ea să deţină controlul lucrurilor. O 
înţelegea foarte bine. 

Uşa sălii se deschise şi Anna observă o siluetă în cadrul 
ei, luminată din spate de soarele tot mai slab. Încă un val 
de ceaţă se apropia dinspre mare. Silueta înaintă şi îl 
recunoscu pe Jimmy Perez, care părea surprins s-o vadă 
acolo. Anna bănui că inspectorul sperase s-o găsească pe 
Evelyn singură şi acum îşi evalua opţiunile pentru noua 
situaţie şi cea mai potrivită metodă de a gestiona contextul 
în interesul său. Evelyn era cu spatele la uşă şi nu-l văzuse 
încă. 

— Evelyn! 

Femeia se întoarse brusc. 

— Oh, Jimmy, ai ajuns mai devreme. Abia la şapte 
începem. 

— Speram să avem ocazia să vorbim puţin singuri. Poate 
ne putem întoarce la Utra câteva minute. 

Evelyn se opri o clipă şi se întinse, să-şi îndrepte spatele. 

— Mă tem că mi-e imposibil ce-mi ceri, Jimmy, mai am o 

grămadă de făcut până la sosirea invitaţilor. 

— Cred că ar fi mai bine să vorbim acum, îi spuse, nu 
cred că preferi un scandal mai târziu. 

Din nou acest cuvânt, se gândi Anna. Scandal. De ce 
naiba le era atât de teamă? S-ar fi oferit să iasă afară, să-i 
lase să vorbească, dar ştia că nu asta îşi dorea Evelyn care, 
în schimb, părea foarte calmă şi analiza situaţia. 

— Vai, dar nu cred că avem de ce să ne facem griji, 
Jimmy. Ştii că sunt ultima care ar vrea să creeze necazuri. 
Nu e nicio grabă. Ştii bine că nu plec nicăieri. 

Anna avea impresia că dialogul dintre ei avea o 
semnificaţie pe care ea n-o pricepea. Perez rămase o 
vreme locului, după care dădu din cap, se întoarse şi plecă. 
Odată ieşit pe uşă, Evelyn îşi ridică şorţul şi-şi şterse 
fruntea. Singurul semn de slăbiciune. După care se aplecă 
şi ridică un teanc de farfurii din dulap. 

— Putem aşeza prăjiturile aici. Trebuie să fie şi şerveţele 
undeva. O să le acoperim cu folie transparentă până când 
se termină toate prezentările. 

Nicio vorbă sau explicaţie despre conversaţia ei cu 
Perez. 


În cele din urmă, evenimentul fu un succes şi Anna 
recunoscu pe deplin acest lucru. Atingea exact corzile care 
trebuie. Odată ce-şi dăduse jos şorţul, Evelyn devenise o cu 
totul altă persoană - încrezătoare, bine informată şi de-a 
dreptul fermecătoare. Chiar şi localnicii de pe insulă au 
fost impresionați. Primise personal pe toată lumea şi 
avusese grijă ca toţi, şi localnici, şi străini, să stea laolaltă. 
Pe Gwen James o plimbase prin toată sala de-a lungul 
fotografiilor, povestindu-i cât de plăcută fusese compania 
lui Hattie pentru toţi cei de pe insulă. Şi totul cu un 
entuziasm vădit: „Datorită ei, istoria mi-a părut deodată 
atât de reală, pur şi simplu vedeam Whalsay prin ochii 
negustorului de la Setter. Până la urmă, aceştia sunt 
strămoşii noştri, dar iată că a fost nevoie de cineva din 
afară ca să-i aducă la viaţă.” Când i-a prezentat pe 
vorbitori, a vorbit fluent şi fără fluctuații emoţionale: 

„Moartea mult prea timpurie a doi dintre cei mai 
importanţi susţinători ai proiectului nostru este o tragedie. 
Dar le suntem datori să continuăm munca la Setter şi să 
transformăm proiectul într-un succes.” Anna credea că 
Evelyn ar fi fost o femeie de afaceri absolut fantastică dacă 
ar fi trăit altundeva. Şi-o imagina cu un flip-chart alături, 
motivându-şi echipa. 

Jimmy Perez se întorsese, însoţit de cineva de această 
dată, o femeie şic cu un stil artistic şi boem, minionă, dar 
plină de viaţă. Erau un cuplu destul de neobişnuit, el 
rezervat şi oarecum impasibil, ea în permanentă mişcare, 
interesată de tot ce era în jur. După ce se gândi o vreme că 
femeia îi părea cunoscută, Anna realiză că era vorba de 
Fran Hunter, artista din Ravenswick. Citise recent un 
articol despre ea în Shetland Life, dar şi în rubrica despre 
arte dintr-un ziar de duminică. Aşa pot fi şi eu peste câțiva 
ani, se gândise Anna şi simţi cum mintea începe să-i ţeasă 
planuri de viitor. O să se scrie articole despre atelierul 
meu de ţesătorie; am să-i spun Colecţia din Whalsay şi am 
să mă inspir din Casa Negustorului de la Setter şi din 
modelul de pe monedele găsite acolo. Îl rog pe Ronald să 
mă ajute să găsesc costume şi bijuterii din acea vreme. 
Poate câştigăm suficient cât să nu mai fie nevoit să 
pescuiască. O vom conduce ca pe o afacere de familie. 
Dintr-odată, totul devenise posibil. 

Perez rămase în spatele sălii, în punctul cel mai 
îndepărtat faţă de vorbitori. Toate scaunele fuseseră 
ocupate, ce-i drept, dar Anna bănuia că era o alegere 
conştientă să stea acolo, ca să vadă mai bine tot ce se 
întâmpla. Sandy Wilson stătea în faţă cu mama lui Hattie. 
Nu era nici urmă de Joseph şi asta o surprindea pe Anna. 
Credea că Evelyn avea să-l târască la eveniment. Sandy 
purta costum, acelaşi pe care-l îmbrăcase şi la nunta lor; 
era roşu la faţă şi deloc în largul lui în postura în care se 
afla. Anna ştia că Ronald ar fi detestat fiecare clipă din 
povestea asta. Cât de recunoscător o să fie că l-am lăsat să 
stea acasă! Abia aştepta să-i povestească cum decursese 
seara. Doar istoria era una din pasiunile lui, va fi interesat 

să audă. 

În ultimul moment, îşi făcuse apariţia şi Jackie, chiar 
când Evelyn se pregătea să-şi înceapă discursul. Deşi 
vremea era neobişnuit de calmă, Jackie avea o ţinută 
oarecum încropită, care nu o caracteriza deloc. Avea o 
nepoată coafeză, care venea de fiecare dată să-i aranjeze 
părul înainte de un eveniment, doar că acum părea că abia 
ce apucase să se pieptene. Anna o privi din cealaltă parte a 
sălii şi bănui că Andrew suferise una din crizele sale 
specifice. Îşi spuse că ar trebui să fie ceva mai 
îngăduitoare cu socrii ei, să nu mai facă mofturi când 
Ronald pleca să-i ajute. Se purtase cam urât, ce-i drept. 

Toate gândurile astea se derulau undeva, în spatele 
minţii ei, în timp ce asculta cu interes prezentările. Avea o 
privire fixă şi concentrată şi nimeni n-ar fi bănuit că 
mintea ei era în cu totul altă parte. Poate toți fac acelaşi 
lucru, de fapt, îşi spuse şi aruncă o privire în sală, 
încercând să-şi imagineze ideile şi preocupările celor din 
jur, care păreau să asculte concentrați. Toată lumea 
aplauda când vorbitorul îşi relua locul pe scaun, dar poate 
că în mintea lor rulau alte imagini. Avem impresia că-i ştim 
pe ceilalţi atât de bine, dar cu toții avem secrete. 

Paul Berglund deschise seria de prezentări. Anna nu-l 
mai văzuse niciodată. Fusese ocupată să nască când 
descoperiseră craniul în sit şi Evelyn nu avusese ocazia să 
i-l prezinte. Discursul său a fost destul de scurt, cu nişte 
cuvinte care păreau mai degrabă nepoliticoase, oarecum 
nepăsătoare, dar Anna îşi spuse că era din cauza 
accentului. 

— Universitatea a sprijinit întotdeauna cu încredere 
proiectul din Whalsay şi, cu siguranţă, va continua s-o 
facă, în ciuda morţii tragice a lui Hattie James. 

Anna avea impresia că Evelyn aştepta mai degrabă 
promisiunea unor fonduri şi un număr mai mare de 
doctoranzi, un proiect mai amplu, de fapt. Senzatia, însă, 
era că proiectul avea să fie dat uitării, cel puţin de 
Universitate. 

Prezentarea lui Val Turner era mult mai pe placul lui 

Evelyn. Era evident că arheologul se pregătise meticulos 
pentru eveniment, cu o prezentare în Power Point despre 
istoricul casei negustorului şi explicaţii despre importanţa 
şi semnificaţia Ligii Hanseatice. Publicul deveni şi mai 
interesat când începu să vorbească despre detaliile oferite 
de craniul şi fragmentele de coaste descoperite în sit, dar 
mai ales când prezentă monedele aşezate acum pe suport 
de spumă de poliuretan într-o cutie transparentă de 
plastic. 

— Nu am nicio îndoială că acesta va fi unul dintre cele 
mai importante situri din arheologia regiunii Shetland. 

Anna îşi verifică ceasul şi se întrebă dacă James îşi 
băuse biberonul cu lapte de sân. Încercase metoda asta 
ceva mai devreme şi bebeluşul părea să o accepte. [i 
năvăliră în minte gânduri noi, pe lângă cele pe care le avea 
deja: n-ar fi trebuit să plec, e aşa micut... Mă simt 
vinovată, îşi spuse. Dar aşa trăiesc mamele tot timpul, 
trebuie să mă obişnuiesc cu ideea. 

Jimmy Perez înaintă spre centrul sălii şi Val Turner îl 
prezentă publicului: 

— Inspectorul Perez doreşte să ne spună câteva cuvinte 
despre tragica moarte a lui Hattie James. 

Anunţul stârni rumoare în sală. Nici chiar imaginile cu 
craniul şi prezentarea monedelor nu produseseră atât de 
mult interes. Anna privi chipul parcă sculptat şi inert al lui 
Gwen James şi înţelese că femeia ştia de acest demers. 
Aşteptase momentul toată seara, fusese avertizată probabil 
de poliţişti. Anna îşi simţi inima că o ia razna. Abia aştepta 
să audă ce-avea de spus inspectorul. 

Perez stătea în picioare în faţa mesei, sprijinindu-se uşor 
pe ea. Se îndreptă şi începu să vorbească: 

— Sunt în măsura să vă anunţ că în acest moment 
moartea lui Hattie James este considerată suspectă. Nu s-a 
sinucis. Credem că există un martor la această crimă şi 
suntem foarte aproape de a aresta principalul suspect. 
Între timp, suntem recunoscători pentru orice informaţie şi 
contribuţie la anchetă din partea locuitorilor din Whalsay. 

Urmă un moment de linişte, după care se auzi un 

murmur general când lumea începu să vorbească în 
şoaptă. Anna nu înţelegea sensul celor spuse de Perez. 
Bănuia că insularii ar fi preferat ca Gwen James să-şi vadă 
de treabă şi să stea deoparte, în ciuda celebrităţii ei. Ar fi 
preferat oricând libertatea de a bârfi în locul prezenţei ei 
acolo. 


Seara se apropia de final. La încheierea prezentărilor, 
câteva femei din insulă se mutară în spatele meselor, ca să 
servească ceaiul. Folia alimentară fusese luată de pe 
farfurii, care se goleau deja într-un ritm rapid. Perez se 
plimba prin sală şi stătea de vorbă cu localnicii. Mai bine 
zis îi ascultă pe localnici, îşi spuse Anna, pentru că ori de 
câte ori îl zărea, omul tăcea, cu privirea fixată pe 
interlocutorul său. 

Anna voia să plece acasă. Gwen James căpătase brusc o 
privire pierdută şi Sandy, mai atent decât l-ar fi crezut 
Anna în stare, se oferi să o conducă înapoi la Pier House 
Hotel. În timp ce-i căuta haina, în sală se întorceau doi 
bărbaţi ieşiţi, probabil, să fumeze. 

— Ai grijă pe drum, e o ceaţă atât de deasă că abia îţi 
vezi palma. Nu vrem să auzim că ai ieşit de pe şosea. 

La plecare, când Sandy îi deschise femeii uşa, Anna 
observă că cei doi aveau dreptate, afară nu se vedea nimic. 
Nici măcar luminile caselor vecine, darămite Mainland-ul 
din zare. 

Capitolul 42 


Sandy conduse destul de încet spre Pier House Hotel. 
Respira uşurat că evenimentul de la sala de festivități a 
comunităţii decursese fără incidente; toată lumea lăudase 
organizarea lui Evelyn, care nu-i mai păruse de mult timp 
lui Sandy atât de liniştită şi de împăcată cu sine. Spera s-o 
țină starea asta. Trebuia doar s-o lase pe Gwen James la 
hotel şi, în sfârşit, putea să se relaxeze şi el. Conducea 
aplecat deasupra volanului, atent să ţină maşina între 
marginile acoperite de iarbă ale drumului. Gwen James 
fuma. O urmărise toată seara cu privirea, fascinat de stilul 
ei, de felul în care-şi păstra cumpătul. Probabil că avea 
suficientă experienţă pentru asta. Un politician era, până 
la urmă, şi un actor foarte bun. Chiar şi mama lui, care era 
un fel de politician la o scară mult mai mică, era în stare să 
joace roluri când situaţia o cerea. De-a lungul anilor, o 
observase pe Evelyn cum arborează un zâmbet larg şi 
descrie proiectele din Whalsay oamenilor importanţi din 
Lerwick în fraze ample, care nu însemnau nimic. Nici când 
era obosită sau deprimată nu pierdea acel zâmbet 
profesional şi educat. Dar imediat ce plecaseră de la 
eveniment, Sandy observase că lucrurile nu erau deloc 
simple pentru Gwen. Cu mâini tremurânde, îşi scosese 
imediat o ţigară şi de atunci fuma întruna, una după alta. 
Ajunseră la Symbister cât ai clipi din ochi: felinarul 
portocaliu deasupra lor, un zid pe o parte a străzii şi 
drumul asfaltat. Imediat opriră la Pier House Hotel şi 
atunci îl apucă tremuratul, ca o eliberare a organismului 
după tensiunea de pe drum. 

Se aştepta ca Gwen James să meargă direct în cameră, 
mai ales că deja mâncase şi voia, probabil, să fie singură. 
Dar femeia avea alte planuri: 

— Doamne, trebuie să beau ceva! Nu-i aşa că mai stai cu 
mine, Sandy? 

Vremea rea ţinea oamenii în case şi barul hotelului era 
pustiu. Cedric Irvin stătea pe unul dintre scaunele de bar 

destinate clienţilor, iar Jean era de cealaltă parte a barului. 
Cedric îi făcu cu ochiul lui Sandy. 

— Ei bine? întrebă Sandy. 

— Totul e aranjat. 

Ar fi vrut să-i ceară mai multe detalii, dar Gwen James 
era lângă el iar Jean se înființase deja să le preia comanda. 

— O vodcă mare cu apă tonică, spuse politicianul. 

— Sandy? 

El voia doar o bere şi îşi scoase portofelul din buzunar. 

— Treceţi, vă rog, costul în contul camerei, interveni 
femeia, după care se aşeză şi aşteptă ca el să se întoarcă 
cu băuturile. 

Sandy se întrebă dacă la fel o tratase şi pe Hattie: cu 
generozitate, dar obişnuită să obţină ceea ce voia. 

Erau deja la al doilea rând de băuturi când la hotel sosi 
Paul Berglund. Probabil că mersese pe jos mare parte din 
drumul de la sala de festivități, deoarece avea picături de 
ploaie în păr şi pe haină. Sandy îşi zise că profesorul ar fi 
preferat să nu-i vadă, dar Gwen se ridicase deja imediat 
ce-l zărise intrând şi îl strigase, oferindu-i ceva de băut. N- 
ar fi putut s-o refuze fără să pară mitocan. 

După ce Jean îi aduse şi lui un pahar de whisky, se lăsă o 
tăcere stranie. Trei oameni care nu au nimic în comun, îşi 
spuse Sandy, cu excepția unei fete moarte. Unul dintre ei îi 
era părinte, unul făcuse sex cu ea, iar eu doar o 
consideram ciudată. 

— Speram să ajungă şi Sophie la eveniment, spuse Gwen 
deodată. Mi-ar fi plăcut să vorbesc cu ea, mai ales că au 
fost prietene bune, nu-i aşa? Mă gândeam că ar putea veni 
în semn de respect, să vrea să fie de faţă la acest moment. 

— N-am reuşit să vorbim cu ea la timp, îmi pare rău, 
răspunse Berglund. 

Gwen se ridică, avea nevoie disperată să fumeze, aşa că 
se îndreptă şovăielnic spre ieşire. Sandy era convins că 
doamna James avea să sufere de mahmureală în dimineaţa 
următoare. Se opri în uşa hotelului, chinuindu-se să-şi 
aprindă ţigara. La masă se lăsă din nou tăcerea, întreruptă 
în cele din urmă de Berglund. Sandy bănuia că mai băuse 

şi înainte, poate de aceea discursul său de la eveniment 
fusese atât de scurt şi de sec. 

— Chiar am ţinut la ea, ştii? De Hattie zic. Dar aşa sunt 
bărbaţii, nu? Simt altfel chestiile astea. 

Sandy îşi spuse că, mai demult, i-ar fi dat crezare. Dar, 
ştiind cât de afectată rămăsese încă Hattie şi citind 
scrisorile trimise mamei ei, vorbele lui Berglund nu i se 
mai păreau vreo scuză cât de cât decentă. Sorbi din bere 
încercând să găsească o replică pe măsură. Dar Berglund 
continuă: 

— Eram deja căsătorit şi îmi iubesc soţia şi copiii, dar ea 
era chiar acolo şi atât de dornică... Oricare din noi ar fi 
făcut la fel, ce naiba! Cred că mi-a gâdilat şi orgoliul, ce-i 
drept, m-a făcut să mă simt liber, atrăgător. 

De-asta ai abuzat-o? 

Dar întrebarea nu apucă să fie rostită, pentru că Gwen 
James reveni în bar şi se opri să mai comande un rând, 
deşi toate paharele erau încă pline. Sandy n-ar fi avut 
curajul să intervină de capul lui oricum, dar era prea mult 
pentru el. Pur şi simplu nu putea să stea de pomană în 
vreme ce doi englezi educați se făceau de râs pe ei înşişi şi 
unul pe celălalt. Gwen urma să-i mulţumească lui Berglund 
pentru grija faţă de Hattie şi pentru coordonarea 
proiectului, iar Berglund urma să-i spună ce studentă 
remarcabilă fusese Hattie şi ce viitor fantastic ar fi avut. 
Ce mult o aprecia toată lumea! Lui Sandy îi era deja greață 
numai la gândul că trebuia să asculte minciunile astea. 

Perez îi spusese să rămână la Pier House cu Berglund şi 
Gwen James până plecau la culcare: „Nu vreau să umble 
de capul lor pe insulă la noapte, sunt convins că înţelegi.” 
Când Sandy protestase, adăugă: „E important, Sandy. Iar 
tu o cunoşti pe doamna James şi ea are încredere în tine. 
Nu e nimeni mai potrivit ca tine pentru misiunea asta.” 

Era cazul s-o întindă de acolo, însă. Avea ceva de 
clarificat undeva în apropierea casei, plus că-şi dorea să fie 
în mijlocul acţiunii, nu pe margine. În plus, dacă mai 
rămânea cu ei, era nevoit să bea în continuare, pentru că 
pur şi simplu nu-l suporta pe Berglund treaz fiind. Ar fi 

ajuns să-i tragă un pumn în cap sau să-l înjure. Era clar că 
niciunul dintre ei n-avea să mai plece în noaptea aia. In 
starea în care erau şi pe ceața de afară n-ar fi ajuns nici la 
şosea. Aşa că se scuză şi o şterse. 

În drumul spre ieşirea din hotel, dădu nas în nas cu Fran 
Hunter. Probabil că Jimmy îi rezervase o cameră. Flutură 
din mână spre el în semn de salut şi se grăbi să urce. 


Sandy îşi găsi mama acasă, în bucătărie. Se schimbase 
deja de costumul elegant şi purta rochia de casă veche şi 
uzată în care o ştia de-o viaţă. Evelyn avea în faţă o cană 
de lapte. Când intră în casă, îşi ridică privirea şi-i zâmbi. 

— Unde e tata? 

— L-am trimis la culcare. De câteva nopţi are probleme 
cu somnul. 

— Îmi fac griji pentru el. 

— N-ai de ce, îi spuse. Nu mai e cazul. Am trecut prin 
multe în ultimul timp, vom trece şi peste asta. 

— Cum a început totul, mamă? 

Ea nu răspunse. 

— Hoţiile, mamă, despre asta vorbesc. 

Pentru prima dată în viaţă, simţea că vorbeşte cu ea ca 
de la adult la adult. 

— Hoţii? Evelyn era şocată. Dar nu am considerat-o 
niciodată hoţie. 

— Inspectorul aşa o consideră, în schimb, îi spuse sec. 
La fel va face şi instanţa. 

— Vai, Sandy, îi spuse, şi i se citea în ochi uşurarea că 
poate acum să vorbească despre asta. A fost atât de uşor. 

— Sunt numai ochi şi urechi, îi spuse. 

Venise acasă extrem de furios, hotărât să-i ceară 
explicaţii. Acum doar voia să audă ce avea ea de spus. 

— Mereu am avut probleme cu banii, continuă maică-sa. 
Nu poţi să înţelegi prin ce-am trecut: familiile de pescari 
cu grămezile lor de bani, cu maşini, haine elegante şi 
vacanțe în destinaţii cu soare, care păreau că muncesc 
pentru asta doar două luni pe an. Noi, în schimb, ne 
chinuiam să trăim cu ce aducea Joseph de la Duncan 

Hunter. Şi Jackie Clouston care se uita la mine ca la un 
gunoi de pe talpa pantofului ei. Mi se părea normal să 
avem şi noi ceva în plus. Aşa a început. Munceam ca 
nebuna pentru comunitate şi nu primeam nimic în schimb, 
tot ce câştigau ţineau numai pentru ei. Nu e corect. 

Oare aşa începe corupția peste tot? se gândi Sandy. 
Politicienii şi oamenii de afaceri care se conving că orice 
surplus, orice beneficiu li se cuvine, pentru toate riscurile 
asumate şi pentru contribuţia pe care o aduc. Nici el nu 
era mai breaz. Îl lăsase odată pe Duncan Hunter să scape 
doar cu un avertisment pentru că se urcase beat la volan, 
de teamă că altfel i-ar putea crea probleme tatălui său. 

— Cum ai procedat? 

— Am umflat puţin cheltuielile. Am aplicat la bursele 
oferite de Amenity Trust pentru câteva proiecte - teatrul 
comunitar a fost primul dintre ele. Am deschis un cont 
bancar în numele Forumului Insulei şi am început să fac 
rost de chitanţe pentru cheltuieli făcute pe acest cont. 
Poate că nu toate aceste cheltuieli erau legate de proiect, 
dar nu-şi bătea nimeni capul să verifice, oricum. Şi nici nu 
şi-au dat seama. Cu timpul, a devenit un obicei şi am 
început să risc mai mult. 

— Adică ai luat sume tot mai mari, interveni Sandy şi 
simţi un nod în stomac. 

Maică-sa îl crescuse să fie un om cinstit. Odată, furase 
acadele dintr-un magazin din Symbister şi ea îl trimisese 
înapoi să plătească şi să-şi ceară scuze. 

— Munceam pe nimic pentru ei, îi strigă, cu faţa roşie ca 
focul în efortul de a se convinge mai degrabă pe sine decât 
pe el. Consideram chestia asta un salariu, atât. 

— Trustul ţi-a încredințat o mică bursă pentru 
dezvoltarea atelierului Annei Clouston. Nu a primit-o 
niciodată! 

— Am luat-o cu împrumut, îi spuse, chiar am de gând să- 
i returnez. Plus că ea mi-e datoare, mi-a luat ideile şi 
modelele de tricotaj şi nici măcar nu vrea să mă facă 
partener la afacere. 

— Cum ai să-i plăteşti, mamă? De ce nu mi-ai cerut mie 

ajutorul? Sau lui Michael? Am fi scos-o cumva la capăt, ştii 
bine că mereu ne-am descurcat. 

Evelyn îşi ascunse faţa în mâini. 

— De-asta s-a răzgândit tata în privinţa vânzării 
domeniului Setter? Ca o soluţie să scapi de datorii? 

— A trebuit să-i spun, n-aveam de ales. Şi-a dat seama că 
e ceva în neregulă în seara funeraliilor Mimei. 

— Dar n-a fost în stare să-şi ducă gândul la îndeplinire, 
să vadă un străin locuind în casa Mimei. Ştii că a încercat 
să dea foc la casă pentru asigurare? De data asta n-am mai 
fost eu ăla fără minte, ca de obicei. 

— Eh, ce rost mai au secretele acum! 

— Mima avea a doua semnătură la contul bancar, 
continuă Sandy. Am văzut carnetul de cecuri din sertar. 
Probabil ea şi-a dat seama că furi bani, când tu credeai că 
n-o interesează genul ăsta de detalii. 

— N-avea nicio dovadă. 

— Dar bănuia, spuse Sandy, şi se gândi că are parte de 
cel mai dificil interogatoriu din cariera lui de până atunci 
şi, în acelaşi timp, cel mai uşor. li cunoştea pe toţi cei 
implicaţi în cazul ăsta şi, mai mult, ştia cum gândesc. 

— Te-a întrebat despre cheltuielile nejustificate? Despre 
asta discutaţi atât de aprins în după-amiaza zilei în care a 
murit? 

— Se temea pentru ea şi atât, răbufni Evelyn. Ce-o să 
spună oamenii dacă se află: „Eu ştiu ce înseamnă să fii 
tinta bârfelor. Ascultă ce spun, Evelyn, nu vrei aşa ceva! 
Nu i-aş dori asta nimănui.” 

— Probabil se temea şi pentru tata, interveni Sandy sec. 
Despre ce efect va avea asupra lui. 

— Eh, spuse Evelyn, ai dreptate. Mima i-a purtat mereu 
de grijă tatălui tău. 

— Te-ai întors mai târziu s-o omori? 

Era întrebarea care îl chinuise încă de când realizase că 
lucrurile nu erau chiar în ordine între părinţii lui. 

Evelyn îl privi îngrozită, pentru că nu se aşteptase ca el 
s-o considere vreodată o criminală. Ea încerca să se 
convingă că e un om bun. 

— L-ai văzut pe Ronald pe câmp cu puşca şi ţi-ai zis că e 
un moment prielnic să-i închizi gura Mimei? Un accident 
pe vreme proastă, nimic mai mult. Dacă se dovedea că elo 
împuşcase din greşeală, nu mai afla nimeni de banii furaţi 
din cont de tine. Chiar credeai că are să ţină povestea 
asta? 

— Nu, îi strigă, nu! Sandy, chiar mă crezi în stare de 
asemenea fapte? 

Nu ştia ce să-i răspundă. Până nu de mult, n-ar fi crezut- 
o în stare nici de furt şi nici de înşelătorie. 

— Puteam şi eu să mă mărit într-una din acele familii 
bogate de pescari. Chiar şi pe vremuri aveau mai mulţi 
bani decât fermierii. Nu investeau în traulere mari, dar se 
descurcau foarte bine pentru standardele insulei, spuse şi 
ridică privirea, zâmbind amar. Poate n-ai crede acum, dar 
aveam mare succes la băieţi pe atunci. Toate lumea mă 
complimenta pentru ce fetişcană frumoasă eram. Andrew 
Clouston mă plăcea teribil, dar întotdeauna l-am preferat 
pe Joseph, încă de pe vremea în care eram colegi la şcoală. 
Ce-mi păsa mie pe atunci de vrăjitoarea nebună de maică- 
sa sau de faptul că n-aveau o leţcaie! 

— Poate ar fi bine să urc la tata. 

— Nu, îi spuse, nu te duce. Nu-l deranja. l-am dat o 
pastilă de somn şi a adormit, probabil. 

Sandy se simţea epuizat. Se ridică. Trebuia să-l găsească 
pe Perez. Urma să fie o noapte lungă. 

— Unde pleci? 

— La lucru. 

În mod normal, l-ar fi copleşit cu întrebări sau ar fi 
încercat să-l convingă să nu plece pe aşa o vreme proastă. 
Acum, însă, doar se ridică să-l conducă şi rămaseră o 
vreme în pragul uşii. Stânjenită, se ridică şi-l sărută scurt 
pe obraz. 

— Ai dreptate, îi spuse, trebuia să vă fi cerut ajutorul 
vouă, copiilor mei. 

Pentru prima dată în viaţa lui, mama sa recunoştea că 
greşise. 

Capitolul 43 


Decizia lui Fran de a veni la Whalsay îl năucise pe Perez. 
Insistase să meargă cu el imediat ce Duncan, tatăl lui 
Cassie şi fostul ei soţ, apăruse la Ravenswick să-şi ia fata 
la casa lui din Brae, iar ea se trezise deodată liberă în 
seara aceea. „Te rog, Jimmy, lasă-mă să vin cu tine! Nu ne- 
am văzut de săptămâni întregi. Îţi promit că mă port 
frumos, nu-ţi stau în drum şi fac tot ce spui tu.” Cum ar fi 
putut să-i reziste, s-o refuze? 

Pe drumul spre Laxo simţea că ameţeşte din cauza 
parfumului ei şi a mâinii cu care-i strângea genunchiul, 
printre frânturi de discuţii despre Londra, Cassie şi 
prietenii de la oraş. Nu-l întrebase nimic despre ancheta 
din Whalsay şi el ştia că ea evita mereu să-l pună în 
postura în care n-ar fi putut să-i răspundă. Pe feribot, 
insistase să iasă din maşină şi să stea la aer, sprijinită de 
rampa de metal ridicată, să poată mirosi sarea şi să simtă 
vântul pe piele. „Ce dor mi-a fost de aerul ăsta! Uneori, am 
senzaţia că mă sufoc în oraş.” 

El îi arătase un cufundar polar negru care se învârtea 
deasupra mării. Lumina soarelui era lăptoasă şi, uneori, 
valul de ceaţă era atât de dens, că nu mai vedeau deloc 
ţărmul şi nici chiar marea. În clipele acelea, feribotul 
părea imponderabil, ca şi cum ar fi plutit în spaţiu, ca un 
dirijabil ciudat. În Symbister, o dusese la Pier House Hotel 
şi îi rezervase o cameră. „Una dublă de data asta, Jimmy.” 
La recepţie era Jean, care nu-i făcuse cu ochiul, dar rânjea 
de mama focului: „Gata. Vă oferim apartamentul nupţial.” 
Era o cameră mai mare decât oricare alta în care stătuse 
până atunci la Pier House, cu privelişte spre port şi o cadă 
emailată enormă, dar şi cabină de duş. Tapetul era decorat 
cu boboci rozalii mari cât o conopidă, iar în mijloc trona un 
pat uriaş din mahon masiv. 

În timpul evenimentului de la sala de festivități nu 
reuşise să-şi ia ochii de la ea. Fran vorbise cu toată lumea, 
cu Evelyn şi cu Sandy, cu Jackie Clouston şi cu celelalte 

femei care turnau ceaiul. Ştia ce spune fără să-i audă 
cuvintele, doar după cum îşi mişca corpul. În tot acest timp 
nu-şi dorea decât să fie singur cu ea, să-i mângâie pielea şi 
să-i simtă cu vârful degetelor curba fină a spatelui. 
Ancheta care-i năpădise gândurile de la moartea Mimei 
încoace părea acum un inconvenient minor. 

Se străduia să rămână concentrat pe ceea ce avea de 
făcut. Timpul se scurgea repejor, iar Laing îi fixase la 
ultima întâlnire o limită clară şi de netrecut în această 
privinţă. Anunţul său făcut în cadrul evenimentului, 
potrivit căruia moartea lui Hattie nu fusese sinucidere era, 
evident, un bluf. Dacă nu funcţiona, îşi pierdea speranţa să 
mai pună pe cineva sub acuzaţie vreodată. După 
eveniment, o lăsase pe Fran înapoi la hotel. O condusese 
până la intrare: „Nu mă aştepta, s-ar putea să dureze toată 
noaptea.” 

Ea îi zâmbise: „Nu e chiar la ce m-am gândit pentru 
prima noapte acasă după atât de mult timp.” O sărutase, 
fără să-i pese că pot fi văzuţi din bar. Fran rămăsese în 
pragul uşii, privindu-l cum se îndepărtează cu maşina. 
Ceaţa era atât de deasă acum, că reflecta lumina farurilor. 
E o nebunie, îşi spuse Perez. Ce naiba am impresia că o să 
se întâmple? Se gândea la camera caldă de hotel, la cada 
aia imensă. 

Parcă la vechea carieră de piatră situată între sala de 
festivități şi Setter şi aşteptă. Nu spera să se întâmple 
ceva, cel puţin câteva ore de atunci înainte. Auzi o maşină 
în apropiere, dar nu se vedea nimic şi timpul părea să se 
mişte extrem de încet. Îşi pusese mobilul pe vibrații şi îl 
simţi deodată zbârnâind în buzunar. Era Sandy, care 
vorbea pe un ton jenat. 

— N-am rezistat să mai stau la Pier House. I-am lăsat la 
bar, erau puşi pe fapte mari. Trebuia să vorbesc cu mama, 
sper că mă înţelegi. 

Ar fi vrut să-l întrebe cum făcea faţă situaţiei, dar noul 
Sandy părea să se descurce foarte bine, fără ca Perez să-i 
poarte de grijă ca până acum. 

— Ce vrei să fac? Poate ar fi bine să mă duc ia Setter. 

Toată lumea ştie că m-am mutat înapoi acasă după 
incendiu. 

— Ok, mergi la Setter, dar nu aprinde luminile. L-ai 
văzut pe Cedric la Pier House? 

— Da, mi-a zis că e totul pregătit. 

— Care a fost reacţia? 

— N-am avut ocazia să întreb, eram cu doamna James şi 
cu Paul Berglund. 

Perez cobori din maşină. Îi înţepeniseră încheieturile de 
la cât stătuse pe scaun. Porni de-a lungul cărării, ratând 
uneori marginea drumului şi simțind iarba moale sub 
picioare; întunericul era aproape vâscos şi avea senzaţia 
că îl învăluie complet. 

Se opri să-şi tragă sufletul, când deodată auzi paşi în 
faţa lui. Se îndepărtau de el şi era exact ceea ce aşteptase, 
mai ales că trecuse deja de miezul nopţii, iar vremea nu 
îmbia deloc la o plimbare liniştită sub clar de lună. Rămase 
nemişcat şi paşii se pierdură în întuneric. Porni încet în 
urma lor, atent să scoată cât mai puţin zgomot cu putinţă. 
E ridicol, îşi spuse. Parcă suntem copii care se joacă de-a 
v-aţi ascunselea. Nu e nimic profesionist în ce fac eu acum. 
Brusc, de nicăieri, apăru o rază de lumină. Era, probabil, o 
fereastră fără draperii din casa mare de pe deal a familiei 
Clouston, iar ceața începea să se ridice. De-acum era sigur 
încotro se îndrepta criminalul şi nu se mai simţi atât de 
pierdut; avea, măcar, un punct de reper şi ştia unde se 
află. Se gândea la oamenii care călătoreau cu Autobuzul de 
Shetland în nopţi ca aceea de acum, fără radar şi fără GPS, 
echipați doar cu o hartă şi o busolă. 

Când se apropie de Setter, simţi o briză pe faţă şi se 
gândi din nou că urma să se ridice ceața. Era în apropierea 
fermei, probabil, dar Sandy îl ascultase şi în casă nu era 
aprinsă nicio lumină. Perez ar fi vrut să vorbească cu el, 
să-l avertizeze că erau pe aproape, dar nu voia să rişte să 
se audă zgomotul vreunei conversații sau al soneriei 
telefonului din casă. Criminalul ucisese deja de două ori şi 
era imprevizibil. Se opri; era o linişte deplină, ocazional 
întreruptă de sirena semnalului de ceaţă. Ceva mai 

departe, observă o scânteie în mişcare: cineva cu o 
lanternă. Nu fusese vizibilă până atunci, când ceața era 
mai deasă. 

Simţi cum suprafaţa pe care calcă îşi schimbă textura. 
Lăsaseră în urmă drumul asfaltat şi mergeau pe cărarea 
plină de gropi care ducea la casa de la Setter. În faţa lui, 
criminalul se împiedică; paşii ezitară câteva clipe, după 
care îşi reluară drumul în sus. Perez se apropiase. 
Lanterna din faţa lui lumina zidul casei şi ocoli ca să 
lumineze cărarea spre situl arheologic. Perez zări cu coada 
ochiului bazinul de imersie şi movilele de pământ excavat. 
Încremeni locului, nu trebuia să fie auzit, nu încă. În faţa 
lui, lumina continua să se mişte, fără ca paşii să se mai 
audă; criminalul mergea pe iarbă. Apoi se opri, iar lumina 
descrise un arc larg în întuneric, astfel că Perez fu nevoit 
să se lipească de perete ca să nu fie văzut. 

Se lăsă o tăcere deplină. 

— Cedric! 

Era vocea unui bărbat. Nu era furios, mai degrabă 
rugător. 

— Cedric! Eşti acolo? Ce vrei de la mine? 

Brusc, se aprinse o lumină puternică, iar în mijlocul ei 
stătea Ronald Clouston. Ca şi cum un reflector din no 
man’s land l-ar fi prins în fasciculul său de lumină ca într-o 
capcană, iar el încremenise acolo absolut îngrozit. Stătea 
chiar lângă şanţurile sitului, cu o movilă mare de pământ 
în spate, încă umedă de la ceața de mai devreme. Nu mai 
lipsea decât un gard înalt cu sârmă ghimpată ca toată 
scena să fie desprinsă dintr-un film de spionaj din timpul 
Războiului Rece. În mâini, Ronald ţinea o puşcă cu ţeava 
retezată. 

— Cedric! strigă din nou, de data asta cu o voce fermă. 
Termină cu jocurile astea, omule, putem să vorbim despre 
asta! 

— Cedric nu e aici! 

Era Sandy, înarmat doar cu lanterna. Ronald miji ochii 
spre sursa luminii. Perez se strecură prin spatele lor, 
rămânând ascuns în umbră. Chiar dacă rostise numai 

patru cuvinte Perez îşi dădu seama cât de furios era 
Sandy, mai furios decât fusese vreodată în viaţa lui. 

— Acum ce-ai de gând, Ronald? continuă Sandy. Mă 
împuşti şi pe mine? E o noapte ceţoasă, ce-i drept, poţi să 
zici c-ai ieşit din nou după iepuri. Sau mă pocneşti în cap 
cu o piatră şi îmi tai venele după aceea? Cum i-ai făcut 
bietei fete din sud. 

Se lăsă tăcerea şi Perez avu impresia că Sandy suspină. 

— Cum să-i faci asta, Ronald? Unei fete atât de tinere? 

Clouston rămăsese tăcut în ceaţă şi nu scotea o vorbă. 

— Ce te-a împins să faci asta? continuă Sandy. Onoarea 
familiei? Era nevoie ca doi oameni să moară ca să rămână 
onoarea familiei Clouston nepătată? 

— Nu fi tâmpit, omule! 

În sfârşit, Ronald fusese provocat suficient încât să 
vorbească, iar glasul îi semăna cu un răget. 

— N-a fost nicio clipă vorba de onoare, doar de bani, 
adăugă el şi-şi ridică arma. 

Sandy rămase nemişcat cu mâinile la vedere şi doar cu 
lanterna în una dintre ele. Perez ieşi din întuneric şi se 
apropie. 

— Dă-mi arma, îi spuse, cu o voce foarte calmă şi joasă. 
Nu ne poţi împuşca pe amândoi deodată. 

Ronald se întoarse şi ezită câteva clipe. Inspectorul 
întinse mâna şi îi luă arma încet. Ronald se opuse o 
secundă, după care o cedă fără o vorbă, recunoscător 
chiar, i se păru lui Perez, că nu mai era nevoit să hotărască 
dacă s-o folosească sau nu. Perez aruncă arma, după care 
îi strânse mâinile la spate şi îi puse cătuşele. Preţ de 
câteva secunde, rămaseră foarte aproape unul de celălalt, 
ca şi cum ar fi interpretat un dans bizar. Sandy îşi lăsă 
mâinile jos. Inspectorul pricepu în clipa aceea că tânărul 
habar n-avea că era şi el acolo, se aşteptase să moară de 
mâna prietenului său cel mai bun. Istoria care se repeta. 

Capitolul 44 


La secţia de poliţie de pe deal, Perez stătea în sala de 
interogatorii şi aştepta ca Ronald Clouston să apară cu 
avocatul. Era încă întuneric. Stătea lângă fereastra îngustă 
şi privea în jos la peisajul creat de luminile oraşului. La 
finalul lui ianuarie, în timpul sărbătorii Up Helly Aa, 
parada de personaje costumate din cadrul festivalului 
trecea chiar prin faţa ferestrei, acompaniată de sunetele 
cimpoaielor şi de incantaţiile lor, cu chipurile luminate 
puternic de lumina făcliilor pe care le purtau cu mândrie. 

Auzi zgomot de voci de pe coridor. Uşa se deschise şi 
Ronald Clouston intră împreună cu un avocat de vârsta a 
doua şi cu una dintre colegele de la secţie, Morag. 
Conversaţia se purta între profesionişti; Ronald arăta ca 
un somnambul. Era calm, dar ochii lui aveau o sticlire 
aparte. Rămase în picioare lângă masă şi ar fi continuat să 
stea aşa dacă avocatul nu l-ar fi apăsat pe umăr şi nu i-ar fi 
făcut semn să se aşeze. 

Perez porni reportofonul, pronunţă data şi ora şi numele 
celor prezenţi. Apoi tăcu, o vreme. Ar fi trebuit să fie 
momentul lui de triumf, dar nu reuşea să simtă altceva 
decât o tristeţe teribilă. Povestea lui Ronald Clouston şi a 
crimelor din Whalsay avea să fie spusă mai departe la fel 
ca legenda negustorului medieval sau cea a Autobuzului de 
Shetland şi a infidelităţii Mimei. Adevăratele tragedii 
personale aveau să rămână uitate undeva, în urmă. 

— De ce ai ucis-o pe Mima Wilson? 

Niciun răspuns. 

— Cred că ai făcut-o pentru că tatăl tău ţi-a cerut asta, 
continuă Perez, deşi părea că vorbeşte de unul singur. 
Doar întotdeauna ai făcut ce ţi-a cerut tatăl tău. Chiar şi 
după ce a suferit infarctul, tot el era, de fapt, conducătorul 
casei. Niciodată n-ai fost în stare să-i ţii piept. Ţi-a cerut să 
renunţi la studii şi să munceşti pe Cassandra, te-ai 
conformat imediat. Ai vreodată momente în care să fii tu 
însuţi, Ronald? Tot părinţii tăi au decis că e momentul să 

te însori şi să ai un copil, ca să mai existe o generaţie de 
urmaşi gata să plece la pescuit? 

Înţeleg foarte bine genul ăsta de presiune, ştiu ce efect 
poate avea asupra unui bărbat. 

Pentru prima dată de când intrase în cameră, Ronald îşi 
ridică privirea spre Perez. 

— Anna nu are niciun amestec în povestea asta, aşa că 
lăsaţi-o în pace. 

— Dar va fi nevoită să se amestece, dacă se dovedeşte că 
soţul ei a omorât doi oameni. Şi fiul tău va trebui să 
suporte chestia asta. Când ai aflat că bunicul tău e un 
criminal? Erai încă un puşti, aşa-i? 

Rămaseră o vreme uitându-se unul în ochii celuilalt. 
Chiar şi acum, ştiind cât rău făcuse, Perez îl compătimea. 
Ce naiba o fi cu mine? 

Ronald începu să vorbească: 

— Tata mi-a spus când eram la liceu. Mă pregăteam să 
merg la Universitate. Mama nu avea nicio problemă cu 
asta, tata, în schimb, era negru de furie, considera că locul 
meu e pe vas, lângă familie: „Ce ştii tu prin ce-am trecut 
noi ca să avem toate astea! Şi acum le dai cu piciorul, pur 
şi simplu”, asta obişnuia să-mi spună. 

— Şi totuşi te-ai ambiţionat să-ţi iei licenţa. 

— Da, am plecat. După tot ce-mi spusese, oricum nu mai 
voiam să am de-a face cu barca. Nici nu credeam că mă 
mai întorc vreodată în Whalsay. 

— Te-ai răzgândit când tatăl tău s-a îmbolnăvit? 

Alte clipe de tăcere. 

— Cred că a fost vorba de loialitate, spuse Ronald. 

— Şi de bani, interveni Perez, uimit de cât de amare 
erau vorbele lui. 

Abia îşi recunoştea propria voce. _ 

— Tu însuţi spuneai că banii creează dependenţă. Îţi era 
dor de viaţa bună şi îndestulată cât ai stat în sud? 

Ronald nu răspunse. 

— Tatăl tău te-a primit înapoi cu braţele deschise, 
continuă Perez. Fiul risipitor. 

— Nu-l voi amesteca pe tata în povestea asta, e un om 

bătrân şi bolnav. Îmi recunosc crimele, dar pe el să-l lăsaţi 
în pace să-şi trăiască bătrâneţea liniştit. 

Perez nu mai simţea milă de-acum, doar un val teribil de 
intens de furie. 

— Pe bune? Cred că tocmai asta nu merită să primească. 

Ronald îi evită privirea. Perez trase are adânc în piept. 

— Ok, deci nu vrei să vorbeşti. O să-ţi spun eu atunci o 
poveste, să-ţi explic cu ce te confrunţi în momentul de faţă. 

În timp ce vorbea, Perez avea în minte imaginea lui 
Hattie zăcând în şanţ plină de sânge şi se întreba cum 
naiba de era în stare să poarte o conversaţie civilizată cu 
criminalul ei şi cum de a putut să-i fie milă de el cu doar 
câteva minute în urmă. Fiindcă cu asta mă ocup, îşi spuse, 
şi e singurul lucru la care mă pricep cu adevărat. 

Începu din nou să-i vorbească lui Ronald, ca şi cum ar fi 
fost singura persoană din cameră, cu un glas doar suficient 
de tare încât reportofonul să-i poată înregistra vocea. 

— E război. Trei bărbaţi destoinici din Whalsay lucrează 
pentru Autobuzul de Shetland: Jerry Wilson, Cedric Irvine, 
al cărui fiu conduce acum Pier House Hotel, şi tatăl tău, 
Andy Clouston. Salvează vieţi omeneşti. Doar că, la un 
moment dat, apare un tânăr norvegian. Per. Şi el era 
destoinic şi viteaz şi merită un nume. Venise în Marea 
Britanie cu un scop anume, era mai degrabă contabil decât 
soldat, şi voia să strângă bani ca să finanţeze proiectul 
Rezistenței. 

Ochii lui Ronald se măriră. 

— De unde ştiu detaliile astea? continuă Perez. Pentru 
că un detectiv sapă în trecut, sunt şi eu tot un fel de 
arheolog. Am făcut cercetări la Ambasada Norvegiei şi am 
discutat cu istoricii locului. Când Per a dispărut, avea 
asupra lui o adevărată avere în coroane norvegiene, bine 
dosite în şase cutii de tutun. Pare o poveste de adormit 
copiii, nu-i aşa? spuse Perez şi îl privi. O poveste de 
aventuri din cărţi sau una din legendele de demult cu 
spiriduşi. Comori ascunse - ce ireal pare! Dar pe vremea 
aceea era extrem de real. Cel puţin până când comoara a 
dispărut şi toată lumea a bănuit că Per fugise cu banii, ca 

un trădător. Dar Per era un om cinstit şi curajos. Mima era 
o femeie zburdalnică şi pe atunci şi flirtase întruna cu 
străinul atrăgător care se purta frumos cu ea, mult mai 
frumos decât ar fi putut să se poarte bărbatul ei vreodată. 
Jerry Wilson i-a descoperit împreună în pat, s-a pierdut cu 
firea şi l-a omorât, după care s-a descotorosit de cadavru 
cu ajutorul prietenului său cel mai bun, care întâmplător 
era un Clouston: bătrânul Andy Clouston, bunicul tău. 
Vestea că norvegianul dispăruse a început să circule 
imediat, cum se întâmplă de fiecare dată într-un loc cum e 
Whalsay, aşa că oamenii şi-au născocit fiecare propria 
versiune: una dintre ele, povestită lui Cedric, a fost aceea 
că Per trădase. 

Perez se opri. Ar fi fost bine dacă aducea o sticlă cu apă 
în sala de interogatoriu, îşi simţea gâtul uscat şi era uşor 
ameţit din cauza lipsei de somn. Îl privi din nou pe Ronald, 
probabil la fel de epuizat ca şi el. Cum ar fi putut să mai 
doarmă de când începuse să ucidă oameni? Perez îşi 
continuă discursul: 

— L-au îngropat pe norvegian la Setter, în bucata aia de 
pământ unde oricum nu creştea mai nimic în afară de 
buruieni. Mima n-a ştiut niciodată, nici măcar nu era 
sigură că norvegianul murise. Nu a ştiut nici despre bani, 
deşi cred că Jerry îi făcuse nişte promisiuni de avere 
pentru viitor: „Într-o zi, am să fiu bogat. Şi tu o să ai o casă 
frumoasă şi haine drăguţe şi o să călătorim în lumea 
largă.” Probabil că planul era ca, odată războiul încheiat şi 
povestea norvegianului uitată, să poată să se bucure de 
bani. Doar că Jerry n-a mai apucat să se bucure de partea 
lui, fiindcă a fost înecat, spuse Perez şi-l privi pe Ronald în 
ochi, forțându-l să se uite la el. Ţi-a povestit Andrew cum s- 
a întâmplat? Doar era acolo şi a văzut absolut tot. 

În sfârşit, Ronald vorbi: 

— Plecaseră pe mare într-o barcă mică. S-a stârnit 
furtuna şi Jerry a fost răsturnat în apă. Bunicul a fost 
nevoit să aleagă pe cine să salveze: fiul sau prietenul cel 
mai bun. 

Cuvintele răsunau ca o lecţie învățată la şcoală. Perez se 

aplecă peste masă, aproape de Ronald. 

— Şi acum pe bune, ce crezi să s-a întâmplat de fapt? 

Ronald nu mai era în stare să se prefacă indiferent: 

— Se certau pe bani. Jerry Wilson a început. Bunicul l-a 
împins şi el a căzut. L-a văzut şi tata când a căzut, deşi 
avea doar zece ani la vremea aceea. L-a văzut cum dispare 
sub valuri şi a început să plângă, dar bunicul l-a certat să 
nu se mai smiorcăie ca un copil: „El sau noi, Andrew, 
pricepi? Să nu scoţi un cuvânt despre asta, dacă nu vrei să- 
ţi vezi tatăl închis pentru crimă”. 

— Şi, brusc, familia Clouston a devenit bogată, spuse 
Perez. Cum s-a întâmplat? Un drum la Bergen, să cumpere 
o barcă nouă? Şi apoi alta, puţin mai mare. Dar bunicul tău 
era un tip inteligent, investea totul, dar nu foarte repede şi 
nici foarte la vedere. Apăruseră deja zvonuri despre 
proveniența banilor, dar insularii au pus-o până la urmă pe 
seama norocului şi a economiilor. Şi, mai ales, ca o 
răsplată pentru toată implicarea şi sacrificiul lui în timpul 
războiului, lucrând pentru Autobuz. Andrew a moştenit 
averea încercând să se convingă de faptul că provenea din 
ceva noroc şi muncă multă. El era oricum mai bun decât 
Joseph Wilson, care plecase să muncească pentru Duncan 
Hunter şi îşi petrecea weekend-urile asudând pe brazda 
din spatele casei, doar-doar să mai pună un ban deoparte. 
Andrew a cumpărat Cassandra şi eraţi aranjaţi pe viaţă. 
Până când două tinere s-au apucat să scormonească în 
pământ. 

— Mima credea că e amantul ei norvegian, spuse 
Ronald, credea că al lui e craniul găsit. 

Poate că parte din oase chiar erau ale lui, se gândi 
Perez. Cel de-al patrulea fragment care nu se potrivea cu 
restul. Îşi lăsă capul în mâini. 

— Apoi şi-a amintit ce îi spusese Jerry despre teancul de 
bani străini şi poate că a dat timpul înapoi şi s-a gândit la 
noua barcă de după război, una dintre predecesoarele 
Cassandrei, pe care familia Clouston o cumpărase în anii 
'50. De construcţie norvegiană. Şi aşa au început 
întrebările: şi ea avea nevoie de bani, dar nu pentru ea, ci 

pentru Joseph. Evelyn se înglodase în datorii şi Mima voia 
să-şi ajute familia. Credea că, în sfârşit, cei din familia 
Wilson se vor bucura de ceea ce era al lor. Aşa s-a 
întâmplat? 

Ronald îngână din cap. 

— Pentru reportofon, te rog, îi ceru inspectorul cu o 
voce aspră, tăioasă, pentru că, preţ de câteva clipe, simţise 
din nou acea compătimire pentru omul din faţa lui; se 
strădui să-şi amintească de Hattie zăcând moartă în şanţ. 

— Da, asta s-a întâmplat. 

— A fost ideea ta s-o omori? 

— Era ultimul lucru la care m-aş fi gândit! Abia mi se 
născuse copilul. Vă daţi seama ce sentimente poţi avea 
când îţi iei prima oară copilul în braţe, când îţi vezi 
nevasta născând? Nimic nu conta mai mult decât ei. 

— Vrei să spui că ai ucis-o pe Mima de dragul copilului 
tău? 

Vocea lui Perez era atât de rece şi de dură că Morag, 
care îl ştia de când erau mici, de când fuseseră colegi la 
şcoală, îl privi lung, intimidată. Ceva mai târziu, la cantină, 
avea să spună că inspectorul îi păruse o persoană complet 
străină. 

— Nu! Nici vorbă de aşa ceva! 

— De ce atunci? Te rog, explică de ce a fost nevoie să 
omori o femeie bătrână şi lipsită de apărare? 

— Se dusese la casa alor mei să stea de vorbă cu tata... 

— Era şi mama ta de faţă? 

Intreruperea lui Perez îl plezni ca un bici. 

— Era în casă, dar tata a trimis-o din bucătărie, aşa că 
nu ştie despre ce au vorbit. Tata i-a spus Mimei că nu 
putea să-i dea bani, capitalul lui era investit integral în 
Cassandra. Nici nu putea s-o vândă, fiindcă nu era numai 
decizia lui, avea şi acţionari. Mima i-a spus că, în acest caz, 
urma să aibă o lungă conversaţie cu nepotul ei. 

— Cu Sandy, adică, fiindcă el lucra la poliţie? 

Ronald dădu din nou din cap dar, de data asta, Perez nu- 
i mai ceru să vorbească pentru reportofon. Avea alte 
întrebări mai urgente pe care să i le adreseze: 

— Prin urmare, Andrew te-a rugat să rezolvi situaţia 
creată? Să te asiguri că Mima nu mai creează probleme, 
pentru binele familiei? 

Ronald strânse din buze şi refuză să răspundă. 

— Spune-mi ce s-a întâmplat în noaptea în care a murit 
Mima, continuă Perez. Descrie fiecare detaliu pas cu pas, 
te rog. 

— Copilul nu dormise toată noaptea, începu Ronald şi 
chipul său părea deodată extrem de aprins; nu era deloc 
cald în încăpere, dar fruntea îi era acoperită de sudoare. 
Avea colici şi scâncea întruna cu nişte gemete ascuţite, ca 
un fel de animal, un purceluş sau aşa ceva. N-aveai cum să 
dormi în condiţiile alea. Anna era nervoasă. Cu copilul 
reuşea să-şi păstreze destul de bine calmul, dar îşi vărsa 
toţi nervii pe mine. Am simţit nevoia să ies puţin şi m-am 
dus în Lerwick la bibliotecă şi apoi la supermarket. 
Trebuia să iau o pauză de la atmosfera aia din casă. Doar 
că m-am întors cu un feribot ceva mai devreme decât 
plănuisem, aşa că am trecut şi pe la casa părinţilor mei. 
Tata tocmai ce primise un telefon de la Mima, care îi 
spusese că Sandy urmează să vină pe insulă şi că îl rugase 
s-o viziteze. Tata era într-o stare foarte proastă. 

— Aşa că te-ai oferit să pui lucrurile în ordine pentru el. 

— Trebuia să fac ceva! strigă Ronald, cu o voce mult mai 
puternică decât până atunci. Tata îşi făcea rău singur şi 
mama era extrem de speriată din cauza lui. M-am oferit să 
merg la Mima să vorbesc cu ea, s-o conving să renunţe şi 
să-i ofer ceva la schimb. 

Urmă un moment de tăcere, timp în care Perez aşteptă 
răbdător ca Ronald să-şi reia mărturisirea. Clouston 
continuă, ceva mai calm, de data asta: 

— M-am întors acasă şi am luat cina cu Anna, după care 
ea a început din nou să se ia de mine, să-mi reproşeze că 
beau, chiar şi acum când am devenit tată. N-am mai 
suportat, trebuia să plec de acolo. l-am spus că plec să 
împușşc iepuri. 

— In schimb, ai plecat spre Setter. 

— Am plecat să împuşc iepuri, repetă Clouston. Nu 

plănuisem nimic, dar nu mă puteam gândi decât la asta: ce 
s-ar fi întâmplat dacă Mima începea să răscolească 
trecutul? Aşa că m-am dus s-o văd. 

Perez aştepta fără să scoată o vorbă. Avocatul îşi 
frământa de zor mâinile în poală şi îl privea insistent pe 
inspector, aşteptând parcă să continue cu întrebările, ca 
interogatoriul să se încheie mai repede. 

— Era ceaţă. Am văzut luminile aprinse în casă şi îi 
auzeam televizorul, chiar dacă uşa era închisă. Am ciocănit 
şi am aşteptat. Mi-a deschis şi am simţit imediat mirosul 
de băutură. Mimei îi plăcea mereu să guste un pahar, 
două: „Aşa deci, Andrew şi-a trimis copilul să spele 
păcatele trecutului în locul lui”, aşa mi-a zis, după care a 
tras o haină galbenă pe ea, m-a împins din uşă şi a luat-o 
înainte spre grădină: „Vino să vezi unde mi-au îngropat 
iubitul! O să iasă totul la iveală imediat ce se întorc oasele 
alea de la testare.” Şi a trecut în grabă pe lângă mine, a 
luat-o pe lângă casă şi s-a îndreptat spre câmp. Era atât de 
simplu. Ea încă trăncănea şi, pur şi simplu, nu mai 
suportam zgomotul văicărelilor, aşa că am lăsat-o să se 
îndepărteze puţin. La un moment dat s-a întors să vadă 
dacă vin după ea. Atunci am ridicat puşca şi am tras, 
încheie Ronald şi îşi ascunse capul în mâini, de parcă ar fi 
încercat să-şi acopere urechile, şi rămase cu privirea pe 
fereastră, uitându-se undeva departe, unde începeau deja 
să mijească zorile. Odată ce zgomotul împuşcăturii a 
dispărut, s-a lăsat liniştea, o linişte deplină şi teribil de 
plăcută. Nu mai trăncănea nimeni. Pe drumul spre casă am 
luat vreo doi iepuri, ca să nu fiu nevoit să dau explicaţii 
nevestei de ce mă întorc cu mâna goală. 

— Şi Hattie? continuă Perez. Chiar trebuia să moară? Şi 
în felul ăla? 

— Îşi dăduse seama de ceea ce se întâmplase în zilele 
imediat următoare morţii Mimei, spuse Ronald. Nu chiar 
toată povestea, dar suficient cât să implice familia. O 
auzise pe Mima vorbind cu tata la telefon despre oase. 
Trebuia să fac cumva s-o iau de pe domeniu, dar era pur şi 
simplu obsedată de situl arheologic. Era clar că n-avea să 

renunţe niciodată la săpături şi, în cele din urmă, ar fi 
găsit şi restul de oase ale norvegianului. Şi atunci s-ar fi 
aflat tot: ar fi fost identificat şi lumea şi-ar fi adus inevitabil 
aminte de bani, de coroanele ascunse în cutiile de tutun. 

— Şi voi n-aţi mai fi fost prospera familie Clouston din 
Whalsay. 

Ronald privea în altă direcţie, dar continuă să 
vorbească: 

— Hattie o auzise pe Mima vorbind cu tata la telefon, i-a 
auzit certându-se, dar nu îşi imagina că eu aş fi avut ceva 
de-a face cu moartea bătrânei. Fusesem la facultate în sud, 
eram şcolit şi educat prin contactul cu lumea academică şi 
obişnuiam să citesc cărţi şi să vorbesc despre istorie. Avea 
încredere în mine şi, după întâlnirea cu şeful ei, ne-am 
văzut întâmplător: „Putem sta puţin de vorbă, Ronald?”, m- 
a întrebat. „Vreau să ştii că l-am sunat pe inspectorul 
Perez. Ştiu că tatăl tău e un om bolnav, dar cred că ela 
împuşcat-o pe Mima. Voiam doar să te avertizez, să ştii...” 

— Vreau detalii, te rog. Cum ai ucis-o? 

— Am mers cu ea la Setter, sub pretextul că sunt 
interesat de subiect. Chiar am întrebat-o dacă există 
posibilitatea să fie şi oase ceva mai recente îngropate pe 
domeniu. La un moment dat, când s-a întors cu spatele, am 
lovit-o în moalele capului cu o piatră rotundă şi netedă. 

— Nu suficient de tare să spargi pielea, interveni Perez, 
dar destul cât să-şi piardă cunoştinţa, ceea ce a creat 
momentul propice ca să-i înscenezi sinuciderea. De ce i-ai 
tăiat venele cu briceagul lui Paul Berglund? 

— Al lui era? îl privi Ronald surprins. Nici nu mi-am dat 
seama. Era la îndemână şi era ce-aveam nevoie să-mi fac 
treaba. 

Sângele rece cu care mărturisea detaliile crimei îl 
revolta pe inspector, care se aplecă din nou spre ucigaş: 

— Cum ai putut să-i faci asta? 

Ronald se gândi o vreme, interpretând întrebarea la 
propriu: 

— Sunt obişnuit cu sângele, îl văd mereu când scot 
maţele peştelui sau când omor tot felul de animale. Fata 

era oricum leşinată deja, trebuia să fac să arate ca o 
sinucidere. 

Brusc, îl năpădi un gând neaşteptat: 

— L-aţi pus pe Cedric să mă sune în seara asta. Şi aţi 
născocit un martor la crimă, mi-a spus Anna chestia asta 
când s-a întors de la evenimentul de la sala de festivități. 
Dar Cedric n-a fost nici măcar pe aproape în după-amiaza 
aia. 

Nu, n-a fost acolo, îşi spuse Perez. Dar a fost şi el la fel 
de implicat. Şi tatăl lui lucrase la Autobuzul de Shetland. 
Avusese logică să-l folosească pe Cedric ca momeală, să 
spună că-şi voia partea lui de bani. 

— Au murit doi oameni, îi răspunse inspectorul, trebuia 
să oprim chestia asta odată şi odată. 

Se ridică şi se apropie din nou de fereastră. Era o 
dimineaţă frumoasă, cu raze de soare care sclipeau vesel 
deasupra valurilor. 

Capitolul 45 


În seara aceea se întâlniră la casa lui Fran din 
Ravenswick. Ea gătise cina şi, acum că terminaseră de 
mâncat, stăteau la masa din bucătărie şi vorbeau la un 
pahar de vin. Strânseseră vasele, dar păstraseră un platou 
de brânzeturi şi câteva boabe de struguri roşii, ca un fel de 
studiu de natură moartă. Era târziu, fiindcă Fran insistase 
s-o culce pe Cassie mai întâi. Perez îşi dădea seama că 
Sandy era emoţionat, nu era genul de eveniment social cu 
care era el obişnuit. Băuse mai puţin ca ei, deşi Perez îi 
sugerase că poate să meargă cu un taxi înapoi în oraş. Dar 
tânărul nu voia să se facă de râs, mai ales că era foarte 
încântat că fusese invitat. Perez îl cunoştea suficient de 
bine de-acum. 

„Ce face Anna, cum se simte?” îl întrebase Fran imediat 
ce intrase. Sandy rămăsese noaptea trecută în Whalsay 
pentru înregistrarea declaraţiilor. 

— E în stare de şoc, evident. O să plece în sud, să stea o 
vreme cu părinţii ei, până reuşeşte să înţeleagă tot ce s-a 
întâmplat. Zice că o să se întoarcă în Shetland, dar 
personal nu cred că o să mai vină vreodată. S-a străduit 
foarte tare să se integreze, dar cred că nu era făcută să fie 
nevastă de Shetland. 

— Dar eu? interveni Fran zâmbind. Crezi că eu aş fi 
potrivită ca nevastă de Shetland? 

Perez ştia de unde vine întrebarea asta. Sandy trăise cu 
convingerea că Ronald era prietenul său şi încă privea 
morţile din Whalsay ca pe o trădare personală. Fran 
încerca doar să destindă atmosfera, nu existau alte 
subtilităţi la întrebarea ei. 

— Tu? răspunse el. Tu te-ai potrivi excelent oriunde. 

— Andrew şi Jackie vor fi acuzaţi de ceva? continuă Fran 
şi se întinse după o boabă de strugure şi o bucăţică de 
brânză. 

— Jackie nu, răspunse Perez de data asta. Chiar dacă a 
bănuit că Ronald era implicat în vreun fel, nu a ştiut nimic 

sigur. Şi nu avem nicio dovadă care să ateste că a ştiut 
vreodată de unde proveneau banii. 

— Dacă mergem suficient de departe în timp, cred că 
toate familiile bogate din Marea Britanie au obţinut banii 
într-un mod cel puţin suspect, spuse Fran. Prăzi de după 
război, obţinute pe spatele săracilor. 

Perez zâmbi, dar nu spuse nimic. După câteva pahare, 
Fran obişnuia să se considere avocatul poporului. 

Sandy se foi în scaun. 

— Crezi că avem, totuşi, suficiente dovezi să-l 
incriminăm pe Andrew? Ştim că a fost implicat, a încercat 
să ne distragă atenţia de la Setter când mi-a spus că 
aruncaseră cadavrul norvegianului peste bord. Dacă îi 
dezgropăm oasele lui Per şi îi rugăm pe contabili să 
analizeze registrele fiscale ale lui Andrew de-a lungul 
anilor, ar trebui să avem suficiente dovezi pentru o 
acuzaţie oficială din partea Procuraturii. 

Perez înţelese că lui Sandy îi era mai la îndemână să-l 
considere pe Andrew un criminal decât pe Ronald. Sandy 
fusese trădat de vechiul său prieten, dar amândoi căzuseră 
pradă manipulării lui Andrew. 

— Da, e posibil, îi spuse Perez, care ştia foarte bine cât 
de mult durează o asemenea anchetă şi se îndoia că 
Andrew Clouston avea să mai fie în viaţă la finalizarea ei. 

Poate că un trai singuratic în casa aia mare din vârful 
dealului, cu o nevastă sfâşiată de durere din cauză că şi-a 
pierdut fiul la închisoare şi nepotul pe mâna rudelor din 
sud, avea să fie o pedeapsă suficient de aspră în cele din 
urmă. 

Privi pe fereastră spre farul din Raven Head. Era o 
noapte senină şi îşi zise că era posibil să îngheţe puţin, o 
ultimă zvâcnire a frigului înainte de instalarea verii. Brusc, 
îşi aminti de Paul Berglund şi se întoarse spre Sandy, 
zâmbind: 

— Bunica lui Berglund era suedeză, nu norvegiană. 
Nicio legătură cu amantul Mimei. Omul e complet oribil şi 
antipatic, dar nu e criminal. 

— Deci m-am înşelat din nou, spuse Sandy, deşi ceva 

mai relaxat. 

Perez îi observă paharul gol şi turnă nişte vin pentru 
amândoi. Părea că nu mai dormise de ore întregi şi că doar 
cofeina şi alcoolul îl mai ţineau pe picioare. 

— Oase în pământ, spuse Sandy, pe jumătate adormit. 
Schelete într-o cutie. 

Rămaseră o vreme în tăcere, după care Sandy se ridică 
să-şi cheme un taxi, iar Fran să mai facă o porţie de cafea. 

leşiră amândoi să-l conducă pe Sandy şi Perez inspiră 
adânc aerul rece. Era lună plină şi marea căpătase o 
culoare argintie. Lumina farului de la Raven Head se 
plimba agale pe deasupra câmpurilor, între faleză şi casa 
lui Fran. Era un peisaj oarecum hipnotic, avea senzaţia că 
ar fi putut sta ore întregi să-l privească. Se forţă să 
privească cerul. Aici nu erau stâlpi de iluminat, aşa că 
stelele se vedeau limpede şi bine conturate. Fran veni în 
faţa lui iar el îi luă mâinile şi i le aşeză în jurul taliei lui. 
Chiar şi prin haina groasă îi simţea trupul lipit de al său. 

Taxiul lui Sandy plecase, dar ei continuau să rămână pe 
loc, nemişcaţi. 

— Prietenii mei de la oraş n-ar putea să înţeleagă 
vreodată de ce îmi place atât de mult locul ăsta, îi spuse 
Fran. Le tot explic eu că aici nu există poluare şi zgomote, 
dar nu pot concepe aşa ceva. 

— Va trebui să-i aducem odată aici, să se convingă. 

Se întoarse spre el, la început cu chipul umbrit, după 
care îşi aplecă uşor capul pe spate, astfel că lumina lunii îi 
făcu ochii să sclipească: 

— Mă gândeam, zise ea, că i-am putea invita la nuntă. 

ANN CLEEVES 


oase roşii 


„Forma osului se contură mai clar: o curbă armonioasă, un găvan 
sculptat. 

- Pars orbitalis, spuse ea. 

Copleşită de emoție și de încântare, uită o clipă de propria-i decizie să 
nu epateze, ci să păstreze un limbaj simplu pe care Evelyn să-l priceapă 
ușor. 

Femeia o privi cu nedumerire. 

- Osul frontal, continuă Hattie. Eo bucată dintr-un craniu uman. 

- Oh, nu, zise Mima. 

Hattie își ridică privirea spre ea şi observă că bătrâna se albise la faţă. 
-Nuse poate, asta nu e bine. Nu, nu, nue delocbine! 


Se intoarse și porni agitată spre casă.” 
E Poe gest Ann Cleeves - Oase roșii 


„Ann Cleeves vrea să-și creeze treptat reputația de noua Regină a 
Literaturii crime. Acest thriller care iți dă fiori o va ajuta să și-o 


cimenteze.” Sunday Mirror 


„Ann Cleeves își dă frâu liber imaginaţiei și talentului în această carte 
formidabilă.” 


The Globe and Mail 


„~Un mystery inteligent...” 
The Sunday Times 


CRIME SCENE PRESS 


Fete O Mahal Koihsi | chov | Dream accom 


